
DESPRE REGELE CAROL I 


Inaintea Palatului Regal, căruia i se deschide o largă perspec- 
tivă, cu toate împrejurările grele în care trăim, stă să se aşeze, 
statuie vrăjită de cel mai priceput tălmaciu sufletesc al psihologilor 
umane prin arta sculpturii, Sârbul Mestrovici, chipul călare al 
Regelui Carol I. 

Această comemoraţie, care nu se poate mărgini la un simbol 
material și care nu poate cuprinde numai manifestări verbale, 
ori câtă sinceritate s'ar găsi în ele și ori câtă noutate în ce priveşte 
întrebuințarea cuvintelor ar sta la îndemâna meșterilor graiului, 
trebue să caute, când este vorba de un stăpânitor de țară, de un 
domn de neam, un îndoit sens: acela al sufletului său însuşi şi 
acela al misiunii adevărate şi precise pe care a îndeplinit-o în con- 
ducerea unei societăți omenești, în partea largă pe care situaţia 
sa i-a putut-o atribui în această croire și urmărire de drum. 

Ceteam acum în urmă într'o conferinţă a răposatului I. G. Duca, 
în care el culegea din Memoriile sale, rămase nepublicate până 
acum, cu tot interesul pe care de sigur trebue să-l cuprindă fiind 
vorba de un factor atât de amestecat în vieața noastră politică, o 
pagină, în care el își arăta impresia pe care i-a produs-o Regele în 
momentul când, după plecarea lui Maiorescu, la capătul zbuciu- 
mului, pe care istoria trebue să-l judece aspru, al României în 
Războiul Balcanic, partidul liberal, în care Duca juca încă de 
atunci un rol așa de important, fusese chemat la putere. El vorbește 
de felul rece în care a fost primit noul Minister, de singura in- 
joncțiune făcută noilor sfătuitori ai Coroanei de a depune obișnuitul 
jurământ, de cuvintele ironice, tăioase chiar, care au fost adresate 
unor miniștri, cari i se păreau Suveranului de atunci, că nu co- 
respund întru totul, prin vrâstă, prin capacitate, prin moralitate, 

sarcinii cari li s'a atribuit, unul fiind prea tânăr, altul prea nou 
în meseria de care se apucă, un al treilea prea amestecat în rosturi 
de acelea care pot să-l facă bănuit de urmărirea ca ministru a 
unor interese personale. 

Duca, foarte bucuros că el a scăpat de partea pe care o aştepta din 
aceste critici, cu atât mai ferite în formă, cu cât mai dureroase în fond, 
caută cu acest prilej solemn să descopere ce era în fundul sufletului 
lui Carol I. I s'a părut că are înaintea sa un fost militar prusian 
care nu și-a părăsit niciodată apucăturile de odinioară, care deci, 
deși se ridicase după o boală grea și era evident slăbit, căuta să se 
înțepenească într'o atitudine de comandă şi care avea în privire, în 
cuvinte, în felul chiar de a se mișca și de a merge ceva care reprezenta 
elementul indelebil din întâia sa pregătire acolo la el, în Prusia. 

Duca nu spune dacă părerea aceasta despre Regele său, care 
a fost și Regele tinereții oamenilor din generația mea, puțintel mai 
veche decât a tânărului ministru, a fost sau ba schimbată de 
împrejurări. Memoriile lui ne vor spune poate ceva în această 
privinţă. Acei cari au cunoscut pe Carol I înainte de această 
scenă şi acei cari au avut onoarea, pe care n'o pot uita, de a se 
împărtăși nu odată de momentele de vădită şi adâncă sinceritate 
ale unui suflet care, împotriva părerii acestui martor, nu recurgea 
totdeauna la mijloace dibace de a-și ascunde cugetarea, întrebând, 
cum ni se spune în acea pagină, despre lucruri pe care le știa, 
numai pentru a vedea ce se găsește 'n adevăr în sufletul aceluia 
pe care-l avea înainte, toți pot să aducă însă o mărturie împotrivă. 


Militar? Da. Romanii ziceau: vivere est militare, « vieaţa este o 
ostăşie », şi fiecare trebue să ne facem un suflet de ostaș, încercând 
să atingem acel ideal suprem, pe care l-a realizat casta domnitoare în 
Japonia şi care face tăria acestei națiuni: a primi datoria cu orice preţ, 
a o îndeplini cu orice risc, a înnăbuși sentimentele umane care se 
revoltă împotriva acestei porunci aspre, a nu înfățișa nimănui o bu- 
curie și o durere care te privesc pe tine însuți, acesta este de sigur un 
înalt ideal, pe care sufletele în adevăr nobile caută să-l îndeplinească. 

In fiecare clipă Carol I se vota, se silea și izbutea să fie astfel. 
Vorbește și Duca despre ochii aceia mici, albaștri, ai Beauharnisilor, 
din care el venea după mamă, ochi cercetători și cari puteau părea 
reci ca oţelul, şi se poate vorbi și de acel glas al său, în care căuat 


N 

să nu se manifeste pornirea inimii, dar, pe lângă ce vede cineva 
la un om şi ascultă dela dânsul, se desfac, pe căi neștiute de ceia ce 
numim noi știință, manifestări sufletești adânci și secrete, pe care, 
în adâncul său propriu prin mijloace tot aşa de secrete, le înțelege 
cine are într'ânsul omenie. 

De sigur că, prin disciplina pe care şi-o impusese, prin acea 
căutare de prestigiu care este un semn deosebit al tuturor Suvera- 
nilor din vremea sa, încunjurându-se de acea pompă pe care 
Napoleon al III-lea a știut s'o întrupeze mai bine și s'o răspân- 
dească asupra tuturor «fraților » și «verilor» săi încoronați, Carol I 
ar putea să aibă înfățișarea unei mândrii de sine care se numește 
vulgar: vanitate. Inţelegătorii firilor omenești mergeau însă mai 
departe de o aparenţă, care era pentru acest Suveran mijlocul potrivit 
pentru a vrăji mulțimile bucuroase a sări dela o revoluţie la altă re- 
voluţie: îmblânzitorul de fiare care se înfățișează cu o licărire domi- 
natoare în ochi înaintea animalelor care urlă și se aruncă, poate fi, 
îndată ce și-a părăsit rostul înaintea cuştilor, un sentimental, capabil 
de iubire pentru o femeie şi de părintească grijă pentru copiii săi. 
Tot prestigiul pe care l-a întrebuințat Napoleon al III-lea nu l-a 
împiedecat de a cădea la cea dintâi întorsătură defavorabilă a 
soartei, ceia ce înseamnă că nu politica de prestigiu era rea, ci, că 
nici prin mijloacele acestei politice de prestigiu practicată cu 
atâta dibăcie, tronurile în această vreme nu se puteau simți sigure. 

Așa trebue să se înțeleagă, socot eu, psihologia lui Carol I. 
Platoșa era de oţel strălucitor: protivnicii nu ştiau unde este în- 
cheietura zalelor; ea era însă acolo, şi anumite gesturi ale lui o 
vădeau, La Iași, când s'a desvelit statuia lui Vodă Cuza și eu, încă 
destul de tânăr, plin de evlavie pentru curajul aceluia care riscase 
tot, căci nu avea datoria de a întemeia o dinastie, ceea ce fixează o 
deosebire esenţială între îndrăznelile lui şi lungile îndoieli și zăbave 
şi grelele acceptări, contra cărora se lupta toată conştiinţa sa ale 
aceluia care a dat Regalitatea ereditară, făceam lauda cuvenită 
Domnului care timp de șapte ani a fost, pe un tron săpat de patimi 
politice, mucenicul chemării sale, Carol I nu s'a simţit scăzut prin 
această glorificare și nici prin cuvintele mele din urmă, când uram 
Regelui ca, atunci când nu va mai fi între noi, să se poată zice 
despre dânsul, în toată sinceritatea, ceia ce în acest moment zic despre 
înaintașul său, ci mi-a trimis printrun adiutant, puțin capabil 

de a îndeplini această misiune cu discreție, asigurarea că acest 
discurs i-a plăcut, ceia ce nu spusese de discursurile celelalte, 
în care era numai lauda aceluia care stăpânea în acel moment, și, 
când, la urmă, am simţit lângă mine, după defilarea luptătorilor 
dela 1877, ființa, cu totul neașteptată şi surprinzătoare, a Regelui, 
care vroia personal să-mi spună ceva, ela mers până acolo încât, 
când, influenţat de atmosfera servilă a timpului, am răspuns la 
cuvintele de preţuire venite asupra mea prin observaţia că: «nu 
erau lingușiri care se îndreaptă către un Suveran », răspunsul său a 
fost acesta: «și crezi că aceste lingușiri mi-au plăcut vreodată n. 

N'a fost un caz izolat acesta, ci de atâtea ori eu, care nu i-am fost 
ministru şi care nu aveam nimic să-i cer şi căruia îmi era şi atunci 
indiferentă orice ridicare şi coborîre în vieața publică, l-am auzit 
arătându-și profundul desgust față de neonestitatea și imoralitatea 
pe care era silit să le tolereze acela care răspundea într'un moment 
lui Alexandru Bădărău, care îi prezinta o listă de numiri determinate 
de interese ale politicei practice, atâta: dacă fiecare, luându-i pe 
rând, sunt oameni buni, pentru ca, la urmă, printr'un gest pe care 
nu știu dacă Bădărău l-a înțeles, să aştearnă cea mai desprețuitoare 
iscălitură pe care a dat-o vreodată un Suveran. Erau momente şi 
de duioșie în legătură cu dânsul, ca atunci când atâtea ieșiri din cere- 
monial și din etichetă se produceau subit și cuvintele răsunau părin- 
teşte pentru acela care cu tinereța lui, stătea înaintea Suveranului. 

Aceasta pentru ce era Carol I în el însuşi, aşa cum se 
înfățișează și în așa de frumosul testament, care ar trebui să fie 
înscris pe piedestalul măreței statui ce i se ridică, fiindcă acolo 
ca omul înaintea morții își exprimă gândul său cel adevărat, pe care, 
dacă l-ar fi manifestat, erau destui oameni cari să calce Regalitatea 
în picioare. 


Care a fost, acum, sensul acestei Domnii ? 

I s'a spus de unii, cari vedeau numai aparența: Carol Ingădui- 
torul. Nu era calificația cea mai nedreaptă de care s'a împărtăşit 
el în vieață. Erau alții cari, deprinși cu risipa unei aristocrații, care 
s'a ruinat prin aceasta, şi cu iubirea pentru vieața din afară, căreia 
îi sacrificau tot ceia ce vieața dinăuntru trebue să cuprindă, priveau 
ironic la uniforma veche, întoarsă pe dos, a aceluia, care, în felul 
acesta, a dat o mare lecție de simplicitate oamenilor generaţiei 

sale, și, când, de pe urma creării domeniilor regale, care erau o nece- 
Sitate și au devenit o adevărată școală pentru țărănimea dimprejur, 
Regele a început acolo o gospodărie cum nu se vedea aiurea, au găsit 
prilejul de a arunca gluma, pe atât de ușoară, pe cât de necuviincioasă, 
a Regelui care «fabrică brânză ». Prin astfel de atitudine şi-a creat 
popularitate un om de un dârz egoism şi de o rară brutalitate, 
care a fost singurul să nu fie iertat de indulgența nemărginită a Su- 
veranului ofensat și prin urmare a fost osândit la o închisoare pe 
care a evitat s'o facă, pentru a se întoarce înapoi în ţara sa şi a se 
așeza în primul rând al candidaţilor de Minister: Gheorghe Panu. 

A se crede că, nu «Carol Ingăduitorul », ci « Carol Răbdă- 
torul », — cu ce dureri sufletești a știut el singur şi n'a spus nimănui, 
— a trăit ca un oportunist, pentru a se bucura de strălucirea și de 
avantagiile materiale ale Regalităţii, a crede că, în momentul care i-a 
plăcut mai mult din toată viaţa lui: acela când s'a desfăcut din 
mijlocul oamenilor politici pentru ca să se găsească numai între 
ostași și să facă să scânteie pe câmpiile Bulgariei luciul strălucitor 
al săbiei românești care de multă vreme nu ieșise din teacă, el 
căuta numai o gloriolă, într'o vreme când isprava militară era o 
datorie pentru orice Suveran și el nu făcea altceva decât să urmeze 
spiritul epocii sale, este iarăşi a nu-l înțelege. Domnia aceasta, 
a avut multele ei şovăieli și alunecări și reveniri, pe care este liber 
cineva să le interpreteze ca venind din influenţe străine, dar cine 
crede, cum o face Duca, atunci când spune că Regele care a voit 
totdeauna întinderea graniților României și care în ultimul timp s'a 
rostit cu toată hotărîrea împotriva politicii austro-ungare în Balcani, 
el care a mers până la refuzul cel mai neted opus rudei sale din Ger- 
mania atunci când a fost vorba de o participare la o acţiune ofensivă 
pornită din Viena și Budapesta, a fost sincer când în Consiliul de 
Coroană a cerut să se execute tratatul de alianță cu Centrali, 
ceia ce era pentru dânsul o datorie de onoare, dar numai o datorie 
de onoare, și că el ar fi avut nevoie de lecţia dela Marna pentru 
ca să vadă că Germania nu poate învinge și că a sărit în gâtul 
lui Ion Brătianu pentru a-i mulțămi că i-a evitat o greşeală, lucru 
cu totul străin de firea mândră a acestui Domn de ţară, nu vede 
un lucru, care acesta formează unitatea întregii acestei Domnii. 

A vrut o ţară mai bogată, mai luminată, mai respectată de 
toată lumea, a vrut-o încununată de biruință pe câmpul de luptă, 

a pătruns în el, pe lângă mândria pe care o aducea, mândria unui 
întreg trecut, pe care l-a cercetat, l-a respectat și l-a iubit, dar 
linia unei acţiuni care a cuprins aproape jumătate de veac, aceasta 
s'a desfăcut din primul moment în care a primit Coroana de 
vasalitate, fie și numai formală, pe care i-a oferit-o ţara prin Ion 
Brătianu și prin alţii, și din prima clipă când a pus piciorul pe 
pământul unei țări care își avea steagul ei, armata ei, legile ei, 
tradiţiile ei, dar care totuşi era privită dela Constantinopol ca 
« parte integrantă a Împărăției Otomane », deși această formulă se 
acoperea în anume moment de simulări oportuniste. 

Pentru el n'a vru t Carol I legătura cu Constantinopolul otoman ? 
De sigur că da. A cela care se cobora dintr'un neam de cavaleri stră- 
luciţi ai evului mediu, acela care era pătruns de sentimentul de dem- 
nitate al naţiunii de unde venea el, întrun moment de mare expan- 
siune a ei, pe căi care erau într'adevăr de drept, a simţit dureros 
orice amintirea unor legături pe care le socotea ofensătoare pentru 
sufletul său însuși. Dar independența pe care o aveam de fapt și cu 
atât mai greu o simțeam tăgăduită de drept, independenţa aceasta 
a voit-o el pentru țara însăși, şi această independenţă el i-a dat-o, 
în atâtea momente el a apărat-o,șicând stătea să pornească marea fur- 
tună care a prins lumea întreagă, zguduind-o din temelii, la 1914, şi 
față de Rusia şi față de Austro-Ungaria și față de Germania însăși 
el a ţinut să se știe că aceasta este o țară care se cârmuește de sine 
și independenţa, câștigată odată, trebue apărată în fiecare clipă. 


Ea se cere apărată și astăzi, faţă de furtuni mai mari decât și 
acelea de atunci, și mai primejdioase pentru vieaţa liberă a naţiunilor, 
pentru vieața demnă a Statelor. 

Intre marile taine ale istoriei omeneşti este și aceia că oamenii 
cari au trăit odinioară îndeplinind o misiune răsar din nou ca 
amintire tocmai atunci când este vorba de a se apăra opera lor. 
Carol I vine la vreme, pentru a ni aminti lucruri pe care mulți 
le-au uitat, pentru a impune cu simţul lui superior de demnitati, 
ceia ce oameni cari n'au tot ce poate da rasa, strămoșii, pe cari el 
i-a avut, uită prea ușor: că moartea morală a unei națiuni, prin 
părăsirea neatârnării sale, nu este decât cel dintâi pas pentru 
moartea ei materială. 

N. IORGA 


URCAREA ÎN SCAUN A PRINCIPELUI 
CAROL DE HOHENZOLLERN 


Tinereţea lui Carol. Toată lumea cunoaște Memoriile regelui 
Carol I, care au fost traduse și în românește, lucrare ce cuprinde 
notate cu grije, faptele și gândurile unui domnitor sever, în primui 
rând cu el însuși. Mai puţin cunoscute sunt însă însemnările lui 
din tinerețe, din vremea când era ofițer în oastea prusiană, în 
războiul din Danemarca, la 1864. Jurnalul de campanie al loco- 
tenentului Carol de Hohenzollern din regimentul al 2-lea al dra- 
gonilor gărzii, ofiţer de ordonanță al principelui moștenitor Fre- 
deric Wilhelm al Prusiei (viitorul împărat] Frederic III), este 
deosebit de interesant pentru noi 1). Este o mică broșură apărută 
la Stuttgart în 1915, în plin războiu, cuprinzând însemnări tot 
așa de precise, scurte și reci ca multe din paginile Memoriilor; 
mai grăbite, căci erau aruncate pe hârtie la popasurile unei cam- 
panii grele, mai timide, ca ale unui tânăr ce nu căpătase încă în- 
credere în sine. Dar cine ştie să cetească printre rânduri, găsește 
ceva dintr'un suflet echilibrat, un fin observator, dar nu lipsit 
de aleasă simţire. 

Cine vrea să cunoască, sufletește vorbind, pe cel ce urma să 
domnească o jumătate de veac asupra ţării noastre, de aici trebue 
să pornească, dela aceste însemnări ale tânărului de 25 de ani. 

Dela 11 Februarie 1864, după câteva însemnări mai reci, în 
care nu uită să noteze precis orele sosirilor şi plecărilor, numele 
ofiţerilor cu cari a prânzit și mai ales starea vremii, găsim o primă 


1) Tagebuch des Königs Karl von Rumänien als Ordonnanzoffizier des 
Kronprinzen Friedrich- Wilhelm von Preussen in Feldzug 1864. Mit Einleitung 
von Paul Lindenberg. Verlag Adolf Benz et Co. Stuttgart, 1915, 68 p. 

emoție: « Am auzit câteva Împuşcături !» Unele neplăceri fizice 
sunt notate pe scurt, o călătorie pe un vagonet deschis în viscol 
este «cea mai cumplită, pe care am trăit-o ». In trecerea printr'un 
oraș notează grăbit: « Multe doamne și fete ne aruncă flori ». Vede 
trecerea trupelor în ceață, iarna, apoi primele lupte. La 8 Martie 
scrie: 4 În curând se auziră tunetele tunurilor şi se vedeau sburând 
granatele în aer ». Notează cu mândrie depeșa regelui către moşte- 
nitor: « Te felicit pentru botezul focului. Dumnezeu să te apere ». 
Era înainte de toate un soldat cu vechea tradiție militară prusiană. 
Dar nici aspectul artistic al peisajelor nu-i scapă; la asediul cetăţii 
Friderica notează zidurile cetăţii, focurile aprinse și în față o 
moară de vânt. Apoi o notă demnă de acel care urma șă fie un 
fin amator al picturii olandeze: « O mare furtună pe mare, biserica 
cea albă din Bruker, pe o insulă, apare ca o fantasmă pe orizontul 
negru ». Se întrevăd şi sentimente familiale, la 17 Martie notează: 
«Papa entgegengeriten » (am călărit în întâmpinarea lui papa, 
prinţul Carol Anton), apoi mai jos «papa e răcit» şi în sfârșit 
o mare emoție: o granată a explodat lângă bateria unde era « papa » 
cu fiul mai mic, Anton (fratele regelui Carol, ce urma să fie ucis 
în bătălia dela Sadova, în 1866). La 18 Aprilie are loc asaltul dela 
Diippel. Aminteşte noaptea petrecută într'o cameră rece împreună 
cu Kronprinţul, nu poate dormi şi vede din când în când lumi- 
nându-se fereastra de focurile tunurilor. Dimineaţa asaltul începe: 
«Ein schöner, aufregender Moment» (o clipă frumoasă, înălță- 
toare). Avusese grije să vadă înainte o clipă, pe «papa». Descrie 
mai ales câmpul acoperit cu morţi, « bucăţi de corpuri sfărâmate, 
arme și chipie în bălți de sânge ». Şi apoi, în biserică, « cu capetele 
descoperite ascultăm rugăciunea de mulțumire ». Războiul se 
sfârşise, la Schleswig se grăbeşte să viziteze altarul minunat sculptat 
de un artist din școala lui Albert Diirrer, la Liibeck casele vechi 
cu ornamentaţii de lemn, picturile lui Owerbeck. E însoţit de 
Curtius, celebrul istoric al antichităţii, care-i dă lămuriri. Cu 
oarecare plictiseală notează primirea triumfală a trupelor: « Musik, 
Hochs, Blumen geworfen und so weiter » (Muzică, strigăte de ura, 
flori aruncate și așa mai departe). 

Işi făcuse datoria de soldat şi de German, era mulțumit, cu- 
noştea şi credea în cele eterne, care dau liniște şi echilibru în 
viață: religia şi arta. 

Işi făcuse educația la Dresda 1), oraș al artei prin excelență, 
sosise acolo din castelul său dela Sigmaringen, unde se afla o 
galerie a strămoșilor cu portrete ţepene și o altă galerie de arme, 
cu armuri şi halebarde, pe care a încercat mai târziu s'o reproducă 
şi la castelul Peleș. Dar era mai ales acolo, la Sigmaringen, princi- 
pele bunic, Carol, al cărui nume îl purta, «ein strenger Herr » 
(un domn sever), care avea grije numai de ordine şi de datorie. 
Apoi tatăl său, Carol Anton: «Era un principe în vechiul sens 
al cuvântului, un German întreg și credincios, ale cărui gânduri 
şi simțiri erau închinate patriei », scrie istoricul Lindenberg, după 
indicaţiile verbale ale lui Carol I. Mama sa, Josefina, din familia 
de Baden, fiica Stefaniei de Beauharnais, vara împărătesei Josefina, 
a cărei nume îl purta, o femeie blândă și dulce, portretul ei e plin 
de o nobilă și reținută tristeţe. 

Principiile de educaţie ale lui Carol Anton pentru fiul său 
erau acestea, așa cum le-a lăsat în scris: « Păstrarea și întărirea 
sentimentelor religioase fără ostentaţie și forme exterioare, onoarea 
militară, conștiința de cavaler, de ofiţer și de prinț, sentimentul 
răspunderii, întărirea individualității ». 

La 22 și 23 de ani, principele Carol văzuse Lisabona plină de 
lumină pe apele Sudului, apoi Parisul şi Franţa meridională, 
Algeria, unde cu o escortă de spahii trecuse călare printre dunele 
de nisip ale pustiului. 

Era un om întreg, mândru, cam închis în el însuși din cauza 
disciplinei interne, un ofițer german cu aleasă cultură. O figură 
de om cu totul străină societății românești, peste care urma să 
domnească. 

Detronarea lui Cuza. Şapte ani domnise Cuza-Vodă peste 
Principatele-Unite, desordinele private și favorurile neîndreptăţite 
acopereau în ochii Românilor opera de reforme și real patriotism 


1) Toate amănuntele despre tinereţea lui Carol I după excelenta lucrare 
a lui Paul Lindenberg, König Karl von Rumänien. Ein Lebensbild dargestelt 
unter Mitarbeit des Königs. 2 volume, Berlin, 1923, precum şi în Introducerea 
la ediţia germană a Memoriilor regelui Carol I: Aus dem Leben Königs Karl 
von Rumänien. Aufzeichnungen eines Augenzeugen, Stuttgart, 1894, I, p. 
VII—XLII. In traducerea românească (Memoriile regelui Carol I al Româă- 
niei, Bucureşti, 1909), această parte lipseşte, ca și multe pasaje (în special 
scrisori şi acte oficiale) din Memoriile însăși. 

a boierului moldovean. Administrația proastă și venală, reaua 
stare economică a țării erau mai aproape de sufletul oamenilor 
decât marile perspective de viitor ce se deschideau. Și, mai ales, 
coaliția partidelor politice de dreapta şi de stânga ce împroșcau 
cu calomniile în interior şi în afară, lipsa de credință a armatei, 
îl pierdură. Temut și bănuit de Poartă, ca și de Austria, părăsit 
de Napoleon III, în conflict cu agenţii englezi, Cuza nu avea 
nici sprijin din afară 2). 

In Memoriile sale, Carol I judecă astfel pe predecesorul său: 
« In general vorbind, acest principe, a cărui viață particulară n'avea 
nicidecum un caracter demn, era condus în viața publică de do- 
rința cu desăvârșire patriotică de a conduce Statul încredințat 
guvernării sale pe calea progresului. Atât numai că România, 
care sta economicește cât se poate de rău și avea în sânul ei şi 
multe elemente contrare unirii, nu era încă coaptă pentru forma 
de guvernământ curat parlamentară pe care și-o dăduse, iar re- 
formele realizate de principe şi Cameră, oricât de bine intenţionate 
erau, nu puteau să-şi arate deocamdată urmările salutare ». După 
ce justifică astfel lovitura de Stat şi reformele « foarte trebuincioase 
şi foarte potrivite », observă că «nu izbutise să stabilească echili- 
brul în economia Statului; situația economică rămăsese şi până 
acum nefavorabilă... Multe din măsurile luate de el erau în 
contrazicere cu interesele particulare ale unor grupuri și clase » 2). 

Căderea lui Cuza se datoreşte, după mărturia obiectivă a lui 
Carol I (în Introducerea Memoriilor scrise sub inspiraţia sa), în 
primul rând unor cauze economice și în al doilea rând duşmăniei 
partidelor politice, ce puteau lucra singure, în lipsa unei opinii 
publice luminate. Domnia regelui Carol I luminat de economiştii 
germani, va avea tocmai, în primul rând, ca scop ridicarea eco- 
nomică a țării, el vedea clar unde era punctul slab al predecesorului 
său, căruia nu-i contesta calitățile, pe care istoria i le-a recu noscut 2). 

Acei cari detronaseră pe Cuza-Vodă, în special elementele 


1) Vezi expunerea şi analiza cauzelor căderii lui Cuza-Vodă, la Paul Henry, 
L'abdication du prince Cuza et l'avânement de la dynastie de Hohenzollern au 
trone de Roumanie, Paris, 1930, p. 5—28. 

3) Aus dem Leben König Karls von Rumänien, I, p. XLI. 

3) Vezi pentru politica lui Cuza-Vodă, G. I. Brătianu, Politica externă 
a lui Cuza-Vodă, în Revista Istorică Română, III, 1932, p. 113—163. 

dinamice ale politicei românești, liberalii, luau o grea răspundere 
asupra lor. 'Trebue să spunem că puneau din nou în joc toate 
progresele dobândite de neam cu multă greutate în ultimii ani: 
unirea Principatelor și semi-independenţa garantată de convenţia 
dela Paris. Se știe azi că această detronare a fost socotită de marile 
puteri ca o călcare a convențiilor încheiate, conferința ambasa- 
dorilor dela Paris a discutat dacă nu este cazul să se desfacă unirea, 
alegându-se principi deosebiți pentru Muntenia și Moldova, ba 
chiar să se procedeze la ocuparea militară turcească, care puţin 
a lipsit să se producă. Inviase și vechea idee de a da principatele 
Austriei ca o compensație pentru pierderea Veneţiei, ce urma să 
treacă la Italia. Dar este tot așa de adevărat că aceiași oameni, în 
frunte cu Ion Brătianu, izbutiră cu o energie neînfrântă să 
înlăture toate greutăţii, așa încât un Stat mic, lipsit de putere 
militară, prin îndrăzneala lor obţinu dinastia străină, pe care toate 
Puterile o refuzau. 

Ideea dinastiei străine. Ideea unui principe străin care să for- 
meze o dinastie deasupra luptelor partidelor și a ambițiilor per- 
sonale, era veche la noi. Cuza-Vodă el însuși era de această părere, 
dar socotea că nu venise încă momentul să se retragă. 

Acesta era unul din dezideratele Divanurilor adhoc dela 1857 
şi exemplul Greciei pare să fi călăuzit pe oamenii noștri politici. 
La 1863, cu trei ani înainte, se ridicase acolo în scaun, după ne- 
izbânda primului rege străin, Otto, Gheorghe I din familia daneză, 
care se şi căsători cu Olga nepoata țarului Nicolae I 1). In Belgia 
aceeași experienţă dăduse rezultate bune și de atunci se vorbea 
la noi de « Belgia Orientului ». Acolo fu căutat primul candidat 
străin la tronul României, după abdicarea lui Cuza: principele 
Filip de Flandra, fratele regelui Leopold II, care se urcase în scaun 
abia de câteva luni și tatăl viitorului rege de glorioasă memorie, 


Albert I. 
Impotriva acestei idei a unui principe străin se ridicau însă 


serioase obiecţiuni: un principe străin dintr'o familie domnitoare 
apuseană ar fi socotit ca umilitoare suzeranitatea sultanului păgân 
şi chiar dacă ar primi-o, ar da naștere la bănuiala că păstrează 


1) N. Iorga, Histoire des Etats balcaniques, Paris, 1925, p. 349—350 şi 
lucrarea mai nouă a istoricului polon H. Batowski, Panstwa Balkanskie, 
1800—7923 (Ţările balcanice), Cracovia, 1938, p. 91—93. 

gândul ascuns de a o înlătura. O dinastie străină însemna și legături 
cu țara de baștină, posibilitatea unui amestec străin, văzut cu 
ochi răi și de Turci şi de protectorii lor, Englezii. Argumentele 
aduse de oamenii politici români ca să convingă Europa, nu părură 
sincere. loan Ghica spunea că: «Un principe pământean mai de 
grabă ar fi proclamat independenţa, decât unul străin. Cuza-Vodă 
era gata s'o facă ». Şi amenința că Românii o vor face de disperare, 
dacă nu li se acordă un principe străin 1). Ioan Brătianu publicase 
la Paris, în preajma detronării lui Cuza, o broșură intitulată: 
Le Panslavisme, le prince Couza, la Roumanie, la Russie, Paris, 
1866, în care scria: « Nu e inutil să răspundem aci unei obiecțiuni 
care a fost ridicată, de câte ori a fost vorba să se dea României 
un principe străin, vrem să vorbim de suzeranitatea Porții. De 
sigur că pentru principate această suzeranitate n'are aproape 
niciun inconvenient, căci tributul e neînsemnat și în schimb 
România are o mare compensație în libertatea de care se bucură 
comerțul ei în Turcia. Dar e ușor de înțeles că această vasalitate 
va fi incompatibilă cu demnitatea unui suveran dintr'o familie 
domnitoare » 2). 

După detronarea principelui Otto de Bavaria în Grecia, un 
exemplu recent cu sfârșit tragic, arăta soarta ce se pregătea prin- 
cipilor străini aleşi ca suverani de ţări turburate de revoluţii şi de 
lupte de partide: Maximilian de Habsburg, împăratul Mexicului, 
era chiar atunci înconjurat de dușmani și lipsit de ajutoare, curând 
fu împușcat de adversarii săi. De mai multe ori exemplul lui 
Maximilian a fost adus în fața principelui Carol de Hohenzollern, 
şi chiar regele Wilhelm I al Prusiei îl arată aceluia care trebuia 
să fie mai sensibil la o atare sugestie, lui Carol Anton, tatăl prin- 
cipelui Carol: « Viaţa fiului tău va fi nesigură și e de așteptat 
exemplul Greciei și poate al Mexicului » 3). 

Principele Filip de Flandra de sigur că ţinuse seama de aceste 
considerații când refuzase tronul României, de altfel opoziția 
Franţei prin ministrul ei de externe Drouin de Lhuys nu fusese 


1) I. Ghica către Green, agent englez, 28 Aprilie 1866, la Riker, The making 
of Rumania. A study of an international problem, Oxford, 1931, p. 541. 

2) Citat de Fr. Dame, Histoire de la Roumanie contemporaine, Paris, 
1900, p. ISI. 

3) Lindenberg, op. cit., I, p. 112. 

străină de această hotărtre. Principele era înrudit cu casa de Or- 
léans şi nu putea avea ca atare agrementul Franţei napoleoniene 1). 

Se iviră atunci tot felul de candidați pământeni și străini, se 
vorbea mai ales de un misterios candidat susținut de emigrația 
polonă, întotdeauna activă, candidat ce se afla la Paris, agreat și 
de Austria şi care urma să pregătească România pentru o luptă 
cu Ruşii alături de Poloni. Numele lui nu apare în actele diplo- 
matice, dar credem că e vorba de tânărul Nicolae Bibescu, ofițer 
în armata franceză, bine văzut de împărat și de Austriaci 2). 

Atunci, pe neaşteptate, se ivi candidatura principelui Carol 
de Hohenzollern. 

Originile candidaturii lui Carol de Hohenzollern la tronul Româ- 
miei. T. W. Riker, istoricul care pe temeiul actelor diplomatice 
inedite din Londra, Paris, Viena și Berlin a scris lucrarea cea 
mai completă asupra formării României contemporane (1856—1866), 
spune: 4 Este încă oarecare întuneric asupra originii candidaturii 
lui Carol de Hohenzollern la tronul Principatelor, dar n'avem 
motiv să ne îndoim că originea ei este la Paris » 8). Lucrul acesta 
nu era limpede pentru toți pe atunci. Consulul austriac din Bucu- 
rești, Eder scrie că: «E din ce în ce mai probabil că această can- 
didatură a prințului de Hohenzollern a ieşit dintro înțelegere 
între Bismarck şi partidul revoluționar” muntean prin acordul 
ambasadorului prusian dela Paris, von Golz, cu Ion Brătianu. 
Era nevoie să fie câștigat Guvernul provizoriu și de aceea a afirmat 
Brătianu că această candidaturi ar fi sub protecţia împăratului 
Francezilor. Acuma însă lumea se îndoește de aceasta » 4). 

Prima ştire despre candidatura principelui Carol apare într'o 
depeșă a agentului român la Paris, loan Bălăceanu către Ion Ghica 


1) Riker, op. cit., p. 509. 

2) G. Duzinchevici, Contribuţii la istoria legăturilor polono-române în 
anii 1865—1866, Biblioteca așezământului I. C. Brătianu, XXXI, Bucureşti, 
1936. D. Duzinchevici crede că acest candidat ar fi Gr. Brâncoveanu, dar 
mai de grabă trebue să ne gândim la Nicolae Bibescu, de care s'a vorbit mai 
mult și care avea legături politice mai întinse. Napoleon III, ziceau Austracii, 
ar fi convins să prefere pe Bibescu ca să puie frâu tendinţelor revoluţionare 
din țară (Henry, op. cit., p. 372—373). 

3) Riker, Making of Rumania, p. 527. «La lumière n'est pas encore entière- 
ment faite sur les origines de la candidature Hohenzollern». Henry, op.cit., p. 60. 

4) Scrisoarea consulului Eger din 22 Aprilie 1866, Henry, op. cit., p. 331. 


256 REVISTA FUNDAȚIILOR REGALE 


la 14/26 Martie 1866, în care spune că ministrul Afacerilor Străine 
ar dori numele unui candidat. « Mă autorizați a numi pe Carol 
de Hohenzollern? » 1). 

Se admite azi că ideea a fost a unei doamne, Hortense Cornu. 
Ea întâlnise pe Ion Brătianu şi pe Ion Bălăceanu la Paris și pro- 
nunță numele lui Carol de Hohenzollern, pe care ei nu-l auziseră 
până atunci. D-na Cornu era o femeie inteligentă şi cultă, fusese 
fina reginei Hortense Beauharnais, prin familia căreia intrase 
în legături cu dinastia din Baden şi cu Hohenzollernii Sigmaringen, 
înrudiți, cum am spus cu familia soției lui Napoleon cel Mare. 
Astfel cunoscuse la Paris şi în Germania pe principele Carol Anton 
şi pe fiii lui. Cu Napoleon III avea legături intelectuale, încă 
din vremea când acesta era prizonier politic în fortul Ham, sub 
Ludovic Filip. Servea de secretară şi de corespondentă pentru 
lucrările erudite istorice ale viitorului împărat și ni s'a păstrat 
corespondența,lor. Ea a fost aceea care a pomenit de numele prin- 
cipelui Carol, atât lui Brătianu sosit la Paris în căutarea unui 
domnitor străin, cât și lui Napoleon III 2). 

Dacă acest fapt istoric este deplin stabilit, totuşi rolul lui 
Napoleon III este mai puţin clar. Napoleon III era atunci arbitrul 
Europei şi mai ales protectorul Românilor. Fără aprobarea lui, 
alegerea lui Carol de Hohenzollern nu s'ar fi făcut. 

Anglia, Turcia, Rusia și Austria erau potrivnice unui principe 
străin în România. Napoleon III era singur favorabil acestei do- 
rințe a Românilor. Numai el putea spune cuvântul hotărîtor. 
Se pune întrebarea dacă l-a spus întradevăr sau numai i-a fost 
atribuit. Ion Brătianu în depeșele sale, presa vremii și istoricii 
de mai târziu, în special D. A. Sturdza, memoralistul cel mai 
atent al domniei lui Carol 13), afirmă că împăratul Francezilor 
a sprijinit candidatura principelui Carol. 


1) D. A. Sturdza, Autoritatea faptului îndeplinit executat în 1866, în Analele 
Acad. Rom., secs. ist., ser. II, tom. XXXIV, 1912, p. 872. 

2) Marcel Emerit, Madame Cornu et Napoléon III, Paris, 1937, 198 p. 
Corespondenţa ei cu Émile Picot, secretarul pe care l-a recomandat principelui 
Carol I, a fost publicată de N. Georgescu-Tistu, în Mélanges de l'école rout 
maine en France, V, 1926. 

3) D. A. Sturdza, Charles I de Roumanie, Bucureşti, 1899, 2 volume şi 
lucrarea aceluiaşi citată mai sus. 

Cei doi istorici francezi cari în ultimul timp s'au ocupat cu 
erudiție și simpatie de urcarea în scaun a principelui Carol I, 
d-nii Henry și Emerit sunt de altă părere 1). După primul, Na- 
poleon III n'a preconizat această candidatură, cel mult a tolerat-o. 
După cel de al doilea, Napoleon III a fost întâi favorabil candi- 
daturii, apoi, speriat de răspunderea sa, a dat înapoi 2). 

Argumentele celor doi istorici au fără îndoială greutate: 

Guvernul francez prin ministrul său Drouin de Lhuys pro- 
pusese într'un rând un domn pământean pe patru ani, de pre- 
ferinţă pe Nicolae Bibescu, fiul fostului domnitor, ofiţer în armata 
franceză. 

Ion Brătianu, care afirmase că are asentimentul împăratului nu 
fusese primit niciodată în audienţă de Napoleon III și nici nu 
putea fi primit, din pricină că în 1853 fusese compromis în com- 
plotul dela Opera Comică împotriva împăratului. 

Napoleon III după alegerea lui Carol I a făcut declaraţii îm- 
potriva paternităţii ce i se atribuia. Ambasadorului austriac îi spune 
că venirea lui Carol în ţară a fost o escapadă și o nebunie și se 
atribue împăratului cuvintele: « Am fost foarte mirat că mi sa 
pus aceasta în spinare ». 

La 1870, când Franţa se opuse celei de-a doua candidaturi a 
unui Hohenzollern, Leopold, la tronul Spaniei, împărăteasa 
Eugenia spunea ambasadorului Metternich că ea se opusese şi la 
prima candidatură și se plânsese împăratului împotriva intrigilor 
doamnei Cornu 3). 

In Aprilie 1866, după proclamarea lui Carol ca principe la 
București, Napoleon III primea pe cei doi frați Bibescu și le spunea 
că nu propusese candidatura principelui Carol și că preferă un 
principe pământean 4). 


1) P. Henry, L'abdication, p. 60—63 şi M. Emerit, op. cit., p. 60—77. 

2) «Je crois que Napoléon III circonvenu par Madame Cornu a été de 
premier abord favorable ă la candidature Hohenzollern, mais que, surpris 
par les réactions des puissances hostiles, il a été un peu effrayé par la res- 
ponsabilit€ qui lui incombait en face de l'opinion europeene et qu'il a mani- 
feste bientôt l'intention de se couvrir derrière les décisions de la conference 
des puissances protectrices 5. Emerit, op. cit., p. 68. 

2) Emerit, op. cit., p. 68. 

4) Henry, op. cit, p. 372. 

După sosirea lui Carol I la Bucureşti, atât Napoleon III, cât 
şi ministrul său de Externe, respinge în chip oficial orice răs- 
pundere a faptului împlinit 1) 

In sfârşit, avem memoriile lui Emile Olivier, fost prim- 
ministru al lui Napoieon III, cel care, precum se știe, a declarat 
războiul franco-german dela 1870. 

Atitudinea lui e în adevăr ciudată. Bătrânul om de Stat publică 
în Revue des Deux Mondes, la 1902, un articol intitulat: « La pre- 
mière candidature Hohenzollern », în care spune că Napoleon III 
a cedat insistențelor doamnei Cornu și că Brătianu a luat avizul 
favorabil al împăratului, dar peste un an, publicând marea sa 
operă L'empire libéral, în care articolul din Revue des Deux Mondes 2) 
apare ca un capitol, Olivier își modifică părerea şi spune că Bră- 
tianu «n'a vorbit cu nimeni la Paris » și a afirmat prințului Carol 
fără niciun temeiu că e susținut de Napoleon III 3). 

S'ar putea trage chiar concluzia că alegerea lui Carol I s'ar 
datori unui mic număr de inițiați îndrăzneţi și lipsiţi de scrupule. 
Vorbind pe față, aceasta înseamnă că Ion Brătianu ar fi uzat de 
numele lui Napoleon III, ar fi înșelat, «ad majorem Dei gloriam » 
pe Români şi pe principele Carol, împingându-l să facă pasul 
îndrăzneţ de a veni în România, crezând că are un sprijin, pe care 
nu-l poseda în realitate. 

Nu putem însă să subscriem unei asemenea teze; ce e drept, 
nici istoricii citați mai sus n'au mers așa de departe cu concluziile 
lor. Mai întâi, protestele lui Napoleon n'au decât o valoarea diplo- 
matică. Ele sunt adresate mai ales ambasadorului austriac; împă- 
ratul nu voia să fie învinuit că a sprijinit călcarea convenției dela 
Paris încheiată de Franţa, voia să menajeze Austria și Anglia. 
De altfel și Bismarck care a îndemnat pe Carol I să plece în Ro- 
mânia, a arătat mai târziu diplomaților adânca, dar nesincera sa 
nemulțumire. 'Trebue să mai ţinem seamă de caracterul șovăelnic 
al lui Napoleon III, care adesea își schimba părerile Candidatura 
lui Bibescu sprijinită de Austria putea să-i surâdă, putea chiar 
s'o încurajeze ca să orbească pe Austriaci. 


1) Ibidem, p. 385—387. 
2) Revue des Deux Mondes, 15 Iunie 1902, p. 787 şi urm. 
3) Comparaţia a fost făcută de M. Emerit, op. cit., p. 63—64. 

Brătianu n'a fost primit personal de Napoleon III, dar nu știm 
dacă n'a obținut indirect adeziunea lui. Ion Bălăceanu agentul 
acreditat al guvernului român, l-a putut vedea pe împărat, ca şi 
pe ministrul de Externe. 

Cât despre mărturia lui Émile Olivier, după cum vedem, este 
o mărturie șovăelnică. La 1902 credea în sprijinul dat de Napo- 
leon III lui Carol I, la 1903 își schimbă părerea fără a arăta care 
sunt actele sau memoriile care l-au înrâurit. In aceste condițiuni, 
el nu poate fi socotit un martor direct al acestor evenimente. 

In schimb, avem alte mărturii, pe care le cred hotăritoare. 
Mai întâi, mărturia lui Carol I însuşi. El este categoric: « Franța 
era, aşa dar, limba cumpănei, fără Napoleon nu era cu putință 
nimic, cu Napoleon totul » 1). Ion Brătianu a venit la Diisselforf 
la 31 Martie și «comunică prințului (Carol Anton) că urmând 
un aviz (Anregung) al împăratului Napoleon, locotenanța dom- 
nească are de gând să propuie poporului să-și aleagă ca domn pe 
al doilea fiu al lui, pe prințul Carol» 2). A minţit Brătianu pentru 
interesul patriei sale ? Dar cum se face că prințul Carol n'a știut-o 
niciodată şi după zeci de ani, în Memoriile sale admite acest fapt 
ca un adevăr? 

Dar principele Carol, o ştim, a controlat imediat afirmația 
lui Brătianu. La 5 Aprilie se duce cu tatăl său la Ramersdor f 
unde văd pe baroneasa Franque, prietena ministrului Drouin de 
Lhuys. «Principii o roagă să se informeze ce atitudine ar lua 
Franţa oficială față de o chemare a prințului Carol la tronul 
României »?). 

La 21 Aprilie are loc o nouă întrevedere cu baroneasa, iar 
la 26 a treia. Baroneasa comunică principelui că Franța, Prusia 
și Italia sunt pentru el la conferință, dar Napoleon n'ar admite 
un fapt împlinit fără avizul conferinței. 

Din raportul consulului austriac la București (5 Aprilie 1866), 
care era totdeauna foarte bine informat, aflăm: « In primele zile 
ale lui Aprilie, agentul Principatelor la Paris, Ioan Bălăceanu a 
scris lui Ion Ghica că a avut o audiență la împăratul Napoleon 
(deci Bălăceanu și nu Brătianu) și i-a arătat dorința țării pentru 

1) Aus dem Leben König Karls, I, p. XLII. 

2) Ibidem, p. 3—4. 

3) Ibidem, p. 7. 


= 

un principe străin... Împăratul Napoleon a răspuns că dacă 
Moldo-Valahii doresc să obţie un principe străin... să se gră- 
bească să aleagă pe altcineva în locul contelui de Flandra, care 
a refuzat. Cea mai potrivită personalitate pentru demnitatea de 
principe în Moldo-Valachia, ar fi zis împăratul Napoleon, ar fi 
prințul Carol de Hohenzollern » 1). 

Mersul tratativelor diplomatice, oricât de încurcat ar fi, ne 
indică totuși sprijinul necondiţionat al împăratului. Incă înainte 
de ivirea candidaturii principelui Carol, Drouin de Lhuys spusese 
confidenţial lui von Golz, ambasadorul prusian la Paris, că Franţa 
va sprijini în România alegerea unui principe străin și că nădăj- 
duește în sprijinul Prusiei. Această convorbire tainică fu imediat 
comunicată lui Bismarck, care se arată deocamdată prudent, ne- 
fiind sigur de aprobarea Rusiei. 

La 20 Martie, cancelarul scrie lui Golz că Rusia ar avea și ea 
interes să sprijine crearea unui Stat mare, România, care ar gravita 
spre ea 2). Intre această cerere de colaborare adresată Prusiei de 
către guvernul francez pentru un principe străin în România şi 
apariția pe neașteptate, peste câteva zile, a candidaturii unui 
principe german la tronul României este o legătură vizibilă. Franța 
oficială, împăratul şi ministrul său, izolată la conferința ambasa- 
dorilor, cerea sprijinul Prusiei şi credea că-l va obține propunând 
un principe înrudit cu regele Wilhelm I. Ideea a fost a d-nei 
Cornu, dar guvernul şi împăratul au adoptat-o și pregătirea diplo- 
matică a fost acea convorbire între Golz și Drouin de Lhuys. 

O altă scrisoare diplomatică, după lansarea candidaturii prin- 
cipelui Carol, arată că Benedetti, ambasadorul francez la Berlin, 
informat de ministrul său că regele Prusiei ezită să-şi dea con- 
simțământul pentru candidatura principelui Carol, stăruia la 
Berlin, asigurând de sprijinul Franţei 2). 

Franţa lui Napoleon III continua politica naționalităților, ea 
propusese candidatura lui Carol I pentru a întări România unită 
la 1859 cu ajutorul ei. Mai târziu, după 1866, când Prusia începe 
să fie o primejdie şi Austria era socotită ca o aliată posibilă şi mai 


1) Eder către Mensdorf, Henry, op. cit, p. 305—305. 

3) Raportul despre convorbirea lui Golz cu Drouin de Lhuys şi răspunsul 
lui Bismarck, în extrase, la Riker, op. cit., p. 518—519. 

3) Ibidem, p. 532. 

ales, după 1870, când Franţa respinge candidatura lui Leopold 
de Hohenzollern la tronul Spaniei, se înțelege uşor de ce împăratul 
s'a lepădat de această inițiativă, care apărea ca o eroare politică. 
Era oare în adevăr o eroare politică din punct de vedere francez? 

D-na Cornu, întrebată dacă ridicarea unui Hohenzollern în 
scaunul României n'ar face din această țară un auxiliar al Germa- 
niei, răspunde că: « Ramura de Sigmaringen nu iubeşte ridicarea 
celeilalte ramuri a Hohenzollernilor > 2). 

Politica naționalităților urmată de Napoleon III, în care intra 
și întărirea României, era în linia evoluției Europei moderne. 
România trebuia să urmeze alături de Franța o politică a inte- 
reselor ei naţionale, nu alături de Hohenzollernii din Germania, 
o politică antifranceză °). 

Rolul lui Bismarck. Cancelarul Otto de Bismarck era atunci 
într'o clipă hotărîtoare a desvoltării planurilor sale politice pentru 
unitatea Germaniei sub egida Prusiei. Pregătea războiul cu Austria 
care urma să izbucnească peste câteva luni, încheiase alianța cu 
Italia şi urmărea să câștige neutralitatea binevoitoare a Franţei 
şi a Rusiei. Orice nouă complicație, care ar fi silit pe Austriaci 
să-şi păzească granițele orientale era binevenită. Detronarea 
lui Cuza şi criza din România era socotită de Austriaci ca 
foarte neplăcută, încă înainte de ivirea candidaturii principelui 
Carol. Ministrul austriac Mensdorf, scria în Martie 1866 aceste 
cuvinte caracteristice: « Noua complicație în Principatele române 
e din punctul de vedere austriac cu atât mai regretabilă, cu cât 
se iveşte într'o clipă în care atenția noastră trebue să fie îndreptată 
asupra trebilor din Germania, unde politica de aventură a con- 
telui Bismarck amenință să provoace o criză » 3). Guvernul austriac 
nu voia triumful politicii franceze la Dunărea de Jos, adică întă- 
rirea României, dar nici nu putea să supere pe Napoleon III în 
preajma războiului cu Prusia. 

Bismarck a văzut imediat folosul pentru Prusia din aceste 
împrejurări şi el sprijini candidatura principelui Carol; nu putea 


1) N. Georgescu-Tistu, Correspondance d'Emile Picot, în Mélanges de 
Pecole roumaine, V, p. 268 şi Emerit, op. cit., p. 65. 

2) Vezi şi G. Brătianu, Napoléon III et les nationalités, Bucureşti 1934» 
p. 147 

3) Riker, op. cit., p. 516. 

să se gândească la o alianță militară și la o participare a României 
desarmate la războiu, dar prezența unui Hohenzollern pe tronul ei 
și aspiraţiile de unitate ale Românilor ar fi silit fără îndoială pe 
Austriaci să ţie o parte din trupele lor la granița Carpaţilor. De 
aceea Bismarck sprijină candidatură . principelui Carol, îndată 
ce-şi dă seama de foloasele pentru politica lui. Dar în calea lui se 
ridicau piedeci, chiar în Prusia și anume dela însuși regele Wil- 
helm I, care nu voia ca un Hohenzollern să fie sub suzeranitatea 
Turcului și se temea pentru dânsul de soarta lui Maximilian al 
Mexicului. Prusia ar fi atrasă astfel în complicațiile Orientului, 
care, se știe, sunt întotdeauna foarte încurcate 1). Carol Anton și 
fiul său erau gata să încerce aventura și căutau să convingă pe 
rege. De curând au ieșit la iveală unele scrisori secrete, necu- 
noscute istoricilor mai vechi ai acestor împrejurări: Intro primă 
scrisoare către rege, principele Carol Anton spunea că apreciază 
faptul că el nu dorește ca gloriosul nume al Hohenzollernilor să 
fie umilit, « dar cazul ar fi întru câtva diferit, dacă tronul ar 
fi luat de al doilea fiu al meu »2). Intra doua scrisoare către 
rege, tatăl principelui Carol adaugă că « vede greutățile unei vasali- 
tăți față de Poartă și nevoia de a lupta cu influenţa turcească și 
rusească, dar aceasta este o operă nobilă, care va ridica dinastia. 
România are un mare viitor. Prusia va avea o influență culturală 
asupra ţării și noile relaţii vor ajuta și la încheierea relaţiilor co- 
merciale » 5). 

Atunci are loc cunoscuta întrevedere dela Berlin între prin- 
cipele Carol şi cancelarul Bismarck (19 Aprilie). Acesta sfătuește 
pe tânărul principe să-și urmeze chemarea, să pornească în ţară, 
fără să mai aștepte hotărîrea marilor puteri, să puie Europa în 
fața unui fapt împlinit $). 

De altfel Bismarck nu încercase să creeze greutăți Austriei 
numai dinspre România, ci și dinspre Serbia și aceste două acțiuni 


1) D. A. Sturdza, Autoritatea faptului îndeplinit, p. 894—898 şi Linden- 
berg, op. cit., p. 106. ` 

3) Scrisoarea a rămas inedită până în 1931, când a publicat-o Riker, în 
traducerea engleză, op. cit., p. 531. 

2) Ibidem, p. 532. Corespondenţa între Carol Anton şi Wilhelm I, fără 
aceste scrisori, e publicată în Memoriile Regelui Carol: «As dem Leben, p. 11—16. 

4) Aus dem Leben König Karls, p. 16—19 şi Sturdza, op. cit., p. 905—907. 

pornesc spre un ţel comun. Cancelarul se îndrepta la 1866 şi 
către principele Mihail Obrenovici şi chiar către Muntenegreni, 
vrând să-i atragă într'o acțiune comună împotriva Austriei, dar 
cele două principate se arătară prudente 1). 

Pe de altă parte Bismarck întreprinsese o tainică acţiune diplo- 
matică, cerând Franţei neutralitatea în războiul cu Austria, spiji- 
nind opera ei în România, iar Rusia urma să fie câștigată prin 
făgăduiala u nei căsătorii a prințului Carol cu o prințesă rusă 2). 
Pe regele Prusiei îl convinse încetul cu încetul, cu multă greutate °). 

Presa germană, probabil sub influența cancelarului, începuse 
o campanie în favoarea principelui Carol și în această privință 
e foarte caracteristic articolul din Vossische Zeitung din 22 Aprilie 
1866: « Nicio ţară nu se potrivește așa de bine pentru imigrația 
germană ca Moldova și Valahia, care au un pământ roditor ce 
ar putea hrăni o populație de trei ori mai mare ca cea de azi, pe 
când emigranții germani se îndreaptă mai ales spre Bulgaria și 
alte provincii turcești... Austria are firește mari interese să 
împiedece alcătuirea unui Stat condus de Hohenzollerni la Dunăre. 
De observat că Austria are la marginile ei ţinuturi locuite de o 
populație mai numeroasă de Români, chiar decât cea din prin- 
cipate: Bucovina, Ardealul și regiunile vecine ale Ungariei. De 
curând a început acolo o mișcare de deşteptare a conștiinței 
naționale românești... Europa ar putea să se considere fericită 
să aibă norocul ca la Dunărea de Jos să fie un Stat compact și 
omogen, între Rusia și Turcia, ca o barieră împotriva panslavis- 
mului » $). 

Alegerea principelui Carol a fost ajutată de un concurs favo- 
rabil de împrejurări: Rusia era încă slăbită de pe urma războiului 
Crimeii, Austria era ocupată cu războiul ce era gata să izbucnească 
împotriva Prusiei și a Italiei, Anglia nu voia complicații în Orient, 
care ar amenința integritatea imperiului otoman, Franța şi Prusia 
erau favorabile lui Carol I. Singurele greutăți puteau veni dela 


1) H. Batowski, op. cit., p. 79 şi nota. 

2) Riker, op. cit., p. 536. 

3) « How much Bismarck had had to do with influencing the monarch’s 
decision, we do not know. The affair affords an interesting illustration of 
the weight of family discipline in Prusia ». Riker, op, cît., p. 537. 

t) Reprodus de Lindenberg, op. cit., p. 127. 


264 REVISTA FUNDAȚIILOR REGALE 


Turci, cari nu cutezară să ia singuri răspunderea unui răz- 
boiu 1). 

O singură împrejurare ar fi putut compromite dela început 
domnia lui Carol I, anume dacă Austria şi nu Prusia ar fi învins 
la Sadova. Era o primejdie, la care se pare că Ion Brătianu s'a 
gândit și se zice că în discuţia sa cu principele Carol ar fi observat 
că trebue să ție seamă și de posibilitatea unei înfrângeri a Prusiei 
şi de consecinţele ei pentru România. Principele Carol răspunse 
însă calm lui Brătianu: «Este inutil să presupunem că Prusienii 
vor fi învinşi, este absolut imposibil. Vă pot afirma că Austria 
va fi învinsă » 2). 

Impotriva tratatelor şi a conferinței ambasadorilor dela Paris, 
principele Carol tare pe sprijinul lui Napoleon III și a lui Bis- 
marck și mai ales pe voința Românilor, trecu în țară și puse lumea 
diplomatică în fața unui fapt împlinit. 

Carol I şi societatea românească. Numele principelui Carol era 
necunoscut în țara noastră, ba chiar potrivnicii alegerii răspândi- 
seră ciudata calomnie că tatăl său, principele Carol Anton, ar fi 
vândut pe bani principatul său regelui Prusiei, deci dela fiu ne 
puteam aștepta tot la așa ceva 5). 

Partizanii lui fură nevoiți să publice o broșură explicativă, ca 
să lămurească pe Români, cine este Carol de Hohenzollern și 
care sunt meritele lui și ale familiei sale. 

E vorba de lucrarea puţin cunoscută, intitulată: Carol I. Istoria 
și originea spițelor de Brandenburg, Hechingen şi Siemaringen din 
casa de Hohenzollern şi dorințele Românilor, Bucureşti, 1866, 
Imprimeria Johann Weiss, Biserica Enei, Nr. 1, in-12, 29 p. 

Broșura anonimă era publicată de redacția ziarului Românul 
al lui C. A. Rosetti şi cuprinde un istoric al casei de Hohenzollern 
cu genealogia diferitelor ramuri, pe înțelesul tuturor Românilor. 
Se stărue în special asupra liberalismului tradițional al acestei 
familii, începând cu Frederic II și apoi asupra înrudirii princi- 


1) N. Iorga, Politica externă a regelui Carol I, ed. II, Bucureşti, 1923, 
p. 27. 

2) Citat de Fr. Dame, op. cit., p. 166—167, nota. 

2) Memoriile generalului Văcărescu, în Convorbiri literare, XLVIII, 1914, 
p. 980. Se știe că în realitate Carol Anton a abdicat pentru a ajuta unitatea 
Germaniei. 

pelui Carol cu familia Bonaparte, argumente menite să câștige 
simpatia Românilor. Se adaogă că Prusia este o mare putere mili- 
tară, în care domnește libertatea presei, că Napoleon III, «care 
luptă pentru drepturile naţionale și contra opresorilor libertăţii », 
sprijină pe principele Carol. Autorul a căutat în istorie, în operele 
lui Șincai și ale lui Papiu Ilarian, dovezi despre vechile noastre 
legături cu « casa de Brandenburg » și aminteşte de tratatele « destul 
de avantajoase », încheiate cu această casă de Mircea cel Bătrân 
(Mircea a avut o alianță cu împăratul Sigismund, care domnise 
şi în Brandenburg, dar nu era Hohenzollern) și Petru Rareș. 
Tratatele acestea, zice autorul, mau fost niciodată anulate. 

Bănuim că această broșură a fost publicată în preajma ple- 
biscitului în favoarea alegerii lui Carol I ca domnitor în România. 

Numai unii Români cari își făceau studiile militare în Ger- 
mania auziseră de principele Carol. Generalul Văcărescu, care 
era elev la şcoala militară din Potsdam, auzise vorbind despre el 
în cercurile militare. Gheorghe Manu era la 1866 sublocotenent 
în regimentul de gardă în care servea şi principele Carol, aşa că 
întâmplarea a voit ca viitorul rege al României să aibă între ofiţerii 
regimentului său un camarad român. Gheorghe Manu spunea 
celorlalți Români ce studiau în Germania: «cât de amabil și 
distins era princiarul său camarad, iubit şi stimat pentru carac- 
terul său serios. Iorgu Manu, scrie generalul Văcărescu, ne 
arăta şi o mare fotografie așezată pe masă, la loc de onoare, în 
care se vedea Carol de Hohenzollern împreună cu toți ofițerii 
regimentului său » 1). 

Ne întrebăm cum şi-a închipuit principele Carol, poporul şi 
ţara românească în clipa în care i s'a propus domnia, căci cele 
ce-i puteau spune acești Români din Germania era firește puţin 
lucru. Avem câteva mărturii despre atitudinea dela început a 
principelui Carol față de noua lui Patrie, care-l aștepta. Regina 
Elisabeta povestea mai târziu că Ion Brătianu vorbind cu prin- 
cipele Carol, i-a arătat pe glob așezarea României. Principele a 
tras o linie dreaptă dela Londra la Bombay și ar fi observat că 
România este pe drumul Indiilor. « Această țară este deci o ţară 
de viitor » (Das da ist ein Land der Zukunft) 2). Aspectul economic 


1) General Văcărescu, op. cit., p. 988. 
3) Lindenberg, op. cit., p. 102. 

îi apărea în primul rând, înaintea celui uman. Rolul principelui 
străin era să ridice economiceşte această țară turburată, semi- 
barbară; am arătat că regele Carol socotea că pricina căderii lui 
Cuza era lipsa de echilibru economic. Dar cultul ofițer german, 
venit din țara ordinei şi a artei, a marilor Universităţi, va socoti 
că şi starea culturii noastre era înapoiată şi că aci un rol mare 
îl aştepta. 

Toate acestea sunt adevărate, dar dela convingerea unei ase- 
menea misiuni se poate ușor aluneca la greșeala că înainte n'a 
fost nimic, că nu ai un material sufletesc tradiţional pe care să 
clădeşti, că trebue să începi, nu să continui. Istoria noastră, așa 
cum este înfățișată în Introducerea Memoriilor regelui Carol, 
introducere scrisă cu aprobarea lui, este numai o serie de ne- 
norociri și pustiiri 1). 

Astăzi, o știm, istoria noastră nu înseamnă o ruină, ci o temelie 
solidă, România n'a început la 1866, ci cu multe veacuri înainte. 
Regele Carol a simţit-o foarte târziu, atunci când s'a apropiat de 
vechile noastre monumente şi a dorit să fie îngropat la Curtea 
de Argeș, 

E uşor să ne explicăm această neînțelegere fundamentală. 
Contrastul între Carol I și societatea românească era la început 
absolut. La 1866 societatea noastră era într'o criză de evoluţie. 
Clasa vechilor boieri nu apusese încă, nici din punct de vedere 
economic, nici politic; între boieri se aflau mulți oameni fini, 
echilibraţi, cu alese cunoștințe, cu pricepere politică de gos- 
podari, poate cam timizi și neîncrezători în viitorul acestei țări. 
Pe de altă parte, se ridicau liberalii romantici, oamenii revoluţiei 
dela 1848, cultivați în Franţa, fără legături cu tradiţiile acestei 
țări. Amândouă aceste chipuri de oameni trebue să fi fost străine 
principelui Carol; socotim că primii erau totuși ceva mai apro- 
piaţi de acest suflet cult și echilibrat, decât înfocaţii revoluționari 
de modă franceză. Titu Maiorescu făcând aluzie la lipsa de 
consistență și de caracter a oamenilor noștri politici, exclamă: 
« Şi omenește vorbind, ce impresie trebue să fi făcut asupra unui 
spirit occidental majoritatea oamenilor noștri politici? 2). Dar 


1) Aus dem Leben Kânigs Karls, p. XXXVIII—XLII. 
3) T. Maiorescu, Istoria contemporană a României, București, 1925, P. 450. 

principele Carol cunoştea oamenii, el va observa imediat câteva 
exemplare alese în societatea românească. In Memoriile sale, 
vorbeşte de «dibăcia lustruită» a lui Ion Brătianu, de Lascăr 
Catargiu, « care respiră linişte și prudenţă..., om practic», Petre 
Mavrogheni, la care «cultura de salon franceză se împerechează 
cu fineța grecească » C. A. Rosetti, «un bărbat foarte talentat, 
plin de -însuflețire înflăcărată pentru cauza lui, care se lasă însă 
prea ușor răpit de temperamentu-i iritabil » 1). 

La începutul domniei sale Carol I, sa sprijinit pe « Roșii», 
pentrucă aceştia îl aduseră în scaun, erau elementul dinamic care 
ducea ţara spre un viitor schimbat. Boierii erau bănuiți că pot 
pretinde la tron, erau poate desamăgiți. Dar, repede, principele 
s'a apropiat din nou de dânșii, poate din antipatie pentru revolu- 
ţionari, şi abia când, la 1877, a fost nevoie de o acțiune dinamică, 
au revenit liberalii la guvern. In a doua parte a domniei lui Carol I 
se ivesc altfel de oameni, cu cari el s'a putut înțelege mai ușor, 
se naște burghezia românească de tip occidental. 

Domnia regelui Carol I este istoria unei lente adaptări între 
două temperamente, o societate şi un suveran, care au ajuns în 
cele din urmă să se înțeleagă. 


P. P. PANAITESCU 


1) Aus dem Leben König Karls, P. 55—56. 


REGELE CAROL I 
LA CERNĂUȚI, 2s IULIE 1898 


In vara anului 1898, Regele României Carol I hotărise să 
facă o vizită oficială la curtea imperială rusească, In drum spre 
St. Petersburg, Suveranul României trecu prin Bucovina și se 
opri pentru câteva minute în gara din Cernăuţi. Vestea despre 
trecerea Regelui României prin capitala Bucovinei, găsi un puternic 
răsunet în sufletele Românilor cernăuțeni, dornici să vadă şi să 
aclame pe făuritorul României Moderne, Piemontul nădejdilor şi 
revendicărilor noastre. De aceea cu multă vreme înainte de sosirea 
trenului regal, o mulțime mare de intelectuali români, preoți, învă- 
ţători, studenţi, meseriaşi și țărani români din satele vecine, umplu- 
seră peronul gării cernăuțene, așteptând cu înfrigurare intrarea 
trenului. Salonul de recepţie şi partea de peron din față, încon- 
jurat şi păzit de agenţi şi jandarmi austriaci, era rezervat pentru 
reprezentanții autorităților locale, în frunte cu baronul Bour- 
guignon, guvernatorul Bucovinei, care se grăbi să vestească prin 
oficiosul său « Czernowitzer Zeitung » că, întru cât trecerea prin 
Cernăuţi a Regelui României nu fusese enotificată » la timp, nu 
s'a putut face o recepție oficială. Din însăși nota aceasta a organului 
oficial, se putea vedea că guvernul din Viena nu vedea cu ochi buni 
vizita Regelui României la St. Petersburg, precum de altfel chiar 
în vremea aceea raporturile dintre guvernatorul Bourguignon și 
Românii bucovineni erau din cele mai încordate. Și aceasta pentru 
motivul că guvernatorul Bourguignon inaugurase în Bucovina un 
ne mai pomenit regim de persecuție şi teroare față de tot ce mai 
rămăsese românesc în această parte a vechei Moldove. Persecuţia 
contra Românilor merse așa de departe, încât agenții lui Bour- 

guignon nu se sfiau să pătrundă până și în biserica catedrală și să 
rupă, chiar în timpul serviciului divin, cocardele tricolore pe care 
le purtau româncele. 

In condițiunile acestea, ne putem lesne imagina ce balsam bine- 
făcător putea strecura în sufletele chinuite ale Românilor bucovi- 
neni oprirea la Cernăuţi, fie chiar și numai pentru câteva minute, a 
Regelui României, Domn şi purtător de grijă al tuturor Româ- 
nilor! Aceasta guvernatorul Bourguignon o știa foarte bine, şi 
de aceea el luă toate măsurile de rigoare, pentru a împiedeca orice 
fel de manifestaţie. De aceea grupul celor admiși în salonul de 
recepţie era foarte redus. În salonul de aşteptare nu fură admiși 
decât baronul Nicolai Mustatza, care reprezenta pe mareșalul 
Bucovinei Iancu Lupul, Anton Kochanowski, primarul orașului 
Cernăuţi, profesorul Ion G. Sbiera, Membru al Academiei Române, 
baronul Dr. Alexandru Hurmuzaki şi preotul Dimitrie Brăilean, 
pe care Regele Carol I îl cunoștea dela Broşteni. Onorurile recepției 
« neoficiale » le făcea Constantin M. Cogălniceanu, consulul Ro- 
mâniei la Cernăuţi, însoţit de George Gallin, secretarul consula- 
tului. Restul peronului era ticsit de lume românească. Între nume- 
roșii studenți români, care veniseră să aclame pe Domnul Româ- 
nilor, se găsea, înghesuit într'un colț al peronului, și autorul acestei 
modeste contribuțiuni la proslăvirea primului Rege al României. 

Era o zi frumoasă de vară cu multă lumină și verdeață. Căldura 
se mai domolise și soarele cobora spre asfinţit, când, la orele 18 şi 
5 minute, trenul regal intră majestos în gară, întâmpinat cu ova- 
țiuni puternice de «trăiască », ce izbucneau din mii de glasuri. 
Silueta severă şi majestoasă a Regelui Carol, în ţinută albă de 
vară, apăru la ferestra vagonului-salon, pentru a mulțumi mulțimii. 
Cum însă uralele continuau mereu fără să înceteze, Regele, însoţit 
dë Principele Ferdinand, Moștenitorul Tronului, se dădu jos din 
vagonul-salon, salutat de consulul Cogălniceanu, care făcu raportul. 
In suita Regelui se găsea Dimitrie A. Sturdza, președintele con- 
siliului, generalul M. Vlădescu, mareșalul palatului, generalul 
Dr. Teodoru şi colonelul Manu, adjutant regal. Guvernatorul 
Bourguignon salută pe înaltul oaspe în numele guvernului austriac 
şi-i ură bun sosit pe pământul Bucovinei. Regele se întreținu 
câteva minute cu baronul Bourguignon, pe care-l cunoscu numai 
atunci. În vreme ce guvernatorul fu prezentat primului ministru 

Sturdza, Regele cinsti cu convorbirea sa pe Anton Kochanowski, 
primarul oraşului Cernăuţi, față de care Regele avu cuvinte de 
laudă pentru progresul vizibil pe care capitala Bucovinei îl făcuse, 
de când suveranul trecuse pentru prima dată prin Cernăuți. 
Regele Carol se adresă apoi profesorului Ion G. Sbiera, pe care-l 
cunoștea dela Academia Română, apreciindu-i lucrarea: « Mişcări 
culturale și literare la Românii din stânga Dunăvii, în răstimpul dela 
1504—1714 ». Toate acestea se petreceau în fața ochilor noștri 
înduioșați până la lacrimi de priveliștea măreață ce ni-o impregna 
în suflete figura majestoasă și gesturile Regelui Carol şi ale Prin- 
cipelui Ferdinand, pe care mulți dintre noi îi vedeam pentru prima 
oară. Nici cea mai îndrăzneață fantazie nu și-ar fi putut imagina 
atunci, că tânărul și sfiosul Principe Ferdinand era predestinat de 
soartă ca, după două decenii, să se“încoroneze la Alba-Iulia Rege 
al tuturor Românilor! Astfel s'a adeverit zicala bătrânească: 
Când norocul își schimbă pasul, nu aduc anii, ce aduce ceasul. 

In clipa când Regele Carol strânge călduros mâna profesorului 
Sbiera, generalul Vlădescu se apropie de Suveran, zicând în auzul 
tuturor: « Dati-mi voie, Majestate, să Vă prezint pe baronul Mustaţă, 
un bun Român din Bucovina ». 

Atunci Regele Carol, plăcut impresionat de recomandația mare- 
şalului său, se întoarse către baronul Mustatza, pentru a-i spune 
în românește că se bucură de a-l cunoaște. Dar la cuvintele măguli- 
toare ale Regelui, baronul Mustatza avu nefericita inspirație de a 
răspunde nemțește, zicând: 

« Entschuldigen, Măjestat, ich spreche nicht rumănisch, wir sind 
hier deutsch erzogen », adică « Scuzaţi, Majestate, eu nu vorbesc 
românește, noi aci suntem educați nemțeşte ». Răspunsul acesta, 
auzit de toată lumea, a produs o adâncă indignare în public, care 
numai cu greu a putut fi stăpânită. Regele Carol, neplăcut impre- 
sionat, dar plin de tact și demnitate, a întors spatele baronului 
Mustatza, și, adresându-se zâmbind baronului Alexandru Hurmu- 
zachi, l-a întrebat nemţește, dacă ştie românește. Baronul Alexandru 
Hurmuzachi, înțelegând fina ironie a Regelui, a răspuns politicos 
că ştie şi, continuând convorbirea în românește, a cerut scuze Suve- 
ranului pentru inadvertența baronului Mustatza, care nu era nici 
Român şi cu atât mai puţin bun Român. De penibilul incident dela 
gara din Cernăuţi, face menţiune și d. Iorga în a sa « Geschichte des 

Rumănischen Volkes», apărută la Gotha, 1905, vol. II, p. 455. 
După ce se mai întreținu o clipă cu preotul Dimitrie Brăilean, 
Regele, însoțit de Principele Moștenitor, se urcă în vagonul-salon. 
“Trenul se puse în mișcare, iar Regele apăru la fereastră, salutând 
cu degetul la chipiu. Urale nesfârșite însoțeau privirile noastre 
ațintite asupra Regelui, pe care noi îl consideram ca fiind și al 
nostru. 

Incidentul penibil dela gară a fost viu comentat în toate cer- 
curile românești. Prima consecinţă firească a incidentului a fost 
excluderea baronului Nicolai Mustatza din « dprzgența » partidului 
naţional român în Bucovina. Baronul Mustatza intrase în acel 
comitet de direcție ca reprezentant al marilor proprietari armeano- 
poloni, care aderau la politica conservatoare a marilor proprietari 
români. Familia Mustatza era originară din Epir, de unde Con- 
stantin Mustatza emigră în Moldova, negustorie făcând. Fiul său 
“Toader mijloci vânzarea bunurilor fondului bisericesc din Buco- 
vina, ce rămăseseră dincolo de cordon, în Moldova, acumulând 
din misitia aceasta o avere foarte mare învestită în largile sale pro- 
prietăți rurale din Bucovina şi mai ales în părțile ucrainizate. 
Pentru serviciile aduse guvernului austriac, el fu ridicat, la 1822, 
la rangul de baron, titlu-care îi înlesni intrarea în rândurile boie- 
rimii române băștinașe. Nepotul lui Toader Mustatza a fost Nicolai 
Mustatza, tristul personaj al incidentului din Gara Cernăuţilor. 
Educat în școli germane și angajat în afaceri cu Evreii, Nicolai 
Mustatza era aderentul cel mai reprezentativ al doctrinei buco- 
viniste, care propovăduia desfacerea individului de legăturile sale 
organice cu neamul din care făcea parte, neglijarea limbii materne, 
înnăbușirea simțului național și contopirea tuturor acestor renegați 
într'o specie exotică de: homo bucovinensis, fără nicio convingere 
naţională, dar cu limba de conversație germană. Nicolai Mustatza 
era tipul cel mai autentic al acestei ideologii politice, care nu 
era însă de loc împărtășită de Românii bucovineni. 

« Patria », organul de publicitate al Românilor bucovineni din 
acea vreme, dădu cea mai categorică desminţire încercărilor de 
mistificare ale baronului Mustatza, declarând în Nr. 154 din 
17/29 Iulie 1898: 

« Românii buni din Bucovina nu sunt de tagma d-lui baron 
Mustatza ». 

«Nu! Altceva sunt Românii «buni» din Bucovina; ei în alte 
idei au crescut, alte sentimente păstrează şi lor nu li-e rușine de 
vorba românească ! 

« Baronul Mustatza stă singur în cercurile românești, cu doc- 
trinele sale, atât de singur, încât, de demult i se contestă până 
şi dreptul de a se gira Român, fie bun sau rău. 

e In sofistica sa, baronul Mustatza combate principiul naţional 
pe motivul că singur «bukovinertum-ul » ne leagă de monarhia 
Habsburgică şi ne asigură desvoltarea în cadrele autonomiei țării. 

« Fals ! Noi suntem bucovineni, dar ţinem să păstrăm caracterul 
şi autonomia ţării, — dar ca Români și nu ca internaționali. 

« După origină Bucovina este o țară românească, și caracterul 
acesta ea trebue să-l păstreze... 

« Dacă păcatele din trecut au spoliat, în parte, țara de adevă- 
ratul ei caracter, este regretabil; dar faptul acesta ne impune cu 
atâta mai mult o sfântă datorie, să reconstituim caracterul adevărat 
al ţării, fie chiar și cu cele mai mari jertfe. 

« Suntem Români, și voim să rămânem Români buni, în Buco- 
vina românească; așa fiind, vom combate până la ultima conse- 
cință pe toți aceia care umblă să ne facă de batjocura lumii: un 
popor fără limbă și fără conștiință națională ! 

€'Jinem la autonomia provinciei și reclamăm lărgirea acestei 
autonomii, nu pentru a ne preface țara întrun mozaic de străini 
trași-împinși din toată lumea, ci ca să-i păstrăm neschimbat carac- 
terul istoric, desvoltându-l în conformitate cu spiritul timpului și 
cu imperativele conștiinței noastre naţionale. 

« Având înaintea ochilor acest măreț scop, o singură lozincă ne 
va călăuzi în lupta noastră pentru neam și țară: 

« Jos bucovinertumul păcătos ! ». 


Incidentul regretabil dela gară a produs în opinia publică din 
Bucovina un efect contrar celor intenționate de baronul Mustatza; 
el a contribuit la trezirea conștiinței şi demnităţii româneşti și a 
determinat pe guvernatorul Bourguignon să ia vaste măsuri de 
paza la întoarcerea Regelui Carol I din călătoria sa din Rusia. 
Duminică, la 7 August, orele 8 dimineaţa, trenul regal intră în 
gara din Cernăuţi. Din motive de siguranţă, accesul pe peronul 
gării a fost rezervat exclusiv persoanelor oficiale în frunte cu 

guvernatorul Bourguignon. In salonul de așteptare nu se mai 
găseau decât primarul orașului, Kochanowski, preşedintele tribu- 
nalului Wessely, profesorul I. G. Sbiera, arhimandritul Juvenal 
Stefanelli, consilierul Vasile Morariu. Regele Carol a descins şi 
de astă dată din vagonul regal şi s'a întreținut timp de 15 minute 
cu cei prezenţi, pentru a-și continua drumul spre frontiera dela 
Burdujeni, unde era aşteptat de membrii guvernului român şi de 
o mare mulțime de popor. Publicul românesc din Cernăuţi, și în 
deosebi noi studenţii români, am regretat foarte mult că autoritățile 
austriace ne-au privat de fericirea de a vedea și la întoarcere pe 
Regele României libere, simbolul unității naţionale și nădejdea 
izbăvirii ce era să vină. 
ION I. NISTOR 


UN INCEPUT DE CARIERĂ 
SUB REGELE CAROL I 


Că un tânăr, care a dat destule dovezi că a utilizat cu profit 
cărțile pentru a-și dobândi titluri înalte universitare, poate în 
același timp fi şi un bun bibliotecar, aceasta era o părere împărtă- 
şită mai de toată lumea la noi, înainte de a se fi produs ştiinţa cea 
nouă a muncii raţionalizate. Cum eu dădusem destule dovezi, că sunt 
un stăruitor iubitor de carte, nicio îndoială nu mai putea să aibă 
fostul meu profesor Titu Maiorescu că voi putea fi și un bun bi- 
bliotecar, De aceea la rugăciunea pe care i-a făcut-o Regele Carol 
I, de a găsi un bun bibliotecar pentru Fundaţia Universitară 
Carol I, care urma să se inaugureze în 1894, Titu Maiorescu 
nu a ezitat un moment să răspundă Regelui, că are persoana 
aleasă gata: un tânăr, care și-a trecut de curând doctoratul în 
Germania și care îşi petrece ziua, mai toată, în tovărășşia cărții, 

Fundaţia universitară Carol I nu s'a inaugurat însă de îndată, 
așa cum fusese proiectat. Primul meu început de carieră n'a fost 
în ramura bibliotecei, ci... în magistratură. Ministrul de justiție 
de pe atunci, Al. Marghiloman, auzind că eu posed şi o diplomă 
de licenţiat în drept, pe lângă aceea de doctor în filosofie, s'a 
gândit, că până la inaugurarea Fundaţiei, n'ar fi rău să fiu jude- 
cător de pace în Bucureşti, Pe vremea aceea, nu se cunoștea şo- 
majul ; dimpotrivă, oferta de serviciu la Stat, era mai mare decât 
cererea. Dar după puţine luni de la numirea ca judecător de pace 
(la ocolul II de Galben, Bucureşti), d. Maiorescu îmi aduse aminte 
de promisiunea făcută de dânsul Regelui și îmi recomandă să fiu 
pregătit în orice moment pentru a trece la Fundaţie. In adevăr, 

judecătoria mea n'a ţinut decât vreo șase luni, şi prin Iunie 1895 
am primit, prin d. I, Kalinderu, administratorul Domeniilor Co- 
roanei, invitaţia să mă prezint M. S, Regelui Carol I în audienţă 
la castelul Peleș, Numirea mea ca bibliotecar era în principiu 
fixată, Totuși Regele ţinea să-mi dea câteva sfaturi, în vederea 
primului contact pe care îl va avea tinerimea universitară cu Fun- 
daţia. Erau în acea epocă, — aproximativ acum cincizeci de ani în 
urmă, —în atmosfera culturală a ţării câțiva nouri de îngrijorare, în 
aceea ce privea sentimentele cu care tinerimea universitară va primi 
să participe la inaugurarea instituţiei înființate din generozitatea Re- 
gelui. Auzisem şi eu înainte de audienţă, câteva svonuri ; ele mi-se 
păreau însă atât de absurde, încât nu voiam să le dau crezare, 
Auzisem că studenții universitari vor scoate un manifest, prin care 
vor refuza donația regală și că se vor lega cu jurământ să nu calce 
cu piciorul în bibliotecă. In ziua audienței, dela primele cuvinte, 
Regele mi-a precizat aceste svonuri, adăogând: sunt sburdălnicii 
de ale tinereţii, care pot lua un curs neplăcut, dacă sunt primite fără 
tact, Am înțeles gândul Regelui, de îndată. L-am asigurat că 
pentru mine Fundaţia nu este o bibliotecă numai, ci o instituţie 
de educaţie, în care tinerimea să se deprindă cu respectul pe care 
îl datorează Suveranului. In tot timpul de o oră, cât a durat au- 
dienţa, nu a mai fost vorba de bibliotecă, ci de studiile universitare 
pe care eu le făcusem în străinătate. Regele a luat informaţii de- 
taliate despre profesorii pe care-i audiasem şi despre știința psiho- 
logiei în care făcusem studii de specialitate. Ma întrebat, la sfârșit, 
dată regret părăsirea carierii ce mi se deschisese în magistratură, 
şi la răspunsul meu negativ, Regele Carol I îmi mai pune urmă- 
toarea întrebare, pe care mi-o amintesc aproape cuvânt cu cuvânt, 
deşi au trecut de atunci atâția ani: judecătorii noștri tineri din 
provincie, de ce nu au aceeași tărie de caracter ca aceia din Ger- 
mania ? La care eu am răspuns, după o amintire tot așa de credin- 
cioasă, cu cuvintele : Fiindcă, Majestate, judecătorii noștri nu sunt 
feriţi de tentaţiunile celor din jurul lor, așa cum sunt feriți acei din 
Germania. La noi, cum intră un judecător în funcţiune, de a doua 
zi încep intervenţiile, dacă nu chiar plocoanele, 

Am avut impresia, de cum am ieșit dela audiență, că M, S, 
Regele fusese mulțumit de mine. Aceasta mi-a confirmat-o de 
altminteri, după o oră, d. I. Kalinderu, care a venit să mă vadă 

la hotel (hotelul Windsor de pe atunci). Dar de ce nu, mi-a vorbit 
Regele nimic despre un plan de sistematizare al bibliotecii, și 
despre cataloagele ce trebue utilizate? Această întrebare nu mi-a 
venit deloc în minte după audienţă. Ea mi-a fost pusă însă de 
prietenul Frangois Robin, colaborator cu mine la « Convorbiri 
literare » și bibliotecarul M. S. Regina Elisabeta, câteva zile în 
urmă. Cum m'a întâlnit, Robin care ştia de audienţă, ma întrebat 
la repezeală : Ei ce catalog preferă Majestatea Sa? Când i-am spus, 
că nici n'a fost vorbă de cataloage la audienţă, bibliotecarul Reginei 
Elisabeta a avut o mare decepțiune. « Ei, atunci are să te facă altceva, 
nu bibliotecar ». Robin a avut dreptate. Dar tocmai după trei ani 
eu m'am convins că avea dreptate. 

La două luni, după audiență, am primit numirea de bibliotecar 
al Fundaţiunii Universitare Carol I, având ca director general 
al Fundaţiei pe G. Dem. Teodorescu, profesor la liceul Matei- 
Basarab, și fost ministru, iar în Consiliul de administraţie pe Titu 
Maiorescu şi I. Kalinderu. 

Inaugurarea s'a făcut în primăvara anului viitor, 1895. Niciun 
incident la inaugurare din partea studenţilor. Ei s'au mulțumit 
în cea mai mare parte să privească din stradă. Câţiva au fost însă 
prezenți. Unul dintre ei a și vorbit în numele studențimii: d. Ilie 
Bărbulescu, care a fost în urmă profesor de limbile slavice la 
Universitatea din Iaşi, iar astăzi pensionar. 

După inaugurare, biblioteca a fost deschisă studenților. Localul, 
pe care generozitatea Regelui îl punea la dispoziția studenţilor, 
era pentru acea vreme socotit atât de luxos, încât puţini din studenţi 
puteau rezista dorinţei de a-l vizita. De aceea, de a doua zi, vizi- 
tarea bibliotecii a început. Dar ca simplă vizitare, nu cu scopul de 
a face lectură. Studenţii nu voiau să se arate învinși. Voia le-a fost 
pe deplin respectată. Personalul bibliotecii se ţinea la dispoziția 
lor pentru a le arăta sălile, cataloagele, cărțile dăruite de M. S. 
Regina Elisabeta, instalația de calorifer și de lumină, mesele și 
scaunele confortabile destinate cetitorilor... fără nicio aluzie 
răutăcioasă la atitudinea luată de studențime; cu tact, aşa cum 
ceruse Regele. După o săptămână ghiața a fost ruptă. Studenţii 
se așezau acum pe locuri și cereau cărți, în mare parte dintre acelea 
pe care biblioteca nu le avea. Aceasta ma îndemnat să înființez 
un registru, în care erau trecute cărțile ce urmau să fie comandate. 

Erau însă așa de multe cărțile cerute, că bugetul bibliotecii întreit 
chiar de ar fi fost, nu ar fi putut ajunge. Aceasta m'a obligat, că în 
raportul bimensual pe care trebuia să-l fac personal Regelui în 
primele luni de funcționare, să aduc la cunoştinţa Majestății Sale 
faptul pentru a avea o soluție. Soluţia Regelui a fost simplă, dar 
potrivită. « Vei face și d-ta cu studenţii, aceea ce fac eu cu mini- 
ştrii mei. Când vine la mine un ministru și îmi aduce o propunere 
de ce trebue să facem, eu nu refuz, ci zic: lăsaţi aici; vom vorbi 
la prima ocazie. Miniștrii care aduc ceva serios, revin asupra 
propunerii... Aşa să faceţi și d-voastră cu studenții. Scrieți în 
registru toate cărțile care se cer, dar comandați numai pe acelea 
asupra cărora s'a stăruit a doua oară ». Registrul de comenzi a mers 
înainte, comenzile reale însă n'au întrecut bugetul bibliotecii. 
Mai grav mi s'a părut, în primele săptămâni, faptul ruperii foilor 
din cărțile date spre citire. Manualele de drept roman, în special 
manualul Demangeat, care se asemăna cursului pe care îl făcea 
profesorul N. Crătunescu, după o întrebuințare de câteva săptă- 
mâni numai, era redus la jumătate. Capitole întregi erau rupte. 
Cu multă jenă a trebuit să raportez faptul. Și l-am raportat Regelui 
Carol, înainte de a-l aduce la cunoștința Consiliului de admini- 
strație al Fundaţiei, fiindcă o presimţire nelămurită mă făcea să 
cred că și de astă dată soluţia Regelui va fi cea potrivită. In adevăr, 
dacă aș fi adus faptul la cunoștința Consiliului, foarte probabil 
acesta ar fi luat măsuri de rigoare. S'ar fi îndoit numărul supra- 
veghetorilor și s'ar fi început o anchetă severă pentru descoperirea 
culpabililor. Regele Carol m’a sfătuit să-mi păstrez liniştea. « Res- 
pectarea lucrului public nu este intrată în obiceiurile noastre. Va 
veni şi vremea ei. Peste cincizeci de ani va părea drept și la noi, 
ca un tânăr să-și compromită viitorul pentrucă a rupt o foaie 
dintr'o carte. Astăzi însă să facem ca Americanii: fiindcă înlo- 
cuirea cărții rupte costă mai ieftin, decât salariul unui suprave- 
ghetor special, să cumpărăm o nouă carte în locul cele rupte». 
Așa am și făcut. 

Trecuseră trei patru luni dela inaugurare, când cu ocazia unui 
nou raport, sunt întrebat de Regele Carol de ora în care studenţii 
sunt mai numeroși în sala de bibliotecă. Crezând că este vorba 
de o simplă curiozitate statistică, am indicat orele de seară, între 
8—r0. A doua zi, pe la g seara, mă trezesc cu vizita neașteptată 

a d-lui ]. Kalinderu, administratorul Domeniilor Coroanei, care 
pe un ton supărat mă întreabă: ce însemnează întunericul în care 
se află sala de lectură? I-am dat lămurirea, care era şi deplina justi- 
ficare, că d. Gh. Dem. Teodorescu din motive de economie, a dat 
ordin personalului de serviciu să nu aprindă decât luminile strict 
de folos. «Să se aprindă peste tot, a poruncit d. Kalinderu, căci 
Regele este peste drum și vă vede ». In adevăr, Regele văzuse de 
mult, că era puţină lumină, dar crezuse că în bibliotecă nu sunt 
studenţi. 

In cele câteva luni care au precedat inaugurarea, Regele Carol I 
a vizitat în diferite rânduri localul Fundaţiei, uneori singur, uneori 
însoţit de un membru al familiei regale, sau de câte un oaspe 
străin. Vizitele sale erau anunţate numai cu câteva minute înainte. 
Erau mai mult vizite pornite din dragostea pentru localul, iar 
nicidecum pentru controlarea lucrărilor noastre pregătitoare. Nicio- 
dată n'am fost întrebat cum înţeleg să conduc biblioteca din punct 
de vedere tehnic. După inaugurare, mă aşteptam ca vizitele regale 
să înceteze cu totul, sau să se producă la zile mari, anunţate cu mult 
înainte, din cauză că localul era, dela opt dimineața până la zece 
seara, ocupat de publicul cititor. Așa s'a și întâmplat. Totuşi, la 
vreo şase luni după inaugurare, Regele a mai făcut o vizită fără 
ceremonie. Insoţit de aghiotantul de serviciu, a intrat în sala cea 
mare de lectură pe la orele trei după amiază, fără a fi anunţat. 
Intrarea sa a fost aproape neobservată. Studenţii, vreo 15, la număr, 
şi-au continuat lectura. Numai după ce Regele a vorbit unei d-şoare 
studente, întrebând-o din ce Facultate face parte, — pe timpul 
acela, nu erau mai mult de 3—4 studente în toată Universitatea, 
numai atunci s'a observat prezența Regelui și studenţii s'au sculat 
în picioare. « Citiţi mai departe », le-a zis Regele, făcând semn să 
stea jos. După ce a terminat înconjurul sălii, a plecat. Avea figura 
radioasă de mulțumire. La prima audiență, după această vizită, 
când am fost să-mi fac raportul, strângându-mi mâna, — Regele 
Carol nu era prea darnic cu strângerile de mână, — mi-a spus: 
Am fost sigur, că totul va merge bine cu d-ta. Acum sunt 
liniştit. 

Făcusem vreo doi ani de bibliotecărie, când am început să-mi 
dau seama că această profesiune nu-mi făcea mare plăcere. A ceti 
cărțile este una; a servi pe alţii ca să cetească pe cărți, este alta. 


UN ÎNCEPUT DE CARIERĂ SUB REGELE CAROL 1 279 


Primul la care mi-am destăinuit decepţiunea a fost Titu Maio- 
rescu, pe care l-am rugat să-mi înlesnească intrarea în profesorat. 
Dar Titu Maiorescu n'a împărtășit deloc părerea mea, « Are să fie 
foarte mâhnit Regele, îmi zicea dânsul. Rămâi unde eşti, ca să 
vadă și Majestatea Sa că avem tineri consecvenţi. Ai fost judecător, 
acum ești bibliotecar, bine apreciat de cine trebue; câte vrei să 
schimbi »? 

Insistenţa mea de a intra în profesorat mi-a înstrăinat simpatia 
pe care protectorul meu, T., Maiorescu, mi-o arătase până aci. 
Apoi moartea fulgerătoare a lui Gh. Dem. Teodorescu, din Iulie 
1897 a răcit şi mai mult pentru mine atmosfera dela Fundaţie. Am 
cerut voie d-lui I. Kalinderu să nu mai locuesc în însăși clădirea 
Fundaţiei, așa cum locuisem până aci. I-am vorbit şi dânsului de 
profesorat, 

I. Kalinderu m'a rugat să nu fac nimic, până ce dânsul va pune 
la curent pe Suveran. Această punere la curent mi-a istorisit-o 
mai târziu, așa cum s'a petrecut, el însuși, I. Kalinderu. D'abia 
a deschis vorba de intenţiile mele, că Regele i-a spus: «pentru 
tânărul bibliotecar am vorbit cu d, Haret (care devenise în acest 
timp ministru de Instrucție publică). « Eu cred, că cine scrie cărți 
de filosofie, este bun de profesor, nu de bibliotecar ». I. Kalinderu 
tocmai făcuse, în anul acela, raport la Academia Română pentru 
premierea primelor mele scrieri filosofice. 

M'am dus să văd pe d. ministru Spiru Haret, care mi-a comu- 
nicat, că este în căutarea unui loc de profesor pentru mine, — 
«spre a fi folositor educaţiei tinerimii universitare » — așa cum a 
cerut M. S, Regele, și că pentru moment nu vede posibilitatea de 
a avea acest loc decât la Seminarul pedagogic universitar, ce urma 
să fie înființat prin noua lege a învățământului universitar, Aceea 
ce s'a și realizat la începutul anului 1898. 

Astfel a început cariera mea de profesor «pentru educația 
tineretului universitar ». La Biblioteca Fundaţiunii unde am fost 
înlocuit prin d. A. 'Tzigara-Samurcaș, n'a rămas niciun plan de 
organizare, după urma mea. Am plecat fără niciun regret. 

Când după trei ani mai târziu, ministru Spiru Haret a pre- 
zentat spre semnare decretul prin care am fost numit definitiv, 
în corpul didactic al Facultății de litere din Bucureşti, M. S. 
Regele Carol I aducându-și aminte de studiile mele în labora- 

toarele de psihologie din străinătate, a recomandat ministrului 
să-mi dea tot sprijinul pentru înfiinţarea unui laborator. 

In anii, care s'au mai scurs de aci înainte, în toate audienţele, 
cu care am fost onorat de M. S. Regele Carol, principalul subiect 
al întreţinerii a fost rolul educaţiei pentru consolidarea viitorului 
nostru cultural. De acest rol, Regele Carol avea o idee, cu un 
caracter aproape imperativ. Educaţia, pentru dânsul, era singurul 
mijloc prin care un popor poate să ajungă a fistăpân pe destinul 
său. Din amintirea, lăsată de aceste audienţe, spicuesc ca afirmații, 
credincios păstrate din gura marelui Rege, următoarele: 

« Popoarele tinere cred mai mult în dorințele lor decât în reali- 
tatea lucrurilor ». 

« Baza unei bune educaţii o dă caracterul». 

« Logica gândirii a fost şi va rămâne principalul obiect al 
filosofiei », 

« Situaţia geografică explică destinul popoarelor ». 


C. RĂDULESCU-MOTRU 


REGELE CAROL I ȘI POLITICA 
EXTERNĂ 


Implineam 10 ani când, în ziua de ro Mai 1866, intra în Bu- 
cureștiul îmbrăcat de sărbătoare noul Domnitor, Carol de Ho- 
henzollern-Sigmaringen. Din balconul casei părintești, așezate în 
fața Palatului Domnesc, într'o vreme când Podul Mogoșoaiei nu 
era mai larg decât părțile vechi ale Căii Victoriei, puteam privi 
în voie spectacolul pe care-l așteptam de atâta timp. Cu ceasuri 
înainte, strada era neagră de lume. Pe margine se înșiruiau uni- 
tățile Gărzii Naţionale, în civil, doar cu pușcă și cu cartușieră, 
Casele erau împodobite cu steaguri și cu ghirlănzi de flori, peste 
ferestrele larg deschise se aplecau capete, îndreptate toate către 
Capul Podului: dintr'acolo trebuia să sosească Prinţul. Din cor- 
tegiu nu pot spune că-mi mai amintesc ceva, căci nu am mai 
avut vreme să-l privesc. Cum am putut desluși chipul Domni- 
torului, nu am mai fost în stare să-mi deslipesc ochii de pe dânsul 
și l-am urmărit până ce a dispărut în partea opusă, îndreptându-se 
spre Mitropolie. 

Era tot ce auzisem în ultimele luni vorbindu-se în casă despre 
el și despre chipul cum îl așteptau toți Românii ca pe un izbăvitor 
care îmi ţinea ochii aţintiţi asupră-i? Era prestigiul țării înde- 
părtate de unde venea, care influențase imaginaţia mea de copil? 
Sau era privirea blândă și pătrunzătoare a ochilor săi albaștri, 
aerul său decis şi calm, zâmbetul prietenos cu care mulțumea 
uralelor mulțimii ? 

Am rămas apoi în balcon până la întoarcerea dela Mitropolie 
şi-intrarea sa în Palatul unde va avea de înfruntat atâtea ceasuri 
de cumpănă grea pentru țara cu care se identificase din prima 

zi, dar și atâtea, mereu tot mai numeroase, clipe senine, în care 
putea gusta bucuria roadei bogate, ieşite din osteneala lui de fiece 
clipă! 

Când seara, după ce am sărutat mâna părinților, fratele meu 
George şi cu mine ne-am dus la culcare, știam că balconul casei 
părintești ne mai păstrează multe bucurii pentru zilele următoare. 
In casa de peste drum, numită fără modestie Palat, își odihnea 
oboseala călătoriei grele tânărul Voievod cu ochii albaştri, iar 
asupra somnului său veghea o țară întreagă. Intre poveştile co- 
pilăriei se împletea o poveste nouă. 


* 
* * 


In toamnă, după victoria dela Sadowa, care adăuga o stră- 
lucire nouă Principelui fost ofițer în armata prusiană, am pă- 
răsit țara spre a merge la studii la Paris — liceul mai întâi, facul- 
tatea de drept apoi. Dar deşi departe de țară, imaginea Prințului 
Carol nu se ștergea din mintea mea și urmăream cu pasiune eta- 
pele străbătute de patria iubită, sub conducerea sa fermă şi plină 
de avânt. Acei care mă țineau la curent cu ce se petrecea la noi, 
erau mai ales părinții mei, ale căror scrisori îmi soseau purtând 
pe ele timbre evaluate în soldi italieneşti. Azi, când avem în urma 
noastră un atât de frumos drum, străbătut în mai puţin de trei 
sferturi de veac sub conducerea noiei Dinastii, puţini vor fi 
înțeles ce înseamnau aceste timbre postale. La venirea Domni- 
torului Carol, România — căreia Cancelariile străine se încăpă- 
țânau încă să-i spună Principatele Unite sau Principatele Du- 
nărene, noul nume echivalând cu recunoaşterea unirii definitive !— 
nu avea legături poștale cu străinătatea decât prin Consulatul 
austriac, pentru apus şi prin cel rusesc, pentru răsărit. Cum Au- 
stria pierduse în 1866, prin pacea dela Praga, şi ultima sa pose- 
siune italienească, Venezia, timbrele evaluate în soldi rămase în 
depozit, erau întrebuințate acum pentru francarea corespondenţei 
ce pleca din România și din Orient. 

L-am revăzut pe Principele Carol în 1873, la Viena, unde 
vizita cu tânăra sa tovarășe de viață, Principesa Elisabeta, sec- 
țiunea românească a Expoziţiei Universale organizate la Prater, 
în care străinii admirau superbe trunchiuri de copaci şi cerealele 
românești. Eram pe drumul cel bun care trebuia să facă grâul 

românesc vestit în întreaga lume! In acelaşi an, România în- 
cheia o convenție comercială cu Austria, care totdeodată era o 
afirmare a libertăţii noastre de acțiune, premergând cu patru ani 
declarația oficială de independență. 

Spre sfârşitul anului de glorie 1877, am intrat în slujba Dom- 
nitorului, fiind numit ataşat la Agenţia noastră diplomatică 
dela Paris, ajunsă azi, sub domnia Strănepotului său, Ambasadă ! 
In acel sfârşit de toamnă bogată, Domnitorul Carol nu mai era 
de mult principele străin, pe care-l aclama mulțimea pe străzile 
Bucureştiului în ziua de ro Mai 1866. Era acel care dăduse înapoi 
ţării independenţa pierdută de veacuri, comandantul trupelor dela 
Plevna, a acelei armate care-i fusese grija de căpetenie din cel 
dintâi ceas al domniei sale, prevăzând încă de atunci viitorul. 
Căci nu afirmase el, chiar înainte de a actepta oficial tronul Ro- 
mâniei, atunci când era întrebat cum va putea un Hohenzollern 
să accepte situația de vasal al Sultanului, că e convins că va izbuti 
să rupă această legătură umilitoare? 


* 
* * 


In cei 37 ani de carieră diplomatică din timpul domniei lui 
Carol I, am avut ocazia să fiu primit de foarte multe ori de acel 
care din 1881 purta cu infinită demnitate coroana regală. Cum 
în aceeaşi vreme obligaţiile meseriei m'au făcut să mă apropiu 
de cele mai multe capete încoronate ale Europei, trebue să spun 
că nu am întâlnit la niciun alt suveran o atitudine atât de nobilă, 
atât de într'adevăr regală. 

De cele mai multe ori mergeam să dau socoteală Regelui 
despre rezultatele misiunilor mele în străinătate, vara, la Castelul 
Peleș, unde puteam să mă întrețin mai îndelung cu dânsul. Te 
primea totdeauna serios, demn, fără să râdă niciodată, cu un 
aer grav de părinte. Deşi mai curând mic de statură, ținuta sa 
era atât de impunătoare, că îl părăseai păstrând imaginea unui 
om foarte înalt, într'atât puterea sa sufletească îi transfigura și 
înfăţişarea fizică. 

Urmărea problemele de politică externă cu același viu interes 
ca și chestiunile militare sau economice, întotdeauna bine in- 
format şi totdeauna dornic să afle și mai multe. La începutul 
domniei sale, acei cari îl ţineau la curent cu tot ce se petrecea 

mai de seamă în Europa, era ruda şi prietenul său intim, Princi- 
pele Moștenitor al Prusiei, Friederich Wilhelm şi mai ales tatăl 
său, Principele Carol Anton de Hohenzollern. Aceste cunoștințe 
şi le completa prin lecturi asidue şi prin conversații fie cu străinii 
în trecere prin Capitala noastră, fie cu trimișii săi în străinătate. 
La sfârșitul unei conversații de acestea, aveai impresia nu numai 
că Regele aflase tot ce-l putea interesa din ceea ce ştiai, dar și 
că te făcuse să treci un examen riguros. Vederile sale erau în- 
totdeauna largi, clare, judecata sa înţeleaptă, plină de moderație. 
Cu timpul, când părul său deveni tot mai cărunt şi ţinuta sa tot 
mai impresionant de dreaptă în raport cu vârsta, plecai dela 
dânsul cu impresia că ai trecut un ceas în apropierea unui Nestor, 
la care sfătoșenia doar era înlocuită printr'o solemnă gravitate. 

Acestei înțelepciunii a Regelui Carol I se datorește în mare 
parte caracterul liniştit, de calmă siguranță, al politicei externe 
românești dela proclamarea independenţiei și până în preajma 
Războiului Mondial. După conflictul cu Rusia din pricina celor 
trei judeţe din sudul Basarabiei, aprehensiunea lăsată în sufletele 
Românilor și a Domnitorului lor de purtarea neloială rusească, 
a dus în mod firesc la apropierea de Germania și Austro-Un- 
garia și, apoi, la alăturarea României la Tripla Alianţă. 

Dar dacă legătura cu Imperiile Centrale a stat multă vreme la 
baza politicei noastre externe, nici încercarea de a avea raporturi 
cordiale cu celelalte puteri, n'a fost neglijată. Astfel, o îmbunătățire 
a relaţiilor cu Rusia a putut fi obținută încă din 1881, când a 
fost trimis ca ministru la Petersburg Nicolae Kreţulescu, pe care 
l-am însoțit în calitate de prim secretar de legaţie. Alegerea lui 
N. Kreţulescu era făcută cu multă chibzuială, deoarece acest om 
politic era de o parte strâns legat cu M. de Giers, ministrul 
de externe de atunci al Rusiei, fost consul general la București, 
iar de alta, încă din Februarie 1878, adică atunci când în opinia 
publică românească animozitatea împotriva Rusiei era la culme, 
avusese curajul să publice o broșură prin care arăta consecinţele 
periculoase pe care le putea avea această atitudine și foloasele 
unei înțelegeri cu Imperiul țarilor. Numirea lui N. Kreţulescu 
a fost privită la Petersburg întrun mod foarte favorabil și s'a 
bucurat acolo de o primire cordială, izbutind să scoată raportu- 
rile româno-ruse din făgașul primejdios în care se găseau. 

Dar dacă Regele Carol I dorea relaţiuni de bună vecinătate 
la toate hotarele țării sale, nu admitea cu niciun preț ca suve- 
ranitatea României înlăuntrul acestora să fie călcată în vreun chip. 
Atitudinea plină de demnitate care l-a caracterizat totdeauna, 
nu se mărginea numai la propria sa persoană, ci se întindea asupra 
ţării întregi. Prestigiul acesteia îi era tot atât de scump ca și acel 
al Suveranului care o simbolizează. Această demnitate națională 
Regele Carol I nu se sfia s'o afirme nici chiar atunci, când sar fi 
putut da naştere la urmări osebit de grave. Astfel, de ex., prin 
1884—1885, Rusia era reprezentată la Bucureşti de către Hi- 
trovo, agent periculos, care, poate fără ştirea guvernului său, 
dar fără îndoială în legătură cu mișcarea panslavistă ce-şi avea 
centrul la Moscova, pregătea dezordini în Bulgaria, care trebuia 
să ducă la răsturnarea Principelui Alexandru de Battenberg. 

Guvernul român, la cererea Regelui, interveni la Petersburg 
pentru rechemarea acestui reprezentant incomod. In locul lui 
Hitrovo fu trimis de către Guvernul imperial d-l de Fonton, 
descendent al unei familii de emigranţi francezi, refugiate în 
Rusia. În timpul șederii lui Fonton la Bucureşti, vasul rusesc 
« Olga », venind dela Odessa cu mărfuri şi probabil şi cu agenţi 
panslavişti ce se îndreptau spre Bulgaria, înfrângând o severă ca- 
rantină care era hotărîtă în acea vreme la Sulina, căută să treacă 
mai departe. Somaţiunile autorităților românești rămânând fără 
rezultat, din ordinul personal al Regelui s'a tras atunci cu tunul 
asupra vasului. Acest gest era o mare dovadă de curaj şi de ho- 
tărîre promptă și energică. Regele care a luptat o viaţă întreagă 
să insufle supușilor săi respectul legilor, socotea, pe drept cuvânt, 
că aceste legi trebuesc respectate de orișicine, oricât de puternic 
ar fi el. Riposta Guvernului rusesc sa arătat imediat printr'o 
notă vehementă. Ministrul de externe, Alexandru Lahovary, m'a 
însărcinat pe mine, pe atunci secretar general al ministerului, să 
răspund la această notă şi, — amănuntul nu e lipsit de savoare, — 
răspunsul trimis l-am alcătuit, în taină, de acord cu Fonton. 
Guvernul rusesc s'a mulțumit cu explicaţiile date în locul scu- 
zelor cerute și totul a reintrat în liniște. 

Dar această atitudine fermă nu o avea Regele Carol I numai 
față de un Stat pentru care păstra încă în sufletul său resenti- 
mente, ci şi în raporturile cu țările la a căror prietenie ținea în deo- 

sebi. Atunci când, de pildă, prin 1885 Germania ne-a cerut să 
iscălim o convenţie consulară care amintea întru câtva vechile 
capitulaţii, Regele a refuzat net să-și dea aprobarea sa. Tot astfel 
este cunoscut lungul războiu vamal dus cu Austro-Ungaria, to- 
varășa noastră din Tripla Alianţă. 

Grija de a asigura României alianțe care să-i garanteze in- 
dependenţa şi integritatea sa teritorială, apărarea suveranității na- 
ţionale neștirbite, asigurarea respectului tuturor față de țara sa, 
prin onorarea totdeauna a unui cuvânt care câștiga tot mai multă 
greutate, au fost preocupările de căpetenie ale politicei externe 
a Regelui Carol. Ele izvorau din același temperament, care ur- 
mărea în interior modelarea unei țări de muncă ordonată și care 
vedea supremul scop al unei educaţiuni naţionale, în realizarea 
integrităţii sufleteşti. 

Același echilibru sufletesc, aceeași îndepărtare netă a oricărei 
tentaţii, aceeaşi înţelepciune care discerne dintr'odată realitatea 
rodnică de ceea ce poate mulțumi doar ambiția lumească, le-a arătat 
cu prilejul ofertei coroanei bulgare. Propunerea unei uniuni 
personale bulgaro-române făcută Regelui Carol I în 1886, după 
abdicarea silită a Principelui Alexandru de Battenberg, de către 
primul ministru bulgar Stambuloff, întâmpină refuzul Regelui 
României. Dacă refuzul său scutea țara de riscurile unei grave 
adversități din partea Rusiei şi a Austriei, oferta făcută rămâne 
ca o mărturie atât a prestigiului personal al Regelui Carol I, cât 
și a prestigiului câștigat de România în 20 de ani de înțeleaptă 
conducere, 

Dar momentul în care țara condusă de aproape o jumătate 
de veac de înțeleptul rege, s'a arătat în rolul de adevărat arbitru 
al situaţiei din Balcani,a fost fără îndoială în 1913. In același 
timp, prin atitudinea României în conflictul bulgaro-serbo-greco- 
montenegrin, se vădea și mai mult discordanţa dintre interesele 
ei și acele ale aliatei sale din Tripla Alianță, Austro-Ungaria. 


* 
* * 


In cursul ultimelor trei decenii, relațiile noastre cu Rusia se 
amelioraseră treptat, ajungând chiar cordiale în timpul celor două 
războaie balcanice, când ne-am putut bucura de sprijinul "Țarului 
pentru a încheia în favoarea noastră diferendul cu Bulgaria în 

chestiunea Silistrei. Acest sprijin a continuat să ne fie acordat 
în timpul negocierilor păcii dela București, care ne-a asigurat 
stăpânirea celor două noi județe ale Dobrogei. Relaţiile perso- 
nale ale suveranilor noştri cu Nicolae II şi cu familia sa căpătau 
în același timp un caracter tot mai intim, ajungându-se în pri- 
măvara anului 1914 la vizita la Constanţa a Țarului și a familiei 
imperiale ruse, 

In Apus, de altă parte, se lucra intens la risipirea neîncrederii 
care domnea în Franţa cu privire la atitudinea României, soco- 
tite o ţară profund și sincer înfeodată politice: Triplei Alianțe. 
Numit în 1908 ministru la Paris, am căutat prin toate mijloacele 
ce-mi stau la dispoziție, bazându-mă și pe numeroasele și vechile 
legături pe care le aveam acolo încă din timpul studiilor, să în- 
lătur această opinie eronată și mult prea simplistă. De altmin- 
teri am putut să constat curând că sentimentele Francezilor față 
de România şi de politica sa, deveneau tot mai încrezătoare şi 
cordiale, înțelegându-se că divergenţele dintre interesele noastre 
şi acele ale Triplei Alianțe căpătau un caracter tot mai accentuat 
și nu puteau să nu influențeze până la urmă politica viitoare 
a României, 

Pe când relaţiile noastre cu Rusia şi cu Franţa se ameliorau 
treptat, baza acelor cu Dubla Monarhie se arăta tot mai nesi- 
gură. Cu toată profunda stimă a Împăratului Franz-losef pentru 
Regele Carol I și sentimentele de amicală afecțiune ce îi păstra, 
politica austro-ungară nu căutase, într'adevăr, să ne evite repe- 
tate prilejuri de deziluzii. Incă din 1903—1905, în timpul acţiunii 
noastre în favoarea Românilor din Macedonia, putusem constata 
cât de puţin caz făcea Austro-Ungaria de interesele noastre. 
De altă parte, pe măsură ce prosperitatea României în interior 
şi prestigiul său în exterior făceau noi progrese, Imperiul vecin 
se menținea tot mai mult într'o atitudine lipsită de prietenie, 
ascunzându-și cu greu nemulțumirea și grijile pentru viitorul Mo- 
narhiei, din pricina masei de Români din Transilvania, de soarta 
căreia România nu se putea dezinteresa. Această ostilitate trebuia 
să se dea pe față cu prilejul războaielor balcanice, în care Au- 
stro-Ungaria era dublu interesată, atât prin strânsa sa legătură 
cu Bulgaria, pe tronul căreia se afla favoritul său, Ferdinand 
de Coburg, cât și prin temerea de a avea la hotarele sale o Serbie 

prea puternică, în stare de a revendica populațiuni de acelaşi 
sânge şi teritorii aflate sub stăpânirea habsburgică. 

Pe când războiul italo-ture pentru Tripolitania, început din 
Octomvrie 1911, continua fără rezultate decisive, Regele Carol, 
informat de pregătirea alianței bulgaro-serbo-grecești împotriva 
Turciei și îngrijorat de un războiu pe care-l vedea apropiindu-se 
în Orient, sfătui pe Sultan să grăbească pe cât posibil înche- 
ierea păcii cu Italia. In același timp, din același interes al 
menţinerii păcii şi a statu-quo-ului în Peninsula Balcanică, 
bătrânul Rege interveni şi la Sofia, unde făcu să fie auzit 
glasul său împăciuitor. Războiul totuși începu și Europa rămase 
surprinsă de victoriile repezi ale aliaților și în special ale Bul- 
garilor. Tratativele laborioase de pace începute la Londra, tre- 
buiau să ducă sensibile modificări hărţii Peninsulei Balcanice. 
Presidam tocmai Delegaţiunea Română în Comisiunea mixtă ro- 
mâno-bulgară, reunită în vederea obținerii unei rectificări a fron- 
tierei dintre cele două țări în regiunea Silistrei, când interveni 
lovitura de teatru care trebuia să ducă la acel de al doilea războiu 
balcanic. In ciuda tratativelor care continuau încă. la Londra, 
Bulgaria își îndreptă trupele împotriva propriilor săi aliați din 
primul războiu. In același timp, Bulgarii încercau să obțină neu- 
tralitatea noastră, în schimbul frontierei dorite de România. Gu- 
vernul bulgar se înșela însă crezând că sfârșitul uneia dintre cele 
mai cinstite domnii pe care le-a cunoscut Europa, va putea fi 
pătat de acceptarea unei combinații atât de neloiale. La cererea 
Sârbilor şi a Grecilor, Regele care înțelegea deopotrivă interesele 
țării sale și misiunea morală a Statelor, semnă în ziua de 20 Iunie/3 
Iulie 1913 decretul de mobilizare. 

După 36 de ani de pace rodnică, armata românească trecea 
din nou Dunărea. Intâia dată intervenția românească fusese me- 
nită să ne aşigure propria independență, acum trebuia să asigure 
o ordine necesară tuturor. Armata regală română, cu o ţinută 
perfectă, stăpânită de convingerea nobilei ei misiuni, înaintă până 
la porţile Sofiei, scutind doar din generozitate pe Țarul Ferdi- 
nand de umilința de a-şi vedea propria capitală cucerită. 

Acelaşi tact, aceeaşi moderație în pretenţii, aceiaşi grije de 
a evita orice jignire inutilă, fură arătate și în timpul tratativelor 
de pace. Pentru a aduce un omagiu politicei ferme şi pline de 

înțelepciune a Regelui Carol I și o recunoaștere a marilor servicii 
aduse de intervenţia armată a României, guvernele Serbiei și 
Greciei propuseră Bucureștiul ca sediu al conferinței de pace. 
Marile Puteri aprobară fără greutate această alegere, ministrul 
de externe al Franţei, St. Pichon, declarându-mi că « Guvernul 
« Republicei dorește ca România să primească o dovadă strălucită 
«de satisfacție, pentru moderaţia pe care nu a încetat s'o arate 
« şi pentru foarte marile servicii pe care le-a adus păcii, căutând 
«să pună totdeauna de acord politica sa cu marile interese ale 
«Europei. Sforțările Austriei de a obține revizuirea de către 
« Marile Puteri a condiţiilor tratatului dela București, începute încă 
« înainte de a se fi întrunit conferința de pace, nu vor avea niciun 
« rezultat », 


* 
* * 


Zilele tratatului dela Bucureşti însemnau apogeul domniei Re- 
gelui Carol I. Acel care, tânăr de 27 ani, acceptase situația de 
vasal al Sultanului, bătrân venerabil și venerat acum, vedea pe 
trimişii tuturor țărilor ce fuseseră odată ale Padișahului, venind 
în Capitala sa să afle pacea cea dreaptă. Intr’o viață de trei sfer- 
turi de veac știuse deopotrivă să aibă curaj și să aibă răbdare, 
ştiuse să fie inflexibil și știuse să ierte. Dar mai presus de toate 
ştiuse să iubească. Căci a iubit profund poporul acela necăjit care 
l-a chemat din depărtări şi a cărui soartă a modelat-o în tăcere, 
ca un sculptor medieval lucrând decenii la o catapeteasmă. Căci 
nu a fost iubire năvalnică iubirea sa, ci iubire de părinte grav, 
de care copiii se apropie cu sfială, mirați poate că zâmbetul nu 
înfloreşte nici când la colțul gurii. Iar zilele de trudă grea și 
nopţile de veghe, copiii nu au de unde să le știe! 

ALEXANDRU EM. LAHOVARY 


O IMAGINE A REGELUI CAROL II 


In 1899, la Liceul Naţional din Iaşi, cu d. Weitzecker, profe- 
sorul nostru de italiană, ne ocupam de prosodia franceză și în- 
cercam a compune ode în limba lui Racine. Cursul de italiană era 
facultativ ; îl urmam patru elevi din cei nouăzeci ai clasei a şasea, 
şi aceştia patru ne străduiam să luminăm plictisul bătrânului nostru 
maestru cu câteo rază de soare. Astfel, făcând versuri franțuzești, 
am învăţat a iubi Divina Comedie. 

La sfârşitul carierei profesorale se afla şi d. Burlă, vestit între 
atâtea generaţii ale Academiei Mihăilene pentru severitatea lui și 
prea cunoscut pentru activitatea sa la « Junimea » și la « Convorbiri 
literare ». Omer al său dormita acum destul de des şi, când se 
trezea, zâmbea posnaş. Minerva cu ochii glauci şi Ahile cel iute 
de picior erau prilej pentru celebre « digresii 2. Bucuria mea era 
când d. Burlă trecea dela vreo blestemăţie a divinilor locuitori ai 
Olimpului la gramatica românească şi la politica Regatului. Astfel 
am ascultat şi eu dizertația sa filologică despre ac și aţă şi despre 
transformarea lui anas-anatis-anatem latinesc în rață românesc, 
Cum vânătorul Burlă era la epoca aceea destul de blând cu uce- 
nicii lui de elenă, ne-am încumetat să-i adresăm cuvenita epi- 
gramă: 


Trecurăm limba lui Omer 
Cu bine, an de an, 

Ca rațele lui domnu-Burlă 
Prin iazul Beldiman. 


— Destul de slabă strofă! a declarat d. Burlă, privindu-ne cu 
ochii lui vioi pe sub sprâncenele-i stufoase. Tot aşa de puțin bună 

cât cele O sută una fabule ale d-lui Gheorghe Sion, membru al 
Academiei. 

Unul dintre cei care găseau o adevărată desfătare în digresiile 
bunului nostru dascăl, şi-a adus aminte de faimosul vers al aceluiași 
Gheorghe Sion și l-a rostit cu glas tare: 


O, vorbiţi, scriți româneşte , . . 


— Pentru Dumnezeu! a exclamat d. Burlă, ce notă pui dum- 
neata domnului Sion pentru acest scriți? 

— Patru, domnule Burlă. 

— Foarte bine, a reluat profesorul nostru; dumneata dumnisale 
patru şi eu dumnitale opt. 

Opt — la limba greacă, bine-înțeles. 

— Insă epigrama tot puţin bună rămâne, a urmat el zâmbind. 
Și a trecut mai departe, în arcanele gramaticei românești; după 
care s'a abătut şi la ortoepie. 

— Cum spui adresă, spune vitesă, ne povăţuia el; şi cum spui 
ursită, spune vizită. Replica la vizită a fost o altă epigramă, pe 
care, însă, nu i-am comunicat-o: 


Işi făcea vizitele 

Cu câteo nepoțică : 
El cât Trisfetitele, 
Ea cât o pisică... 


Intre asemenea îndeletniciri şi preocupări ciudate ale tineretului 
și profesorilor de atunci, se alcătuia acea atmosferă cu totul spe- 
cifică Iașului intelectual, din care au ieșit « Convorbirile », « Con- 
timporanul », « Evenimentul Literar » şi « Viața Românească >. D. 
Burlă nu uita să zâmbească subțire şi cătră politica vremii, alcă- 
tuită, cum se ştie, din multă vorbărie goală. Patriotismul de vorbe 
pe de o parte, criticile împotriva bătrânului rege Carol, pe de alta, 
îi exercitau verva. 

Astfel profesorul nostru de greacă mi-a conturat întâi perso- 
nalitatea marelui rege. Venit întrun Stat aşezat pe moravuri 
levantine, între politiciani pasionaţi și vicleni, acest prinț apusean 
reprezintă onestitatea și datoria, ne spunea d. Burlă. Nu poporul, 
care-i bun și cuminte, nu stările economice precare, nu problemele 

externe alcătuiesc greutățile operei lui, ci pătura conducătoare, cu 
atât mai lacomă cu cât e mai puţin evoluată. Urmărind puterea, 
adică bugetul, partidele de opoziție nu pregetă să atace chiar pe 
suveran, acela care reprezintă ordinea în prezent şi speranța în 
viitor. 

Cu această imagine a regelui nostru cel dintâi am părăsit liceul. 
Ea s'a păstrat în mine lămurindu-se, — căci sufletul digresiunilor 
d-lui Burlă trecuse în noi. Inainte de a avea bucuria să mă înfățișez 
eu însumi suveranului, cunoscusem ceva din forța lui și prin regina 
Carmen-Sylva, care-mi făcuse onoarea de a mă chema în 1906. 
Regina îmi vorbise de augustul ei soț într'un chip care întregea 
prelegerile dascălului meu, adăogind câteva trăsături vii și fine 
despre prințişorul cel tânăr Carol. In 1909, cu prilejul serbărilor 
semicentenarului Universităţii din Iaşi, am fost invitat la Curte 
în calitatea mea oficială de director al Teatrului Naţional. Atunci, 
la o serată, am fost prezentat regelui şi nu m'am mirat că Maje- 
statea Sa, în loc să se intereseze de repertoriu și actori, a binevoit 
să mă întrebe ceva despre ultima mea carte, făcând câteva obser- 
vări plăcute și adăogind că are simpatie pentru expresiile populare 
şi cuvintele vechi. A citat chiar unele din aceste expresii și cuvinte, 
ceea ce a contribuit să dea tânărului scriitor de atunci oarecare 
încredere în sine și să-i prilejuiască mai ales o mare bucurie. 
Ceea ce de altminteri tânărul știa (prin d. Burlă) că și era cu deo- 
sebire în intenția Majestății Sale. 

MIHAIL SADOVEANU 


PROFIL SEVER 


— NOTE MARGINALE PE-O CARTE VECHE DE MEMORII — 


In Memoriile Regelui Carol Î, de-o incomparabilă substanță 
umană, monarhică şi istorică, se află câteva amănunte, câteva 
schițări, câteva sumare indicaţii de personaje și decor, prea puţin 
probante în aparență. 

Mai mult anecdotice și mai mult în treacăt notate. 

Dar atât de vii și directe, atât de plastice (poate involuntar 
plastice, ceea ce le măreşte încă valoarea), încât situiază întemeie- 
torul Dinastiei în epocă și în moravurile autohtone, mai desă- 
vârșit decât cine ştie ce laborios studiu în trei tomuri compacte, 
cu pusderie de citate şi trimiteri. 

Cunosc. Anecdotica și memorialistica farmecă în deosebi pro- 
fanul. 

Savanţii specialiști la consultă circumspect, dela distanță, prin 
recile lentile ale ochelarilor, cu un legitim scepticism, În strictul 
adevăr istoric, introduc elemente suspecte şi subiective, drojdia 
animozităţilor şi pasiunilor încă nedecantate, pledoarii și rechi- 
zitorii de Curte cu Juri în fața posterităţii. O dată calendaristic 
precisă, un document parafat, textul întărit cu groase șnururi 
de mătase şi alte peceți — nu constitue oare mult mai prețioase 
izvoare, cu mult mai temeinice chezășii de obiectivitate? 

Totuși, ca profan, ca scriitor atras prin vocație de aspectul 
fluid al vieţii, de moravurile și caracterele care exprimă o epocă 
măcar tot atât de pregnant ca un monoton izvod de documente 
scorojite în colbul arhivelor, mă simt întru totul alături de Mé- 
rimée. Vă amintiţi cuvintele care deschid a sa: Chronique de regne 
de Charles LX? «Je n'aime dans Histoire que les anecdotes et 

parmi les anecdotes je préfère celles où j'imagine trouver une 
peinture vraie des moeurs et des caractères ă une époque donnée », 

Mérimée mai adaogă: «Ce goût n'est pas très noble !». 

Nu cred. Mérimée se autocalomniază. Predilecția aceasta e 
conformă unui temperament şi unei aptitudini de a reconstitui 
din câteva elemente, oarecum după metoda lui Cuvier strămutată 
din paleontologie în istorie, o epocă, atmosfera, ideile și pasiunile, 
problemele și fizionomia unei societăți, o lume care a dispărut, 
dar n'a trecut fără a lăsa urme. Este nevoie întru aceasta neapărat 
de-un raft cu tomuri şi de un fişier ticsit de hârtioare numero- 
tate, clasate, compartimentate, până la plesnirea săltarașelor? Lui 
Cuvier i-a ajuns câteva vertebre fosile, un dinte, o rotulă — şi 
puţină logică susținută de intuiție. Poate și de imaginație. Căci 
nici imaginaţia nu e un har de disprețuit, chiar în cele mai aride 
domenii. 

Mai preîntâmpin încă o obiecţie. Ce înfăţişează acele Memorii 
ale Regelui Carol I, măcar ca atare, ca simple însemnări şi inter- 
pretări subiective? N'au fost scrise direct. Sunt anonime. 

Sunt anonime. Dar nu sunt apocrife. 

Autenticitatea lor a fost de mult desbătută şi dovedită. 

Martorul ocular a folosit un material intim şi imediat, suge- 
stiv, informații inedite menite să desvăluie resortul secret al îm- 
prejurărilor contempofane, reacţiile sufletești ale tânărului Dom- 
nitor chemat să guverneze o ţară tânără şi turbure în timpuri 
turburi, îndoielile, întrebările, hotărtrile; jurnalul poate vorbit, 
poate povestit, poate spovedit, în orice caz netravestit și neme- 
șteșugit, al tragicului sbucium din care a luat ființă şi a prins 
temelie România Modernă. 

Autorul anonim, ce pare a fi fost dublat de o autoare ano- 
nimă, n'a săvârșit cu aceste Memorii o operă de măiestrită punere 
în scenă, cu premeditat joc de umbre și de lumini pentru a re- 
liefa anume atitudini statuare în anume situaţii, anticipând astfel 
posteritatea și vizând posteritatea. Memoriile sau rezumat la o 
operă de copist. Au consemnat împrejurări și fapte, brut, dela 
zi la zi, adesea fără să întrevadă, fără să prevadă din egala lor în- 
lănţuire, care evenimente vor căpăta în timp o importanţă într'a- 
devăr istorică, şi care se vor înmormânta dela sine în marea, ab- 
soluta uitare. 

Pentru generația mea, cu rădăcinile copilăriei și adolescenței 
înfipte în ciclul anilor 1890—1913, când Domnia Regelui Carol I 
atingea apogeul, efigia austeră a venerabilului Monarh, așa cum 
a crescut odată cu noi şi în noi, se suprapune și se completează 
cu profilul sever, care apare în filigrană la fieştece pagină a ace- 
stor Memorii. 

Când am deschis noi ochii și a început a ni se cristaliza o 
conștiință, prestigiul Regelui Carol I, nu mai avea nevoie de apo- 
logiile dascălilor de pe catedră, de discursurile ocazionale la 10 
Mai şi de-o multiplicată iconografie care să ni-l ţină veșnic pre- 
zent în cugete. 

Era veșnic prezent în cugete. 

Se confunda cu tronul, cu dinastia, cu țara, cu neamul, cu 
destinul nostru istoric, cu aspirații pe care încă nu îndrăsneam 
a le socoti atât de aproape de noi, ascunse în sâmburele viitorului. 

Mai reprezintă altceva, dincolo de victoriosul Comandant de 
oaste și de încărunțitul Monarh, încărcat de ani, în scaunul re- 
gatului. 

Mai reprezintă o conștiință fermă şi absolută, într'o lume 
cu nestatornicie fluctuații de conștiință. 

Acestea nu ni le spunea nimeni. Mai mult le presimțeam, 
decât le cunoşteam. Se vădea un contrast. Când cea dintâi și 
mai de preţ virtute pe care contemporanii i-o atribuiau unanim 
Regelui Carol I, era înțelepciunea și neclintirea înțeleptelor ho- 
tărîri, implicit, contemporanii mărturisiau astfel că în lumea lor 
şi în structura lor etică asemenea virtute se întâmpla a fi cu totul 
rară. Astfel, nu s'ar fi aflat la atâta prețuire. 

Abia târziu însă, deschizând paginile voluminoaselor Memorii 
dela urcarea pe tron până la serbarea încoronării, ni s'a lămurit 
ceea ce era nevoie să pătrundem până atunci. 

Inţelepciunea și fermitatea de caracter, n'au fost atributele 
vârstei. Nu s'au adâncit odată cu prestigiul unei venerabile și 
glorioase Domnii, ca un reazăm și un reflex proiectat din afară 
înlăuntru, cum se întâmplă adesea pe măsură ce anii seamănă 
fire albe în părul și barba patriarhilor, imaculându-le prin aceasta 
anii de tinereţe cu ale lor slăbiciuni și omeneşti şovăeli, făurin- 
du-le o nouă și transfigurată personalitate. Istoria e plină de ase- 
menea metamorfoze. Regele Carol I a fost excepție. Lăuntric, 

anii nu i-au adaos şi nu i-au alterat nimic dintr'o personalitate 
dură şi transparentă ca diamantul. 

Și aci, ne întoarcem la acele în aparență neînsemnate amă- 
nunte ale Memoriilor, care îl definesc și îl situiază în atmosfera 
epocii. 

Chiar dela început, după epica goană cu poștalionul, cu su- 
rugii și pocnete de biciu peste câmpuri, vaduri și poduri impro- 
vizate; chiar din clipa intrării în Capitală, un episod anecdotic 
fixează poziţia tânărului Principe în noua sa ţară, cu vechile ei 
datini și inegale feluri de a fi. 

Să lăsăm cuvânt memoriilor: « Un regiment de ulani (?) mer- 
gea în fruntea convoiului, apoi veneau Ministrul de Interne, Pri- 
marul Capitalei și Prefectul Poliţiei George Ghica; domnii Mayen- 
fisch și de Werner urmau într'o a doua trăsură de Curte. 

« Convoiul trecu prin așa zisa Sosea, loc de preumblare al 
societății bu cureștene, unde infanteria de linie și două batalioane 
de vânători formau șpalier: la unul din ronduri era postat regi- 
mentul de artilerie. Indărătul trupelor sta om lângă om mulțimea 
cât ţinea calea și strigătele de ura! se propagau fără sfârşit, după 
cum înainta trăsura Prințului, 

«In curând se ajunse la bariera de accise a orașului: casele 
însă, mai puţin decât modeste, și pavajul îngrozitor nu păreau 
de loc a arăta ca Bucureştii să se fi numărat printre orașele cele 
mai mari din Orient. 

« Pe trotuarele nesfârșitului pod al Mogoşoaiei, pe unde con- 
voiul princiar trecea încet înainte, formau șpalier gardele națio- 
nale: — caracterul militar al oamenilor se cunoștea însă numai 
după arme și cartușiere, 

« Casele de pe pod erau foarte frumos decorate cu steaguri 
covoare şi ghirlande; doamne în haine de sărbătoare aruncau din 
ferestre şi balcoane tânărului Prinţ, flori, porumbei și poezii cu 
panglici tricolore. 

« Alături de una din casele pe lângă care trecea convoiul era 
postată o gardă de onoare cu steag. Prinţul întrebă pe însoțitorii 
săi: — Qwest qu'il y a dans cette maison?... Generalul Golescu 
răspunse cam încurcat: — C'est le palais... 

« Prinţul Carol crezu la început că nu înțelesese bine și în- 
trebă cu îndoială: — Où est le palais?... Ceea ce puse pe Gene- 

ralul Golescu în mai mare încurcătură. Arătă spre casa simplă 
cu un singur etaj, 

«Chiar şi înaintea acestui aşa zis Palais, pavajul era nespus 
de primitiv: Prinţul era atât de sguduit în trăsură, încât cu greu 
se putea ţine nesgâlținat și în linie dreaptă. 

« Într'acestea convoiul ajunsese în Piaţa Teatrului unde erau 
case mai mari...) 

Mai este nevoie să citim printre rânduri? 

In mai puțin de o singură pagină se află indicată prefața unei 
Domnii, atmosfera României de atunci, contrastele, rezistențele 
cu care va avea de luptat tânărul Principe și după obștescu-i 
sfârșit, întreaga sa Dinastie. 

Era bună ţara, însuflețită, ospitalieră, bucuroasă că-și primește 
un Principe de obârşie veche care să curme zavistiile de datină 
din jurul scaunului domnesc. Dar dincolo de entuziasmul spontan 
al norodului, de pitorescul cam oriental al oștirii improvizate 
cu oameni care au încins cartușiera peste straiele de toată ziua; 
dincolo de steagurile desfășurate la ferestre, de flori, ghirlănzi, 
porumbei, poezii şi panglici tricolore, pe Podul Mogoșoaei se 
itea realitatea cealaltă a țării. Casele ticăloase de vălătuci, alături 
cu palatele luminoase și pavoazate. Iar aceste palate ale proti- 
pendadei locale, fie de baștină, fie de mai proaspătă provenienţă, 
se înălțau trufaș în contrast cu umilul Palat domnesc, pentru a 
sublinia puţina consideraţie la care ajunsese Scaunul Țării, lipsa 
noțiunilor de durată și de autoritate. 

Mai urmează Memoriile, după câteva pagini: 

«Palatul a fost la început o casă particulară a familiei Go- 
lescu. Statul a cumpărat-o cu 15 ani înainte. După ce a servit 
pe rând ca școală militară, cazarmă, spital și comandament, a 
fost transformată în reședință princiară. 

« Odăile nu erau prea mari, dar de proporţii plăcute. Sub 
domnia Prințului Cuza ele fuseseră din nou și cu gust mobilate 
cu mobilă dela Paris. 

«Prinţul Carol ocupă odăile dela Nord, în faţa cărora era o 
mică clădire de gardă... Ferestrele acestor odăi dădeau spre o 
piață murdară, deșartă, unde se așezaseră niște ţigani și porcii 
se tăvăleau prin noroiu... ». 

Iată așa dar celălalt contrast. Încăperile Palatului cu mobile 

de gust și de preț, dela Paris. Afară, pe ferestre, priveliștea mai- 
danului unde şi-a găsit popas o şatră de ţigani, cu toată larma 
respectivă, cu porcii şi orătăniile tăvălindu-se 'n smârcuri. 

Un palat domnesc nu merita mai mult, după prea cunoscutul 
și acceptatul destin al hospodarilor vremelnici a căror trecere în 
scaunul țării dura adese numai câteva săptămâni. Deoparte și 
de alta, mai semețele curţi particulare, stăteau mărturii ale unei 
boierimi cu alte puteri. O boierime veche, deprinsă din vremuri 
să-și înfrunte Domnii și să-i răstoarne când nu-i mai erau pe 
plac. O boierime proaspătă, fanariotă, deprinsă aceasta să unel- 
tească pe alte căi, la Stambul, când scaunul domnesc era pus la 
mezat. 

Nu pare astfel simbolică, strădania noului Prinţ, de a se ţine 
drept și nesgâlținat, în carâta cu roțile hurducate pe bârnele de 
lemn de pe podul Mogoşoaiei? 

Toată Domnia-i de această grijă a fost stăpânită. Să se țină 
tare şi drept, în pofida drumului desfundat și plin de hârtoape. 
Și grija de mai târziu, a întregei Dinastii, n'a fost alta, căci nu alta 
i-a fost misiunea, 

Nu vedem ţara de atunci și oamenii de atunci, în prea negre 
culori. Aşa ne-au apucat vremurile. Aşa ne-au plămădit. Cu bune 
şi rele, cu multe nestatornicii și inegalităţi, cu sufletul și gândul 
pe buze, cu un mare dar al improvizaţiilor. De abia se adâncea 
procesul de contopire între Orient şi Occident. La mobilitatea 
şi fatalismul nostru temperamental, la contrastele de mai veche 
dată între huzurul unei clase latifundiare şi besna păturii țără- 
nești atât de îndurerat zugrăvită tocmai de un vlăstar al neamului 
golesc, Dinicu, se adăugea efervescența occidentalizării cu mare 
viteză şi de suprafață, surprizele unei prea vertiginoase asimilări, 
crizele de indigestie — dacă se pot numi astfel | — acel ciclu dela 
începutul României Moderne, cu aspecte dramatice și comice, 
când împrumutam cu entuziasm costume și idei, vocabular și 
mobile, programe politice și monoclu. 

Contrastul era pe stradă. Criza era în suflete. O criză de cre- 
ştere, de adaptare, o lepădare primăvăratecă de blană pentru a 
prinde păr nou. lar în această epocă de schimbare, ştim bine că 
până şi nobilele vietăți ale codrului, arată urât, costelive și nă- 
pârlite. 

Prin ce miracol, un tânăr Principe cu formația occidentală, 
cu aspre şi reci tradiții de familie, cu geometrice concepții de viaţă 
şi de misiune monarhică; prin ce miracol avea să reziste clima- 
tului din noua sa patrie, acelei învăluitoare toropeli orientale, fa- 
talismului şi delăsării ce supraviețuiau sub fracul de cel mai proas- 
păt şi impecabil croiu occidental? Și mai ales prin ce miracol, 
salvând din toate meandrele evenimentelor, avea să-şi mențină 
prestigiul, tronul, coroana, dinastia? 

Miracolul s'a săvârşit, Și a fost cu putință, prin legea con- 
trastelor, prin acea fermitate interioară, prin echilibrul sufletesc, 
prin austera concepție de viață și de domnie care după ce a con- 
trariat moravurile şi tradițiile României dela mijlocul veacului 
trecut, după ce a iscat protestări şi murmure, după ce a ridicat 
împotrivă-i coalițiile protipendadei politice cu palate mai vechi 
şi mai nouă, după ce-a lăsat să se istovească toate, le-a biruit, 
mlădiindu-le, domesticindu-le. 

N'a fost uşor. Câţi oare, în aceleași împrejurări, ar fi izbândit? 

'Tenacitatea concentrată a acestei voințe de victorie, o aflăm 
tot cu o valoare de simbol, în alt capitol al Memoriilor. De astă- 
dată e vorba de o parte mai omenească din viața întemeietorului 
de dinastie. 

Chiar din primele luni ale domniei, după o călătorie pe Valea 
Prahovei, în Iulie 1866, inima îi rămăsese la locurile singuratice 
din preajma mănăstirii Sinaia. Descripţia călătoriei sar cuveni 
amintită celor ce străbat astăzi șoseaua cu o sută de kilometri 
pe oră, fiindcă odată cu distanța parcursă în spațiu, le-ar înlesni 
să parcurgă şi o distanță în timp, îndărăt, în negurile României 
de-atunci. 

Povestesc Memoriile: 

« Revărsările de apă din anul 1865 au stricat multe poduri 
de piatră, așa că drumul duce adesea prin albia râului plin de 
bolovani. Dincolo de Comarnic, unde drumul trece sus, deasupra 
Prahovei, pe o coastă de munte, apa a ajuns greu de trecut şi 
chiar primejdioasă din pricina însemnatelor prăbuşiri de teren. 
Dar dibacii surugii trec cu căișorii lor neobosiţi prin cele mai 
năprasnice locuri; în curând se deschide valea şi singurateca mă- 
năstire Sinaia se arată ochilor... Deodată încep să sune clopotele. 
'Trăsura Prințului era pândită de sus, din turnul mănăstirii. Căi- 

<orii obosiţi de alergarea repede pe-un suiș necurmat, urcă ane- 
voie drumul spăltt de apă spre colina mănăstirii. 

« In curte, călugării cu starețul și diaconii în haine de sărbă- 
toare își primesc Prințul: i se prezintă crucea şi Evanghelia să 
le sărute. După un scurt serviciu în biserică, Prinţul e condus 
în modestele chilii ale mănăstirii, şi fiindcă sunt ceasurile 7, se 
serveşte o cină. Lista nu e tocmai bogată: mămăligă, păstrăvi și 
pui. Pâine aduseseră călătorii cu dânșii, căci — prin partea locului 
nu se găsește...» 

Nu e ca o călătorie în afund de veac? Şi nu subliniază Memo- 
riile încă un contrast, între Capitala mobilelor dela Paris şi pu- 
stietatea schitului unde prin partea locului nu se pomenea de 
pâine? 

In acea frumuseţe neştiută de nimeni, tânărul Domnitor, îşi 
pusese gând să ridice adăpost de odihnă și de refugiu. Dar cât 
de prudent lăsa să-i crească gândul, cât de îndelung l-a mân- 
gâiat până să purceadă la faptă! De câte ori îl istovea arşița Ca- 
pitalei şi asprele îndatoriri ale cârmuirii, ca un fiu al ținuturilor 
de munte ee era, cu nostalgia codrului și a apelor sunătoare, își 
făcea drum, ba pentru o călărire în zori, ba pentru vânătorile 
de urși, mistreți şi lupi. Alegea locul, chibzuia, măsura, socotea. 

Iar când a început să sape temelia, în povestea acestei zidiri 
a Castelului Peleș, se repetă ciclul întregei sale Domnii. Presă- 
rată de obstacole, de lupte cu adversităţile locului și ale timpului. 
Pe dedesubt sbucneau isvoarele de sub casma; pe deasupra mă- 
turau puhoaiele ploilor. Apele au fost stăvilite, temeliile s'au în- 
firipat. A izbucnit războiul dela 1877—1878. Tot ce a fost înălțat, 
s'a năruit. Târziu după victorie şi încheierea păcii, întors din 
coliba dela Poradim, mai dârz s'a înverșunat Domnitorul Carol 
I să-şi ridice meritatul, adăpost al alinărilor. Urmăriţi în Memorii, 
cu ce mândră înlăturare a oricărui ajutor din vistieria vlăguită 
a "Ţării! Ca orice muritor de rând, se strâmtorează, își împuţi- 
nează cheltuelile, amână, revizuiește planurile, le ajustează la pu- 
terile sale — pentru ca abia la 1883, să se învrednicească a intra 
în adăpostul viitoarelor bătrânețe, în sfârșit creștinește sfințit. 

Din paginele Memoriilor, răsleţele însemnări care urmăresc 
dela an la an zidirea Castelului Peleș, mi se par tot atât de pre- 
ţioase ca episoadele războiului pentru independență. 

Acolo apare Domnitorul, Comandantul de oaste, diplomatul. 
Aci omul. Omul, completându-i pe ceilalți. 

Omul de-o aspră linie și de-o verticală ținută, pe care nu-l 
clatină, nici nu-l înmlădie orice suflare a vânturilor ostile din 
afară. 

Profilul acesta sever, se proiectează pe fresca istoriei noastre 
de-o jumătate de veac. Prin imobilitatea sa, face contrast cu svâr- 
colirile, cu asalturile, cu clocotul societății româneşti, într'un ne- 
curmat şi dureros proces de aşezare. Rege, ne-a cârmuit desti- 
nele, adeseori scăpându-ne de duhul autodistrugerii care săpa în 
noi. Om, ne-a stat un singuratec şi inaccesibil exemplu de tărie 
și tenacitate, poate străin firii noastre spontane și meridionale, 
dar prin aceasta chiar, silindu-ne în unele ceasuri de cumpănă 
să ne revizuim cugetele și să ne admonestăm. 

Nu era nevoie să ne mustre. Mustrarea năștea dela sine, în noi. 

O asemenea altitudine morală a fost tot așa de hotărîtoare 
întru statornicirea unei Dinastii pe veci de veci, cât a însemnat 
coroana rece, de oțel, făurită din ţeava tunurilor capturate pe 
câmp de războiu. 

CEZAR PETRESCU 


REGELE CAROL I ÎNTR'O 
INTERPRETARE FILOSOFICĂ 


Cei 48 de ani de domnie ai Regelui Carol I au constituit nu numai 
epoca în care se organizează instituțiile Statului nostru modern, 
dar și aceea în care cultura noastră spirituală cunoaște un avânt 
neegalat mai înainte. Cercetătorul care compară starea feluritelor 
discipline ştiinţifice, a literelor și artelor înainte de urcarea Princi- 
pelui Carol pe tron şi după încheierea rodnicei sale domnii, nu 
poate să nu constate întinderea și valoarea transformărilor obţinute 
în acest interval de timp. Istoria și filologia, ştiinţele naturii şi ale 
omului cunosc acum un avânt sprijinit de acea preocupare de 
cunoaştere a ţării, a pământului şi a poporului, făcută cu scopul 
de a pune în valoare tot ce ne aparține și poate intra ca un element 
fecund în sinteza unei civilizaţii românești moderne. Nu s'a arătat 
încă în deajuns cât de mult datorește elanul culturii spirituale a 
României noi primului ei Rege. Cercetătorul care va întreprinde 
într'o zi caracterizarea epocii de renaștere legată de numele Regelui 
Carol I, va trebui să se întrebe ce datorește cuvântului și exemplului 
său și acea formă supremă a culturii naţionale, care este filosofia 
ei. Se va vedea că şi aci unele din cele mai însemnate manifestări 
ale timpului au folosit îndemnuri desprinse din conștiința regală. 

Indată ce s'au putut face primele însumări de rezultate, din 
primul moment al sintezei filosofice, ceea ce apare este valoarea 
morală a caracterului Regelui. Când în 1897, Titu Maiorescu 
redactează introducerea celui de-al doilea volum din ale sale 
Discursuri parlamentare, el zugrăvește cu respect în persoana Re- 
gelui, marile lui calități, « tenacitatea în urmărirea ţelului, răbdarea 
ş i indulgența sa, înălțarea peste orice sentiment de răzbunare, 

neobosita regularitate în îndeplinirea zilnicelor datorii », întrun 
cuvânt caracterul său. 

Problema caracterului este cea mai vie, cea mai acută în miș- 
carea începătoare a filosofiei românești. In jurul ei se poate încerca 
înțelegerea ca o totalitate, a mișcării care poate fi prezentată ca o 
primă filosofie inspirată de nevoile locale. Principiul de pedagogie 
naţională al caracterului este recunoscut de Regele însuși, ca acela 
de care avea mai multă nevoie o cultură smulsă din făgașurile 
ei tradiționale și îndrumate către destine noi. Astfel, când în 
ziua de 13 Mai 1906, profesorimea țării adresează felicitările ei 
Regelui omagiat de întreaga țară cu prilejul împlinirii a 40 de ani 
de domnie, Suveranul răspunde cu toată greutatea pe care o putea 
adăuga unor cuvinte regeşti, propriul exemplu al vorbitorului. 
« Nu uitaţi — a spus Regele — că, mai mult decât talentele, carac- 
terele hotărăsc soarta popoarelor şi că forța morală numai le poate 
apăra de învingere şi nimicire ». 

Cuvintele acestea stau la origina unei întregi doctrine. Ele au 
fost însemnate de d-l C. Rădulescu-Motru, pe atunci tânăr pro- 
fesor de filosofie, în fruntea lucrării sale Puterea sufletească, una 
din puţinele sinteze filosofice originale apărute în literatura română, 
în anii dinaintea războiului. 'Tema acestei importante lucrări o 
alcătuește tocmai problema caracterului. Puterea sufletească este, 
în primul rând, a voinței, capabilă să transforme mediul natural. 
România modernă intrând în sfera civilizaţiei apusene, organi- 
zându-se adică în vederea supunerii și folosirii intensive a mediului 
ei natural, își găsea astfel o primă expresie filosofică. Dar pentru 
formarea voinţii creatoare în luptă cu rezistența naturii, exemplul 
oamenilor mari are valoarea cea mai mare. De sigur că prin refe- 
rinţă la pilda Regelui, scrie acum filosoful român: «Pentru 
popoarele care se găsesc în epoca de pregătire a culturii lor, oamenii 
de caracter sunt de mai mare valoare decât oamenii de idei, pentru 
motivul că rolul acestor oameni nu se poate înlocui, pe când rolul 
oamenilor de idei se poate într'o largă măsură înlocui prin împrumut 
dela alte popoare cu o cultură mai înaintată. Ideea inovatoare duce 
conţinutul său și dincolo de granițele țării în care ea s'a produs, 
pe când exemplul faptei de caracter este aproape neînțeles de 
poporul care împrumută. Fapta este mai strâns legată de condi- 
ţiunile particulare ale mediului în care s'a produs; despărțită de 

aceste condițiuni, ea pierde mult din puterea sa de sugestiune; pe 
când ideea este mai liberă sau, în orice caz, ea este legată de con- 
dițiuni mai generale. Popoarele puternice, care stau în fruntea 
culturii omenești, au nevoie de idei noui, tot așa de mult ca și de 
fapte de caracter exemplare; popoarele mai tinere însă au nevoie 
de caractere mai mult decât de idei ». Şi pentru a sublinia mai bine 
unul din izvoarele de inspirație ale acestor luminate gânduri, 
filosoful român încheie: « Din cauza acestei diferențe, fiece om po- 
litic prevăzător sfătueşte pe fiii patriei sale să cultive caracterul mai 
mult decât talentele. Acesta a fost și sfatul M. S. Regelui Carol I». 

După alţi câţiva ani dela aşternerea pe hârtie a acestor rânduri, 
d. C. Rădulescu-Motru este solicitat de cunoscuta Revue de Paris 
să scrie un studiu asupra personalității Regelui Carol I. Articolul 
apare în numărul dela 1 Noemvrie 1913 al revistei franceze şi 
reprodus, în versiune românească, în trei numere din Noua Revistă 
Română, Oct.-Nov. 1913. Ceea ce se impune acum gânditorului 
român, în studiul personalității Regelui, este nu numai proba și 
valoarea exemplară a caracterului Său, dar acea structură sufle- 
tească a civilizatului, plin de încredere în cursul firesc al fenome- 
nelor. Regele înmulțise acum marile sale merite, prin acțiunea 
armată și diplomatică a campaniei din Bulgaria, încheiată prin 
Pacea din București. Meritul acestei acțiuni provine din mentali- 
tatea civilizatului, care se lăsase călăuzit de o prudenţă şi un tact 
izvorîte din încrederea acordată logicei interne a istoriei: « Regele 
Carol I, scrie d. Rădulescu-Motru, are o mentalitate cu totul opusă 
Balcanicilor. În toată viaţa sa de domnie, el a crezut că determi- 
nanţa evenimentelor politice sunt de căutat în puterea principiilor 
şi nu în voinţa indivizilor. Pentru indivizii cari joacă rol pe scena 
politică, Regele Carol I a avut totdeauna o persistentă indulgență, 
dar respect propriu zis n'a avut decât în fața principiilor, și mai 
ales a principiilor pe care se bazează cultura modernă europeană. 
El ştie cam cât valorează voinţa și dibăcia individuală față de logica 
imanentă a lucrurilor... In opunere cu mentalitatea balcanică 
în care logica extraordinarului joacă un așa de mare rol, mentali- 
tatea Regelui Carol I este aceea a omului politic occidental, care 
se bazează în primul rând pe determinismul natural al istoriei ». 

Se poate spune, în lumina acestor reflecţii ale contemporanilor, 
că abia prin pilda Regelui Carol I își capătă soluţie problema care, 

în a doua jumătate a veacului trecut, a neliniștit pe atâţi gânditori 
români, Când, încă înainte de 1870, Titu Maiorescu formulează 
renumita sa critică împotriva reformelor grăbite ale societății 
românești, nu s'a văzut limpede ce soluţie se putea recomanda, 
față de incontestabilele neajunsuri ale momentului. Drumul îna- 
poierii către formele depășite nu putea fi preconizat de niciun 
bărbat politic cu simţul răspunderii. Regele a văzut atunci că 
reforma internă a omului era singura cale cu putință. Și întro 
viață exemplară, bogată în virtuţi ale caracterului și ale minţii, 
a înfățișat tipul omenesc de care tânăra civilizație românească 
avea mai multă nevoie. Greutățile începutului de domnie trebue 
să fi fost de mult uitate, când Regele bătrân va fi resimţit o adâncă 
mângâiere, constatând că sensul vieţii şi personalităţii sale fusese 


în cele din urmă înţeles. 
TUDOR VIANU 


UN REGE AL MĂRII 


Intâmplările istoriei s'au însărcinat, parcă ele singure, să 
scoată la iveală încă dela început acea trăsătură, necunoscută 
altor voievozi români, și care a însoţit întreaga domnie a Regelui 
Carol I. Ele au vrut ca întâiul nostru Domnitor, întemeietor de 
nouă dinastie, să ne vie de pe apă. Ni-l trimitea Dunărea, dela 
izvoarele ei, ca un dar unui popor, care din moși strămoși se 
trezise și-și făcuse pentru toate timpurile așezare aici, pe valea 
dela guri, 

Frumoase erau cuvintele, pe care Ministrul Lucrărilor Publice 
de atunci le rostea în ziua de 1 Iulie 1898, la țărmul Mării, cu 
prilejul botezului vapoarelor «Regele Carol I» şi «Principesa 
Maria », dar ele aveau și un înțeles mai adânc, ușor de pătruns 
abia de noi, cei de astăzi, când privim îndărăt, peste tot ceea ce 
a urmat: «Au trecut 32 de ani, Sire, într'o zi de primăvară, la 
cealaltă extremitate a ţării, un vas mic cu flamură străină, acosta 
nu departe de podul lui Traian și dintr'însul, pe neaşteptate, 
debarca un tânăr principe, Cărui România Ii încredințase desti- 
nele ei», 

Acel Domnitor avea menirea să facă din România o ţară de 
apă. El ne-a dat o Dunăre națională și un țărm de Mare. Până 
la Carol I se vorbea ca din basme și numai de oamenii care știau 
să întârzie între cronicile țării, despre pânzarele cu cap de zimbru 
şi cu trei stele ale lui Alexandru cel Bun și Ștefan cel Mare, că- 
lătorite cu pânzele lor pentru totdeauna în trecut. Cu întâiul nostru 
Rege Românii au descoperit din nou și au luat în stăpânire ne- 
sfârșitele și mișcătoarele drumuri ale Mării. Omul venit de pe 
apă ştiuse să le afle și să le cucerească. 

Cine deschide « Memoriile Regelui Carol I al României, de 
un martor ocular», poate urmări aproape zi cu zi lupta diplo- 
matică dată pentru Dobrogea, de când s'a știut, pe la începutul 
anului 1878, că cele trei județe basarabene nu pot fi scăpate. 
Cu cât creșteau durerea şi îngrijorarea înaintea acestei pierderi, 
grea pentru țară şi tot atât de grea pentru Domnitor însuşi, se 
lumina înţelegerea. și se deschidea zarea către noul pământ alipit 
României. Prinţul Carol Anton, tatăl Domnitorului, scria fiului său 
la 7 Februarie 1878. Era părerea unei minți cumpănite și cunoscă- 
toare a lumii și a timpurilor, de care Suveranul știa să ție seamă: 
« Teritoriul neproductiv al Dobrogei, nu răsplătește de sigur pier- 
derea Basarabiei; totuși Dobrogea, cu Constanţa dimpreună, se 
poate primi, deoarece dobândirea acestui port la Marea Neagră 
va fi poate de cea mai mare însemnătate pentru viitorul comer- 
ţului României ». 

Era ca o mare întoarcere a Românilor pe malul drept al Du- 
nării. Cam tot pe timpul când ne pregăteam să intrăm în Do- 
brogea, porţile cetăţii Vidinului, de unde plecase spre Plevna 
Osman Pașa la izbucnirea războiului, ca să lovească atât de greu 
pe Ruși, se deschiseseră trupelor române. Aceste trupe stătuseră 
luni de zile în mijlocul unei populaţii curat românești, pe care 
nu se așteptaseră s'o întâmpine acolo. Pe clopotul bisericii din 
satul Kirimbeg, dăruit atunci de colonelul Iarca locuitorilor bä- 
știnași români, mai stă şi acum inscripția turnată în acele zile 
cu amintirea duioasă și eroică a acestui fapt. Românii puteau 
crede că oştile noastre aveau să rămână şi că țara avea să se în- 
tindă și peste cele şo de sate ale lor, în care lucrase pentru de- 
şteptarea iubirii de neam și de biserică proprie, Popa Dragsin 
bănățeanul. Dar potrivelile diplomatice au vrut altfel. După ce 
tricolorul român s'a ridicat și a fâlfâit câtva timp deasupra Babei 
Vida, oștile noastre au trecut dincoace de Dunăre şi au lăsat 
atâtea mii de Români, până astăzi, în judeţul Vidinului. 'Tot 
ce am luat cu noi a fost o poartă de fier, găurită de un obuz, pe 
care Prințul Carol a cerut-o şi a așezat-o mai târziu în Castelul 
Peleş. Făcuse o plimbare în Vidin, pe la Smârdan, în ziua de 
6 Mai 1878, când inspecta armata cuibărită în Oltenia, sub ame- 
nințarea să fie desarmată de Ruși, pentrucă nu li se îngăduia 
trecerea liberă și fără soroc prin ţară. Frăția de arme încetase. 

lar noi nu ne-am putut însuși alți Români din dreapta Dunării, 
decât pe cei din Dobrogea. Proclamaţia din 14 Noemvrie 1878, 
dată dela Brăila de Domnitor, avea aceste cuvinte: « Locuitorilor 
de orice naţionalitate și religie, Dobrogea, vechea posesiune a 
lui Mircea cel Bătrân şi a lui Ștefan cel Mare, de astăzi face parte 
din România ». Iar Inaltul Ordin de zi către armată, cu aceeași 
dată, amintea de-a-dreptul pe locuitorii români: « Ostași, în noua 
Românie voi veți găsi o poporaţiune în cea mai mare parte ro- 
mână». În cele mai multe din textele regeșşti ale timpului, pline 
de măsura și de cuvântul răspicat al lui Carol I, se simte informaţia 
largă şi sigură a lui Mihail Kogălniceanu, ministrul de externe 
al războiului dela 1877. Nu vorbea politicianul, vorbea istoricul. 

Intâia călătorie, pe care Domnitorul o face în Dobrogea, când 
vede pentru întâia oară şi Marea Neagră, începe la 14 Octomvrie 
1879 şi ţine până la 20. Călătoria se face cu vaporul, cu « batelul » 
Ștefan cel Mare, dela Brăila la Isaccea, aşezată la poalele unei 
vechi ruini, şi până la 'Tulcea, clădită în amfiteatru pe înălțimile 
de pe mal, cu numeroase moschee și minarete şi cu arhitectura 
turcească a caselor. Citind aceste descrieri peste care s'au așter- 
nut cei 6o de ani trecuţi de atunci, schimbând cu totul, vremu- 
rile se întorc. Iată și ploaia cu găleata, care aproape împiedică 
punerea pietrei de temelie a monumentului realipirii Dobrogei ! 
Astăzi a suferit și el de cruzimile războiului din 1916 şi stă acolo, 
deasupra apelor, ca un mare schilod uitat de toți. Iată luminația 
şi focurile de artificii, adevărata flotă a luntrilor pescăreşti venite 
de pe toate gârlele ca să-și cunoască noul stăpân, care învinsese 
şi înlocuise pe Sultan, delegațiile plecate din toate satele cu vest- 
mintele şi graiurile lor deosebite ca într'o poartă a răsăritului, 
dată deodată de perete la o răbufnitură de vânt a istoriei ! 

Iată pe Domnitorul însuşi, așa cum ni-l păstrează chipurile 
vremii, cu mustața subţire şi cu cele două barbete în lături, care-i 
lasă descoperită gura hotărîtă şi bărbia puternică, ascunse mai 
târziu în barba bogată ! Privirea lui ageră vede îndărăt, pe întâiul 
Zollern, care după ce se ciocnise la Nicopole cu Ienicerii lui 
Baiazid, își căuta drumurile întoarcerii pe aceste unde galbene, 
stăpânite de Impăratul creștin dela Constantinopol și de corăbiile 
Veneţenilor. O comunicare la Academia Română avea să-l aducă 
din nou în amintirea locuitorilor şi localnicilor. 

Dar aceeași privire vede înainte, tot ce trebuia început în 
aceste pământuri, care așteptaseră 1800 de ani, frământate numai 
la răstimpuri de pasul cetelor războinice și pustiitoare. 'Tocmai 
atunci comisia tehnică a aşezării hotarului de miazăzi al Dobrogei 
lucra la Silistra. Delegații români, Fălcoianu, Arion şi Olănescu, ți- 
neau necontenit în cunoștință pe Domnitor, chiar pe drum, unde era 
însoţit de ministrul lui de externe, Mihail Kogălniceanu, despre 
tot ce se urzea acolo, în acel cazan al uneltirilor şi al zâzăniilor. 
Intâia comisie ne dăduse și Silistra, pe când a doua încerca să 
ne împingă dela ea cât mai departe. În zarzavageriile din jurul 
orașului și pe înălțimea dela Arab 'Tabia, trebuia să ne mai zbatem 
odată și în 1913, deşi mai fuseserăm pe acolo cu drepturi încă 
de atunci recunoscute. Ne gândiserăm din întâile timpuri la un 
pod peste Dunăre și toți cunoscătorii, străini şi Români, fuse- 
seră de aceeaşi părere că el nu se putea ridica decât în fața Sili- 
strei, «vis-ă-vis de Chitschu » cum încearcă, stângaciu și mirat, 
să redea textul vechiu acest popas de trăsuri și de bărci al Călă- 
rașilor, Chiciu, de peste apă de cetatea de unde Wulfila, Epis- 
copul Goţilor, le dăduse în secolul al IV-lea întâia traducere în 
limba lor a Bibliei, şi era, în secolul celălalt, să plece Aeţiu, ca 
să birue pe Atila în câmpiile catalaunice. Dunărea deşteaptă pe 
aici ecouri de fapte mari și cerea alte fapte mari. 

In ziua de 18 Octomvrie, Domnitorul e la Cernavoda, de unde 
începea calea ferată a Dobrogei, construită de o societate engleză 
numai decât după războiul Crimeei, ca să aducă dela Dunăre 
la Constanţa, fără ocolul și nesiguranța întâlnirii de ape destul 
de adânci pe la Sulina, cu taxele Comisiei Europene, grânele şi 
vitele Țării Românești. Poate că atunci s'a închegat pentru în- 
tâia oară în mintea lui Carol I gândul că podul cel mare al Do- 
brogei trebuia așezat în acest loc și nu în altul, pentrucă el era 
chemat să lege în întâiul rând cu Marea, să fie un pod al Mării 
şi pe drumurile de demult bătute. Gândul podului pe la Chiciu 
m'avea să mai vie decât în zilele noastre. Lângă piciorul viitorului 
pod îl așteptau pe Domnitor, ca o solie de taină, Tătari îmbrăcați 
în costume multicolore și cu turbane pe cap, iar la o parte, cadâ- 
nele cu feţe bine acoperite. Il privea, numai ochi, pământul tur- 
cesc al Dobrogei. La zece dimineața în aceeaşi zi, dus de un tren 
repede, Carol I are înainte, din pridvorul aceleeași gări în care 

mai coborîm și noi până astăzi, aria largă și plină de valuri a Mării 
Negre. România ajunsese la Marea care o aștepta. 

Zic « Memoriile »: « Prinţul, cum stă pe mal și priveşte Marea 
verde și frământată, simte deșteptându-i-se visuri despre viitoarea 
putere maritimă a României şi planuri înalte îi trec prin minte ». 
Acele visuri s'au împlinit și planurile înalte de odinioară au um- 
plut de o nouă viață românească aceste părți de lume. Lângă 
pământul nostru voevodal, moştenire veche care trebuia păstrată 
şi îngrijită, se ivea acest pământ regal, ancorat ca la un cheiu 
la celălalt, cu încărcătura lui de nădejdi și de probleme. Noi, 
cei de astăzi, putem să judecăm mai bine decât contemporanii, 
care erau urmăriți de pierderea celor trei judeţe basarabene. Amin- 
tirea Basarabiei împiedeca orice bucurie şi orice socoteli de viitor, 
pentru ridicarea nouei provincii. Regele vedea mai departe. 

Numaidecât după întoarcere, începe acea muncă iubitoare 
pentru Dobrogea, care era muncă pentru Dunăre și muncă pentru 
Marea Neagră românească, dusă din acele zile ale unei tinere 
slăvi până în clipele din urmă ale unor ani obosiţi. Fapta, în care 
Regele Carol I intră ca într'o apoteoză, este întregirea Dobrogei 
vechi cu Dobrogea nouă, a Silistrei, dobândite încă dela 1878 
şi apoi precupeţite cu ură, şi a Turtucaei românești, pe Dunăre 
în sus;a Capului Caliacra, despărțitor de climate, a Balcicului 
cu soare de miazăzi și a Văii fără iarnă a ciobanilor ardeleni trans- 
humanțţi, dela Marea cea mare. Întâiul nostru Rege este al în- 
tregei ţări vechi, firește, și trecerea Lui s'a cunoscut deopotrivă 
pretutindeni, dar nicăiri El n'a avut rostul de începător și n'a 
fost îngăduit să ducă până la capăt un gând, să zidească pentru 
veșnicie, ca în Dobrogea şi la hotarul românesc dela apele cele 
mari. Parcă nu s'a putut hotări să plece dintre noi până n'a ro- 
tunjit aici tot ce era de rotunjit şi pe care se puteau rezema apoi, 
ca pe un stâlp de încredere, creşterile cele abia visate şi lăsate 
de soartă în seama celui de al doilea mădular al dinastiei. 

Grija dintâi a privit drumurile. Incă din Mesajul Domnesc 
dela deschiderea sesiunii ordinare a Corpurilor legiuitoare dela 
15 Noemvrie 1878 se aminteşte de «grabnica unire a sistemului 
căilor noastre ferate cu calea ferată Cernavoda-Kiistendje » «O 
reclamă imperios interesele noastre politice și comerciale. Mini- 

sterul va supune maturii d-voastre chibzuiri cuvenitul proiect 
de lege întru aceasta ». 

La 1 Iunie 1882 se hotărăște construirea căii ferate București - 
Fetești, la Dunăre. La 1 Iulie același an, guvernul este autorizat 
să cumpere calea ferată Cernavoda - Constanţa. Kiistendje începea 
să se facă încet Constanţa. La 1896 se dau 8 milioane de lei pentru 
reconstrucţia căii ferate dintre Dunăre şi Mare. Cu un an înainte 
se inaugurase podul Regele Carol I. 

A doua grijă a fost acest pod însuşi. Intre toate marile lucrări, 
cu care Carol I şi-a împodobit domnia ca un adevărat Rege 
Constructor, Podul peste Dunăre a fost poate, aşa cum îi plăcea 
să zică şi a rămas dela El, cel mai aproape de inima Lui. Era ca 
un răspuns pe care îl dădea peste secole Impăratului Traian, 
cu podul acestuia, înființător de nouă țară şi de nou popor, dela 
Turnu Severin; era măreția faptei în sine, peste care-i plăcea 
să treacă, în cântecul de fier al vântului intrat în gratii și în ză- 
brele, cu trenurile repezi, cum îi plăcea să treacă pe sub urzeala 
lui albă, în alunecarea liniștită a yachtului regal; sau era cine ştie 
ce amintire copilărească dela râul abia ieșit din Pădurea Neagră? 
Era una din aceste pricini, erau toate la un loc sau altele, destul 
că Regele prețuia acest pod nu numai ca o creaţie unică tehnică 
a minţii românești, dar mai ales ca un simbol, legat pentru tot- 
deauna de domnia Lui. 

Incă din Octomvrie 1883 se deschidea la București o expoziție 
de proiecte pentru un pod peste Dunăre. In Mesajul Regal cu 
care se deschid Corpurile legiuitoare la 15 Noemvrie 1887, se 
aduce vestea că «în primăvara anului viitor vor începe lucrările 
podului de peste Dunăre dela Feteşti la Cernavoda, precum și 
lucrările portului Constanţa ». Unele nu erau decât o întregire 
a celorlalte. La ro Septemvrie 1889 Carol I se duce la Cernavoda 
şi la Constanța, anume ca să arate că înţelege să se ție de cuvânt 
şi să lege şi pe ceilalți să fie de ajutor. El spune în cuvântarea dela 
prânzul oficial dat în cinstea Lui, aceste cuvinte, care sunt ca 
un fel de trecere între Constanţa veche și Constanţa nouă: « In 
vremea depărtată vechiul Tomi abia era cunoscut și numai prin 
exilul lui Ovidiu, a cărui statue împodobește astăzi orașul, acest 
loc a păstrat un nume în istorie. Sunt însă convins că noua Con- 
stanță va câştiga, întrun viitor apropiat, un renume european, 

şi că prin construirea podului peste Dunăre și lărgirea portului, 
lucrări care vor fi în curând începute, schela sa va deveni una din 
cele mai însemnate ale Orientului şi un izvor de bogăție pentru 
țara întreagă ». Vorba poporului: Aurită I-a fost gura! 

La 9 Octomvrie 1890 se pune întâia piatră la Fetești, iar la 
14 Septemvrie 1895 Podul Regele Carol I poate fi inaugurat. 
Unele din cuvintele rostite atunci sunt printre cele mai pline de 
orizont şi mai calde din câte fac marele lanț al cuvântărilor, pro- 
clamaţiilor, ordinelor de zi și scrisorilor publice de mulțumire 
ale marelui Rege şi care însemnau pentru El, nu prilej de oratorie 
Şi mai puţin încă numai de vorbă, ci adevărate acte de Stat: «de 
azi înainte nimic nu mai desparte România din stânga Dunării 
de Dobrogea, pe care, prin vitejia ostașilor noștri din războiul 
dela 1877, am împreunat-o din nou cu patria-mumă. Astfel vom 
putea da acestei provincii și porturilor ei de pe țărmul Mării toată 
îngrijirea Noastră, spre a lor desvoltare și propășire». Şi mai 
încolo: « Aruncăm acum o privire mai departe pe Mare, pe această 
nemărginită cale de apă, unde se încrucișează nenumăratele dru- 
muri ale mişcării întregei lumi, care răspândesc bogăţiile asupra 
națiunilor. Prin portul dela Constanţa, podul peste Dunăre ne 
deschide această cale largă, care va spori întrun mod neașteptat 
relaţiile noastre comerciale și va asigura desvoltarea noastră 
maritimă v. 

A treia grijă a fost portul Constanţa și toate lucrările de care 
se simţea nevoie, pentru ca să ajungă ieșirea la Mare a unei întregi 
ţări. Incă dela 29 Martie 1885 se promulgă legea prin care se 
acordă guvernului 21 de milioane pentru îmbunătățirea portului 
Constanţa şi 35 de milioane pentru construirea podului peste 
Dunăre şi Borcea și pentru juncţiunea căilor ferate Bucureşti-— 
Fetești—Dunăre, cu linia Cernavoda—Constanţa. La 16 Octom- 
vrie 1896 se făcea inaugurarea lucrărilor. In digul din larg se 
găsește placa de bronz care vorbeşte de încheierea acestor lucrări 
peste aproape 15 ani, iar pe farul cel mare, discul uriaş cu por- 
tretul în relief al Regelui Carol I, ca un ban pe măsura puterilor 
firii, cu care s'au împăcat vânturile Mării. L-a lucrat şi l-a turnat 
Hegel, profesorul lui Paciurea, și este întâiul chip al țării, pe care 
bin clurile ofițerilor de cart sau ale călătorilor de pe punte îl 
deosebesc în zarea coastei româneşti, când vasele arborează pa- 

vilionul nostru și se apropie de această ctitorie regală. A fost 
fericit Regele Carol I în acea zi de 27 Septemvrie 1909, când, apă- 
sând numai pe un buton, a pus în mișcare instalaţiile magaziei 
cu silozuri, care au început să-şi verse într'o undă de aur grâul 
în vaporul Iaşi al Serviciului Maritim Român, acostat în acest 
scop la cheiu, ca să fie cel dintâiu încărcat, şi încă prin mâna 
Suveranului, cu nouile mijloace de export. Portul românesc al 
Constanţei se născuse. 

Altă grijă a fost înzestrarea Mării cu o flotă de războiu şi cu 
una de comerț. La 1882 apele noastre au primit cele dintâi două 
vase de luptă sau de şcoală, construite în Anglia, micul crucișător 
Elisabeta și bricul Mircea. Ele au intrat, nu numai în istoria ma- 
rinei, dar și în istoria literaturii și au servit cu cinste tot timpul 
domniei Regelui Carol, ca o gardă maritimă personală. Dacă 
Intemeietorul României maritime n'ar fi suferit de rău de Mare, 
poate că atunci, așa cum Și-a ridicat, ca un semn al puterii Lui 
pe uscat, mândrul Castel Peleș, ar fi ridicat și aici un vas amiral, 
care să-l poarte pe valurile Mării Negre, câștigate neamului ro- 
mânesc, şi să fie ca un semn al puterii Lui pe apă. Numai Regina 
Elisabeta, care suspina în schimb după călătoriile pe Mare, și-a 
înjghebat micul pavilion dela încrucișarea digului din larg și a 
digului dela intrarea portului, unde pictorul Palatului a zugrăvit-o 
în fâlfâit de văluri și în sborulalb al pescărușilor. Astăzi statuia Ei 
de Jalea, la doi pași de acel loc, își încordează strunele harfei 
elegiace şi vede cea dintâi, în fiecare zi, răsăritul soarelui. 

Pentru întâia oară, noul Stat român apărea în 1887 cu un pro- 
gram de organizare a unui comerț pe apă, aducând proiectul de 
lege pentru înființarea Serviciului de navigaţiune. In expunerea 
de motive, raportorul, D. Sefendache, spunea: « O întristare mare 
însă cuprinde pe orice Român când vede apele noastre acoperite 
numai de bandierele bastimentelor străine. In adevăr, riverani 
ai celei mai importante părți a celui mai majestos fluviu al Europei, 
riverani ai Mării Negre, proprietari ai mai multor râuri care ar 
putea deveni navigabile, şi cu toate acestea, pavilionul român 
este înfășurat, el mai că nu se zăreşte, In anul 1885, au ieșit 1452 
de bastimente, având un tonaj de 895.854; în această mulțime de 
bastimente, marina comercială a României era reprezentată numai 
prin trei corăbii, ducând şoo de tone». 

Articolul 1 din lege avea această redactare: « Ministerul Lu- 
crărilor Publice va înființa un Serviciu de navigațiune fluvială și 
maritimă pentru transportul mărfurilor şi al călătorilor». S'a 
socotit pesemne că această formă de viitor, care nu prevedea niciun 
termen pentru început, îngăduie toate amânările, pentrucă legea 
n'a fost aplicată. In 1890 Regia Monopolurilor Statului a înfiinţat 
un serviciu de remorchere și șlepuri pe Dunăre pentru transportul 
sării în Serbia, iar în 1895 un serviciu cu întâiele vapoare de Mare, 
Meteor şi Medea. Dar printr'o lege din 3 Mai 1896 s'a înființat 
pe lângă Direcţia Generală a Căilor Ferate Române o direcţie 
specială a Serviciului Maritim, iar prin legea din 10 Ianuarie 1906 
această direcție a trecut la Ministerul Lucrărilor Publice, Multe 
milioane i s'au pus la îndemână pentru construcţii de vase, O 
întreagă flotă de vapoare și de cargoboturi românești, unele de 
întâiu ordin prin frumuseţe, bună primire şi iuțeală, umple 
cheiurile noastre și plimbă pe toate mările pavilionul țării: Meteor, 
Medea, Viitorul, Principesa Maria, Sulina, Dobrogea, București, 
Iași, Turnu-Severin, Constanţa, Regele Carol I, România, Impă- 
ratul Traian, Dacia, dela Constantinopol, Pireu, Alexandria până 
la Rotterdam şi mai departe. Gândul regesc se împlinise. 

Regele Carol I putea să semneze liniștit, în hrisovul de botez 
al vapoarelor Regele Carol I și Principesa Maria, la 1 Iulie 1898, 
următoarele rânduri, care erau o lozincă şi aproape un testament, 
după ce fuseseră un crez: « Dela luarea în stăpânire a Dobrogei, 
prin care s'a deschis României coastele Mării, trecut-au zo de ani, 
în cursul cărora neîncetat, Eu și Poporul Meu, ne-am gândit şi 
am muncit să nu lăsăm fără rod mijloacele puternice de propăşire, 
pe care le-am redobândit "Ţării, în resbelul Independenţei, prin 
vitejia oștirii Noastre. 

După clădirea mărețului pod Regele Carol I, după punerea 
în lucrare a portului Constanţa, ajutat de Dumnezeu, am înființat 
Serviciul Maritim al Statului Român, pentru a face un pas nou 
şi hotărîtor în desvoltarea noastră economică. 

Serbăm astăzi botezul vasului celui mai însemnat, Regele 
Carol I, care, împreună cu vasul Principesa Maria, asigură mersul 
regulat și repede din Europa occidentală prin căile noastre ferate, 
spre țărmurile orientale ale Mării Mediterane. 

Fie ca aceste vase brăzdând cale tot mai întinsă spre Orientul 
depărtat, să poarte cu bine şi cu fală steagul și numele României ». 

Iar la 15 Mai 1905, la botezul vaporului România, adăuga: 
« Se susține că viitorul este pe Mare. Fie! In tot cazul, noi am 
dobândit prin Dobrogea, acest mărgăritar al Coroanei României, 
neatârnarea economică, legături libere cu lumea întreagă şi marina 
comercială. Sigur fiind că dânsa, împreună cu marina de războiu 
se vor înfățișa pretutindeni cu vrednicie şi mândrie, urez noului 
vas călătorii pline de folos pentru ţară și neîncetat îl vom însoți 
cu strigătul: Să trăiască România!». 

Cea din urmă călătorie a Regelui Carol I a fost tot pe apă, 
aşa cum fusese cea dintâi, călătorie atât de aproape de călătoria 
cea mare, pentrucă s'a întâmplat în primăvara lui 1914 şi L-a dus 
până în vederea Mării, la pescăriile dela gura brațului Sfântu- 
Gheorghe. Il însoțea până acolo înfățișătorul altui rând de oa- 
meni, legați de Dunăre şi Mare, și punându-le pe altă cale la 
îndemâna "Țării, oamenii de știință, un hidrobiolog și un organi- 
zator de servicii de pescărie, ca d-l Gr. Antipa. Acestuia Regele 
i-a răspuns încă din 1892, din întâia audiență de cunoaştere la 
Castelul Peleș, după întoarcerea dela studii din străinătate, și 
când tânărul plin de râvnă I-a vorbit despre planurile privitoare 
la Marea Neagră: « Viitorul este la Mare şi acolo trebue să ne 
afirmăm prin studii temeinice ». Il înconjurau cele trei pături 
noui de Români, ieşiţi la iveală prin politica Lui a Mării: pescarii, 
marinarii şi cercetătorii, ingineri de construcții de porturi sau 
navale şi hidrobiologi. O întreagă politică a Dunării și o politică 
a Strâmtorilor dădeau României rosturi care-i sporeau vaza și 
care-i cereau în același timp să stea cu o îndoită luare aminte de 
veghe la această mare răspântie de furtuni. Ochii bătrânului Rege, 
plini de toată lumina şi de toată umbra faptelor de putere cu 
bine scoase la liman și a grijilor viitorului, se opreau cu drag asupra 
Principelui Moștenitor Ferdinand şi a întâiului acestuia născut, 
Principele Carol. Se găseau toți de faţă în acea bogăţie fără asemă- 
nare, de soare, de apă și de verdeață, la hotarul de Mare al ţării, 
încredințată mâinilor Lor vrednice. Putea să aibă încredere. Alți 
umeri erau acolo gata, ca să ia sarcina și s'o ducă mai departe. In 
barba Lui albă se juca vântul, pentrucă nu putea, nu-i dădea 
voie să tremure de altă pricină! 

Poate că în aceeaşi adunare mai era și altcineva de față, pe care 
ochii omenești nu puteau să-l vadă. El începuse să urmeze pas 
cu pas tocmai pe cel mai mare între cei mari. Ii îngăduise să aibă, 
ca o încununare a unei vieți, bucuria întregirii Dobrogei, pe care 
un prim-ministru filosof îl ajutase s'o ducă la capăt cu un an înainte. 
Il păsuise să vie, pe un vapor alb, până în această linişte de margine 
de lume şi să-și privească cea mai de seamă din zămislirile politice, 
în mijlocul muncitorilor de o viață și al moștenitorilor. Călătoria 
Lui pe apă din celălalt Mai, de atunci 48 de ani, mai mulţi decât 
stătuse în scaun cel mai bogat în zile dintre Voevozi, Ştefan al 
Moldovei cel Sfânt, se împreuna astăzi cu altă călătorie pe apă. 
Cu una intrase cu Dunărea în ţară şi în istorie și cu cealaltă ieșea 
tot cu Dunărea, de pe pământ și din ființă. Cârmaciul negru al 
acestei plutiri îşi făcea pregătirile, 

Regele zâmbea, uitându-se la nepot și la strănepot. 

EMANOIL BUCUȚA 


MEDICINA IN TIMPUL 
REGELUI CAROL I 


Concomitent cu toate celelalte mari ramuri de activitate 
obştească, ce s'au desvoltat de-a-lungul unei domnii rodnice de 
o jumătate de secol, şi medicina a înregistrat — sub Regele 
Carol I — o evoluție și impulsuri repetate, care au condus această 
disciplină spre stadiul modern al zilelor noastre. 

Faptele, în domeniul medical, în perioada 1866—1914, au fost 
numeroase și interesante. Până astăzi, istoriografia medicală nu 
le-a sistematizat încă; în multe privinţe există lacune de înregi- 
strare. Prin contrast cu activitatea în alte ramuri ale ştiinţei, în 
artă, în literatură, în politică, în economia naţională, etc., activi- 
tatea pe tărâmul medicinei — sub domnia lui Carol I — este încă 
puţin studiată, 

Vom căuta, în cele ce urmează, să desprindem caracteristicile 
şi înfăptuirile principale ale epocii, urmărindu-le din două mari 
puncte de vedere: a) mişcarea generală de idei și conceptii, pe tărâmul 
sândtății publice, mişcare care și-a găsit expresia concludentă în 
seria de legi, care s'au succedat între 1866 şi ajunul războiului 
mondial; b) înfâptuirile principale, grupate după capitolele cari 
constitue obiectul medicinei sociale. 


I. EVOLUȚIA IDEILOR ȘI CONCEPȚIILOR SANITARE 
SUB CAROL I 


A) SITUAŢIA SANITARĂ LA VENIREA DOMNITORULUI 
CAROL IN ROMÂNIA 


In perioada începutului consolidării politice și naţionale a 
țării, recent înfăptuit prin unirea celor două principate, starea 

sanitară prezenta, în anul 1866, o situaţiune care în mod firesc 
rămânea sub nivelul existent în organizaţia altor țări europene. 

In totalul ei, situația sanitară, la epoca de care ne ocupăm, era 
rezultanta acțiunii desfășurate până atunci, pe două planuri de- 
osebite, și anume 1): 

a) Organizarea imprimată de perioada regulamentelor organice 
(reglementarea carantinelor, deci apărarea de epidemiile pustii- 
toare ale primei jumătăţi a secolului trecut; comitetele sănătăţii, 
câte unul de fiecare principat; unele înfăptuiri de ocrotire maternor 
infantilă, de ex. Institutul Gregorian din Iași și Institutul copiilor 
sărmani în Bucureşti; câțiva medici sanitari şi un comitet zis al 
carantinelor; în fine, câteva instituţii de asistență socială, cum 
era Eforia caselor făcătoare de bine); în ce privește spitalele, 
Eforia spitalelor administra, la acea epocă, Filantropia (Iubirea 
de oameni), Pantelimonul, Colțea și Institutul de nașteri. 

b) Mișcarea științifică, iniţiată încă de Kretzulescu (cu în- 
cepere din 1839) şi continuată de Davila (ajutat mai târziu de 
profesorul Felix). De altfel, întreaga a doua jumătate a secolului 
trecut stă sub înriîurirea acestor trei personalități (perioada Kretzu- 
lescu-Davila-Felix), iar despre activitatea științifică desfășurată în 
această perioadă, vom vorbi într'altă parte. 

In ceea ce priveşte organizația sanitară propriu zisă, vom releva 
câteva aspecte mai importante. 

La 25 August 1862, cele două administrații sanitare ale Prin- 
cipatelor (comitetele sănătăţii) fuseseră contopite într'o singură 
administrație: Direcția generală a serviciului sanitar, pusă sub con- 
ducerea unui inspector general (Davila) şi a unui viceinspector 
(Felix) 2). 

In locul « protomedicilor » din Iaşi și Bucureşti, e numit câte 
un medic șef, asistat de un consiliu de igienă. 

Pentru prima oară se numesc medici primari de judeţe. 

Tot în anul 1862, se înființaseră consilii de igienă în Botoşani, 
Focşani, Galaţi, Brăila, Ploeşti, Craiova. 

Legea județeană şi legea comunală din 1864 au aplicat des- 
centralizarea parțială şi în serviciul sanitar. Spitalele au fost puse 


1) G. Banu, Sănătatea poporului român, Editura Fundațiilor culturale 


regale, 1935, pag. 43 şi urm. 
2) I. Bordea, Serviciul sanitar al României şi igiena publică, 1924, pag. 40. 

sub conducerea autorităților județene. Comunele, la rândul lor, 
au primit o serie de atribuțiuni sanitare și de ocrotire socială (de 
ex. îngrijirea copiilor găsiți). 

Tot în această epocă s'au înființat medicii de plasă și s'au 
precizat normele pentru obținerea dreptului de liberă practică 
a medicinei. 


B) LEGIUIRILE SANITARE IN TIMPUL DOMNIEI REGELUI 
CAROL I 


Atât a doua jumătate a secolului trecut, cât și perioada dela 
începutul secolului curent, coincizând cu epoca imediat ante- 
mergătoare războiului mondial, s'au caracterizat printr'o serie” 
destul de bogată de legi, în domeniul sanitar. Inainte de a analiza 
sumar, legile mai principale, vom căuta să desprindem câteva 
caracteristici ale întregii opere legiferatoare, dela 1866 până la 
1014. Această caracterizare generală se impune cu atât mai mult, 
cu cât întotdeauna legislația este traducerea concretă a preocupă- 
rilor, tendințelor și concepţiilor de organizare. 


I. CARACTERIZARE GENERALĂ 


Legile sanitare au căutat, în etape, să adapteze — pe cât în- 


ege u,e 


nostru sanitar, progreselor care deveniau tot mai numeroase în 
domeniul igienei publice. In parte s'a reușit, căci legiuirile noastre 
sanitare au vădit, dela una la alta, o serie de progrese, atât din 
punct de vedere tehnic, cât și din acel al recrutării personalului 
şi al organizării administrative. 

In mod obiectiv, trebue să relevăm, și lipsurile, în această legi- 
ferare. 

Lupta împotriva bolilor infecțioase și a bolilor sociale n'a 
reușit să fie organizată conform cerințelor. 

Situaţia personalului, din punct de vedere administrativ şi 
material, era precară; persista în special instabilitatea medicilor, 
în funcțiuni. 

O altă scădere consta în faptul că atribuțiunile de igienă pu- 
blică, cu caracter exclusiv tehnic, au fost lăsate adesea în sarcina 
organelor administrative (prefecți, subprefecţi, primari). Această 
imixtiune a organelor necompetente, în probleme sanitare, a 

dăunat mult. Mai ales, nu s'a putut realiza o continuitate de efort, 
cu toate intenţiile bune ale legiuitorilor succesivi. 


2. STUDIU ANALITIC AL LEGILOR SANITARE 


Putem deosebi trei momente importante, în evoluţia legislației 
sanitare sub domnia lui Carol I: 

a) Legea sanitară din 1874, care constitue prima tentativă 
serioasă în acest domeniu (dela înfăptuirile din perioada Regula- 
mentelor organice); 

b) Seria de legi dintre anii 1877—1908 ; 

c) Legea sanitară din 1910 (legea Cantacuzino), care înseamnă 
un foarte serios pas pe calea modernizării organizaţiilor de sănătate 
publică. 


a) Legea sanitară din 1874 


Elaborată în primii ani de domnie ai lui Carol I (înainte de 
războiul independenţei), această lege a căutat să armonizeze, pe 
cât posibil, cerinţele teoretice și stările de lucruri reale, în general 
defavorabile la acea epocă 1). 

De altfel, legea a fost elaborată cu multă grijă, căci, precum 
relatează I. Felix 2), «în anii 1872 şi 1873, o comisiune de medici 
şi farmacişti, în care A. Fătu și I. Felix au ocupat locul de ra- 
portori, a fost însărcinată cu redactarea proiectului legii sanitare, 
care a fost primit de guvern, votat de Corpurile legiuitoare cu 
oarecare modificări și promulgat la 8 Iunie 1864». 

In ceea ce priveşte principiile care au stat la baza legii, este 
de relevat că, luându-se ca bază organizația sanitară creată prin 
Regulamentele organice, aceasta a fost desvoltată și modernizată. 
S'a menţinut centralizarea serviciilor sanitare, în mâinile mini- 
strului de interne. Pe de altă parte însă, s'a lăsat consiliilor 
judeţene și celor comunale urbane o înrîurire suficientă la votarea 
bugetelor. Aceeaş lege stabileşte competența diverselor organe 
superioare: consiliul medical superior, comisia veterinară per- 
manentă, comisia farmaceutică. In ceea ce privește organizarea 


1) G. Banu, Sănătatea poporului român, 1935, pag. 48- 


2) J. Felix, Istoria igienei în România în secolul al XIX-lea, partea I-a, 
București, 1901, pag. 54. 

profesională medicală, legea din 1874 reglementează suprave- 
gherea exerciţiului medicinei, al artei moșitului, al farmaciei. 
De menţionat că se supun la concurs numirile în mai toate func- 
ţiunile medicale. In fine, nici problemele de igienă publică nu 
au fost omise de legiuitor: poliția sanitară a alimentelor și bău- 
turilor, a locuinţelor, a industriilor, prevenirea bolilor infecțioase, 
poliția veterinară. 

Legea din 1874 dă prioritate asistenței sanitare rurale. Precum 
remarcă I. Bordea 1), legea consfinţește începuturile făcute de 
Davila pentru asistența efectivă a populaţiei rurale; sunt fixate 
o serie de atribuţii pentru medicii de plasă (vizitarea comunelor 
rurale, profilaxia bolilor epidemice, etc.) şi consiliile judeţene sunt 
obligate să angajeze moaşe, pentru comunele rurale. 

Legea caută, în fine, să stabilească o colaborare între autori- 
tățile medicale și cele administrative locale. 


b) Legile dintre anii 1877—1908 


In răstimpul acestor trei decenii, legislaţia sanitară a ţării a fost 
modificată de numeroase ori, şi tocmai această succesiune repetată 
a reglementărilor denotă că nu se găsise forma cea mai adecuată, 
care să îngădue promovarea sănătăţii publice. Două chestiuni 
dificile stăruiau în deosebi: mecanismul de numire a medicilor 
şi delimitarea atribuțiilor organelor administrative locale, în ge- 
neral incompetente în problemele sanitare. 

Legea din 1877 prevede, între altele, că medicii primari de 
judeţe vor fi numiţi de aci înainte de către consiliul general di- 
strictual (era un regres față de legea din 1874, care prevedea că 
numirile de medici se fac prin decret domnesc). 

Legea din 1881 aduce o parte reală constructivă, căci hotărăşte 
crearea de spitale rurale, destinate deocamdată pentru pelagroși 
şi pentru bolnavi cronici. 

Legea din 1885, pe lângă că înființează consiliul sanitar superior, 
prevede că numirea medicilor primari de judeţe şi a celorlalte 
categorii de medici oficiali trece din nou în atribuţia organului central 
(numire prin decret regal). 

Legea din 1893 părăsește, pentru moment, chestia spinoasă a 


1) 7. Bordea, Serviciul sanitar al României şi igiena publică, 1924, Pag. 43. 

situației personalului medical în raport cu organele administra- 
tive, spre a-şi îndrepta atenția numai asupra câtorva capitole 
constructive: obligativitatea, pentru fiecare oraș, de a-și avea 
spitalul comunal propriu; dispozițiuni pentru protecţia copiilor 
folosiţi în industrii, precum şi a copiilor crescuţi în afară de casa 
părintească; declaraţia obligatorie a unei întregi serii de boli 
infecțioase, 

Legea din 1898 tinde întru câtva să pună din nou personalul 
medical sub dependența organelor administrative locale. Ea pre- 
vede, ca organe sanitare: pe lângă prefect, consiliile de igienă și 
medicii primari de județe; pe lângă primari, medicii comunali; 
pe lângă subprefecți, medicii de plasă. In acelaş timp însă, legea 
a înțeles să dea organelor locale și sarcini: județele şi comunele 
au fost obligate să înființeze sanatorii pentru tuberculoși şi spitale 
pentru venerici, pelagroși, leproși şi trahomatoși. In fine, se sta- 

Legea din 1901, elaborată din iniţiativa prof. Obregia (director 
general al serviciului sanitar), creiază «fondul de epidemii ». 

Legea din 1906 manifestă din nou preocupări în vederea unei 
centralizări a instituţiilor sanitare: ea trece spitalele rurale, de sub 
administrația autorităților județene, sub autoritatea Ministerului 
de interne.” 

Legea din 1908 reprezintă un pas mai departe, în direcția cen- 
tralizării administraţiei și posibilităţilor sanitare: ea prevede con- 
centrarea tuturor fondurilor cu scop sanitar, înscriindu-se în bu- 
getele judeţelor și comunelor, obligându-le totodată să verse la 
tezaurul public o cotă anuală pentru Serviciul sanitar, potrivit 
unei tabele instituite chiar prin această lege. 

Cu toate aceste eforturi legiferatoare, se simţia “tot mai mult 
necesitatea unei statuări definitive, unei legi cuprinzătoare, care să 
reglementeze în special cele două probleme fundamentale: a) sta- 
bilizarea situației personalului medical; b) extinderea preocupărilor 
dela medicina strict curativă, spre domeniul medicinei preventive. 
Acestor deziderate, de încadrare a concepţiilor în spiritul modern, 
le-a răspuns legea Cantacuzino, din 1910. Aceasta este o ultimă 
şi foarte importantă etapă, în organizarea sanitară a ţării sub 
domnia lui Carol I. 

c) Legea sanitară din 1910 (legea Cantacuzino) 


Principiile acestei legi au fost astfel rezumate, de însuşi prof. 
Cantacuzino, cu prilejul deschiderii congresului Asociaţiei medi- 
cilor, în Mai 1910 1): 

«Proectul! de lege sanitară, aşa cum el se prezintă astăzi, 
constitue pentru ţara noastră o notă originală, e un proect de 
opinie publică în materie sanitară, înțelegând prin aceasta opinia 
corpului sanitar. Acest proect, care a fost atâta combătut, calom- 
niat, deformat, în ziare ca şi în întruniri publice, nu face în definitiv 
decât să dea o formă concretă dezideratelor atât de des exprimate 
de corpul medical, să sistematizeze şi să transpună în domeniul 
practicei rezultatele experienţei dobândite în atâția ani». 

Tot prof. Cantacuzino spunea: « De fapt, două tendințe, două 
preocupări constante domină întreg proectul: a) lupta mai efectivă 
contra cauzelor generale ale bolilor; b) o mai mare stabilitate și 
echitate administrativă pentru corpul medicilor funcționari. 

Votarea legii s'a făcut în Decemvrie 1910. Această lege a dat 
numele unei întregi perioade antebelice, numită perioada Can- 
tacuzino-Ston. 

Legea statuează inițiativa corpului medicilor funcționari în 
toate chestiunile de igienă publică, proclamând categoric că ser- 
viciul sanitar exterior se va îndeplini de aci înainte în ţara întreagă 
numai de medici, iar medicul inspector general este şeful efectiv al 
tuturor serviciilor sanitare din regiunea pe care o administrează. 
El, din proprie inițiativă Și pe proprie răspundere, după ordinul 
Direcţiunii generale a serviciului sanitar, va da de aci înainte 
instrucțiunțle necesare în materie de serviciu medical, medicilor 
din circumscripțiile rurale şi urbane. 

Un alt principiu esenţial al legii Cantacuzino consistă în divi- 
giunea Serviciului sanitar în cele două mari ramuri ale sale: 
asistența sanitară (medicina preventivă şi igiena publică) și asis- 
tența spitahcească. 

Partea tehnică medicală a legii a fost pusă de acord cu pro- 
gresele științei. Capitolul relativ la prevenirea și combaterea 


1) Dr. Kaminski, Organisation sanitaire de la Roumanie, în Exposé gé- 
néral de létat sanitaire de la Roumanie, 1923, pag. 52. 

epidemiilor a fost completat cu prescripţiile care fac posibilă 
aplicarea măsurilor prescrise, cu sancțiuni severe pentru contra- 
venienți, cu crearea mijloacelor adecuate și practice: spitale de 
izolare, pavilioane de izolare și infirmerii rurale, laboratoare de 
bacteriologie în diferite regiuni ale ţării, obligativitatea declarării 
maladiilor epidemice, în rândul cărora s'a prevăzut şi tuber- 
culoza internă şi externă cu focare deschise. 

Legiuitorul a avut grije şi de salubritatea comunelor rurale, 
întemeind așa zisa Casă a sănătății publice rurale, îndatorată a 
executa lucrările de alimentare cu apă și canalizare, a lupta contra 
paludismului și pelagrei. Fondurile acestei case urmau a fi alcă- 
tuite din amenzile aplicate contravenienţilor la dispoziţiile legii 
sanitare, precum şi din diverse legate și donaţiuni. 

Stabilitatea în funcțiuni a corpului medical a fost garantată. 
Medicul, după un oarecare stagiu în funcțiunea ocupată prin 
concurs, capătă numirea definitivă. 


II. INFĂPTUIRI MAI IMPORTANTE 


Evoluţia generală a concepţiilor medico-sanitare, care s'a con- 
cretizat în legiuirile pe care le-am analizat mai sus, a coincis şi cu 
o destul de bogată serie de înfăptuiri. 

Natural, în perioada din a doua jumătate a secolului trecut și 
dela începutul secolului curent, preocupările au mers în primul 
rând spre ceea ce numim astăzi « medcina curativă », creându-se 
instituții pentru îngrijirea bolnavilor manifești. A fost o fază nece- 
sară și foarte importantă în evoluția medicinei, ca în toate ţările 
de altfel. Infăptuirile de medicină curativă completau, apoi, în 
mod armonios, activitatea în domeniul învățământului medical, 
care a înscris o foarte frumoasă pagină sub domnia lui Carol I. 

Este însă interesant şi îmbucurător pentru noi să constatăm 
că sub domnia Regelui Carol I, s'au manifestat în numeroase 
rânduri și preocupări de medicină preventivă. Spre lauda îndru- 
mătorilor destinelor sanitare din acea epocă, ei au avut intuiţia 
directivelor care aveau să se impună mai târziu, pentru consolidarea 
sănătăţii națiunii, prin mijloace de prevenire a bolilor și de amelio- 
rare a factorilor ambianţei materiale. 

In fine, trebue să menţionăm că și corpul medical a căutat, sub 

domnia lui Carol I, să-și dea o organizare profesională corespun- 
zătoare menirii lui în cadrul vieţii colective. 

Nu pot fi enumerate toate înfăptuirile, de-a-lungul unei domnii 
rodnice, care a durat aproape o jumătate secol. Fără a avea deci 
pretenţia de a face operă documentară, vom căuta, în cele ce ur- 
mează, să relevăm numai înfăptuirile principale din perioada 
1866—1914, conducându-ne după punctele programatice fixate 
mai sus. Vom rezerva și un capitol, serviciului sanitar în războiul 


din 1877. 


A) INVĂȚĂMÂNTUL ȘI ACTIVITATEA ŞTIINŢIFICĂ 
MEDICALĂ 


1. ÎNVĂȚĂMÂNTUL 


Ca și întreg învățământul superior sub Carol I, învățământul me- 
dical a înregistrat o evoluţie din cele mai fructuoase, cu atât mai 
mult cu cât— încă înainte de sosirea Domnitorului Carol în 
țară — exista o tradiție în acest domeniu, creată prin școala de 
felceri a lui Kretzulescu şi școala națională de medicină a lui 
Davila. 

In ordine cronologică, evenimentele mai importante — în do- 
meniul organizării învățământului superior medical —au fost 
următoarele: 


In anul 1869, transformarea Școlii naţionale de medicină, în Facultate 
de medicină, 

In anul 1884, întemeierea Institutului medico-militar, tot la Bucureşti. 

In anul 1885, înfiinţarea Facultăţii de medicină din laşi. 

In anul 1887, întemeierea Institutului de patologie şi de bacteriologie, 
ia Bucureşti, sub conducerea profesorului Victor Babeş. 

In anul 1894, crearea Institutului medico-legal, la Bucureşti. 


Ne vom opri, cu oarecari amănunte, asupra întemeierii și înce- 
puturilor de funcționare ale Facultății de medicină din Bucureşti, 
căci acesta rămâne faptul central, în jurul căruia s'au cristalizat 
în urmă celelalte realizări. 

In anul 1839, se reîntoarce în ţară d-rul N. Kretzulescu, unul 
dintre primii fii de boier cari și-au făcut educația medicală la 
Paris. In anul 1841, Kretzulescu creiază Școala de felceri 1). 


1) G. Banu, Sănătatea poporului român, pag. 47. 

Puțin timp după aceasta, Domnitorul Știrbei se adresează 
Facultăţii de Medicină din Paris spre a-i trimite un medic distins, 
care să se ocupe cu chestiunile de igienă şi cu organizarea servi- 
ciului sanitar în Principate. Alegerea a fost făcută în persoana lui 
Carol Davila, care soseşte în țară la 1853. 

Ceea ce trebue să relevăm aci, din lanțul de înfăptuiri ale 
acestei personalități covârșitoare care a dat — cu drept cuvânt — 
numele său întregei perioade până după războiul independenţei, este 
următorul fapt: In anul 1857, sub impulsul direct al lui Davila, 
şcoala de felceri a lui Kretzulescu este ridicată la rangul de Școală 
națională de medicină. 

După ce şcoala naţională de medicină și-a desfășurat activitatea 


un număr de ani, pregătind serii consecutive de elemente, în 
primul rând pentru serviciul sanitar militar, s'a pus stăruitor pro- 


blema transformării acestei școli în Facultate de medicină. 

In acest stadiu se aflau lucrurile la sosirea în țară a Domni- 
torului Carol. 

In «raportul Comisiunii însărcinate de Consiliul general de 
instrucțiune publică pentru transformarea școalei de medicină 
în facultate» (publicat în broşură, București 1866, Tip. Lucr. 
asociați, Pas. Român) 1), găsim: «comisiunea, mai înainte de a 
lua o hotărîre, în chestia de care este chemată a se ocupa, a căutat 
să cerceteze dacă există elementele necesare pentru constituirea unei 
facultăți de medicină, demnă de a purta acest nume ». 

Ori, concluziunile la care ajunge menţionata comisie, sunt: 

— Materialul de studii al şcolii se poate compara cu multe din 
Facultăţile din Europa; pentru observaţii şi experienţe clinice, 
şcoala are la dispoziție numeroase spitale, cu servicii bine între- 
ținute, diverse servicii de specialitate (oftalmologie, boli sifilitice, 
institut de maternitate, institut de alienați, spital de copii), apoi 
săli de disecţie, muzeu de preparate anatomice, laborator de chimie, 
grădină botanică, etc. 

— In ceea ce priveşte elevii, școala are interni cu educaţie 
gimnazială suficientă pentru a aspira la gradul de doctor și chiar 
unii din externi sunt susceptibili de a ajunge la treapta cea mai 


1) V. Gomoiu, Din istoria medicinei şi a învățământului medical în 
România, București, 1923, pag. 1117. 

înaltă academică. Școala posedă elevi din teritorii străine și transfor- 
marea ei în Facultate va produce un aflux și mai mare de studenţi 
străini, pentru a ridica prestigiul unei atât de înalte instituții de 
cultură. 

— Comisiunea mai găsește că personalul profesoral sa familia- 
rizat, timp de 11 ani, cu noţiunile ce trebue să le predea; doctorii 
tineri întorși dela facultăţile străine sunt demni de catedrele ce le 
ocupă, iar elevii şcoalei, care au trecut cu succes examenele de 
doctorat în facultăţile străine, sunt o dovadă că personalul profe- 
soral este de ajuns de pregătit. 


Conform avizului aceleiaşi comisiuni, durata studiilor Facultății trebuia 
să fie de 5 ani, iar catedrele fundamentale trebuiau să fie următoarele: în nu- 
măr de 10 (propunerile au trecut apoi întocmai, în jurnalul Consiliului de 
miniştri şi în decretul de întemeiere a Facultăţii): anatomia descriptivă şi 
istologia; fiziologia umană şi comparată, împreună cu zoologia medicală; 
fizica şi chimia medicală; clinica chirurgicală și medicina operatoare; ana- 
tomia patologică şi patologia medicală; patologia chirurgicală, proteze şi 
aparate de fracturi; patologia şi terapeutica generală; clinica medicală; 
obstetrica teoretică şi practică; igiena, medicina legală și toxicologia. 


Drept catedre complimentare, erau prevăzute: clinica boalelor de copii, 
clinica oftalmogică şi de urechi; clinica dermatologică şi sifilitică; clinica 
boalelor mintale. 

La 11 Februarie 1867, se întocmeşte jurnalul Consiliului de 


miniștri, care își însușește integral concluziile de mai sus, iar la 15 
Februarie 1867 apare decretul pentru instituirea unei Facultăți de 
medicină în București. 

Dar, de abia în anul 1869, Consiliul de miniştri (jurnalul Nr. 
10, publicat în «Monitorul Oficial» Nr. 243 din 2 Noemvrie 
1869) decide «înființarea celor doi ani primi de facultate prin 
transformarea școalei de medicină și a se numi profesori din corpul 
profesorilor acelei şcoale ». 

Numirea de corp profesoral nu a întârziat. Intr'adevăr, prin 
jurnalul Consiliului de miniștri Nr. 16, publicat în « Monitorul 
Oficial» Nr. 250 din 12.X1.1869, se numesc următorii șapte pro- 
fesori, cu titlu provizoriu: 

C. Davila — chimia şi fizica. 

G. Polizu — anatomia și fiziologia. 

N. 'Turnescu — clinica chirurgicală. 

Al. Marcovici — clinica medicală. 

G. Alexeanu — patologie medicală şi anatomie patologică, 

St. Capsa — istoria naturală. 

M. Obedenaru — clinica boalelor de copii. 

In anul 1870, noua facultate de medicină și-a mutat sediul 
(dela Cuibul cu barză) în palatul Universităţii. Aci a funcționat 
până în anul 1900, când s'a mutat în actuala clădire dela Cotroceni. 

Primul regulament al Facultăţii de medicină din București a 
fost decretat la 26 Iunie 1871. 

De-a-lungul celor 4 decenii, dela întemeierea Facultăţii și până 
în preajma morții Regelui Carol I, această instituție de mare supra- 
faţă ştiinţifică a produs serii de medici, cari s'au afirmat puternic, 
şi pe tărâmul practicei medicale curente și pe acel al științei uni- 
versale. 

Trebue să spunem câteva cuvinte și despre evoluţia învăță- 
mântului medical militar, sub domnia lui Carol I. 

Deosebit de importanţa lui în general, învățământul medical 
militar își trage însemnătatea — la noi în ţară — dintr'un factor 
local caracteristic, legat de însăși evoluţia istorică, și anume: prima 
şcoală de medicină (a lui Davila) era destinată exclusiv formării de 
corp sanitar militar. Cu alte cuvinte, învățământul medical militar 
a format baza pe care s'a altoit în urmă învățământul civil. 

De abia în anul 1864, deci după un număr de ani de funcțio- 
nare a școlii de medicină, alături de elevii militari, au început să 
se admită în școală și elevi civili «spre înlesnirea și desvoltarea 
studiilor medicale », cum spune textual procesul-verbal încheiat de 
Consiliul superior de instrucţie publică +). 

Transformarea școlii naţionale de medicină, în facultate, a 
însemnat — din punctul de vedere al pregătirii medico-militare — 
un regres, căci «chiar mai târziu, când va lua ființă și va începe 
să funcţioneze Institutul medico-militar, golul rămas în urma 
şcolii lui Davila nu va fi împlinit de către noul institut decât numai 
într'o anumită măsură, deoarece pregătirea medicală de aci înainte, 
se va face la facultăţile de medicină, unde elevii Institutului vor 
studia și face practică fără nicio deosebire de colegii lor civili » 2), 


1) D. Ioan şi N. Marinescu, Istoricul învățământului sanitar militar în 
România, Bucureşti, 1935, pag. 103- 
2) Ibidem, pag. 121. 

După părerea medicilor militari, numai crearea unei școli de 
medicină militară, similară celeia dela Val de Grâce, ar fi putut 
promova o serioasă pregătire a corpului medical militar, și la noi. 

Totuși, rolul Institutului medico-militar, ca centru de supra- 
veghere, adăpostire şi educaţie specială medico-militară, a fost 
destul de însemnat. 

De remarcat că, deși creat prin Inaltul Decret Regal din 1884, 
institutul medico-militar n'a putut să se întemeieze decât cu 13 
ani mai târziu. A fost necesară energia și stăruința profesorului 
Demosthen pentru această realizare. Redăm concepția de bază a 
acestui promotor 1): 

« Atât în anii 1882 şi 1884 cât și în anii 1889 și 1892, s'a crezut 
că, prin alocarea în buget a unui număr oarecare de burse, a unui 
mic fond pentru biblioteci și a câtorva diurne pentru câteva pre- 
legeri, s'a creat o școală propriu zisă, dela care am fi în drept 
să ne așteptăm la rezultatele cele mai satisfăcătoare. 

In realitate însă, cu acest sistem s'a format nu o adevărată 
școală medicală, cu caracter militar și cu o organizațiune serioasă, 
ci un grup de studenți plătiți cu luna, ca orice funcționar, care 
însă nu sunt militari nici civili. 

« Ne mai primind o educațiune și instrucțiune mihtară, ei pot 
deveni doctori curantți, dar nicidecum adevăraţi medici militari, 
făcând parte din familia miktară şi identificându-se cu ofițerii pro- 
priu zişi ». 

In anul 1897—1898, se construeşte edificiul Institutului medico- 
militar, pe locul unde el se află și astăzi. 

In August 1898, se pune în aplicare noul regulament al interna- 
tului medico-militar, aprobat prin decretul regal Nr. 2680/1898. 

Regele Carol I a purtat un deosebit interes acestei instituții, 
ca și principele moștenitor Ferdinand. Astfel, în 26.V.1899, Regele 
a inspectat institutul, după aceasta asistând la exercițiile militare 
de mânuirea armei, făcute de elevii internatului. 

Seriile de elevi ai Institutului, în perioada 1897—1914, au 
dat un mare număr de elemente, care S'au afirmat atât în corpul 
medical militar, cât şi pe tărâmul medicinei în general. Dintre 
directorii Institutului sanitar militar, care s'au succedat în perioada 


2) Ibidem, pag. 166—167. 

1884—1914, trebuesc de asemenea menționate câteva nume proe- 
minente: Med. g-l de brig. Petrescu Zaharia, med. g-ral div. 
Demosthen Ath., med. col. Papilian Const., med. col. Călinescu 
Mihai, medic col. Butza Ioan. 


2. ACTIVITATEA ŞTIINŢIFICĂ 


O bună parte din activitatea ştiinţifică medicală s'a cristalizat, 
cum era și firesc, în jurul marilor instituții de învățământ, despre 
care ne-am ocupat. De-a-lungul întregei perioade care coincide 
cu domnia lui Carol I, s'au succedat lucrări științifice din cele 
mai valoroase, semnate de profesorii facultăților și de pleiada de 
elevi ai lor. Alături de o covârșitoare majoritate de lucrări cu caracter 
clinic, avem de înregistrat şi lucrări importante în domeniul igienei 
publice și al organizării sanitare. Lista lor ar fi prea bogată, pentru 
ca să o putem reda în cadrul acestui studiu comemorativ 1). 

Activitatea ştiinţifică s'a desfășurat și în cadrul societăților 
medicale ale acestei epoci. Menţionăm astfel Societatea medicală 
ştiinţifică din București, prezidată de S. Polyzu, care şi-a publicat 
regulat dările de seamă ale şedinţelor, cu începere din 1867. In 
anul 1869, Davila a întemeiat prima societate de hidrologie. 

In 1867 se întemeiase societatea medico-chirurgicală din Bu- 
curești. 

Activitatea ştiinţifică medicală și-a găsit o frumoasă concre- 
tizare în seria de publicații periodice, relativ foarte numeroase, care 
au apărut în perioada 1866—1914 2). Ne vom mulțumi a releva 
câteva. În 1867 apare Gazeta spitalelor (care şi-a încetat apariţia 
în 1869). In 1870, Gazeta medico-chirurgicală a spitalelor (care a 
apărut până în 1879). In 1872, Revista medicală din Bucureşti (până 
în 1873). In 1875, apare periodicul România medicală (comitetul 
de redacție : Marcovici, Felix, Kalinderu, Fialla și Romniceanu), 
care și-a încetat apariția în 1877. In 1881, Organul societății farma- 
ciștilor din România, publicaţie continuată în 1894 de «Revista 
farmaciei ». 


1) Pentru lucrările referitoare mai ales la organizare şi la problemele de 
Sanătate publică, din acea perioadă, se poate consulta: 7. Felix, Istoria igienei 
în România în secolul XIX-lea, partea I-a, primul memoriu, București, 1901, 
Pag, 9 şi urm. 

3) V. Gomoiu, Istoria presei medicale în România, Bucureşti, 1936. 

In acelaș an, 1881, avem de notat apariţia importantului pe- 
riodic medical: Spitalul, revista studenţilor în medicină, care își 
continuă apariţia până în zilele noastre. In 1884, Revista de medi- 
cină legală și psihiatrie. In 1887, este întemeiat, la Iași, Buletinul 
societății de medici și naturalişti, publicaţie care a continuat timp de 
34 ani, până în 1923. In 1888, apare, din iniţiativa d-rului Sergiu, 
Buletinul Direcției generale a serviciului sanitar, cu un material 
informativ foarte preţios, pe care l-am consultat şi noi, referitor 
la diverse capitole ale acestei lucrări. 

O publicaţie științifică valoroasă a constituit-o Analele insti- 
tutului de patologie și de bacteriologie (publicate cu începere din 
Septemvrie 1889 de către prof. Victor Babeş şi care au apărut 
regulat până în 1895). In 1894 apar Analele Eforiei spitalelor civile 
din Bucureşti. In acelaş an, bilunarul «Presa medicală română » 
(de sub direcția prof. Petrini-Galaţi). In anul 1897 apare, sub 
conducerea prof. Toma Ionescu, importanta Revistă de chirurgie, 
care şi-a continuat apariția până în preajma războiului mondial, 
aducând importante contribuţii la această ramură a medicinei. 

Trebue să mai notăm Revista sanitară militar care a început 
să apară din 1897. Revista medicală din Iaşi, apărut în 1901; 
Buletinul societății științelor medicale, apărut în 1904, sub direcția 
prof. Petrini-Galaţi; importantul periodic Revista științelor medi- 
cale, întemeiat în Mai 1905, de către prof. I. Cantacuzino. 


B) COMBATEREA BOLILOR INFECȚIOASE ŞI A BOLILOR 
SOCIALE 


In prima jumătate a domniei Regelui Carol I, a trebuit să fie 
cu deosebire intensă preocuparea pentru combaterea bolilor in- 
fectioase acute, din care unele au continuat să dea mari epidemii 
pustiitoare, prelungind astfel acțiunea nefastă care a caracterizat 
prima jumătate a secolului al XIX-lea 1), 

Chiar anul sosirii Domnitorului în ţară (1866) a coincis cu 
o epidemie de holeră asiatică. In 7 Iulie 1866 numărul deceselor 
prin holeră atinsese 70 pe zi 2). 


1) A se vedea şi G. Banu, Sănătatea poporului român, 1935, Pag. 30 şi urm. 
2) Monitorul medical, Nr. 16, 1866. 

Situaţia holerei dela 30.VI—r0.VII.1866 1) Dela ro.VII—22.VII.1866 2) 


Vechi ..... . 579 1.303 
Noui. .... . . 9.385 12.011 
Suma ... . . . 9.964 14.214 
Morți în e e ee a 3.150 5.747 
Insănătoșiţi . . . . 4.822 6.060 
Rămaşi .. . . . . 1.268 2.407 


Epidemiile de holeră și-au mai făcut apariţia, ulterior, impunând 
măsuri de combatere din ce în ce mai intensive. Astfel, cu prilejul 
epidemiei din anul 7893, Direcţia generală a serviciului sanitar 
a elaborat o serie întreagă de măsuri 2),*printre care menţionăm 
chemarea în București a medicilor de judeţe, orașe și spitale, pen- 
tru a li se face un curs practic special asupra igienei, desinfectiunii 
şi bacteriologiei, în raport cu holera. 

Prin ordinul circular nr. 4296 din 4 Martie 1893 €), către pre- 
fecții de judeţe, se cere înființarea de spitale provizorii pentru 
holerici. 


Odată cu dispariţia treptată a marelui flagel care a fost holera, 
preocupările conducătorilor sanitari s'au îndreptat spre comba- 
terea sistematică a celorlalte boli infecțioase acute, Servicii mari 
a adus fondul epidemiilor, creat și votat în 1g00—1901 5). Datorită 
acestui fond, s'au putut completa măsurile de control și inspecţie, 
s'au susținut infirmeriile ambulante contra epidemiilor, s'au luat 
măsurile impuse în porturi, etc. 

Dela 1goo s'a început aplicarea profilaxiei serice în difterie, 
iar din 1905 în dizenterie. 

In acelaș an (1905) s'a întemeiat, pe lângă Școala superioară 
veterinară, Institutul pentru prepararea serurilor necesare Ser- 
viciului veterinar. Pe de altă parte, în Institutul de medicină 
experimentală şi patologie s'au preparat serurile antidifteric, 
antidizenteric, antistreptococic și antitetanic. 


1) Monitorul medical, Nr. 17, 1866. 

3) è Li » 19, 1866. 

3) Buletinul Direcţiei generale a Serviciului sanitar, anul, V, 1893. 

4) Ibidem. 

5) Al. Obregia, Consideraţiuni generale asupra mersului Serviciului sa- 
nitar în România, Bucureşti, 1907. 

Natural, s'a simţit nevoia unei leg:ferări raționale a comba- 
terii marilor infecto-contagiuni. In 1906 se promulgă regulamentul 
pentru prevenirea boalelor infecto-contagioase, întroduse din afară. 
Acum se organizează și oficiile sanitare ale porturilor, pe baza 
convenției internaționale dela Paris, și s'a creat fondul sanitar 
al porturilor maritime 1). 

Paralel cu organizarea profilaxiei bolilor infecțioase acute, 
sau manifestat preocupări pentru combaterea bolilor sociale. 


Incă din 1867, apare Regulamentul pentru privigherea prosti- 
tuției în comuna Bucureşti 2). La art. 1 se prevedea: «La fiecare 
„comisie polițienească se vor înfiinţa două registre: unul pentru 
înscrierea tuturor caselor de prostituție; celălalt, pentru înregi- 
strarea tuturor femeilor prostituate». Este deci reglementat 
sistemul polițienesc (« reglementarist ») în supravegherea prosti- 
tuţiei, sistem care avea să se perpetueze până în momentul de față. 


In legătură cu stările de lucruri din țara noastră 3), pe care 
le-am studiat cu alt prilej, problema gravă a alcoolismului masselor 
a preocupat factorii conducători, și sub domnia Regelui Carol I. 
Menţionăm că, la 1 Mai 1897, se constitue la Iași Liga română 
în contra alcoolismului €), având în frunte următorul comitet: 
A. D. Xenopol, președinte; A. C. Cuza, Dr. I. Frey, Dr. V. C. 
Buţureanu, A. Cantacuzino-Pașcanu, Prof. Dr. N. Măldărăscu, 
Prof. Dr. V. Negel, Prof. Dr. C. Tiron, etc. 

Merită să fie relevate punctele de program ale acestei ligi, care 
ar putea figura și astăzi în cadrul oricărui program rațional de 
combatere a alcoolismului: învățământ antialcoolic obligator; 
scrieri şi conferințe asupra alcoolismului; bibliotecă populară şi 
foaie sătească; societăți de temperanță; împuţinarea debitelor; 
închiderea cârciumilor Dumineca şi sărbătorile, toată ziua, şi 
reglementarea orelor de vânzare; oprirea vânzării băuturilor spir- 
toase pe obiecte sau pe datorie; exproprierea aparatelor actuale 


1) Al. Obregia, loco citato. 

3) Monitorul medical Nr. 16, anul VI, 31 August 1867. 

2) G. Banu, Sănătatea poporului român, Alcoolismul în România, 1935. 
4) Buletinul Asociaţiei generale a medicilor, anul I, Nr. 5, Noemvrie 1897. 

de fabricat ţuică; monopolul vânzării alcoolului; legea contra 
beţiei; aziluri pentru alcoolici. 


Preocupări de organizare a luptei contra malariei, neîndoielnic 
una din cele mai pustiitoare boli sociale.la noi 1), nu au lipsit 
nici ele sub domnia lui Carol I. Intre altele, găsim că în Iulie 
1898 2), comisia adhoc, delegată de comitetul central al Asociaţiei 
generale a medicilor, cere ministrului de interne să «avizeze la 
diferitele mijloace care pot contribui, într'o măsură oarecare şi 
în chip mai mult sau mai puţin simţitor, la îmbunătăţirea condi- 
ţiilor de viață ale sătenilor » (combaterea acestei boli sociale este 
deci pusă pe planul larg al ameliorării factorilor de mediu). Se 
mai cer și «instrucțiuni populare» în ce priveşte mijloacele ele- 
mentare de luptă antilarvară și de profilaxie individuală anti- 
malarică. 

Preocupările în această direcție au continuat și în anii următori, 
In anul 1906, pe bază de anchete statistice, s'a întocmit karta mala- 
riei 2), pe întreaga țară; iar misiunile de experimentare, trimise 
în trei județe, în 1904—1905, au precizat lucrările în vederea 
campaniei antimalarice care a început în 1906, extinzându-se 
asupra a 20 judeţe bântuite de paludism. 


C) SERVICIUL SANITAR IN RĂZBOI ŞI ROLUL 
CRUCII ROŞII 

Epoca războiului independenței (1877—1878) reprezintă un 
moment foarte important, în istoricul evoluției medicinei sub 
Regele Carol I. Această importanță derivă și din evenimentul 
în sine, căruia o organizație sanitară încă tânără a trebuit să-i 
facă faţă, şi din împrejurarea că pe câmpul de luptă a activat o 
personalitate cu însuşiri excepţionale, personalitate de creator și 
promotor: medicul general Davila. 

Prin Școala națională de medicină, Davila reușise să formeze 
un corp medical destul de bine pregătit, precum și suficient nu- 
mericeşte 4). 

1) A se vedea G. Banu, Sănătatea poporului român, pag. 211 şi urm. 

2) Bul, Asoc. generale a medicilor, anul II, Nr. 1, Iulie 1898. 

3) Al. Obregia, Consideraţiuni generale asupra mersului Serviciului sa- 
nitar în România, Bucureşti, 1907. 

4) D. Ioan şi N. Marinescu, loc. cit., pag. 126 şi urm. 

Mai dificilă a fost înzestrarea armatei cu materiale sanitare. Cu 
toate greutățile întâmpinate, Davila a reușit, în parte, să revadă 
ambulanţele armatei și să organizeze serviciile sanitare dela regi- 
mente, brigăzi şi divizii. A mărit efectivele sanitare şi le-a com- 
pletat cu material sanitar de război. 

A început şi o serie de exerciţii practice cu ambulanţele și cu 
personalul sanitar, Rezultatul acestor străduinţi a fost comportarea, 
remarcabil de mulțumitoare, a Serviciului sanitar medical în 
campania din 1877. 

Medicul de corp de armată, dr. I. Șerbănescu, notează, între 
altele: «In timpul rezbelului, serviciile aduse de medicii oștirii 
noastre, au întrecut toate așteptările,,, Cine a fost în reduta 
Griviţa, trebue să mărturisească că, pe când batalioanele române 
intrau în serviciu, în redută, întotdeauna însotite de medici și soldati 
sanitari, cu materialul de pansamente şi bandaje, companiile ruseşti 
n'au fost niciodată însoțite de vreun medic sau sanitar ». 

Acelaş autor precizează: «până târziu, în timpul nopţii, el 
(Davila) organizează și stimulează îngrijirea răniților, expunân- 
du-se până la cele mai înaintate avantposturi. » 

De remarcat că, în telegrama prin care Domnitorul Carol 
anunţa Doamnei Elisabeta luarea Plevnei, figura şi următoarea 
apreciere: « Davila este pretutindeni unde am trebuință de el», 

De altfel, înalta solicitudine pe care permanent Regele Carol I 
a purtat-o asistenţei sanitare a răniților în războiul independenţei, 
precum și întregului complex de probleme legate de această che- 
stiune, reiese din numeroase pasaje ale memoriilor sale, pe care 
le-am consultat în original 1). Cred că cea mai elocventă documen- 
tare o pot produce, prin menţionarea câtorva pasaje: 


4 Aprilie 1877. 

Regina Elisabeta este ocupată cu pregătirile pentru îngrijirea 
răniților. Studiază organizarea spitalelor şi organizațiile de Cruce 
Roşie. Din nefericire însă, lipseşte peste tot, în armată, personalul 
sanitar, deși șeful serviciului, generalul Davila, desfășoară o mare 
energie. 

(Vol. III, pag. 126) 


1) Mite Kremnitz, Aus dem Leben König Karls von Rumänien, Stutt- 
gart, 1894—1900, patru volume, 

22 Iunie 1877. 

In după amiaza acestei zile s'a inaugurat, la Cotroceni, încă 
o ambulanță a Crucii Roșii, constând din 15 care pentru răniţi. 
Aceasta a fost a 7-a ambulanţă, care pleca pe front. Toate ambu- 
lanţele au fost organizate din iniţiativă privată. 

Societatea de binefacere « Elisabeta Doamna» a organizat 
10 corturi, cu câte I0 paturi fiecare. 

Toate asociaţiile de binefacere din ţară şi-au dat concursul 
Crucii Roșii, prezidată de Prințul Dimitrie Ghica. 

(Vol. III, pag. 187) 
5 Septemurie 1877. 


Deoarece, în armata în campanie, se simte lipsă de medici, 
prințul Dimitrie Ghica, preşedintele Crucii Roşii române, roagă 
e Doamna Elisabeta să obțină dela împărăteasa Augusta, un nu- 
măr de medici militari. Subsistă însă deocamdată dificultăți cu 
Ministerul de război al Prusiei. 
(Vol. III, pag. 352) 

4 Octomvrie 1877. 

Ministerul de război al Prusiei a trimis 8 medici șefi, sub 
conducerea medicului general Kammerer, cu condiția ca ei să 
rămână dincoace de Dunăre. Din aceștia, 2 medici au condus 
secțiuni în marele spital al Crucii Roșii din Cotroceni. 

In baraca condusă de însăși Principesa și unde se pri- 
mesc numai Români, activează medicii bucureșteni Glück și 
Patzelt, precum şi un chirurg prusian Kremnitz. 

Regina Saxoniei a trimis un număr de Surori (așa zisele « alber- 
tine »), care aduc mari servicii. 

(Vol. III, pag. 303) 

I5 Noemvwrie 1877. 


Mesajul Tronului, după ce arată că victoria a fost obţinută cu 
pierderi mari, relevă că prima îndatorire a Parlamentului va fi 


aceea de a vota o lege, prin care să se asigure soarta văduvelor sau 
orfanilor. ` 


(Vol. III, pag. 353) 
4 Ianuarie 1878. 


Monitorul Oficial publică legea votată de ambele Camere, 
care reglementează pensiunile pentru ofițerii, subofițerii și sol- 
dații deveniți invalizi, de pe urma războiului, precum şi pentru 
urmaşii lor. Ofițerii invalizi vor primi ca pensie însăşi leafa; de 

asemeni văduvele celor căzuţi şi orfanii, pe tot timpul minora- 
tului. Pentru subofițerii, caporalii și soldații invalizi, se fixează 
pensii de 360—300—240 lei pe an. 
(Vol. III, pag. 441) 
I5 Ianuarie 1878. 
A izbucnit tifos exantematic, la Vidin și la Bucureşti; mai 
mulți medici au murit de această boală. 
(Vol. III, pag. 452) 
T2 Februarie 1878. 
Epidemiile se întind în ţară. In special tifosul exantematic face 
multe victime. 


(Vol. III, pag. 493) 
I5 Februarie 1878. 


Epidemiile, în special tifosul, se întind în țară. 
(Vol. III, pag. 499) 


Atât asupra interesului ce l-a purtat Regele Carol organizației 
sanitare în timpul războiului, cât şi asupra activității extraordinare 
desfăşurate de Davila, aduce mărturii concludente Ludovic Fialla 1). 
Acest autor arată că Davila pregătise din vreme ambulanțele 
militare şi că fusese chiar aspru criticat pentru aceste preparative 
în vreme de pace (pag. 45). Fialla, martor ocular în război, vă- 
zând trenurile sanitare înființate de Davila, face următoarea 
reflexie: « Noi, Stat mic, nu numai că am egalat ambulanțele ru- 
sești, dar în multe privinţe le-am întrecut, având aranjamente 
mai perfecte decât ei ». Iar mai departe: « Personalul nostru me- 
dical a fost devotat şi supus pentru amorul cauzei, cu toate greu- 
tățile serviciului lor. Furgoanele, brancardele de diferite forme, 
toate studiate și exersate de personal și cu instrumente suficiente» 
(pag. 47)- 

La 10 Octomvrie 1877, Fialla, care fusese chemat de Davila, 
face drumul dela Turnu-Măgurele spre Griviţa (prin Nicopole) 
şi notează: « Baracele și corturile le-am găsit bine îngrijite; toate 
purtau semnele unei exactități militare admirabile și a unei soli- 
citudini părintești pentru soldați» (pag. 85). 


1) Ludovic Fialla, Reminescenţe din resbelul româno-ruso-turc și rolul 
societăţii Crucea Roşie în timp de pace și de resbel, Bucureşti, 1906, editura 
Sfetea. 

La 1 Decemvrie 1877 (a 3-a zi după căderea Plevnei), Fialla, 
care e din nou la 'Turnu-Miăgurele, notează: « Sosește, pe viscol, 
Domnitorul Carol; s'a adresat cu afabilitate către toți cei prezenți; 
văzându-ne pe noi, medicii, ne-a dat mâna zicând: vă mulțumesc, 
d-lor; medicii s'au deosebit în tot timpul, le sunt prea recunoscător » 
(pag. 106). A doua zi, Domnitorul Carol începu a vizita pe răniții 
din diferite spitale. Viscolul sufla mereu, zăpada trecea de șoldul 
omului... Măria Sa a vorbit cu toți suferinzii... In urmă ne-am 
apropiat şi de a 4-a baracă, unde nu zăceau decât răniții turci; 
acolo, actualul nostru Rege s'a oprit şi ne-a recomandat a le da 
îngrijirile cele mai bune...» (pag. 107—108). 


In timpul războiului independenţei, un rol de seamă l-a jucat 
asistența sanitară privată, întruchipată în primul rând de Crucea 
Roşie. 

Guvernul român aderase la convențiunea dela Geneva, încă 
în anul 1874 1). La 7 Iunie 1876, printr'un jurnal al Consiliului 
de miniştri, s'a constituit Crucea Roşie a României, începând, 
prin liste de subscripţie, să organizeze ambulante, care mai întâi 
au activat în războiul turco-sârb din 1876, iar apoi în războiul 
româno-ruso-turc din 1877. 

In ziua de 11 Iunie 1877, ambulanța Crucii Roșii, compusă 
din 4 trăsuri de răniți, 3 trăsuri de pansamente, 3 furgoane 
material de ambulanţă, 4 cărucioare cu alimente, etc., a pornit, 
prin Craiova, spre Poiana. Concomitent, comitetul central a pro- 
cedat la înființarea de spitale temporare, în apropiere de centrul 
de operațiuni și la Bucureşti. 

Asupra rolului Crucii Roşii, am văzut de altfel că stărue și 
Domnitorul Carol, în memoriile sale. 

Informaţiuni prețioase ne aduce Fialla 2): La 'Turnu-Măgurele 
se instalase spitalul « Independenţa » al Crucii Roșii, sub condu- 
cerea d-rului Sergiu și a lui Fialla, şi a d-nelor Maria C. A. Ro- 
setti, Elena Cantacuzino, Irina Câmpineanu, care au depus un 
devotament fără margini (pag. 54). In Septemvrie 1877, Fialla 


1) Societatea Crucea Roșie, din România, Dare de seamă despre organi- 
zarea acestei societăţi și de serviciile ce a făcut în timpul resbelelor din 1876—78, 
Bucureşti, 1879, 

2?) Ludovic Fialla, loco cit. 

preia conducerea tuturor spitalelor temporare ale Crucii Roșii, 
din Turnu-Măgurele (pag. 65). Avea în subordine: 7 medici 
români şi ş trimişi de o societate engleză de caritate, 30 călugărițe, 
foarte mulți călugări, 6 surori de caritate. In cele 4 barace mari 
erau cuprinse 180 paturi (pag. 66—70). Aprovizionarea a fost 
foarte bună. La 1 Decemvrie 1877, Fialla notează că « în baracele 
Crucii Roșii aveam soldaţi români, răniți dela atacurile anterioare, 
şi turci răniţi şi îmbolnăviţi recent». 

Asupra rolului înalt umanitar și activității cu totul excepționale 
pe care a desfășurat-o Doamna Elisabeta, nu este nevoie să mai 
stăruim. Acest rol a trecut de mult în antologia neamului. Ne vom 
mulțumi să menționăm, după Fialla, că sub patronajul Reginei 
Elisabeta se deschisese, pe câmpul dela Cotroceni, un pavilion- 
spital, cu peste 50 paturi, iar hrana răniților era servită din însăși 
bucătăria regală (pag. 58). 


D) MEDICINA CURATIVĂ ȘI ASISTENȚA MEDICO-SOCIALĂ 


Perioada de care ne ocupăm, impunea, prin însuși stadiul de 
evoluţie al țării şi prin însăşi starea de sănătate a populaţiei, un 
maximum de sforțări pentru organizarea medicinei strict curative. 
Cu alte cuvinte, impunea crearea de spitale. 

Independent de posibilitățile care au existat pentru înfăptuirea 
de instituții moderne și bine înzestrate, avem de înregistrat pre- 
ocupări lăudabile în această direcție. 

In 28 Decemvrie 1888 este sancționat Regulamentul pentru spi- 
talele județene și comunale 1). 


Art. 1 al acestui regulament prevede: « Numărul paturilor de 
spitale, care urmează a se înființa, se va calcula astfel ca cu timpul 
să existe cel puțin un pat pentru 1.500 locuitori, în comunele 
urbane ». Art. 2 prevede: « Judeţele care nu au spitale judeţene vor 
fi datoare a veni în ajutorul spitalului comunal, dând o subvenție 
primăriei urbane de reşedinţă pentru adăugarea de paturi în pro- 
porția indicată la art. 1. Judetele vor înființa treptat câte un spital 
în fiecare plasă, pentru căutarea populaţiei rurale suferinde. Nu- 

1) Decretul regal Nr. 3851, publicat în Monitorul Oficial Nr. 281 din 


3 Ianuarie 1889, şi în Buletinul Direcţiunii generale a Serviciului sanitar, 
Nr. 4, 6 şi 7 din 1890. 


7* 

mărul paturilor fiecăruia din aceste spitale va fi în proporţie cu 
populaţia, precum se prevede la art. 1». 

Regulamentul din Decemvrie 1888 este destul de complet, 
tratând despre aproape totalitatea aspectelor problemei spitalelor. 
Intr'adevăr, el conține următoarele capitole: personalul, admini- 
straţia, serviciul medical, îndatoririle medicilor secundari, ale sub- 
chirurgilor, ale moaşei, ale infirmierilor, ale intendenților, apoi 
inventarul, serviciul religios, cancelaria, regimul alimentar, conta- 
bilitatea. 

In anii următori, problema spitalelor continuă să fie la ordinea 
zilei. In 1890 apare regulamentul de administrare al spitalelor rurale 1). 
In art. 1 se prevede că « spitalele rurale vor avea fiecare câte cel 
puţin 30 paturi, din care aproximativ a 3-a parte pentru femei». 

Infăptuirile în această direcție iau avânt, în special în perioada 
1885—1892 2). S'au clădit, în acest timp, primele spitale rurale, 
cu foarte bune rezultate. A intervenit apoi legea fondului de asi- 
stență sanitară a sătenilor, precum și loteria asistenței, creată grație 
lui G. Grigorie Cantacuzino. În preajma jubileului de 40 ani de 
domnie a Regelui Carol, se măreşte numărul spitalelor rurale 
Carol I, care au reprezentat o etapă foarte importantă în evoluţia 
medicinei curative în România, pentru acele timpuri ?). 


La acest capitol, al medicinei curative, avem de menţionat, 
deosebit de înfăptuirile spitalicești dependente de Stat, în speţă 
de direcția generală a serviciului sanitar, evoluția — în continuare — 
a operei de asistenţă spitalicească a marilor instituții private: eforia 
spitalelor civile şi aşezămintele brâncovenești. Sub domnia lui Carol I, 
spitalele acestea, ctitorie a voievozilor şi boierilor din secolele 
trecute, şi-au continuat şi amplificat activitatea. 

La spitalul Colțea 4), se înființează în 1867 primul laborator 


1) Regulamentul din 16 August 1890, publicat în Buletinul Direcţiunii 
generale a Serviciului sanitar, Nr. 17, 18, 19 şi 20, Septemvrie—Octomvrie 
1890. 

3) Al. Obregia, loco cit., pag. 7. 

3) G. Banu, Asistenţa sanitară mobilă în mediul rural, Revista de igienă 
socială, lulie—August, 1938. — G. Banu, Starea sanitară rurală şi reala stare 
a ţărănimii române, Revista de igienă socială, Noemvrie—Decemvrie 1938. 

4) Eforia spitalelor civile, 1832—1932, volum comemorativ, București, 
pag. 13 şi urm. 

de chimie din ţara românească, sub conducerea d-rului Bernarth. 
In 1870 se înființează a doua secţie de chirurgie; în 1888 spitalul 
este reconstruit şi funcționează cu 195 paturi; în 1899 el își 
măreşte numărul paturilor la 260, distribuite în 5 servicii. 

Spitalul Pantelimon este reconstruit în 1867 şi se deschide în 
1869, cu 8o paturi. Funcţiona, pe lângă această instituţie, și un 
orfelinat pentru copii săraci. 

Și vechea instituție a spitalului de nașteri (Maternitatea) a 
înregistrat o importantă evoluţie, sub domnia lui Carol I. In 1881, 
localul maternității din mahalaua Radu Vodă devenind impropriu 
s'a început construcţia unui nou local, pe locul actual din curtea 
spitalului Filantropia. In 1899 s'a adăugat Maternităţii un pavilion 
cu 20 paturi (pavilionul Maria Protopopescu). 

Spitalul de copii a fost creat de asemenea sub domnia lui 
Carol I: în anul 1884 Eforia cumpără terenul din şos. Basarabilor 
şi începe construcția noului spital, pe locul unde funcţionează şi 
astăzi; din 1893 i s'au adăugat secţiile de boli contagioase. 

Importantei instituţii, care e spitalul Filantropia, i s'a adăugat 
în 1871 încă un etaj. 


In ceea ce priveşte Spitalul Brâncovenesc 1), războiul din 
1877—78 îl găseşte bine echipat, spre a face față asistenţei spitali- 
ceşti a răniților; din acest punct de vedere, instituția a adus o 
foarte importantă contribuţie. In anul 1879 dr. N. Kalinderu 
începe să organizeze la spitalul Brâncovenesc, un muzeu de anatomie 
patologică. In 1890—91 se clădește un nou local pentru spital, 
înzestrat conform cerințelor medicale şi tehnice ale epocii. In 
1891 se întemeiază un serviciu farmaceutic propriu, în 1903 pavi- 
lionul pentru consultații gratuite și laboratorul de bacteriologie, 
în 1g04—1906 spitalul este complet reclădit şi modernizat. In 
1904 s'a întemeiat și o şcoală de infirmiere. In fine, cu începere 
din 1912, se amenajează sanatoriul spitalului, din ale cărui venituri 
sunt ajutorate și celelalte servicii. 

Natural, și alte multe instituţii de asistență spitalicească din 


1) E. Virtosu şi I. Virtosu, Aşezămintele brâncoveneşti, roo ani dela 
înfiinţare (1838—1938), volum comemorativ, Bucureşti, 1938. — V. Gomoiu 
şi V. Plătăreanu, Centenarul spitalului brâncovenesc (1837—1937), Bucu- 
reşti 1937. 

cuprinsul ţării, în primul rând Spiridonia din Iaşi, au înregistrat 
frumoase progrese sub domnia lui Carol I. 


Unele din instituţiile spitaliceşti ale epocii au îndeplinit și 
asistenţa celeilalte categorii de bolnavi, pe cari astăzi îi numim 
defectivi, oameni scoși din câmpul social şi al producţiunii. Este 
cazul, de pildă, cu ospiczul Mâcuţa, care a înscris o pagină impor- 
tantă în istoricul asistenței bolnavilor mintali, la noi. Este intere- 
sant să menţionăm că, încă în 1867 1), Davila a elaborat « regula- 
mentul serviciului ospiciului Mărcuţa ». 


E) PREOCUPĂRI DE MEDICINĂ PREVENTIVĂ 


Precum am mai accentuat, în decursul acestei expuneri, în 
mod firesc preocupările epocii trebuiau să se îndrepte spre me- 
dicina strict curativă, în primul rând. Concepţiile conducătorilor 
destinelor sanitare ale timpului erau însă mult mai largi, și prin 
unele din măsurile luate de ei pot fi consideraţi ca premergători 
ai medicinei preventive, în înţelesul apropiat de străduințele mo- 
derne, care sunt de dirijare a sănătății populaţiei, 

In 1892, prof. I. Felix, director general al serviciului sanitar, 
trimite un ordin circular către medicii spitalelor rurale din ţară 2): 
« Majoritatea medicilor spitalelor rurale consideră medicina cura- 
tivă ca singura lor atribuţie; medicina preventivă, povâţuirea bolna- 
vilor asupra preintâmpinării bolilor, este cu totul lăsată la o parte, 
și tocmai în această privință d-voastră, medic al ţăranului, aveti un 
rol important de îndeplinit, asupra căruia vă atrag serioasa băgare 
de seamă»... 

.. „« Spitalul rural nu este numai un local pentru căutarea bolna- 
ilor ; spitalul rural este chemat a deveni o instituţie de cultură, o 
şcoală unde țăranul va primi o mulțime de poveţi folositoare, care 
cu încetul vor modifica traiul lui, vor preschimba starea lui fizică 
şi morală. ..». 

Cu destulă stăruință s'au concentrat preocupările conducăto- 
rilor sanitari, asupra unui capitol care și azi e considerat ca unul 
din cele mai importante din medicina preventivă: grena școlară. 


1) Supliment la Monitorul medical Nr. 14, anul VI, 31 lulie 1867. 
2) Ordinul circular nr. 20.107 din 19 Octomvrie 1892, publicat în Bule- 
tinul Direcţiei generale a Serviciului sanitar, Nr. 21, 1 Noemvrie 1892. 

Printr'o circulară din 30 Mai 1866 !), se precizează: consiliul 
medical superior, prin jurnalul Nr. 273, a decis să se invite toate 
Consiliile de igienă din ţară a elabora, fiecare în parte, câte un 
proiect de regulament relativ la igiena internatelor și externatelor 
Statului (ceea ce atinge locuinţa, îmbrăcămintea, alimentaţia, 
gimnastica, orele libere, infirmeria, etc.). 

In 1889, Consiliul sanitar superior elaborează o serie de instruc- 
ţiuni «pentru măsurile de luat în caz de ivire a scarlatinei sau 
anginei difterice între elevi, în familia profesorilor sau a profesoare- 
lor, în familia directorilor sau a directoarelor de școale» (instrucţiuni 
semnate de G. Alexeanu, director general al serviciului sanitar) 2). 

In 1893 se trimite un ordin circular către medicii primari de 
judeţe (semnat de I. Felix, director general al serviciului sanitar) °): 
« Mare parte din elevii şcolilor primare rurale lipsesc dela școală 
din cauză că sunt bolnavi de friguri, iar medicii de plasă, cu ocazia 
inspecției comunelor, nu vizitează școala şi pe copiii bolnavi. 
Subscrisul vă invit să îndatorat: pe medicu de plasă ca, cu ocazia 
inspectiei comunelor rurale, să viziteze şi școala și pe elevi, să dea 
ajutor celor bolnavi. ..». 

Idei larg cuprinzătoare, în domeniul igienei școlare, a emis, în 
1908, prof. Babeș 4): « Medicul şcolar nu va fi un medic oarecare, 
împovărat cu tot felul de alte ocupaţii care îi răpesc timpul, ci va 
fi un medic bine plătit şi anume specialist pentru frumoasa misiune 
de a da societății oameni nu numai culți dar și sănătoși și capabili. 
Medicul școlar va veni deci zilnic la şcoală, pentru a-și face cursul 
de igienă din care nu vor lipsi noțiunile necesare de primul ajutor 
în accidente și în boale. Afară de aceasta medicul se va convinge 
de starea igienică a localului, a apei de băut, a filtrelor.. .». 

Tot sub domnia lui Carol I, s'au manifestat străduințe pentru 
ameliorarea condiţiilor de viață a așezărilor sătești, cu alte cuvinte 
pentru acea ramură a medicinei preventive pe care o numim astăzi 
geniu sanitar (construcţii, canalizare, străzi, etc.). 


1) Monitorul medical, Nr. 14, 15 Iunie 1866. 

2) Buletinul Direcţiei generale a Serviciului sanitar, Nr. 24, 1 Dec. 1889. 

3) Ordin circular Nr. 12.162/20 Iunie 1893, publicat în Buletinul Direcţiei 
generale a Serviciului sanitar, anul V, Nr. 13, 1 Iulie 1893. 

4) V. Babeș, Rolul medicului în şcoală, Buletinul asociaţiei generale a 
medicilor, anul IX, Nr. 1—3, lunie—August 1908. 

Incă în 1888, apare regulamentul pentru alinierea satelor și 
pentru construirea locuinţelor țărănești 1) (semnat Dr. Sergiu, director 
general al serviciului sanitar). Art. 2 al acestui regulament prevede: 
« Inginerul judeţului, cu personalul tehnic, va determina, pe cât 
posibil, direcția și îndreptarea ulițelor din comună, păstrând lărgi- 
mile prevăzute de legea drumurilor. Ulițele, odată hotărite, se 
vor planta de locuitori, fiecare în dreptul proprietății sale ». Art. 4 
prevede: « Se admit 3 tipuri de construcții: a) în zona câmpoasă 
se admit construcţii de cărămidă și gard, tencuit cu var; b) în cea 
deloasă, cărămidă sau bârne, piatră și gard tencuit cu var; c) în 
cea muntoasă, cărămidă sau bârne, piatră şi gard tencuit cu var ». 
In fine, art. 6 prevede: « Fiecare locuinţă va avea o latrină, adâncă 
de 3 m. și largă de 1,25 m., făcută din zid, scânduri sau nuele 
lipite cu pământ, acoperite cu fer, siță sau olane ». 

In 1893, însuși guvernul pare serios preocupat de problema 
apei potabile la sate. Prin ordinul circular Nr. 8.269/1 Mai 1893, 
către prefecţii de judeţe (ordin semnat de ministrul Lascăr Ca- 
targiu) 2), se cere: « Veţi îndatora toate Consiliile comunelor rurale 
ca să ia de urgență măsuri, pentru ca locuitorii să nu fie lipsiti de 
apă curată, ca acolo unde cere trebuința, să se sape pe terenul public 
un număr suficient de puțuri profunde, bine ghiaduite, bine împrejmuite, 
locul din jurul lor să se împietrească. .. Veţi ordona ca în cursul verii 
curente, d-nii subprefecți, în unire cu d-nii medici de plasă, să alcãtu- 
iască o tabelă despre alimentarea cu apă a tuturor comunelor rurale ». 

In ceea ce privește geniul sanitar urban, menționăm că în anul 
1905, Direcțiunea generală sanitară a întreprins o vastă anchetă 
asupra apei de băut, ceea ce a avut ca urmare executarea lucrărilor 
de aducțiune de apă în Bucureşti și Iași, apoi în Craiova, Constanţa, 
Piteşti, Ploeşti, etc. °). 

F) IGIENĂ ŞI POLIȚIE SANITARĂ 


Incă în anul 1867 apare un Regulament pentru industriile in- 
salubre $). 


1) Regulamentul din 6 Septemvrie 1888, publicat în Buletinul Direcției 
generale a Serviciului sanitar, Nr. 7/15 Martie 1889. 

2) Buletinul Direcției generale a Serviciului sanitar, Nr. 9, anul V, 1893. 

3) Al. Obregia, loco cit., pag. 5. 

t) Regulamentul din 20 Iunie 1867, publicat în Monitorul medical Nr. 12, 
anul VI, 30 Iunie 1867. 

Problema a continuat să preocupe pe conducătorii sanitari, 
şi în anii alteriori, aşa încât găsim o nouă reglementare în anul 
1875 1). Se dispune că toate industriile al căror exercițiu viciază 
aerul, infectează apele curgătoare sau puțurile, sau vatămă într'un 
alt mod sănătatea locuitorilor din vecinătatea stabilimentelor in- 
dustriale, a înşişi lucrătorilor sau a vitelor, se califică drept in- 
dustrii insalubre. Urmează : clasificarea industriilor insalubre, darea 
permisiunii pentru înfiinţarea și strămutarea lor, măsuri speciale 
și măsuri restrictive. 

In cadrul poliției sanitare, un obiectiv important l-a constituit 
supravegherea zgienei alimentare. Printr'un ordin circular din 
1893, către medicii primari de județe și de orașe (semnat de I. 
Felix, director general al Serviciului sanitar) 2), aceștia sunt in- 
vitați să inspecteze cât mai des diferitele piețe, hale, prăvălii și 
alte localuri în care se debitează alimente și băuturi, totodată să 
ia — cu formele prescrise de lege — probe în cantităţi suficiente 
din substanțele bănuite, pe care să le înainteze de îndată și direct 
laboratoarelor de chimie. 

Și fabricarea pâinii a constituit obiect de preocupare. Insuşi 
Lascăr Catargiu, prin ordinul ministerial din 3 Septemvrie 1893, 
către primarul Capitalei 2), îi cere să numească o comisie de 
experți competenți, între cari și un chimist familiarizat cu chesțiu- 
nea, care să studieze cauzele relet panificații. 

Nu au lipsit nici preocupările pentru alimentația muncitorilor 
agricoli. Printr'o circulară a Ministerului de interne, din 1889, 
către prefecți și medicii primari de judeţe 4), se cere să se dea 
ordine agenților administrativi ca să supravegheze calitatea ali- 
mentelor în genere, în comunele rurale, și în special acelea ce se 


1) Regulamentul industriilor insalubre, publicat în Monitorul Oficial 
Nr. 156/1875 şi în Buletinul Direcţiei generale a Serviciului sanitar Nr. 3, 
1 Februarie 1891. 

2) Ordinul circular Nr. 332 din 12 Ianuarie 1893, publicat în Buletinul 
Dir. g-rale a Serv. sanitar, Nr. 1, anul V, 1893. 

3) Ordin ministerial Nr. 19.125 din 3 Septemvrie 1893, publicat în Bul. 
Dir. g-rale a Serv. sanitar, anul V, Nr. 18, 15 Septemvrie 1893. 

4) Circulara Nr. 15.035 din 2 Septemvrie 1889, relativă la alimentaţia 
locuitorilor rurali la muncile agricole, publicată în Bulet. Dir. g-rale a Serv. 
sanitar Nr. 19, 15 Septemvrie 1889. 

dau locuitorilor săteni angajaţi la muncile agricole, « dar mai cu 
deosebire a porumbului »... 

Un capitol important a fost acel al poliţiei sanitare veterinare. 
Chiar din primul an al sosirii Domnitorului Carol în țară, s'a 
sancționat prin decret « Regulamentul de poliţie sanitară, atingă- 
toare de epizootiile contagioase ale vitelor cornute » 1). Acest re- 
gulament cuprinde: măsuri ce trebue puse în lucru în localitățile 
infectate (declararea, izolarea, vizitarea, înfierarea, înregistrarea, 
uciderea şi evaluarea); măsuri ce trebue puse în lucru într'o 
localitate amenințată de o epizootie contagioasă (înființarea cor- 
doanelor, comerțul cu vite, piei, etc., înregistrarea, igienă, ca- 
rantină); în fine, penalităţi. 

Preocupările de poliție sanitară veterinară s'au sistematizat 
mai târziu, într'o formă amplă, în 1891, când a apărut Regula- 
mentul general de politie samtară veterinară 2). Acest regulament, 
foarte amănunțit, cuprinde următoarele capitole mari: bolile de 
domeniul poliţiei sanitare veterinare; măsuri preventive contra 
bolilor contagioase; măsuri represive; dispoziții speciale, pe boli. 


G) ORGANIZAREA PROFESIUNII MEDICALE 


Deşi învățământul medical modern se afla încă la începutul lui, 
iar corpul medical era puțin important numericește, s'a resimțit, 
încă dela începutul domniei Regelui Carol I, necesitatea organi- 
zării profesionale medicale şi a unui control selectiv asupra celor 
chemați a profesa medicina. 

Prin decretul Domnitorului Carol, din 8 August 18665), se 
sancţionează «Regulamentul pentru examinarea titlurilor şi a 
capacității medicilor, farmaciștilor, veterinarilor și moașelor din 
străinătate, cari cer dreptul de a exercita în România ». 

In anul următor (1867) se pun bazele primei organizaţii pro- 
fesionale medicale, în România, prin sancţionarea statutelor 


1) Decretul din 14 Noemvrie 1866, publicat în Monitorul medical Nr. 30 
din 25 Noemvrie 1866. 

2) Regulament general de poliție sanitară veterinară, decretul regal Nr. 
1107 din 6 Aprilie 1891, apărut în Monitorul Oficial Nr. 29 din 8 Mai 1891. 

3) Monitorul medical Nr. 21, din 25 August 1866. 

Asociației medicilor români 1). Art. 1 prevede că «s'a întocmit o 
asociaţie de prevedere, de protecțiune și de ajutor mutual pentru 
toți medicii români ». Scopul asociației (art. 6) este astfel pre- 
cizat: a desvolta și întreţine spiritul de confraternitate între me- 
dicii români; a sprijini interesele şi drepturile medicilor români; 
a da ajutor și protecțiune membrilor săi; a întreține, prin influenta 
sa moralizatoare, exercițiul artei și ştiinţei în căile folositoare 
binelui public și conform cu demnitatea profesională; a funda 
pe viitor o casă de retragere; a pregăti și a funda instituțiuni 
proprii, spre a completa și perfecționa opera sa de asistenţă; a 
populariza arta și știința medicală, în spiritul populației române. 

Cu trei decenii mai târziu, chestiunea organizării profesionale 
a corpului medical stăruia totuși la ordinea zilei. In anul 1897, 
găsim că se reconstitue Asociația generală a medicilor, pe bază de 
noui statute 2). La art. 4 se prevede: apărarea drepturilor membrilor 
Asociaţiei și a intereselor generale sanitare ; constituirea unui sin- 
dicat al corpului medical; crearea unei case de ajutor, a unui fond 
economic și a unei case de pensiuni pentru membrii asociaţiei 
şi pentru familiile lor; înfiinţarea unui Buletin al asociației; 
crearea unui club medical, cu o sală de conferințe, sală de lectură 
și bibliotecă. 

La 10 Mai 1897, se întruneşte primul congres al Asoctaţiei 
medicilor, sub președinția prof. N. Manolescu. Biroul primului 
comitet ê) s'a constituit astfel: Președinte, prof. Măldărescu; 
membri: profesori Leonte, Thoma Ionescu şi Thomescu, dr. 
Neagoe, Cristea, Potârcă, Cruțescu, Besnea și Hristodorescu. 

Incă în anul 1867 se constituise un organ profesional al asisten- 
ților în farmacie 4). 


* 
* * 


In încheiere, putem spune că sub domnia Regelui Carol I, 


1) Decretul din 15 Iulie 1867, publicat în Monitorul medical Nr. 14, 
anul VI, 31 Iulie 1867. 

2) Statutele asociației generale a medicilor, publicate în Buletinul asocia- 
ției generale a medicilor, anul I, Nr. 2, August 1897. 

3) Buletinul asociației generale a medicilor, anul I, Nr. 1, Iulie 1897. 

4) Statutele asistenţilor în farmacie din România, Monitorul medical 
Nr. 15, anul VI, 15 August 1867. 

toate problemele de organizare sanitară şi de cercetări ştiinţifice 
medicale au fost concepute. Unele au căpătat formă definitivă; 
altele au rămas precursoare desăvârșirii care va urma. Progresele 
realizate în organizarea sanitară şi Știința medicinei, rămân măr- 
turia cea mai evidentă, de geniala îndrumare și rodnica ocrotire 


a strălucitului Rege Carol I. 
Dr. G. BANU 


ACTIVITATEA ȘTIINȚIFICĂ 
SUB DOMNIA REGELUI CAROL I 


D. A. Sturdza, luând cuvântul în anul 1906, cu prilejul 
sărbătoririi Profesorului P. Poni, care împlinea vârsta de 65 ani, 
şi 40 ani de activitate ştiinţifică, spunea între altele: 

« România, recunoscută de toată lumea ca Stat independent, 
încredință conducerea destinelor ei Principelui Carol I și dina- 
stiei sale. 

Curând se proclama independența Statului român dela Du- 
nărea de Jos și în urma unui războiu victorios,i-a pus coroana 
de oțel pe capul fundatorului României, independenței și a dina- 
stiei române, a învingătorului dela Plevna... 

Renaşterea politică a atras după sine renașterea culturală ». 

Prin această ultimă propozițiune cunoscutul bărbat de Stat 
enunța un adevăr general și anume că naşterea şi înflorirea culturii 
unui popor stau în cea mai strânsă legătură cu neatârnarea lui 
politică. 

Fără îndoială şi înainte de anul 1877 şi chiar înainte de venirea 
Domnitorului Carol, sămânța culturii încolţise în pământul ţării 
noastre. 

Dar aceste modeste, deși uneori foarte interesante manifestări 
de cultură, erau sortite să trăiască în mijlocul celor mai penibile 
incertitudini, izvorite pe urma neîntreruptelor certuri intestine și 
a amenințărilor permanente dinafară. 

Nu e greu de înțeles că situația de nestabilitate în care se 
găseau ţările româneşti, nu oferea terenul cel mai prielnic unei 
desvoltări intelectuale, şi totuşi răsfoind documentele anterioare 

războiului de independență, până destul de departe în trecut, 
aflăm o uimitoare râvnă de a organiza ceva, fie şi foarte puțin, 
în domeniul preocupărilor cu caracter științific. 

Și pentru a alege un alt exemplu elocvent și uimitor, pe care 
de sigur numai puțini îl cunosc, să ne fie îngăduit a pomeni cu 
titlu de curiozitate înființarea Academiei de Studii Științifice 
Superioare, creată în anul 1561 la Cotnari de Principele Despot 
Heraclid-Vodă, și pusă sub directivele celebrului matematician 
Rheticus. 

E drept, Academia a funcționat câțiva ani și a dispărut, dar 
tocmai faptul acesta, ca și altele de altfel dintr'un trecut mai 
apropiat, ne arată că aspiraţiile către cultură erau de mult pre- 
zente pe pământul românesc, dar condițiunile favorabile lipseau 
cu desăvârșire. | 

Și pentru a nu atribui exemplului luat mai sus un caracter 
izolat, vom pomeni de asemeni că Dimitrie Cantemir, domnul 
Moldovei între anii 1710—1711, a scos o carte în care expunea 
doctrinele alchimistului olandez Van Helmont: « Ioannis Baptistae 
Van Helmont, Physices universalis doctrina et christiannae». 
Socotim inutil a înmulți numărul acestor cazuri, al căror interes 
istoric rămâne mai presus de orice comentariu, dar care nu pot 
fi integrate în rosturile unei culturi, înțeleasă ca un produs des- 
prins de pe o suprafață intelectuală mai întinsă și altfel organizată. 

In particular activitatea ştiinţifică nu se putea înfiripa și or- 
ganiza în asemenea condițiuni, pentrucă mai mult decât altele 
ea presupune o strânsă și susținută legătură cu străinătatea şi 
înjghebarea mijloacelor de cercetare, care, precum se știe, de- 
păşesc posibilitățile materiale individuale, arsenalul de lucru al 
omului de știință fiind cu mult mai complicat decât acela al scrii- 
torului. 

Odată cu venirea principelui Carol I pătrundea, prin urmare, 
între granițele României nu numai garanția unei stabilități, ab- 
solut necesare unei munci de continuitate, dar şi o unitate morală 
capabilă să adune la un loc şi să le organizeze eforturile care până 
atunci rămăseseră răzleţite, se pierduseră sau dăduseră roade 
plăpânde. 

Regele Carol I şi-a dat seama numai decât că în noua lui țară 
totul este de făcut şi de luat dela abc. 

Dacă în ordinea politică se cerea grabnic atins obiectivul ne- 
atârnării, pe planul social, economic și cultural trebuia întreprins 
un vast și metodic plan de înzestrare, cu tot ceea ce constitue apa- 
ratura şi mecanismul indispensabil unui Stat. 

Armată, drumuri, căi ferate, porturi, școli, instituţii publice, 
institute cu caracter universitar, valorificarea bogățiilor naturale, 
industrii, etc., totul, cum spuneam adineaori, trebuia creat cu 
mijloace modeste şi puse pe drumul cel bun. 

Cu răbdarea, cu măsura, cu înțelepciunea care l-au caracte- 
rizat, Regele Carol I a pus temeliile Statului român și a deschis 
drumuri noi și perspective întinse în toate ramurile de activitate. 

Activitatea științifică n'a rămas în afara ochiului pătrunzător 
şi sigur al marelui monarh. 

Tânăra şi plăpânda știință românească s'a bucurat tot timpul 
îndelungatei și fecundei sale domnii, de îndemnul și sprijinul regal. 

Ne-a lipsit răgazul și liniştea, necesare pentru a întocmi o 
frescă plină a științei românești, dar ne-am dat toate silințele de 
a reţine, din vraful de documente variate pe care le-am consultat, 
acele date și lămuriri în stare să fixeze nodurile esenţiale ale unei 
rețele, care apoi a continuat să se desvolte necontenit, 

De altfel nici pentru această sumară și de sigur incompletă 
expunere, munca noastră nu a fost uşoară, nu numai din pricina 
vastităţii materialului care se cerea cules ici și colo, dar mai ales 
sub raportul clasificării acestui material; evident și a materialului 
omenesc. 

In adevăr ceea ce mai caracterizează această perioadă de înce- 
puturi a domniei Regelui Carol I, este imposibilitatea de a separa 
categoric activitatea omului de știință. 

Domeniile nu erau atunci tot atât de distincte cum le aflăm 
în zilele noastre, iar oamenii erau de cele mai multe ori obligați 
să lucreze în mai multe compartimente deodată, și uneori îndelet- 
nicirile lor nu prezentau nicio legătură, cum ar fi cazul lui Gh. 
Asachi, doctor în filosofie dela Lwow, elev la Viena al matemati- 
ceanului Burg şi student la litere în Italia, sau cazul lui I. Eliade 
Rădulescu, profesor de matematici la Colegiul Sf. Sava, dar în 
acelaşi timp « părintele literaturii românești », cum îl revendică 
fără discuţie literele româneşti. 

Dar ocolind cazurile mai rare de natura acestora citate mai sus, 


352 REVISTA FUNDAȚIILOR REGALE 


rămân celelalte foarte numeroase, a deosebitelor îndeletniciri 
ştiinţifice care îşi dau întâlnire în persoana unui singur om. 

Am ţinut să dăm această lămurire, pentru a atrage atenţia 
lectorului că cele mai multe nume proprii pe care le va întâlni 
în studiul de față, sunt ale unor învăţaţi cari au depus o multi- 
laterală activitate. 

Nevoile arbitrare dar indispensabile ale unei orânduiri, ne-au 
determinat a pomeni un nume întrun singur loc, când într'o 
lucrare migăloasă, el ar fi trebuit să figureze de mai multe ori. 


* 
* * 


Științele matematice au ocupat în timpul domniei Regelui 
Carol I, un loc de frunte și se cuvine să subliniem că pleiada de 
matematicieni s'a datorit nu numai dragostei acestora pentru 
ştiinţa pură a matematicilor, dar şi necesităților pe care le crease 
Școala Naţională de Poduri şi Șosele, întemeiată de francezul 
Leon Lalanne şi sever organizată de G. Duca, şcoală care s'a 
bucurat din primul moment de un mare prestigiu. 

Profesorii Facultăţii de Științe, secția matematică, au func- 
ţionat şi la Școala de Poduri, unde timp de mai multe zeci de ani 
s'au format inginerii temeinic pregătiţi, cari au jucat un rol de 
primul ordin în construirea României. 

Inginerul C. M. Mironescu, licenţiat în matematici şi în drept 
în același timp, a fost unul dintre directorii Şcoalei de Poduri, 
care împreună cu G. Duca, a contribuit la formarea strălucitelor 
legiuni de ingineri sub domnia marelui rege. 

Șosele, drumuri, căi ferate, construcţii, porturi sunt la un loc 
opera inginerilor ieşiţi din Școala Naţională de Poduri şi Șosele, 
care reuşise să dea elevilor sai o pregătire de faimă chiar dincolo 
de hotare şi un prestigiu rămas nealterat până în zilele noastre. 

Din inițiativa mai multor ingineri, în fruntea cărora se găsea 
severul și temutul profesor Ion Ionescu, apare în anul 1895 « Ga- 
zeta Matematică » în jurul căreia s'au adunat fără întârziere toți 
matematicienii și care a contribuit într'o extraordinar de largă 
măsură la întreținerea și sporirea interesului pentru științele 
matematice. 

Numeroase lucrări originale se semnalaseră încă din anul 
1872, datorite doctorilor în ştiinţele matematice: N. St. Botez, 

Spiru Haret, David Emmanuel, Constantin Gogu, N. Coculescu, 
cel care a trecut apoi la direcția Observatorului Astronomic, 

David Emmanuel a fost un eminent profesor, un spirit de 
o claritate fără pereche, un pedagog desăvârșit și un învățat. 

Zeci de generaţii l-au urmărit cu interes și în foarte mulţi 
oameni de știință, ridicați mai târziu, a aprins dragostea pentru 
cercetări. 

După 1900, apar în domeniul matematicilor numele de mare 
autoritate: G. "Ţiţeica, A. Davidoglu, D. Pompeiu, Tr. Lalescu. 
S. Sanielevici, profesori şi neobosiţi creatori în ramura dificilă 
a numerelor. 

Științele fizice sunt reprezentate în timpul domniei Regelui 
Carol I mai ales prin Emmanuel Bacaloglu, care moare în anul 
1891, și care este considerat întemeietorul acestui fel de preocu- 
pări în ţara noastră, 

Alături de lucrările sale originale de strictă specialitate, a mai 
lăsat un tratat de fizică publicat în 1887, operă deosebit de im- 
portantă în acele vremuri. 

D. Negreanu a publicat, între anii 1896—1906, lucrări asupra 
magnetismului în România. 

C. Miculescu a fost un profesor de o corectitudine şi ţinută 
exemplare, 

Dragomir Hurmuzescu este primul care s'a ocupat de pro- 
prietăţile radioactive ale apelor românești. 

Se cuvine să pomenim aici, într'o paranteză privind aero- 
dinamica, de Traian Vuia, care a fost un precursor al aviaţiei 
împreună cu frații Wright, Clement Ader şi Santos Dumont. 

La 8 Octomvrie 1906, Traian Vuia a reușit primul sbor — un 
salt de 4—5 metri — cu un aparat conceput de el și experimentat 
la Issy-les-Moulineux. 

In 1910, Aurel Vlaicu a construit primul avion românesc, 
echipat cu un motor Gnomme de 50 C, V. şi în stare să sboare cu 
vitesa de roo km. pe oră. 

D. Bungeţianu, profesor de căldură, între alte lucrări, a făcut 
şi determinarea sunetului în Marea Neagră. 

In Institutul Central Meteorologic, întemeiat în 1885, direc- 
torul său, cunoscutul St. Hepites, cercetează între anii 1898—1906 
elementele magnetice în 72 de localități ale României Mici. 

St. Procopiu continuă lucrările lui Hepites. Măsurătorile 
efectuate de el au permis determinarea variațiilor seculare ale 
declinaţiei, înclinaţiei și componenței orizontale, precum și re- 
dresarea unei interesante hărți magnetice a României. 

Știința chimiei este reprezentată, cel puţin într'o primă pe- 
rioadă — la Universitatea din Iași, creată în 1860 — prin P. Poni, 
mare învăţat, care a fost chemat să joace un rol covârșitor în des- 
voltarea științelor românești, 

P. Poni, ocupă catedra de chimie minerală, succedând în anul 
1878 lui Ștefan Micle şi după ce studiază în străinătate în cele- 
brele laboratorii ale lui Berthelot, Deville și Wurtz. 

Cursul său era de o claritate remarcabilă. 

Intinsele și fecundele sale cercetări asupra petrolului românesc, 
prin preciziunea și ingeniozitatea metodelor, au condus la rezultate 
strălucite care sunt valabile și în zilele noastre. 

Este inutil a mai releva cât erau de necesare aceste lucrări 
asupra celei mai de seamă bogății naturale a țării noastre. 

P. Poni a cunoscut toate onorurile, fiind Președinte al Acade- 
miei și Ministru al Instrucțiunii Publice. 

Dascăl de mare clasă, din școala formată de el, s'au recrutat 
mai târziu profesorii C. Șumuleanu, P. Bogdan, N. Costăchescu 
și Gh. Spacu. 

Este interesant de relevat faptul că până în anul 1898, Facultă- 
tile noastre nu aveau dreptul să acorde titlul de doctor, cu excepţia 
fireşte, a Facultăţii de medicină. 

Primul doctorat în științe l-a acordat P. Poni și era atunci 
anul 1905. 

In același an acorda şi ilustrul său coleg Titu Maiorescu, 
primul doctorat în filosofie. 

Catedra de chimie organică a fost creată în 1891 pentru An. 
Obregia. 

Iau ființă apoi catedrele de chimie agricolă şi chimie fizicală, 
ocupată de P. Bogdan, în 1906, iar cinci ani mai târziu, în 1911, 
catedra de chimie tehnologică şi catedra de chimie industrială. 

Suntem în perioada de plină organizare a învățământului su- 
perior, asupra căruia veghea necontenit marele Rege Carol I. 

Catedra de chimie medicală este succesiv ocupată de D. Konia, 
P. Poni şi E. Riegler. 

La Universitatea din Bucureşti, creată în 1863, chimia cu- 
noaşte de asemeni o epocă de prosperitate. 

Catedra de chimie minerală este ocupată pe rând de Alexe 
Marin (1868—1885), figură interesantă şi pitorească de dascăl, 
de I, Patriciu (1865—1902), Colorian (19go2—1903), Istrati 
(1903—1906) şi G. G. Longinescu (1906—1938). 

Catedra de chimie organică se înființează în anul 1885 și este 
ocupată de cunoscutul învățat și organizator C. I. Istrati. Acesta 
a lăsat o amintire neştearsă nu numai prin nenumăratele sale 
cercetări asupra gazului sau petrolului impur, compoziția sării 
geme, hârtiei, sticlei, pielei, etc., dar și prin talentul său excep- 
ţional de profesor. Expunerile sale erau adevărate lecțiuni de 
oratorie, al căror interes se afla sporit de ținuta profesorului care 
după o tradiție străină, venea la curs îmbrăcat în frac și mănuși a!be, 

La 1903, Istrati organizează Congresul Asociației pentru înain- 
tarea și răspândirea ştiinţelor. 

Succesul desăvârșit al acestui Congres, care a impresionat 
mult lumea de atunci, l-a indicat pe Istrati, trei ani mai târziu, 
comisar al faimoasei Expoziţii din 1906, instalată în Parcul Carol, 
creat cu acest prilej. 

Istrati a ocupat cele mai înalte demnități, ministru, profesor 
al Academiei, decan, deputat, primar, iar prin legăturile și sim- 
patiile pe care le avea în Apus cu învățații Ramsey, Friedel, Moissan, 
Louis Henry, a atras atenţia străinătății asupra țării sale și asupra 
tinerei ştiinţe româneşti. 

Prin Buletinul Societăţii de Științe, organ al Societăţii de 
Ştiinţe create de el, activitatea științifică românească a fost adusă 
la cunoștința lumii întregi. 

In perioada aceasta de domnie a Regelui Carol I, C. I. Istrati 
a jucat, fără îndoială, un rol de primu! plan. 

In anul 1906, se înființează catedra de chimie agricolă, ocupată 
dela început de profesorul Al. Zaharia. Sub conducerea sa s'au 
executat peste 30.000 de analize asupra grâului românesc, în- 
tocmindu-se o Hartă Agricolă a României de cea mai mare im- 
portanță. 

In aceeași vreme strădaniile depuse încă mai de mult de Carol 
Davilla şi nepreţuitul său colaborator Bernath, începuseră să dea 
rezultatele cele mai bogate. 

Asupra doctorului Bernath se cuvine să stăruim pentrucă, 
alături de strălucitorul Carol Davilla, a jucat un rol excepțional 
de important în organizarea feluritelor ramuri de activitate știin- 
ţifică, în legătură cu chimia și în îndrumarea tinerilor, între cari 
se prenumeră și Dr, Istrati, cari aveau să facă mândria ştiinţei 
românești, 

Doctorul Alfred Nicolas Bernath von Lenway, era de origine 
croat şi făcuse studii temeinice în străinătate, la Göttingen cu 
Woehler, la Dresda cu Eder, la Graz cu Gottlieb și în sfârșit la 
Viena, unde a obţinut titlul de doctor în chimie și fizică, 

La Viena profesorul Redtenbacher îl ia ca ajutor, 

In 1862, doctorul Bernath se remarcă la Expoziţia Universală 
din Londra, unde se bucură de un mare succes, 

Primul-ministru român, Nicolae Cretzulescu, care era însoţit 
de Davilla, îi propune atunci să vină în România, 

Doctorul Bernath se ocupă și organizează serviciul de chimist 
expert al Ministerului de Justiţie, catedra de chimie analitică dela 
Școala Superioară de Medicină și Farmacie, „Consiliul superior 
sanitar, Societatea de hidrologie, începuturile medicinii legale, 
serviciul de analize alimentare, etc, 

Numele doctorul Bernath, în perioada aceasta a tuturor înce- 
puturilor, îl întâlnim pretutindeni. 

Școala Superioară de Medicină, Farmacie și Medicină veteri- 
nară pregătea activ pe aceia cari urmau să ocupe posturi de co- 
mandă în diferitele ramuri speciale. 

In 1897, apare la farmacie profesorul Șt, Minovici, care avea 
să dea mai târziu un viguros impuls farmaciei românești și să or- 
ganizeze în Facultate autonomă, învățământul farmaceutic, 

Intre anii 1893—1894 se fondează din iniţiativa lui Bernath 
Institutul de Chimie pentru analiza materiilor alimentare şi 
băuturilor, 

Atenţia lumii ştiinţifice este solicitată de un nou nume, care 
avea să crească mereu, Este Alfons Oscar Saligny, profesor la 
Școala de Poduri și Șosele, care studiază intens și metodic bogă- 
tiile miniere ale ţării: petrol, lignit, antracit, calcar, ape minerale, 

Intre 1884—1903 se fac în laboratorul său 32.000 de analize 
asupra coloranților, lacurilor, medicamentelor, cernelurilor, ţesă- 
turilor, pielii, cauciucului, hârtiei, 

Istoria geologică a Carpaţilor formează de asemeni obiectul 
preocupărilor lui Saligny. 

După 1903 succesorul său, Pfeiffer, se ocupă de probleme în 
legătură cu construcția. 

In alte compartimente ale ştiinţei românești se ridică, la în- 
ceput cu modestie, apoi din ce în ce mai puternice, numele lui 
Jean Borcea, Racovitză, I. Atanasiu, care este considerat fonda- 
torul fiziologiei în România, și numele lui Victor Babeș, mare 
savant, a cărui reputaţie avea să treacă până departe fruntariile 
şi despre a cărui activitate în terenul științei s'au scris câteva volume. 

Cu începere din anul 1892, Gr. Antipa, un alt interesant om 
de ştiinţă, întreprinde o serie de cercetări de hidrologie de o 
excepţională importanță pentru ţara noastră, 

« Înțeleptul Suveran — scrie însuşi Gr. Antipa — căruia am 
avut cinstea de a-i prezenta în Octomvrie 1892 la Castelul Peleș 
acest memoriu, pătruns de importanţa problemei pe care o cunoştea 
spre marea mea surprindere, până în cele mai mici amănunte. . 9. 

Sprijinul Regelui l-a ajutat mult pe Gr. Antipa să înfăptuiască 
o operă utilă și durabilă, între care se prenumără şi Muzeul de 
Istorie Naturală. 

Oricine poate bănui importanța acestor cercetări în domeniul 
hidrologiei, într'o ţară unde apele ocupă 6,14% din suprafață și 
ascund bogății şi exemplare vii de un covârșitor interes. 

Marea Neagră şi Dunărea cu întreg cortejul lor de probleme 
în ordinea practică și teoretică, erau complet necunoscute. 

Gr. Antipa începe studiile sale asupra Faunei Ichtyologice 
a României, explorând toate apele țării cu scopul de a cunoaște 
biologia peștilor în raport cu condiţiunile mediului natural de 
existenţă. 

Lacul Razim și în special Delta Dunării formează obiectul 
unor studii fecunde și deosebit de importante. 

Delta nu este după Gr. Antipa un teren mlăștinos, care se 
poate îndigui sau drena, ci un imens lac cu adâncimea de 2,50 m. 
sub nivelul Mării Negre. Este un vechiu golf marin în care s'a 
format Delta, apa lui sărată fiind îndulcită de apele fluviului. 

Cercetările lui Gr. Antipa — repetăm — sunt de o importanță 
excepţională, iar Regela Carol I a înţeles și sprijinit această acti- 
vitate din primul moment. 

Flora ţării este şi ea cercetată cu o râvnă neobosită. 

Prima lucrare românească de botanică cuprinzând un mate- 
rial variat şi bogat, este aceea a D-rului D. Brândză, scrisă 
între anii 1879—1883. 

Cincisprezece ani mai târziu, D. Grecescu revine cu indicații 
încă mai ample și încă mai prețioase în același domeniu. 

Geologia şi Paleontologia sunt și ele ilustrate de G. Murgoci 
și L. Mrazec, cari s'au ocupat de geneza Carpaţilor, arătând că 
formațiunea lor este deosebită de a Alpilor, în sensul că munții 
Carpaţi s'au ridicat până în perioada cuaternară, dând naştere 
la fenomene tectonice foarte complicate. 

Lucrările profesorului Mrazec asupra bogățiilor geologice ale 
ţării noastre și în special lucrările sale asupra petrolului românesc, 
au găsit un interes viu, din primul moment, în străinătate. 

Amploarea și însemnătatea acestor lucrări au reclamat în mod 
firesc crearea unui Institut Geologic, fapt care s'a întâmplat în 
anul 1906. 

Interesul neobosit pe care îl manifestă înțeleptul Rege pentru 
această ramură a ştiinţei românești, cu consecințe fundamentale 
în viața noastră economică, se poate evidenția spunând că Prințul 
Carol, viitorul Rege Carol al II-lea, a trecut în anul 1912 baca- 
laureatul pregătind lucrarea: Motoarele moderne și în special 
motorul Diesel care se alimentează cu petrol; iar la ştiinţele na- 
turale cu lucrarea: Petrolul şi derivatele sale. 

De asemenea se cuvine să mai menționăm că Regele Carol E 
încă din anul 1875, ceruse într'una din ședințele Societăţii Geo- 
grafice Române, ridicarea unei hărți geologice a țării. 

Societatea Geografică Română fusese creată în anul 1875 după 
sugestia Regelui Carol I, el însuși discipol al marelui geograf 
Carl Ritter. Regele afirma: «a venit în sfârșit momentul ca Româ- 
nia să iasă din necunoscut». 

Serviciul cartografic al armatei a căpătat, din chiar ordinul 
Regelui, însărcinarea de a ridica fără întârziere hărți la scările 
1/20.000, 1/50.000, 1/100.000, 1/200.000, etc. 

Colonelul d'Efforges, însărcinat să examineze hărțile Institu- 
tului Geografic al armatei române, scrie: « Aceste ridicări, foarte 
exacte şi foarte detailate, sunt o reprezentare fidelă a terenului. 
Ele pot fi comparate cu cele mai bune lucrări de acest gen, 

actualmente întreprinse în Europa, şi fac cu adevărat onoare 
ofițerilor cari le-au executat și institutului militar care le-a re- 
dactat », 

Studiile geografice îndrumate de S. Mehedinţi au continuat să 
se desvolte, după ce imboldul îl dăduse Regele Carol I. 

In ziua de 20 Decemvrie a anului 1892, se inaugurează Insti- 
tutul Medico-Legal, din râvna vrednicului profesor Mina Mi- 
novici. 

« Onoarea și libertatea cetățenilor — spunea Mina Minovici în 
discursul inaugural — depind, în mare parte de hotărîrile medi- 
cinei legale... 

Medicina legală are un mare rol creator; ea a desvoltat chestiuni 
de care știința nu se ocupase înainte ca importanța ei să se afirme. 
Astfel a adăogat anatomiei studiul distrugerii corpului omenesc; 
fiziologiei, efectele primei respirațiuni, cercetări asupra avortului, 
asupra efectelor nașterii, întreaga istorie a infanticidului; chirur- 
giei, medicinei ea le-a procurat importante capitole asupra ră- 
nirilor, asupra maladiilor simulate, asupra asfixiilor, asupra alie- 
naţiei mintale; chimiei şi materiei medicale ea le-a dat întregul 
câmp al toxicologiei ». 

In anul 1906, Nicolae Minovici creează Salvarea, instituţie 
de folos obştesc mai presus de orice laudă. 

Iată un fragment pitoresc din amintirile doctorului Anastasiu: 

4. . „când am apărut la cursele de cai dela Hipodrom, cu cele- 
brul brec, înhămat după metoda surugiilor şi plin cu interni cu 
şepci albe, a fost un delir de admirație. Regele Carol I a chemat 
în loja sa pe directorul nostru; nu știu ce i-o fi spus, dar sufletele 
noastre tremurau de bucurie că chiar Suveranul apreciază la justa 
valoare serviciile ce le facem. A mai avut odată prilejul Regele 
Carol să vadă și să se convingă ce este Salvarea. Era un accident 
în fața Palatului, la care trebuia ca prim ajutor o siringă și cafeină. 
Erau și medici la locul accidentului și răposatul doctor Leonte 
cerea mereu siringă și medicamente. Cine să-i dea? Cineva dela 
Palat anunţase Salvarea și Regele Carol cu ceasornicul în mână 
privea nerăbdător la neputința medicilor de a da ajutor nenoroci- 
tului accidentat. 

Nu cred să fi trecut cinci minute până am ajuns în piață și 
atunci când am desfăcut trusa și am dat doctorului Leonte tot 

ce-i trebuia, lumea a izbucnit în aplauze, iar a doua zi mi s'a trimis 
un ac de cravată cu coroana regală ». 

Iar pentrucă cele două importante instituţii au fost clădite pe 
malurile Dâmboviţei, se cade să spunem că lucrările de canalizare 
începuseră încă din anul 1880. 

« Lucrările s'au început la grădina apelor minerale dela Văcă- 
rești, lângă bariera Vitanului. M. S. Regele Carol I a făcut prima 
săpătură cu o lopată de argint, purtând inscripția: Casma între- 
buințată la începerea lucrărilor Dâmboviţei în ziua de 2 Nov. 1880 
sub Domnia lui Carol I». 

Un nume care se cuvine de asemenea pomenit este acela al 
doctorului I. Cantacuzino, care după răscoalele țărănești din 1907, 
întreprinde o vie activitate de îndreptare a sănătății precare a 
ţăranului. 

El studiază metodic și luptă cu tenacitate împotriva palu- 
dismului, malariei, tuberculozei. 

Organizează Depozitul Central de Medicamente, iar în războiul 
din 1913 este direct însărcinat de Regele Carol I să combată holera. 

Sub domnia marelui rege Carol I nici industria românească 
n'a fost uitată. 

In anul 1887, sub auspiciile Regelui, se elaborează «legea 
pentru încurajarea industriei naționale >. 

Prin această lege se aveau în vedere industriile cu un capital 
fix de cel puţin 50.000 lei, care posedau mai mult de 25 lucrători 
și erau bine utilate. O serie întreagă de industrii încep să înflo- 
rească, urmărite în problemele lor cu caracter teoretic și practic 
de laboratoriile care prinseseră și ele să funcționeze. 


* 
* * 


Incercarea noastră de a întocmi un tablou al activității științifice 
în timpul Domniei Regelui Carol I, este fără îndoială incompletă; 
nu atât din vina noastră — îndrăznim să precizăm —, cât din 
cauza materialului enorm şi risipit pe care a trebuit să-l consultăm, 
adeseaori depunând o strădanie inutilă. 

Perioada Regelui Carol I a fost, sub raportul care ne-a interesat 
în studiul de faţă, o perioadă de incontestabilă înflorire, dar şi 
una de dibuire și uneori de improvizație. 

Nici nu se putea altfel. 

Aceasta nu înseamnă că în timpul glorioasei domnii a marelui 
Rege nu sau pus temeliile celor mai multe ramuri de activitate, 
care au continuat de atunci, sub primul imbold sănătos, să pros- 
spere până în zilele noastre, 

Ne vom declara mulțumiți dacă lectorul va găsi în aceste pagini, 
sugestii care să-i permită să-și facă o idee, fie şi incompletă, 
asupra unei perioade de plenitudine, de inițiative numeroase, de 
realizări imediate, de perseverenţă uimitoare, care au caracterizat 
îndelungata şi fertila Domnie a Regelui Carol I. 


AL. MIRONESCU 


LITERATURA SUB CAROL I 


Școala Ardeleană n'a cunoscut sentimentul estetic al existenţi ; 
activitatea ei spirituală a speculat exclusiv mitul latinității noastre, 
în istorie și filologie, aproape identificând poporul şi limba româ- 
nească cu poporul și limba romană. Heliade Rădulescu, descope- 
rind cultura și literatura modernă apuseană, și fiind stăpânit de 
mirajul ei, caută, în primul rând, s'o transpue în limba naţională, 
ca un ideal oferit contimporanilor săi. Generaţia dela 48 face un 
pas mai departe decât Heliade, iar caracterul militant al literaturii 
ei lichidează multe din erorile trecutului. Și cea mai gravă eroare de 
înlăturat era însăși concepția artificială despre limbă, ca instrument 
specific de expresie al unui fond specific. Însuși Heliade, adver- 
sarul latiniștilor, căzuse într'o manie asemănătoare și teoriile lui 
italianizante perpetuau, în altă direcție, aceeași eroare funda- 
mentală. 

Este greu, de sigur, să delimităm cu preciziune mișcarea pa- 
şaptistă de curentul junimist, mai ales când este vorba de noua 
bătălie, dusă în jurul limbii literare. De aceea, ca un punct comun 
de raliere la noul spirit, inaugurat de domnia lui Carol I, trebue 
să fixăm întemeierea Societâţii Academice literare (1867), devenită 
mai târziu Academia Română, și al cărei program a fost fixarea 
unui sistem ortografic, alcătuirea unei gramatici şi a dicționarului 
limbii române. Știința o reprezentau aci tot Ardelenii, care soco- 
teau să-și impue oficial teoriile despre limbă. Dar nu e mai puţin 
adevărat că literați, ca Alecsandri, Odobescu, secundați de foarte 
tânărul Maiorescu, el însuși membru al noiei societăţi, vor mina 
prestigiul tuturor întreprinderilor pseudo-științifice ale filologilor 
ardeleni. Astfel că opera supremă a latinizanților, Dicţionarul limbii 
române (1871 şi 1876), întocmit de August 'Treboniu Laurian și 

Massim, era sortită dela început insuccesului. Dându-i girul ei, 
Academia a grăbit, întrun fel, lichidarea erorii latiniste, care 
ameninţa să se perpetueze, sub forme din ce în ce mai aberate. 
Așa numitul « spirit critic » în cultura română se naște în proble- 
mele de limbă; şi poate că precipitarea lui nu se datorește filologilor 
oficiali, cât literaților și cu deosebire învăpăiatului Alecu Russo, 
descoperitorul poeziei noastre populare și adversarul cel mai vehe- 
ment al stricătorilor de limbă. Dar nu numai polemica, mai mult 
sau mai puţin susținută a literaţilor, a ruinat eroarea latinistă; 
creaţia lor dase la iveală câteva opere de primă importanță, alături 
de certurile sterile ale filologilor şi pornind din însăşi inima limbii 
naţionale. La 1840, apare excelenta nuvelă istorică a lui C. Ne- 
gruzzi, Alexandru Lăpușneanu, iar discipolul lui, în acest lot, Al. 
Odobescu, scrie şi el cele două nuvele istorice Mihnea Vodă cel 
Râu (1857) şi Doamna Chiajna (1860). Alecu Russo își încheie 
activitatea până la 1859, data morții lui; romanul Ciocoii vechi și noi 
al lui N. Filimon apare, în Revista română a lui Odobescu, în 1862, 
Proza fluidă, agreabilă, a lui Alecsandri, de o limbă destul de sigură 
pe sine, se desfășoară între Buchetiera din Florența (1839) şi Mår- 
gârita (1870), fixând caracterele genului, înainte de pitoreșştile 
Scrisori ale lui Ion Ghica. Nu mai vorbim de cursivele « foiletoane », 
care sunt Scrisorile lui C. Negruzzi, a căror expresie limpede şi 
firească respingea orice pedantism, nu numai pe cel al latiniștilor. 
Geniul limbii naţionale, înainte de a fi consacrat într'un dicționar 
al Academiei, este afirmat de literaţii de frunte ai generaţiei dela 48 
şi regăsit, sub forma lui ingenuă în cronicarii moldoveni şi munteni, 
publicați de Kogălniceanu (1845—1852) şi de N. Bălcescu (1845— 
1847), şi în poezia populară, în 1866. Și chiar dacă intervenția 
culegătorului se simte adesea, marele proces al limbii literare este 
definitiv câştigat. 

Când Regele Carol I, ctitor al Academiei, încredințează lui 
Haşdeu alcătuirea monumentalului. Magnum Etymologicum Romaniae 
(1886), se consfințeşte de fapt un proces încheiat, în conştiinţa 
literară a timpului. Hașdeu însuși, cu tot caracterul enciclopedic 
al neterminatului său dicționar, pune bazele științifice ale oricărui 
dicționar posibil; dacă se va modifica planul operii, metoda va 
rămânea în picioare, în liniile ei largi, iar limba poporului, consa- 
crată de timp, de documente și scriitori de valoare, va fi materialul 

viu al dicționarului, așa cum se procedează şi astăzi, la lucrarea 
lui încă în curs. 

Generaţia dela 48 îşi prelungeşte existența cu mult peste faza 
ei eroică, cel puţin prin doi din reprezentanții ei cei mai autentici, 
unul de o tinerească longevitate, Alecsandri, altul de o verde şi 
sprintenă bătrâneţe, Ion Ghica. Bardul dela Mircești, martor al 
celor mai însemnate evenimente istorice ale epocii de consolidare 
a României moderne, va deveni chiar poet al Curţii, prețuit de 
Vodă Carol I şi de Carmen-Sylva, ca un venerabil simbol al Re- 
nașterii naţionale, acceptat unanim, până și de junimismul atât de 
violent criticist și vrăjmaș al pașoptismului literar şi politic. Iar 
sfătosul Ion Ghica, prin Convorbirile economice şi mai ales prin 
Scrisori, va şti să împace cu blândețe, tranziţia dintre vechiul regim 
şi cel nou, scoțând la iveală pitorescul unui trecut prea puţin de- 
părtat și îndulcind abil contrastele dintre o lume care-a apus și 
una în plină așezare. 

Privită sub aspectul culturii și literaturii, epoca lui Carol I 
este, pentru noi cei de azi, un fenomen în plină devenire; începând 
sub auspiciile unei mari libertăți de spirit, România modernă nu 
se naște dintr'odată, ca Minerva din capul lui Jupiter. Luptele 
politice şi literare au fost, în tot timpul domniei marelui rege, de 
o rară violență, de o înverşunată vrăjmășie, succedându-se într'un 
proces dialectic pe care abia azi îl putem vedea, în toată amploarea 
şi semnificația lui. Căci era vorba să se fructifice roadele revoluţiei 
dela 48, să se dea un conținut specific formelor noi de cultură 
apuseană, introduse de spiritul vremii, activând toate forțele latente 
ale unui popor, pus în fața conștiinței europene. Acest examen, în 
ordinea creaţiei spirituale, se va solda cu remarcabile succese; iată 
ce vom căuta să scoatem în evidență, încercând să fixăm în linii 
generale, harta spirituală a celei de-a doua jumătăți a veacului 
trecut. Problema vitală a culturii româneşti nu mai era, ca pentru 
paşoptiști, să existe, oricum, dar numai să existe; preocuparea ei 
esenţială este, de-acum încolo, să creeze valori care să afirme o spiri- 
tualitate proprie şi, dacă se poate, să le integreze în valorile uni- 
versale. Ne descoperisem geniul limbii, după rătăciri şi exagerări 
justificate adesea, ne descoperisem substratul prim, folcloric, de 
spiritualitate, mai rămânea să-l cristalizăm în formele de cultură 
universală. Desăvârșirea acestui proces se datorește junimismului, 


LITERATURA SUB CAROL I 365 


al cărui spirit critic şi creator, funcționând simultan, va rectifica 
erorile trecutului şi va pune criteriile adevărului, drept fundament 
pentru viitor. Toată acțiunea criticii culturale a lui Maiorescu, 
a lui Eminescu și Caragiale, exercitându-se pe spații diferite şi cu 
temperamente distincte, alcătuesc, în realitate, un bloc, care 
oricât ar încerca unii să-l distrugă, apare cu atât mai unitar, mai 
masiv, în perspectiva culturii noastre moderne. Critica formală a lui 
Maiorescu, oricât ar avea astăzi mai mult valoarea unui corectiv, 
are marele merit de a fi dat culturii necesara autonomie față de 
politică, recunoscând adevărului spiritual o sferă deasupra activi- 
tății practice; iar critica politică şi socială a lui Eminescu, indiferent 
de rezervele ce le-a putut aduce timpul, a pus bazele oricărui 
naționalism românesc, fiindcă a fost secundată şi de cea mai adâncă 
şi complexă spiritualitate națională, în forme universale, din câte 
cunoaște cultura noastră; cât priveşte acțiunea satirei caragialiene, 
ea n'a paralizat nimic din forțele noastre creatoare, ci a scos la 
iveală însăşi una din aceste forțe, fie şi sub fața ei negativă, dar tot 
atât de esențială în structura temperamentului nostru. Căci a 
transpune pe planul contemplaţiei icoana multiplă a metehnelor 
noastre etnice, etice şi sociale, a scoate în relief imaginea negativă 
a imaginei pozitive, din sociologia eminesciană, este semnul nu 
numai al unei mari puteri de creaţie, ci însăşi afirmarea şi comple- 
tarea unei viziuni bilaterale a « fenomenului românesc ». Aceasta, în 
ceea ce priveşte complexul ideologic junimist, în cadrele căruia 
Sau creat unele din valorile literare de prim plan ale culturii 
noastre moderne. Clasicii noştri necontestați sunt astăzi scriitorii 
aparţinând junimismului, prima parte a veacului trecut interesând 
mai ales istoria culturii româneşti, istoria creației începând cu 
Eminescu, Creangă şi Caragiale, a căror operă ne integrează în- 
tr'adevăr în universalitate. Geniul național se manifestă în creația 
lor sub trei feţe, alcătuind o sinteză mai complexă; sub fața liris- 
mului contemplativ, atingând însuși destinul omului şi al univer- 
sului ; sub fața eposului, în care omul este o unealtă a destinului 
sbuciumat, așa cum i-a fost dat să viețuiască, în cadrele naturii şi 
ale psihologiei lui specifice; sub fața comică, aşa cum egoismul îl 
îndeamnă să fie un animal conformist, cârpind o existență cu toate 
compromisurile şi supunându-se unei morale sociale ipocrite, 
condiție a însăși acestei existențe, alcătuită din convenţii şi ape- 

tituri. Romantismul eminescian, cu reversul lui satiric, înfăţişează 
idealitatea românească, realismul Amintirilor lui Creangă intueşte 
specifica resemnare, în fața destinului, a acestei idealităţi, care se 
hrăneşte dintr'un pământ și o sevă viguroasă, universul caricatural 
caragialian ne avertizează de egoismul și de rara noastră putere de 
adaptare la împrejurări, aş zice că ne relevează conștiința noastră 
tranzacțională. In formele ei idealiste, eroice, literatura pașoptistă 
era de un convenţionalism primejdios, amenințând să falsifice orice 
adevăr sufletesc, să se flateze şi să ne adoarmă spiritul critic şi 
creator, să ne impue o imagine din afară, livrescă, să ne dea iluzia 
unei desăvârşiri pe care n'o aveam. O literatură de criză morală 
este totdeauna mai fecundă, mai sănătoasă, mai adâncă, decât o 
literatură dirijată, fie şi de cele mai nobile țeluri. Este ceea ce 
instinctiv a înțeles junimismul, în latura lui de creație, superioară 
în atâtea privinţi, perioadei pașoptiste. 

Unii critici ai culturii noastre cred că junimismul a fost lipsit 
de sentimentul istoric, că acest sentiment a aparținut numai lui 
Kogălniceanu şi lui Bălcescu, care au simţit și exaltat misiunea 
istorică a românismului, cu entuziasmul romantismului lor răz- 
vrătit şi cu ştiinţa, câtă le era îngăduită pe atunci, a trecutului 
nostru. Hașdeu, care duce mai departe, viziunea istorică a româ- 
nismului, completând pe Kogălniceanu și Bălcescu, a lansat acuzația 
de cosmopolitism, svârlită în contra junimismului; las de o parte 
pe Maiorescu, a cărui acţiune critică nu putea avea contact cu 
disciplina istoriei; referindu-ne numai la Eminescu, a cărei viziune 
istorică este atât de clară, atât de intransigentă, afirmaţia lui Hașdeu 
ni se pare cu totul neîntemeiată. Dar formele literaturii nu sunt 
legate cu necesitate de o singură viziune, de un fel unic de creaţie, 
prin reconstituire, ca să conchidem că junimismul n'a fost desco- 
peritor de valori sufleteşti. Nu cumva Hașdeu era el însuși un 
pașoptist întârziat, în literatură, şi opunea un simplu concept literar 
unei „ealități vii? 

Căci, dacă privim lucrurile mai de aproape, Eminescu a desco- 
perit natura românească, mai autentic decât Pastelurile lui Alec- 
sandri și decât peisajele convenţionale ale pașoptiştilor, Creangă 
a descoperit pe ţăranul român, iar Caragiale, atât de hulit de 
Hașdeu, pe mahalagiu, pe micul și marele burghez, născuţi în 
urma revoluţiei dela 48. Acestor valori de fond le corespunde 

respectiv valori diferențiale de expresie. Eminescu își alcătuește 
o limbă literară, ca o adevărată sinteză, din termeni arhaici, din 
expresii populare și neologisme, imprimându-i o mlădiere, o 
bogăţie și o autenticitate acustică și semantică, până astăzi nedesle- 
gată în toate misterele ei expresive. Creangă răscolește un lexic 
regional de adâncă semnificație și creează, după cronicari, o sintaxă 
narativă specific românească. lar Caragiale exploatează, stilizând, 
toate virtualităţile lexicale și sintactice, ca și ingeniozitățile drama- 
tice, ale unui strat verbal autohton, până la el nepus în valoare. 
Şi dacă e vorba să ne adresăm chiar unui junimist mai puțin impu- 
nător, cum este Slavici, oare opera lui de povestitor și evocator al 
lumii din Ardeal, nu se distinge printr'o specifică limbă și sintaxă, 
după care-l recunoaștem, ca după un semn interior? Răspunzând 
unei reacțiuni ideologice, junimismul n'a făcut totuşi numai o 
mișcare teoretică și n'a sterilizat, criticând, forțele de creație ale 
generaţiei lui; a refuzat numai ce era convențional şi pur teoretic 
în pașoptism, raționalist și romantic, întronând mai mult adevăr 
în fond şi mai multă autenticitate în expresie. 

Critica post-maioresciană, reprezentată de Gherea și Ibrăileanu, 
adversară ei ca metodă și găsind-o, pe bună dreptate, insuficientă 
în aplicație, când a voit să-şi exercite instrumentul de analiză, s'a 
ocupat ea însăși de scriitorii junimişti (Eminescu, Caragiale, 
Creangă), ca de niște valori sigure, glosându-i fie din punct de 
vedere sociologic, fie estetic. Jar Eminescu singur e mina inepui- 
zabilă a criticei filologice, problema restabilirii textelor lui rămâ- 
nând, după cincizeci de ani dela moartea poetului, încă deschisă. 

Și tot un junimist, ultimul important, din seria creatorilor, 
Duiliu Zamfirescu, încearcă forma ciclică a romanului național, 
chiar dacă intenţia lui a rămas mai mult schematică, limitându-se 
la o realizare idilică, la o imagine simplă și armonioasă a aristocrației 
rurale, neizbutind să insufle viață unei literaturi epice orăşeneşti. 

Junimismul a murit de moarte firească, așa cum mor toate 
curentele viabile, în literatură; după generaţiile creatoare, urmând 
generațiile imitatoare, în spirit academic, logic era să treacă făclia 
altor curente, altor personalităţi și altor viziuni, într'o epocă de 
lungă domnie şi de realități necontenit schimbătoare. Naşterea 
sămănătorismului şi simbolismului vor însemna a doua perioadă 
a literaturii de sub Carol I. Roadele lor vor încheia, cu un nou 

adaos, una din cele mai fecunde perioade istorice, care se sfârșește 
în preajma războiului cel mare, al Reîntregirii. 


* 
* * 


Se cunosc astăzi izvoarele ideologice ale semănătorismului; 
de o parte pornesc din naționalismul romantic al lui Kogălni- 
ceanu, de alta din naționalismul dogmatic şi din viziunea poetică 
a trecutului, așa cum le-a întrupat Eminescu. Dar de sigur că un 
curent literar nu se poate desvolta numai dintr”o filiaţie teoretică, 
el trebuind să răspundă unor realități istorice și sufleteşti. Idealul 
generaţiei dela 48 fusese Unirea, înțeleasă ca o integrare a româ- 
nismului în conștiința lui; junimismul, fără să fie cosmopolit, 
militează pentru un « naționalism în marginile adevărului » supu- 
nând cultura română la un examen critic dela « înălțimea secolului 
al XIX-lea ». Semănătorismul reduce adevărul la substratul etnic, 
aplicând un fel de purism literar, încadrat în trecutul istoric și în 
clasa țărănească; toată ura eminesciană în contra burgheziei paşop- 
tiste, în contra «păturii suprapuse » ia caracterul unei dogme, 
respingându-se orice încercare de literatură urbană. Vechea idee 
hasdeană a cosmopolitismului este și ea reluată, și fiindcă nu putea 
fi aplicată creatorilor junimişti, e generos concedată lui Maiorescu. 
Aceste locuri comune de istorie literară nu puteau totuși să fecun- 
deze o perioadă și să devină un ideal, fără să fi fost animate de o 
mare forță temperamentală, poate cea mai mare din câte cunoaște 
scrisul național; este vorba de excepționala figură a d-lui N. Iorga. 
De aceea, semănătorismul nu e numai o teorie literară, ci o formulă 
temperamentală, care cuprinde istoria şi critica literară, reportajul 
naţionalist şi politica militantă, știința și poezia. Mai întâi, însăși 
idea de naţiune ia un înţeles mai dinamic, mai extensiv. D. Iorga 
n'are în vedere numai pe țăranul din Regat, reportajele sale ani- 
mate căutând să-l integreze în naţiune şi pe cel din Ardeal, din 
Basarabia şi Bucovina. Idea unionistă a luptătorilor dela 48 apare 
şi ea, sub o nouă față, legând firul întrerupt cu viziunea lui Bălcescu. 
Ca doctrină strict literară, semănătorismul apare numai la Vla- 
huță, eminescianul pesimist pocăit, şi la Coşbuc, al cărui instinct 
țărănesc putea, la urma urmei, să se desvolte și fără sprijinul unei 
teorii. 

După Hașdeu, d. N. Iorga nu aducea numai erudiția cea mai 
impresionantă, ci sentimentul viu al trecutului; acest unic tempe- 

rament trăește istoria, svârlind parcă un pod miraculos între 
prezent, trecut și viitor. Nu este în intenția noastră să fixăm aci 
întreg spațiu cultural pe care-l cuprinde personalitatea d-lui Iorga; 
într'o imagine mobilă a literaturii noastre, sub Carol I, e vorba 
numai să indicăm silueta și sensul marilor animatori și creatori. 
Nici nu vom trece în revistă toate numele și toate contribuţiile, 
unele din ele foarte însemnate. Semănătorismul își supravieţuește, 
dincolo de istorie, prin d. N. Iorga, prin d. Mihail Sadoveanu 
şi Octavian Goga. 

Masiva operă a d-lui Sadoveanu a depășit de mult cadrele 
unui curent, mărturisind o viguroasă natură, o valoare spirituală 
vie, a cărei existenţă se prelungeşte nu pe un spațiu istoric, ci pe 
o durată. Dacă opera sa îmbrățișează două epoci, înainte și după 
războiul cel mare, vom face abstracţie de situarea ei în timp şi vom 
considera-o în unitatea şi varietatea ei. 

Cea mai evidentă valoare a operii sadoveniene este peisajul; 
codrii și apele, muntele și balta, se oglindesc în infinite imagini, 
în proza acestui poet neobosit, în care misterele naturii sunt mereu 
proaspete, originare parcă. Orgia de colori e străbătută totuși de 
o tainică muzică a lucrurilor, d. Sadoveanu nefiind un pur colorist; 
dela Eminescu, a cărei natură e un cadru spiritualizat, niciun alt 
scriitor național n'a înscris o mai bogată sensibilitate în peisaj. 
In cuprinsul lui, omul este el însuşi o forță integrată naturii, o 
neistovită ardere, pe două instincte fundamentale, instinctul bachic 
şi erotic. Și de sigur că acest naturism liric este o viziune tempera- 
mentală, irupând peste limitele unei şcoli literare. D. Sadoveanu 
e semănătorist, în mod natural, ca om al pământului, în care 
instinctele ancestrale vibrează cu profunde ecouri de harfă eoliană. 
Tradiţia sa literară e pur autohtonă, revendicând-o în opera lui 
Creangă, în poezia populară și în cronica lui Neculce. Dacă de 
Creangă îl leagă moldovenismul său, de poezia populară ţine prin 
sentimentul peisajului și prin suflul baladic, pe care-l regăsim 
în romanele sale reconstitutive ale mentalității arhaice țărănești, 
sedimentată în atâtea « obiceiuri ale pământului ». De Neculce se 
apropie, prin instinctul narativ, plin de ingenuitate, şi prin o 
curiozitate neistovită de «oameni și locuri». Împletindu-se din 
această triplă matcă literară, opera d-lui Sadoveanu se ramifică 
dintr'un sentiment mai amplu al tradiţiei, se resfrânge într'o spiri- 

tualitate autohtonă mai complexă decât i-ar fi limitat-o, principial, 
doctrina semănătoristă. Există, în unele din povestirile sale, un 
precis simţ ealist, aplicat de lumea satelor; el vine, de sigur, din 
viziunea satului lui Creangă; din pitorescul limbajului provin- 
cialist şi dintro structură permanentă a vieţii ţărăneşti; e poate 
şi ceea ce ține de poporanism, în opera sa. Dar viziunea arhaității 
româneşti, sentimentul baladic şi istoricitatea spirituală, nu numai 
decorativă, l-a dus pe scriitor, dela acele povestiri istorice, din 
romanele sale tinerești, la marile sinteze din Zodia Cancerului, 
din Baltagul şi Fraţii Jderi. Sunt aci reconstituiri ale spiritului, 
instituţii ale vieţii sociale, casnice, ale ideii de dreptate şi ale 
eroismului — pe care niciun alt scriitor tradiționalist nu le-a bă- 
nuit. Dincolo de document şi de peisaj, poetul răsbate la su- 
fletul poporului, la structura lui milenară. 

Semănătorismul ardelean se poate revendica, înainte de Octa- 
vian Goga, dela Slavici și Coșbuc. Cunoscător al sufletului țără- 
nesc și chiar al trudnicei burghezii de dincolo, Slavici și-a pus pe 
aripile inspiraţiei plumbul greoi al unui didactism, pe care, cu 
anume adaosuri teologale, l-a reluat proza părintelui Agârbiceanu. 
Iar tehnicianul savant, care a fost Coșbuc, şi-a atenuat instinctul 
poetic într'un clasicism formal, împins până la o vizibilă manieră. 
Coşbuc ne apare, cu timpul, un izolat, în chiar formula se- 
mănătoristă şi un poet ardelean mai detașat parcă de origi- 
nile lui. 

Adevărata erupție temperamentală a poeziei ardelene o întru- 
pează lirica lui Octavian Goga. Ea se sbate în instinctul, încătuşat 
de împrejurările istorice vitrege, unui românism aprig, când pornit 
pe luptă, când elegiac. Seninătatea lui Coşbuc era mai curând 
jocul unui izolat, închis în amintirile lui și în dexteritățile lui me- 
trice, ca într'un turn de fildeș; poezia lui Gbga este elocventă, 
își strigă durerile, speranţele şi își cântă aleanul, cu un fel de jelanie 
dârză, care izvorăște din melosul doinei. Oricâte teme de circum- 
stanță politică și națională ar vădi poezia lui Goga, străbate prin 
ea o melodie, se răsucește din ea un alean amar, care-i va garanta 
totdeauna timpul ei specific. 

Nu putem trece cu vederea aci, oricât nu s'ar încadra într'un 
curent sau altul, importanta operă a lui Macedonski. Contemporan 
cu Eminescu, hulit de semănătorism, de poporanism, ca şi de 

Maiorescu, destinul lui a fost al unui «poet blestemat». Poate 
nu atât prin structura poeziei lui romantice, care putea să fie pe 
gustul public și al criticii oficiale, cât prin ciudata personalitate 
a omului. Macedonsky a avut, parcă, înăscut gustul donchihotesc 
de a se război cu toate morile de vânt; și cel mai crunt lovit de 
aripile morii a fost el însuşi, cum se și cuvine într'o poveste cu 
iluzioniști. La inegalitățile omului au contribuit inegalitățile unei 
opere, începute sub auspicii atât de subordonate, lui Heliade, 
lui Alecsandri, lui Depărăţeanu, lui Bolintineanu — ca să ajungă 
la acorduri şi armonii, în care palpita un suflet original și un poet 
de puternic temperament. Romantismul liricii macedonskyene se 
hrăneşte dintr'o singură vână: egotismul. Acest poet se roteşte 
în jurul lui însuşi, ca în jurul unui univers sterp. Preocupat de 
fericire, ea însăși un concept pur romantic, de glorie, de fast şi de 
triumf, Macedonsky era, în fond, departe de orice preocupare 
colectivă, națională, etică sau politică și se dezinteresa de soarta 
umanităţii, pe care nici n'o plângea, ca eminescianismul, nici n'o 
exalta, ca Grigore Alexandrescu. Putem spune astăzi că adevărata 
lui glorie e postumă, că idealul lui de artă individualistă a rămas, 
în tot timpul vieţii, operă de precursor. E drept că Macedonsky 
a păcătuit prin vina inestetică a personalismului şi a vulgarității, 
că elanurile lui spre puritate, spre armonie și un fel de fericire 
păgână, în bucolismul ei, au răsbătut la mari răstimpuri și s'au 
amestecat cu acordurile joase ale lirei lui. Dar Macedonsky 
rămâne totuşi, în mijlocul unei poezii aservite cauzelor sociale și 
politice, un poet preocupat de artă, ca de un principiu etic, 
aspirând mereu la seninătate şi echilibru personal, cu cât se vedea 
mai mult hărțuit de oameni, de împrejurări și de sine însuşi. 
Destin pe care-l împărtășește, până la un punct, cu celălalt 
îndrăgostit de forme şi colori, de viziuni singulare şi de cuvinte, 
cu Dimitrie Anghel, poetul Fantaziilor, în care şi-a învăluit, cu 
discreție, neliniștile personale, realizând o poezie fantezistă de 
rară pudicitate, după cum Macedonsky, la polul opus, părăsise 
orice pudoare, prin egotism. Și dacă Anghel a rămas şi el un pre- 
cursor, poezia timpului, care ucenicise la romanța eminesciană, 
la țipătul ei de nefericire şi la obsesia ei dureroasă, a cunoscut popu- 
laritatea, după poezia socială a lui Goga, în intimismul gingaş al 
lui Iosif, în cântecele lui surdinizate și în elegiile lui de sentimental 

învins. Iosif era prea omenesc, ca să nu cucerească și artist cu de- 
stulă discreție, în confesiile lui directe. 


* 
* * 


Este o caracteristică a epocii literare ante-belice: mulțimea po- 
ziţiilor teoretice care au frământat-o. Epocă de prefaceri politice 
şi sociale, de conflicte puternice şi de ideologii adverse, ireductibile, 
cel puţin în principiu, peisajul literar al vremii nu poate fi înțeles 
pe un plan pur artistic. Neexceptând nici pe Maiorescu, a cărei 
politică teoretică și practică, de nuanță conservatoare, l-a răpit 
repede acţiunii culturale, toţi animatorii veacului apus au pornit 
nu dintr'o ideologie literară sau dintr'o concepţie de artă, ci din 
câmpul ideilor militante. Insuși junimismul, la Eminescu și Cara- 
giale, s'au dublat de o concepţie socială și politică, oricât sferele 
artei lor ar fi depășit lupta directă și imediată. Astfel că ideologia 
politică junimistă, mai aproape de conservatismul țărănesc semă- 
nătorist, a fost mai violent atacată de socialismul lui Gherea și de 
poporanismul lui C. Stere și G. Ibrăileanu. Prin simpatia exclusivă 
pentru clasa rurală, s'ar părea că semănătorismul și poporanismul, 
dacă nu se confundă, s'ar acoperi în bună parte. Dar dacă materialul 
artistic e comun, dacă amândouă curentele se întâlnesc în adversi- 
tatea faţă de junimism, semănătorismul este, cu siguranţă, aripa 
dreaptă a țărănismului literar, iar poporanismul aripa lui stângă. 

Critica lui Gherea aduce o nouă metodă de cercetare față de 
critica estetică, formală, maioresciană; explicând opera de artă 
prin factorii mediului social, ai economiei și ai psihologiei de clasă 
a scriitorului, critica își pierde autonomia, de sigur, dar își lărgește 
perspectivele; din judecătorească și principială devine dogmatică 
şi militantă. Nu știu astăzi în ce măsură critica lui Gherea, aplicată 
la opera de artă, explică într'adevăr; aș fi înclinat să spui că mai 
curând răstălmăcește, că trece printr'un sistem militant pe scriitori 
şi că mai mult propovăduește o orientare a literaturii, în spre 
problemele sociale şi în spre semnificaţia lor economică. Influența 
lui Gherea, cu toată noutatea relativă a criticii lui literare, a fost 
mai adâncă în problemele sociale ale timpului. Indiferent de solu- 
ţiile practice ale Neoiobdgiei, acest studiu pune în circulație o sumă 
de probleme practice și serveşte drept diagnostic al maladiilor unui 
organism politico-economic. In fond, valorile literare impuse de 

junimism, (Eminescu şi Caragiale) sau chiar de semănătorismul 
de baladă şi idilă a lui Coşbuc — nu sunt negate de critica lui 
Gherea. Ele îi servesc să facă, indirect, critica structurii politice 
şi economice a ţării. 

Mai sensibil la ideologie și mai depărtat, dacă nu chiar fără să 
aibă niciun interes, pentru problemele economice, G. Ibrăileanu, 
în Spiritul critic în cultura românească, analizează tendinţele liberale 
şi reacționare ale epocii junimiste și pașoptiste, căutând un sprijin 
doctrinar în poporanismul lui Alecu Russo. Ducând mai departe 
consecințele revoluţiei politice liberale, Ibrăileanu o extinde şi 
asupra păturii rurale, care, în treacăt fie zis, nu interesase decât 
doi pașoptişti, pe Kogălniceanu și Bălcescu. Poporanismul desco- 
peră însă nu un popor tradiţie, depozitar al virtuţilor etnice, cât un 
popor proletarizat, alături de intelectual, care are datoria morală 
să-l privească cu simpatie şi să-i scoată în lumină suferințele. 
Dacă ideologic, Ibrăileanu manifestă o consecvență destul de 
strânsă, în practica lui critică, n'a fost atât de consecvent popora- 
nist. Lungul studiu despre d. Brătescu- Voinești teoretizează asupra 
clasei boernașilor provinciali, simpatici și junimismului și semănă- 
torismului, asupra distincției sufletelor aristocratice, înclinând 
cel mult pentru o artă a micului burghez, plin de toate virtuțile 
şi unic refugiu al delicateţii de simţire. Când vorbeşte apoi de 
valorile poetice ale prozei d-lui M. Sadoveanu, G. Ibrăileanu re- 
nunţă la orice consideraţie de ideologie poporanistă; iar când, în 
analizele lui estetice, spre bătrâneţe, se apleacă asupra operii lui 
Eminescu şi Caragiale — putem spune că face abstracţie de ele- 
mentul ideologic, lăsându-se furat de consideraţii psihologice, 
estetice, istoric-literare și cel mult sociologice, asupra lui Caragiale, 
fiindcă însăși viziunea lui era socială și morală, în același timp. 
Stânga literară poporanistă se revarsă în acțiune şi simpatie teoretică, 
mai ales la Ibrăileanu, ale cărei teorii ultime asupra « specificului 
naţional » aparțin mai mult dreptei literare. Formula pitorească 
a d-lui H. Sanielevici, despre «poporanismul reacționar» se potrivește 
mai curând criticului oficial al poporanismului decât scriitorilor. 
Aceeaşi derogare dela ideologie, în practica lui critică, o observăm 
şi în prețuirea, foarte îndreptăţită, pe care Ibrăileanu o acordă operii 
lui C. Hogaș, al cărui sentiment de nomad și de păgân aproape, 
în fața naturii, e departe de orice amestec ideologic poporanist. 

Dacă a existat, într'adevăr, un ideolog poporanist consecvent 
cu sine (până şi în rarile încercări de critică) un suflet răzvrătit 
care să fi trăit nu numai ideea, dar și practica ei — acesta este, cu 
siguranță, C. Stere. Cronologic, epopeea lui Vania Răutu se petrece 
înainte de război, adică în plină domnie a Regelui Carol I, iar 
psihologia lui de basarabean revoluţionar este a unei colectivități 
intelectuale stăpânită de socialism; am putea, fără greș, să anexăm 
romanele lui C. Stere acestei epoci. Apariţia lor târzie se datoreşte 
unui proces necesar de cristalizare a faptelor trăite în ficțiune; 
însăși tehnica tolstoiană a ciclului Jn preajma revoluției ne fixează 
în alt timp, iar climatul lui moral este, fără îndoială al veacului 
trecut. 

Când apar semănătorismul și poporanismul, Maiorescu era 
efectiv retras din critică; o retragere de bună voie, o eliminare con- 
ştientă din mijlocul luptelor literare, fiindcă însăși concepția 
maioresciană despre critică era o concepţie restrânsă; socotind-o 
numai îndrumătoare şi « judecătorească », fără s'o practice în însăși 
adâncimea ei analitică, în puterea ei de creație, Maiorescu fixase totuși 
principiul cel mai fecund al criticei: planul estetic pe care trebue să 
se exerciteze. Anexată sociologiei militante şi politicei, încurcată 
în diferite ideologii, i-a lipsit criticii române, în a doua jumătate a 
veacului trecut, o personalitate puternică, s'o ducă mai departe din 
punctul în care-o părăsise Maiorescu. Despre activitatea d-lui 
Mihail Dragomirescu, dela Convorbiri critice, putem spune astăzi, 
cu justă vedere, tot binele, dar ne putem exprima și toate rezervele. 
Căci dacă, teoretic, planul pe care d-sa se situa era cel adevărat, 
cel mai fecund pentru o critică strict artistică, în practica ei altele 
au fost derivaţiile către care ea s'a îndreptat. Reducând analiza la 
elementele ei didactice, urmărind el însuși să-şi formeze o «şcoală 
nouă », adică să aibă partizani și fatal adversari, d. M. Dragomirescu 
limita, prin temperament, sensul neo-maiorescian al acţiunii sale, 
De altfel, dincolo de maiorescianism, ca punct de plecare, concepția 
sa critică ducea la o altă ideologie, la cea estetică, așa cum a dove- 
dit-o desfășurarea ulterioară a ideilor sale; a lupta, teoretic, în 
contra semănătorismului, poporanismului și a gherismului a 
devenit pentru d. Dragomirescu un scop esenţial, un scop în, sine, 
în timp ce ar fi trebuit să adânceasă, prin studii ample, fecunde, 
punctul de vedere estetic, instaurat de Maiorescu. La drept vorbind, 

— «şcoala nouă» nu continua «direcția nouă », ci căuta să i se 
substitue. Substituire care presupunea însă nu atât o înnoire de 
principii, cât înnoirea însăşi a practicei critice, adâncirea şi personali- 
zarea ei, Reacţiunea d-lui Dragomirescu și-a avut însă meritul necon- 
testat, chiar dacă i-am acorda şi numai caracterul unui avertisment, 

Critica își manifestă însă primele svâcniri de independenţă, 
autonomia ei, desbărată de ideologii şi dogmatisme, prin critica 
impresionistă, care se mulțumea să surprindă și să sugereze senzaţia 
literară directă, provocată de opera de artă. Mai rudimentară şi mai 
gazetărească, mai lipsită de perspectivă, la Ilarie Chendi, ea se va 
constitui, într'o nouă evoluție, în critica impresionistă a d-lui 
E. Lovinescu, Neutralitatea ei ideologică este o garanție mai mult, 
deşi adevărata afirmare a criticii d-lui Lovinescu trebue s'o vedem, 
în perioada post-belică; o menţionăm aci, în începuturile ei, fiindcă 
e necesar să dăm un tablou cât mai complet al divergenţelor de 
metodă și temperamente, în căutările însăşi ale criticii noastre 


moderne. 


* 
* * 


S’ar putea face un paralelism instructiv, între ceea ce am numi 
purificarea conceptului literar de ideologie şi purificarea conceptului 
critic de aceleași diverse ideologii, care sunt tot atâtea puncte fixe 
de dogmatism, Rolul acesta i-ar fi putut reveni lui Ovid Densu- 
şianu, a cărui rupere bruscă de sămănătorism se face în baza unui 
principiu de artă pură, în virtutea unui spirit mai larg de înțelegere. 
Şi totuşi a fost să fie altfel. Ovid Densușianu a avut mari merite 
ştiinţifice, în folklor și filologie, dar era spiritul cel mai puţin 
înzestrat pentru critică. Din aversiune pentru celelalte curente nu 
se poate face critică; cel mult polemică şi literatură; polemică 
minimală a făcut şi Densuşianu, contra tuturor animatorilor 
literari ai vremii; poezie a făcut de asemeni, într'o izolare nobilă 
şi cu o îndărătnicie demnă de stimă. 

Anti-sămănătoristă şi anti-poporanistă, în mod programatic, 
Viaţa nouă n'a impus totuși niciun talent de valoare celor combă- 
tute sau ignorate, din curentele adversare. Prea academică, în 
însăşi pretențiile ei de inovare, acțiunea ei este de natură mai curând 
pedagogică, fiindcă a atras atenţia, sistematic, asupra unei poezii 
ignorate oficial la noi. Sămănătorismul și poporanismul nu depă- 
şiseră formula romantică a poeziei; tematica ei, chiar şi la Mace- 

donsky, se rotește în jurul romantismului și parnasianismului, 
oricâte infiltraţii formale de simbolism am întâlni la poetul Nopfilor. 
Critica lui Ovid Densuşianu oficia ceremonios pe altarul Artei 
pure, fără să poată ralia forțele prime ale modernismului; de altfel 
Viața nouă începea cum trebue să sfârșească un curent literar: 
prin formele lui academice. Vorbeam de valoarea de pedagogie 
artistică a criticii lui Densuşianu; într'adevăr, prin cursurile lui 
despre poezia nouă franceză se introduceau, în atmosfera noastră 
literară, nume şi opere necunoscute, se înfățișau procedee deosebite 
şi sensibilități individuale cât mai variate. Pentru Densușianu, 
simbolismul era el însuşi mai puţin o estetică precizată, cât o 
manifestare a « spiritului latin », deci un fel de izvor nou de spiri- 
tualitate, în opoziţie cu romantismul eminescian, de obârşie ger- 
mană. Salutară chiar prin acțiunea ei negativă, Viaţa nouă are 
meritul de-a fi destins, în bună măsură, receptivitatea pentru o 
poezie într'adevăr nouă, pentru alte moduri de a simţi și pentru 
o revoluţie formală, în versificaţie, în limbă şi în teme. 

Destinele literaturii noi se făureau însă departe de oficinile 
criticei oficiale, în reviste efemere sau în publicaţii obscure; gustul 
eclectic dela Noua revistă română şi dela Flacăra, chiar dacă ostili- 
tatea criticei oficiale o împiedeca să se ralieze la simbolism, făcea cu 
putinţă și încercări care se abăteau dela curentele dominante. Simbo- 
lismul însuşi fusese oficial recunoscut, în poezia d-lui Minulescu. 
Apariţia unor nume ca Bacovia, I. Vinea, Adrian Maniu sau Tudor 
Arghezi avea sensul unui preludiu; sfârșitul epocii literare, din 
preajma războiului, are ceva din atmosfera politică a timpului: 
de entuziasm şi nehotărire, de aprigă înţepenire în tradiţie şi de 
speranţe tinereşti, nelămurite. Cei doi ani de neutralitate (1914— 
1916), înainte de marele efort colectiv al naţiunii, sunt, în unele 
privinţe, și ani de neutralitate literară. 

După campania din 1916, triumful militar pare să fi ferecat 
în zale şi puterea de luptă a forțelor noi literare, care se vor afirma, 
într'o impresionantă campanie a spiritului; cele două decenii urmă- 
toare schimbă faţa scrisului românesc contemporan; şi oricâte 
controverse ne-ar mai agita astăzi, în jurul valorilor unei generaţii, 
care şi-a spus mai mult decât un cuvânt, putem oricând încheia un 
bilanț, fără doar și poate, excedentar. 

POMPILIU CONSTANTINESCU 


18 06—10914 


Nu este nimeni, căruia să-i fi scăpat orientarea culturii noastre 
din ultimii ani. 

Până de curând, în desăvârșit acord cu năzuințele politice 
ale vieţii de Stat, care se alăturau unui conformism democratic 
european, literatura își potrivea formele după tiparele aduse de 
peste graniță, cu o voință limpede de încadrare în aceeași unitate 
continentală. 

Chiar dacă între noi erau scriitori care, zicându-și tradiționaliști, 
se opuneau tendinței de contopire în europeismul literar, ei 
înșiși ca înfăptuitori ascultau, fără să simtă, de mișcarea celor mai 
mulți. 

E cunoscut astfel cazul frumoasei reviste Gândirea. Pornită dela 
Cluj în 1921, cu gândul de a reprezenta literatura unei Românii 
unite, de d. Cezar Petrescu, odată mutată la Bucureşti şi condusă 
de d. Nichifor Crainic, publicaţia își asumă o directivă tradiţio- 
nală — în general și chiar o doctrină ortodoxistă — în particular, 
Ideea noului conducător era să se împotrivească acelui fel de inter- 
naţionalizare a literaturii, la care bănuia că poate duce dependența 
prea strictă de formele culturii franceze. 

Dar contra-îndrumarea, după cum s'a observat la timp, nu 
arăta o mișcare a fondului sufletesc propriu, ci desvolta cultural 
sugestia eseistului german Kayserling despre o posibilă renaștere 
ortodoxistă la noi, în căutarea căreia, pentru poeţii revistei, aju- 
torul venea dela catolicul Rilke. 

Cu gestul de a ne regăsi în noi înșine, numai respingând in- 
fluența franceză și primind în schimb una germană, ne regăseam 
prin urmare în aceeași Europă, de care ne feream. Incât, pe drept 

cuvânt, putem spune că, modernistă sau tradiționalistă, literatura 
noastră de după marea unire, în întregime, are mișcări oarecum 
comandate. 

Dela un timp, lucrurile par a fi început să stea altfel. Datorită 
aceloraşi împrejurări felurite, dintre care unele țin de transfor- 
marea spiritului public, iar altele — de voința conștientă a insti- 
tuţiilor îndrumătoare, cultura ni se orientează dela sine către 
realitățile românești, 

Literatură modernă se face încă și azi, dar cu câtă moderație 
în formă și în debit față de acum numai zece ani ! De unde altădată, 
alături de scriitorii noui, clasicii nu se tipăreau decât în ediți 
şcolare, critica timpului nemişcându-se din mijlocul producţiei 
curente, astăzi evenimentul de cultură cel mai însemnat este retipă- 
rirea științifică a marilor noştri scriitori, care coincide în chip 
fericit cu diferite studii critice despre ei. 

Nouile ediţii din Hașdeu, Odobescu, Caragiale, Creangă, Iosif, 
Macedonski și câte vor mai apărea încă din grija Fundației pentru 
Literatură şi Artă « Regele Carol II » dau culturii noastre din ultimii 
ani trăsătura distinctă a voinței de întoarcere la izvoarele proprii. 
E un fel realist, acesta, de a ne descoperi pe noi nouă înșine, fără 
îndemnuri teoretice şi exterioare, 

La încheierea campaniei editoriale abia începută, se va vedea 
mai bine că retipăririle Fundației tind să ridice în conștiința citito- 
rilor şi scriitorilor deopotrivă — o epocă în care s'a formulat deplin 
identitatea noastră culturală. 

Care este acea epocă, se poate vedea din reeditările de până 
acum: dela Hașdeu până la Iosif, aproximativ dela 1866 până la 
1914 sau dela venirea ca Domnitor a Prințului Carol I până la 
moartea lui ca Rege. A medita asupra acestor scriitori este a me- 
dita asupra literaturii din timpul domniei primului nostru Rege. 

Există dar o perioadă în cultura română, căreia să i se poată 
zice «epoca lui Carol I»? S'ar părea că împrejurările nu favori- 
zează răspunsul afirmativ. 

Mai întâi suntem obișnuiți să legăm perioadele culturale numai 
de numele acelor Suverani, care au înțeles să intervină direct în 
destinul artelor. S'a spus «epoca lui Ludovic XIV », după cum la 
noi se va spune timpului, pe care îl trăim, «epoca lui Carol II». 

Regele Carol I, este adevărat, n'a condus efectiv, cu mână 
proprie, avântul de creaţie al vremii. Consolidarea Tronului și 
Neatârnarea țării până la 1900, iar până la 1914 organizarea politică 
şi economică au fost preocupările Sale de căpetenie. 

Cum însă o bună parte din literatura timpului este inspirată de 
fericitele evenimente naţionale, la care Regele însuși a îndemnat 
şi a preșezut, cum există cu alte cuvinte o literatură naționalistă a 
Neatârnării, a ideii de Regat și a războiului din 1913, putem vorbi, 
dacă nu de o epocă anume, cum credem noi, de impulsul patriotic 
și eroic dat literelor române de domnia Regelui Carol I. 

In al doilea rând, ceea ce pare a fi împiedecat pe istoricii lite- 
rari să dea numele întâiului nostru Suveran desvoltării culturale 
dintre 1866 și 1914 — este distribuirea tendințelor acestei perioade 
între un sfârşit şi un început de veac. Așa dar o altă obişnuință 
a gândirii omenești, aceea de a vedea unitățile spirituale coinci- 
zând cu cele istoric-calendaristice, cu mult mai puternică decât 
prima, li se ridică în faţă. 

Atât de hotăritor este pragul lui 1900, care împarte în două 
domnia Regelui Carol I cât şi cultura timpului, încât însuși spi- 
ritul capabil de mari sinteze al d-lui N. Iorga s'a manifestat cedant. 
Concepând istoria literaturii în legătură strânsă cu istoria spiritului 
public și deci cu cele mai însemnate date naţionale, d-sa își inti- 
tulează un capitol de cercetări «literatura românească în epoca 
Unirii și în Domnia lui Vodă-Cuza », dar despre putinţa unui sub- 
titlu de istorie literară cum ar fi «epoca Regelui Carol I » nu ni se 
spune niciun cuvânt. 

Mai mult, încă. D. prof. N. Iorga, cu ochii la hotarul dintre 
cele două veacuri, deși intuind limpede unitatea de cultură care 
ar fi trebuit să-l acopere, descifrează sfârșitului de secol un sens, 
iar începutului veacului nou — un altul: până la 1900, ideile vremii 
îi apar grupate în izbânda pe care o numeşte « crearea formei », 
iar după aceeași dată sforțările toate i se prezintă ca mergând «în 
căutarea fondului ». 

Disciplinarea unui vast material de istorie literară impune, se 
înţelege, secționări metodice chiar acolo unde există convingerea că 
se secționează o unitate vie, cum este epoca 1866—1914. Şi, la d. 
prof. Iorga, dacă mar fi decât ideea clasică a putinţei «formei » şi 
« fondului » de a se realiza deosebit, aplicată la două perioade de 

cultură consecutive, ceea ce presupune că se vorbește de fapt despre 
una și aceeași perioadă întregită în doi timpi, o asemenea convingere 
se deslușeşte dintr'odată. 


Că epoca nouă se deschide odată cu suirea pe Tron a Regelui 
Carol I, nu mai încape nicio îndoială. In timp ce generaţia «eroică» se 
stinge, tinerii vremii organizează alte publicaţii și plănuesc direc- 
tive mai realiste. 

Bălcescu dispăruse de cu vreme. Eliade îmbătrânit, dar mai 
ales lovit de un discredit, pe care îl provocase cu ciudăţeniile firii 
sale, în conflict cu instituţiile de cultură ca și cu noua domnie, 
este împins din singularizare în singularizare până la ţinuta de 
profet dezafectat; va muri la 1872. Grigore Alexandrescu, țintuit 
mai bine de douăzeci de ani de o moarte mereu amânată, era un 
scriitor sfârșit, o umbră glorioasă care va sfârși și ca om în 1885. 
Bolintineanu, oricât l-ar fi mai ajutat cunoscuta lui facilitate de 
compunere, din care acum izvorăsc biografii de voevozi şi drame 
istorice și epopei și poeme care de care mai veștede, ca fost ministru 
al lui Cuza — regimul nou instaurat îl va ţine departe și de viața 
publică până când va muri, ospitalizat de prieteni, la câteva luni 
după Eliade. Un bătrân care nici el nu se mai vedea ascultat, deși 
își impusese chiar Academiei convingerile sale în totul Îatiniste, 
şi care va pieri în 1881, era de asemenea Laurian. 

Dintre moldoveni, Alecu Russo dispăruse din 1865. De Costache 
Negruzzi nici nu se mai vorbea. lar Kogălniceanu, fiind fost 
primul om politic al regimului Cuza, va lâncezi politiceşte, dar și 
mai mult culturalicește, deoarece ca ministru va mai fi folosit de 
Ion Brătianu, în timp ce ca om de cultură va fi încetat cu totul 
de a juca vreun rol. Singur Alecsandri, om aproape de cincizeci 
de ani în 1866, va rămâne să fie luat în seamă de noua generaţie 
ca şi de noul regim. 

In acest moment istoric de stingere sau numai ștergere a 
luptătorilor pentru o cultură națională, tineretul moldovean se 
organizează la Iaşi, întrun cerc de prieteni instruiți în școlile 
Apusului, și pornesc să dea, cu activitatea lor, noului Stat un 
conţinut adevărat. 

Pentru aceasta, tinerii ieşeni ai timpului, dintre care amintim 
numai pe Maiorescu, pe Carp și Iacob Negruzzi, se pun în con- 

tact cu spiritul public, pe care îl vor influența potrivit cu ideile 
lor, prin conferințe foarte cercetate și prin revista Convorbiri 
Literare din 1867. 

Realişti în concepția despre cultură cât şi despre politică, 
«junimiștii » vor inaugura lupta pentru îndreptăţirea formelor 
românești de cultură şi de Stat printrun conținut echivalent; 
se vor institui ca vamă a formelor importate; vor milita împo- 
triva Statului liberal (susținând însă pe prințul strein, de care 
se simțeau apropiați prin educația germană comună) ca și împo- 
triva liberalismului culturii. 

Vor căuta mai întâi să câștige de partea lor spiritul public 
prin învățământ, literatură și ştiinţă — și îl vor câștiga; vor 
încerca să-l dobândească şi prin politică, chiar strămutându-se 
la Bucureşti, dar nu vor izbuti. Căci, sub domnia Regelui 
Carol I, dacă junimismul ajunge să stăpânească în cultură, libe- 
ralismul învinge în politică. 

Dar pe tărâmul cultural, care singur ne interesează, convorbi- 
riştii, ca să-şi impună vederile, combat cu succes aproape totul. 
De aceea ei se trezesc în polemică cu mai toate publicaţiile și 
scriitorii vremii, cu Haşdeu dela Traian şi Columna lui Traian, 
cu V. A. Ureche, Petre Grădişteanu și Pantazi Ghica dela Revista 
Contemporană, cu Gherea dela Contemporanul, cu Aron Densu- 
șeanu dela Revista critică-literară din laşi, cu Macedonski dela Li- 
teratorul şi cu «jurnalele din Austria » în bloc. 

Numai pe Alecsandri, dintre mai vârstnici, îl cruță și, în ciuda 
tuturor insinuărilor strecurate de adversari în legătură cu glorifi- 
carea peste măsură a lui Eminescu, chiar îl cultivă. Alecsandri însă, 
se purta ca un senior al literelor române, colaborînd fără deosebire 
la mai toate revistele timpului (care ar fi dorit să-i capete fiecare 
exclusivitatea), neuitând nici publicația lui Macedonski. 

Dar apariția primilor noştri mari scriitori, Eminescu, Creangă, 
Caragiale, Slavici, Coşbuc, etc..., publicați de Convorbiri, va con- 
cretiza pentru orice adversar rezultatul campaniei junimiste, pe care 
foştii dușmani înşişi îl vor ratifica, devenind în cele din urmă cu toții, 
afară de puţini ca Macedonski, colaboratori ai Convorbirilor. Şi este 
sigur că nici directorul Literatorului n'ar fi lipsit dela înfrăţirea tabe- 
relor, dacă ar fi avut un caracter mai acomodant. Nu-şi citise el 
Noaptea de Noemvwrie, chemat de Maiorescu, la «Junimea » în 1882? 

In sfârşit triumful junimismului în cultura română era deplin. 
Incât pe drept cuvânt se socotește că anul venirii Domnitorului 
Carol I încheie o epocă eroică, sleită dela sine, şi deschide alta — 
de realizări superioare. Este anul în jurul căruia, cu excepția lui 
Alecsandri, care își va reînoi inspirația mereu, se petrec două 
mari generații: una a bătrânilor care intră în umbră, iar cealaltă — a 
tinerilor, care vor formula efectiv identitatea noastră morală şi 
estetică. 


Că această epocă se încheie cu 1914, cu alte cuvinte că față de 
1866, anul încetării din viață a Regelui Carol I are aceeași însem- 
nătate istorică, este tot atât de evident. Oamenii vechi ai « Ju- 
nimei », câți mai rămăsese în viață, ca Maiorescu şi Carp, câștigați 
definitiv de politică şi bătrâni, sfârșesc la câțiva ani după 1914. 
Eminescu şi Creangă erau morți de mult, de douăzeci şi cinci de 
ani. (Slavici va dăinui până în 1925, dar acoperit de oprobriu pentru 
filogermanismul său din timpul războiului; deasemeni Iacob Ne- 
gruzzi, rămas ultimul dintre juniunişti, dar de mult fără glas). 
Coșbuc piere şi el în curând. Caragiale moare în 1912 la Berlin. 
Chiar post-junimiști mai tineri ca Anghel, Iosif şi Chendi vin la 
rând şi se aruncă în gol. Aşa dar o serie nouă de oameni, isto- 
viţi şi ei sau numai întrerupți, cedează rândul în moduri 
diferite. 

Insă gruparea de tineri, pentru ca simetria cu ceea ce se în- 
tâmpla cu cincizeci de ani în urmă — la 1866 — să fie perfectă, 
grupare din care să se ridice cârmuitorii literaturii viitoare, nu 
se mai arată, scriitorii find împărțiți între publicaţii care nu mai 
aspirau să dea directive. Obosite de polemici în jurul ideilor pe 
care nu le sprijină opere propriu zise, revistele dintre 1910 și răz- 
boiul pentru reîntregire se reprezintă prin tipul eclectic al Flacări, 
înființată acum, și prin acela liber, cu totul liber, al Nouti Reviste 
Române, pornită încă’ din 1goo. Continua să apară și vechea 
Convorbiri literare, slăbită însă în forța ei de îndrumare; condusă, 
după Iacob Negruzzi, de Bogdan și d. Mehedinţi, glorioasa revistă 
coborâse în deplină inactualitate. 

Tendința generală în acest timp, amintindu-ne, pe lângă Flacăra 
şi Noua Revistă Română, de Insula d-lui Minulescu, de Simbolul vii- 
torului dadaist Tristan Tzara și mai cu seamă de Viața Socială a d-lui 

N. D. Cocea şi Cronica d-lui T. Arghezi, mergea acum către 
înoirea formulei literare, către un alt gust, poate mai artificial, 
sigur — mai rafinat. Noua mişcare însă, care se schița fără în- 
demnuri ideologice, din propriu impuls, fiind a atâtor publicații 
cam în același timp (scriitorii noui găsiseră și un ziar în care să-şi 
tipărească inovările — era Seara lui Bogdan-Piteşti), nu s'a putut 
limpezi chiar atunci, căci marele război se aprinse şi pentru ţara 
noastră, 

Ceea ce a urmat după încheierea păcii, se ştie: oameni noui — 
literatură nouă, chiar dacă oamenii, cum am văzut, își ziceau tradi- 
ţionaliști. 

Ca altă dată Alecsandri care răspunsese la chemarea a două 
generaţii succesive, numai dd. N. Iorga şi M. Sadoveanu au 
continuat să lucreze cu o tinerețe neajunsă nici de cei mai tineri 
din zilele noastre, fiind — dacă nu urmaţi — mereu admiraţi pentru 
geniul lor neistovit. Un adevărat miracol de longevitate creatoare 
i-a prezervat pe amândoi de bătrâneţi inepte, primul rămânând la 
vechea vigoare cărturărească, iar al doilea chiar sporindu-și, cu 
ultimele romane, capacitatea epică. 

In afară însă de aceste două excepționale personalități, nimeni 
de azi, în mod expresiv, nu mai face legătura dintre epoca dinainte 
şi aceea după 1914, când sufletul românesc — în aspirațiile lui 
literare — caută să-şi recompună altfel echilibrul pierdut. Sunt 
aproape lumi diferite, «înainte» şi «după», cu un alt fel dea 
simţi şi de a exprima, cu idealuri etice şi estetice streine unele de 
altele, cam în acelaşi chip cum respiraţia literară de după 1866 era 
alta decât aceea a unui Eliade și Bălcescu sau Kogălniceanu şi Russo. 


Istorici noştrii literari grupează însă faptele acestei perioade 
culturale, ale cărei margini noi le vedem la începutul și la sfâr- 
şitul domniei Regelui Carol I, după criterii deosebite. Fie ei 
dd. N. Iorga şi E. Lovinescu, spiritele cele mai opuse în materie 
de interpretare literară ceea, ce îi unește este chipul comun de a 
secționa epoca prin 1900. Mişcarea Sămdânătorului, care inaugurează 
veacul, e altceva decât ce se cunoştea înainte: o renaştere — susține 
d. Iorga, o decădere — contrazice d. Lovinescu. 

Vom încerca să arătăm că (sămănătorismul » a fost de fapt 
numai o continuare, un accent mai puternic pus pe unul din ele- 

mentele sintezei culturale dela sfârșitul veacului trecut, după cum 
alte mișcări paralele cu ea preferau să ia laturi diferite ale aceleeaşi 
sinteze. Și prin urmare, alături de Sămănătorul, vom numi atât 
Convorbirile critice cât şi Viaţa Nouă ca publicaţii care după 1900 
au dus mai departe câte o singură direcţie fie junimistă, fie numai 
a timpului Țunimez, 

Dar mai întâi, care este poziția «sămănătorismului » față de 
Maiorescu ? Criticul nostru, căruia i se lasă cinstea de a fi dat 
directive până la încheierea veacului XIX, dovedise înțelegere faţă 
de orice manifestare literară, cultă sau populară; ceea ce îiatrăsese 
dezaprobarea, fusese tendința la o formulă sau alta, estetismul lui 
Macedonski sau românismul ostensibil al atâtor anonimi din epocă. 

li plăceau Poeziile populare, Pastelurile şi Ostașii noștri de V., 
Alecsandri, gusta pe Creangă și Slavici, care exprimau un adevăr 
de simţire românească indiscutabil, și chiar scrisese la 1872 în 
Direcţia nouă: « Noua direcţie, în deosebire de cea veche și căzută, 
se caracterizează prin simțimânt natural, prin adevăr, prin în- 
ţelegerea ideilor ce omenirea întreagă le datorează civilizației apusene 
şi totodată prin păstrarea și accentuarea elementului naţional ». 

Conducătorii Sămânătorului, aşa dar, vor descompune idealul 
artistic maiorescian, cultivându-l pe o singură latură în dauna 
celeilalte: «elementul național» va deveni copleșitor, «ideile ce 
omenirea întreagă le datorează civilizaţiei apusene » fiind socotite 
ca primejdioase, 

Dar în același timp cu acțiunea « sămănătoristă », care continuă 
unilateral punctul de vedere convorbirist, însăși consacrarea 
scriitorilor proeminenți, apăruţi între timp, vine tot dela Maiorescu, 
care — dacă nu-i prezenta mai amplu în articole speciale, cum 
făcuse pentru Alecsandri și Eminescu, îi semnala în ediţiile succe- 
sive ale Criticelor sale și îi încorona cu premii academice în plin 
« sămănătorism ». Amintindu-și bine ceea ce susținuse cu privire 
la «elementul național» în Direcția nouă, Maiorescu se va simţi liber 
în 1906 să laude la Academie pe Octavian Goga şi pe d. M. Sado- 
veanu pentru inspiraţia lor românească, iar, de altă parte, să doje- 
nească pe Duiliu Zamfirescu pentru opiniile aspre, ce profesa, 
despre poezia populară şi poporanism. 

Cu aceste puţine lucruri amintite din nou, putem dar fi siguri 
că acțiunea directă a lui Maiorescu n'a încetat să se exerciteze 

până spre 1910, după cum nu încetase nici sub forma indirectă 
a continuării prin alții, chiar dacă era vorba de continuări unilate-"” 
rale. Căci, alături de Sãmåändtorul, care predica inspirația pur 
românească, în același deceniu, apare Convorbiri critice, revista 
d-lui M. Dagomirescu, care — împotriva « sămănătorismului » şi a 
derivatelor lui — va milita pentru autonomia fenomenului artei 
literare, pentru interesul exclusiv estetic al scrierilor, cu alte cu- 
vinte — pentru celalt element al sintezei maioresciene. După 1900, 
spiritul dela Conzorbiri literare dăinuia așa dar disociat, datorită 
fanatizării naţionale și estetice deopotrivă, rupte amândouă din 
aceeași veche stare de echilibru. 

In raport cu întreaga epocă zisă «junimistă » (1866—1900) și 
nu numai cu atitudinea lui Maiorescu, primul deceniu al veacului 
XX cu atât mai puţin este nou ca orientare literară. Publicațiile 
de scurtă durată, din acea vreme, dar cu înfățișare proprie față de 
Convorbiri literare, şi anume Contemporanul, Evenimentul literar 
şi Vatra sunt temeliile Sâmânătorului, ale Curentului nou, ale 
Vieții românești şi ale Cumpenei, adică ale acelor reviste care, după 
1900, vor da împreună coloratura de fond întâiului deceniu literar. 

Directiva critică a celei -dintâi o avusese Dobrogeanu-Gherea, 
pe a celei următoare — C. Stere (Șărcăleanu) secundat de G. 
Ibrăileanu, iar pe a ultimei — trei scriitori de vază: convorbiriștii 
Slavici, Caragiale și Coşbuc, dintre care cel din urmă, ca să scoată 
Sămănătorul la 1901, se va asocia cu Vlahuţă. 

Ca o dovadă mai mult că revista lui Coșbuc și Vlahuţă ţine cu 
rădăcinele ei de publicaţiile de pe vremuri ale lui Gherea și Stere 
este preluarea conducerii, la scurt timp, de către d. N. Iorga, fost 
colaborator în tinerețe al primilor noştri socialiști, dar evoluat 
repede, sub puterea eminescianismului politic, la naționalismul in- 
transigent, pe care îl va imprima și publicaţiei. 

Era firesc dar ca în curând cine mai rămăsese socialiști adevă- 
rați să se grupeze și să combată deformarea crezului comun de altă- 
dată. Ei apărură la Curentul nou şi, organizaţi mai puternic, la 
Viaţa românească, unde G. Ibrăileanu trebui să arate pe larg ce 
se înţelege prin « poporanism » spre deosebire de « sămănătorism ». 
Au urmat cele mai aprinse discuţii pe chestiuni mai mult de 
nuanţă politică, deoarece în materie de orientare literară, atât unii 
cât și alții cultivau « poporul », recomandau literatura ţărănească, 

impuneau valorile etnice, pretinzând dela scriitori opere în care 
să exprime «specificul național ». 

Ceea ce însemnează că încă odată noul veac se lega organic 
de sfârșitul celui încheiat, formând un singur trunchi. E perioada 
culturală cea mai omogenă; nicio diferență substanțială nu avem 
de înregistrat între 1866—1900 şi 1900—1914. 

Când însă, de altă parte, d. E. Lovinescu ia cunoscuta sa 
atitudine antisămănătoristă, considerând mișcarea ca o regresiune 
istorică la etnicismul lui Alecu Russo, scopul urmărit nu este 
solidarizarea începutului veacului nou cu veacul vechi, ci cură- 
țirea terenului de ceeace ar fi acoperit apariţia literaturii moder- 
niste. Aruncând «sămănătorismul» întrun trecut cât de fumuriu, 
micile încercări de literatură e sincronică » trebuiau să devină 
mai evidente. 

Dar, pentru istoria literară, datele nu se schimbau. Fie că 
Săâmânătorul, cum crede d. N. Iorga, fie că revistuțe ca Forța 
Morală, Linia dreaptă sau publicaţia mai organizată Viaţa nouă, 
cum crede d. Lovinescu, erau atunci organele regenerării noastre 
literare, care se anunţa, anul 1goo este socotit din amândouă 
părţile ca hotar între două epoci deosebite. 

Unei priviri libere de orice subiectivitate, lucrurile îi apar 
altfel. Nici modernismul începător dintre 1goo—1rgro nu diferă 
de ceeace, până la 1900, îl precedase. Litetratorul ca și întreaga 
activitate a lui Macedonski la alte reviste exprimase timp de 
douăzeci de ani mai nainte aceeași voință de noutate, simplă 
gesticulație a originalității, care se va continua întocmai cu Forfa 
Morală, Linia dreaptă şi Viaţa noud până către 1914, 


Așa încât domnia Regelui Carol I coincide cu un capitol măr- 
ginit aproximativ de urcarea pe Tron şi scoborîrea Lui în mormânt, 
dar capitol distinct şi cel mai însemnat, al istoriei noastre lite- 
rare. Cum să-l numim dar, decât «epoca literară a primului 
nostru Rege»? 

VLADIMIR STREINU 

In două moduri un suveran este reprezentativ pentru cultura 
din timpul domniei lui. Uneori printr'o influență nemijlocită pe 
care o exercită autoritatea regală, printr'o funcțiune activă şi 
selectivă, aşa cum a fost în «secolele » lui Pericle, August, ori acel 
al lui Laurenţiu Magnificul, Iuliu al II-lea, Leon X, ca să nu vor- 
bim de Ludovic al XIV-lea. Aceşti suverani, au avut mai mult 
decât influență, cuvântul potrivit ar fi chiar cel de participare, căci 
au stimulat pe creatori până în propria lor activitate, inițiind ade- 
sea operele, creind mediul necesar, actualizând cu alte cuvinte co- 
mandamentele artei. 

In opoziţie oarecum cu aceștia, stă alt grup de suverani, care 
au influențat cultura timpului lor doar prin mijlocirea politi- 
cului. E poate cazul reginei Elisabeta, dar mai sigur al reginei 
Victoria a Angliei, și am putea să spunem că e cazul Regelui 
Carol I. Sincer vorbind, într'o formă ori alta, aceasta e ordinea 
normală. 

In asemenea împrejurări e vorba de o biruinţă a politicului, 
transformată, încheiată de obicei într'o lungă domnie, în care 
jocul liber al valențelor istorice se realizează printr'un amestec 
structural, iar momentele de cultură, care sunt în asemenea condi- 
ţiuni şi de mare creaţie, fac mai curând parte din opoziţie, pe când 
în cazul suveranilor activi şi selectivi, creatori de artă se găsesc 
în cel mai deplin acord cu autoritatea, 

Asta nu înseamnă că suveranii care au influenţat cultura doar 
pe cale politică, nu au manifestat preferinţe precise şi cordial 
culturale, ca să zicem așa, față de fenomenul artistic din timpul lor. 
De cele mai multe ori însă, preferinţele lor erau nejustificate și 
favoriţii slăviţi un timp au fost dați apoi uitării, nimic ne mai 
amintind facticea strălucire de altă dată. 

In cazul Regelui Carol I, nu sar putea vorbi de preferinţe 
propriu-zis, în afară poate de V. Alecsandri, și aci prin Regina 
Elisabeta, totuși nu e mai puţin adevărat că valorile reale din această 
epocă au fost valori de circulaţie restrânsă, pe când scriitori ca 
Grandea, Teodor Șerbănescu, V. A. Ureche, V. Popp, Haralamb 
Leca, etc., au caracterizat gustul sincer şi adeziunea spontană a 
contemporanilor. 

In fruntea pleiadei de creatori adevăraţi, trebue să menționăm 
două opere de cea mai nobilă esenţă, după părerea noastră esenţa 
clasicismului românesc, în acest răstimp de o jumătate de veac 
nu numai de Renaștere ci şi de aşezare temeinică a literaturii 
xomânești. 

Alături deci de Eminescu și Creangă, poate şi de Duiliu Zam- 
firescu, Caragiale cu a sa «Scrisoare Pierdută », cu «Noaptea 
Furtunoasă » și « Conu Leonida », înseamnă de pe acum o creștere 
din ce în ce mai limpede în semnificaţiile ei, a fenomenului clasic 
românesc. 

Aproape pe același plan, « Vlaicu Vodă » a lui Alexandru Davila, 
înseamnă o nuanță specifică a acestui clasicism, care rostește 
întrun singur moment de artă, frământări tulburi de câteva 
veacuri ale istoriei româneşti și realizează o formă de liniște și 
echilibru clasic, dar de un specific al nostru, mai domol, în felul 
lui mai greoi, cu asprimi pe care nu le întâlneşti în limpiditatea 
clasicismului mediteranţan. Nu însă mai puţin lapidar. 

Astfel, amândoi izbutesc să creieze personaje de o vigoare 
artistică nemai atinsă până atunci și nici de atunci încoace, şi poate 
tocmai acest gol pe care-l simțim după ei, contribue să ne dea 
impresia și a celeilalte nuanțe de clasicism, care e simpla clasare, 
consacrare. 

« Scrisoarea Pierdută », o operă de «opoziţie », este o critică, 
ocolită pe meandrele artistice, dar nu mai puţin necruțătoare a 
politicului, primită cu admiraţie de o mică elită intelectuală, cu o 
înverşunată ori cel puţin pasivă rezistenţă, de restul conducătorilor 
(a trebuit să aștepte şo de ani, ca să poată împlini 250 de spectacole). 

Nu sar putea spune că drama « Vlaicu Vodă » are vreo legătură 
întrun fel sau altul cu persoana regelui Carol I. Se poate vorbi aci 
totuşi de o influenţă, fiindcă regele Carol I a fost cel care a numit 
pe Alexandru Davila director al teatrelor, iscată numat din 

faptul că regele cunoştea de aproape pe Alexandru Davila, ca fiu 
al colaboratorului său Generalul Dr. Davila, şi făcând să fie numit 
director al teatrelor, am avut astfel, ceea ce s'a numit mai târziu, 
epoca Davila, în teatrul matenal românesc, 

După cum am indicat încă dela început se poate vorbi totuşi de 
preferință și chiar de îndemn al Regelui Carol I, mai ales prin 
regina Elisabeta, în ceea ce priveşte teatrul lui Vasile Alecsandri, 
Se pare că mai tot teatrul în versuri « Despot Vodă», « Fântâna 
Blanduziei », « Ovidiu », etc., a fost scris datorită solicitudinei 
reginei poete 1). Oricare ar fi modul în care e judecat teatrul lui 
Alecsandri, nu ni se pare însă că el poate sta alături de cele două 
opere menţionate mai sus, deşi păstrează încă o mare valoare 
didactic culturală. 

In schimb, cel puţin printr'un Ștefan cel Mare de o măreție 
impresionantă, un adevărat moment de clasic românesc, « Apus de 
Soare » al lui Delavrancea, este pentru totdeauna înscris în marele 
repertoriu românesc, chiar dacă celelalte personaje ale dramei 
nu mai au același relief şi chiar dacă nici « Viforul » nici « Lucea- 
fărul » și nici « Hagi Tudose » ori «Irinel», nu mai pot pretinde 
această semnificaţie, 

Ar mai trebui poate să pomenim, continuând aceeaşi miş- 
care — deși pe un plan mai jos— pe Duiliu Zamfirescu, mare 
romancier, care mai ales prin « Poezia depărtării », a dovedit aceiaşi 
armonie a personalității pe care o vădeşte toată opera lui. 

Incheind consideraţiunile despre epoca regelui Carol I, în 
ceea ce priveşte literatura dramatică, ne îndoim dacă trebue să 
punem sub această lungă flamură istorică, teatrul tinerilor, pe 
atunci, A, de Herz, Victor Eftimiu, ale căror opere principale au 
fost toate reprezentate prin 1910—1914, după cum ne îndoim 
de asemeni dacă putem să cităm în această epocă « Răsvan și Vidra » 
a lui Hajdeu, publicată în 1867, când tânărul domnitor abia intrase 
în țară. 

Ca să redăm spiritul reprezentativ al societății în această 
epocă, ar trebui să spunem că autorii ei cei mai aplaudați au 


1) Premiera Fântânei Blanduziei la 22 Martie 1883 s'a dat în prezenţa 
Regelui Carol I (care venea de altfel foarte rar la teatru), a reginei Elisa- 
beta, apoi a lui Ion C. Brătianu, C. A. Rosetti etc, cu o sală tixită, 

fost V. A. Ureche, cu Vornicul Bucioc, Bengescu-Dabija cu al 
său Pgmalion, I. Malla (localizări) Haralamb Lecca cu Câinii 
şi Casta Diva și Emil Nicolau cu Fiul Ei, accentuând că poate în 
opera lui Haralamb Lecca această societate s'a regăsit fie şi cu 
pretenții reprobatoare, pe ea însăși. 

Trecând la teatrul propriu zis în structura lui materială, se 
cuvine să arătăm că dacă frumoasa clădire a Teatrului Naţional 
a fost inițiată de Bibescu Vodă şi inaugurată în 1852 de Barbu 
Știrbey (i se spunea atunci Teatrul cel Mare), Teatrul Naţional 
în forma lui actuală, poate fi socotit ca datând dela înființarea 
Societăţii dramatice din 1877, prin Ion Ghica. 

Intrun anume sens, în ceea ce privește pe actori, se poate 
spune că toate marile nume de până azi ale teatrului românesc, 
poartă pecetea epocii regelui Carol I. Dela Pascali, Caragiali și Milo, 
Eufrosina Popescu, etc., trecând prin generaţiile Grigore Manolescu, 
Nottara, Aristiza Romanescu, Maria Ciucurescu, Petre Liciu, Ion 
Brezeanu, Ion Petrescu, Ion Niculescu, Tina Barbu şi până la 
așa zisa generaţie Davila, suntem în plină epocă Regele Carol I, 
fiind vorba de o generaţie de interpreți care ne apar şi mai mari 
azi, în lumina crizei de actori a epocii de după război. 

Intr'un anume sens această epocă a Regelui Carol I a fost cu 
deosebire favorabilă unei mari ecloziuni de actori, căci această 
epocă în ciuda liberalismului ei nominal, a fost poate una dintre 
epocile cele mai sever compartimentate. Noua burghezie româ- 
nească a fost implacabilă cu valorile care nu erau economice ori 
electorale. Este epoca geniilor moarte la spital ori la ospiciu. 
Rareori au existat « declasări » mai totale, căci în vremurile monar- 
hiilor active, apropierea a fost totdeauna mult mai mare între 
autoritate şi creatorii de artă, pe când această burghezie sfârșea 
prin a reduce prin foame tot ceea ce era aspirație de independență 
în gândire şi simţire. Arta actoricească este una dintre cele care 
beneficiază mai mult de această compartimentare, pentrucă toate 
individualităţile jicnite, oprimate, nu mai aveau decât calea artei. . . 
Când un tânăr meritos dar «fără protecţie » nu poate deveni mai 
nimic în Stat, devine adesea actor, asemeni câtorva feciori de 
boieri (Millo, Nottara, etc.), care «se elimină singuri » din lumea 
lor. O societate burgheză e o societate care eliminând bohema o 
exasperează, o adâncește în ea însăși, ducând-o la paroxismul vir- 

tualităţilor ei. Lumea teatrului închisă în ea însăși, cu destinul 
ei va lupta cu altă ardoare decât un grup de funcționari artistici 
care înaintează le vechime «în așteptarea anilor de pensie». De 
aci de pildă destinul acelui Gr. Manolescu, Kean al scenei româ- 
neşti, la sfârşitul veacului trecut. 

N'ar trebui să se înţeleagă cumva că această burghezie era 
altfel indiferentă cu teatrul, căci nu trebue să se uite că veacul 
al XIX-lea a fost nu numai al aburului și al istoriei, ci şi veacul 
triumfurilor teatrale, al idolilor actori şi cântăreţi de pretutindeni, 
cu cai deshămaţi la trăsurile purtate prin oraș de tineretul entu- 
siast. Numai că acest entusiasm era de o nuanță specifică, avea ceva 
dintr'o dragoste ilegitimă, îngăduită numai la anumită vârstă, ori 
numai în anumite împrejurări. 

Burghezia românească iubea teatrul, dar aproape exclusiv în 
persoana marilor actori şi cântăreţi veniți în turneu. Atunci reţetele 
erau foarte frumoase. l 

Societatea dramatică nu putea juca însă în fiecare zi (matineele 
s'au introdus şi ele mai târziu) şi ca să subsiste trebuia să înscrie 
în repertoriul ei opere de înțelegere tare, şi de rând, ori piese 
menite să ațâțe simţirile... (« Minunică», Oh, bărbaţii, etc.). 
E adevărat că un fost președinte de Consiliu, fost și bey de 
Samos, un «prinţ » a primit sarcina de director, scriitorul I. Ghica, 
e adevărat că « fotoliul » acestuia a fost ocupat în urmă de câteva 
nume strălucite, între care şi Caragiale, nu e mai puţin adevărat 
însă că această epocă se caracterizează ca o epocă de actori mari, 
care joacă un repertoriu amestecat, foarte amestecat. 

Istoria orală a teatrului așează cu admiraţie, la loc de mare cinste, 
directoratul lui Pompiliu Eliade (1908—1911) care a eliminat de pe 
afișul teatrului repertoriul bulevardier, înlocuindu-l în bună parte 
cu marile capo-dopere ale teatrului universal, care a înlocuit tra- 
ducerile mizere, improvizate, necorecte, cu traduceri literare, care 
a răspuns cândva că «preferă excedentelor la casă, excedentele în 
suflete ». Bjornstjerne Bjoerson, Schiller, Courteline, Gogol, Henry 
Becque, Octave Mirbeau, Calderon de la Barca au intrat atunci 
în repertoriu, ca să nu vorbim de consolidarea prin spectacole de 
mare cinste (în locul traducerilor aproximative) a lui Sophocle 
Shakespeare, Racine. Tot lui i se datorează solicitarea lui Barbu 
Delavran cea de a scrie teatru, începând chiar cu Apus de Soare. 

«Școala lui Davila », care a fost director al teatrelor înainte și după 
Pompiliu Eliade, nu a însemnat o epocă de strălucire în repertoriu, 
deși ne-a dat un Hamlet excepţional în interpretarea lui Aristide 
Demetriad, cât o stabilire de frecvență între societatea timpului 
şi teatrul românesc; datorită relațiunilor lui personale în această 
«lume bună », datorită repertoriului monden « bulevardier » pe 
care l-a introdus prin teatrul lui Bataille şi Bernstein, cât datorită 
și faptului că pentru acest repertoriu el a fost un extraordinar 
regisor, creind din actorii obicinuiți, o echipă de actori atât 
de adaptaţi teatrului celor doi autori, încât i-au jucat cu o 
perfecţiune copleșitoare (D-nele Lucia Sturza Bulandra, Voiculescu, 
dd. Tony Bulandra, Ion Manolescu, Gh. Storin, alături de Rado- 
vici, au fost protogoniștii acestei prestigioase echipe, care a legat 
societatea de dinainte de război, de teatrul românesc.) 

In ceea ce priveşte idea unei literaturi dramatice originale, 
reprezentate prin teatru, ea este destul de firavă, nu în intenţiile 
directorilor, cât în preferințele publicului care dictează compor- 
tarea celor dintâi... In tot lungul răstimp de care ne ocupăm, 
reprezentarea normală a pieselor românești înseamnă un risc, 
fără să se excludă însă succesele surprinzătoare, sporadice. 

Concurat de arta nouă, cinematografică, e greu de spus dacă 
teatrul va mai cunoaşte în viitor — și ne gândim la teatrul euro- 
pean în genere, sub semnul căruia a stat și teatrul românesc — 
succesul social din trecut. E greu să ne închipuim, de altă 
parte, că operele caracteristice epocii Regele Carol I, Scrisoarea 
Pierdută şi Vlaicu Vodă, vor mai găsi în viitor realizări egale. 


CAMIL PETRESCU 


Domnitorul Carol la venirea în România (1866) 


dela 1877—78 


itorul Carol în campania 


Domn 


Domnitorul Carol trecând Dunărea la Nicopole (în anul 1877) 


Asaltul dela Griviţa (în anul 1877) 


Domnitorul Carol, Comandant Suprem al armatelor româno-ruse în împrejurimile 
Plevnei, 1877 


Defilarea primilor prizonieri turci înaintea Domnitorului Carol la Plevna (în anul 1877) 


Defilarea Gărzii de onoare înaintea Impăratului Alexandru al II-lea al Rusiei şi Domnitorului Carol 
în faţa palatului princiar (8 Iunie 1877) 


vezi e 


Regele Carol I şi Regina Elisabeta (în anul 1883) 


Regele Carol I cu Principele Carol la 1899 


Familia Regală (în anul 1913) 


CRONICI 


OCTAVIAN GOGA 


E un an de când Octavian Goga, membru în Comitetul de 
direcţie al revistei noastre, unul dintre poeții străluciți ai româ- 
nismului și fost mare ctitor al țării de azi, a plecat dintre noi. 

Dispariţia lui fulgerătoare a stârnit o uimire atât de dureroasă, 
încât ecoul ei stărue şi azi în viața neamului nostru. Atâţi gân- 
desc că în vremurile acestea, când întoarcerea gravă spre trunchiul 
ființei noastre etnice e o poruncă de neînlăturat, Octavian Goga 
ar fi putut fi din nou ca în 1916, trâmbițașul patetic al chemării 
celor de un sânge. E greu de spus cât de mult termenul acesta 
atât de convenţional de « pierdere națională » capătă o anume re- 
zonanţă de crâncen şi mare adevăr, atunci când este gândit despre 
Octavian Goga. E un sentiment pe care îl însemnăm aci, cu pri- 
lejul acestui întâiu popas al poetului în eternitate. Sag 


PAUL ZARIFOPOL 
CINCI ANI DELA MOARTEA SCRIITORULUI 


Se împlinesc cinci ani dela moartea lui Paul Zarifopol, dar 
amintirea lui este astăzi la fel de vie, ca și în primul moment al 
neaşteptatei lui plecări dintre noi. 

Nimic nu se năruie mai ușor, în cultură ca şi în politică, decât 
o mare popularitate, căci nimic nu este mai inconsistent și mai 
confuz. Publicul are memoria scurtă. El uită la fel de repede pe 
tribuni și poeţi, după ce-i aclamă. 

Paul Zarifopol a fost un scriitor cu totul nepopular. Poate că 
tocmai în acest lucru, este o garanţie de lungă supravieţuire. 

Scrisul său n'a fost.cunoscut decât într'un foarte restrâns cerc 
de cetitori. Om singuratic, spirit incisiv, prozator sobru, Zari- 
fopol este unul din acei scriitori, cari nu pot fi iubiți decât prin- 
trun act conștient de adeziune. 

De obiceiu, notorietatea literară se câștigă şi se propagă prin 
imitație. Lui Zarifopol însă i-a fost refuzat acest mod uşor de a 
recruta cetitori. Scrisul lui prezintă prea multe obstacole, pentru 
ca să fie primit fără răspundere personală. Lectura lui Zarifopol 
este o alegere, adică un act deliberat, un fapt prin care primeşti 
anumite valori, respingând altele. 

Prin formaţie intelectuală, prin atitudine, prin stil, Paul Zari- 
fopol era un scriitor de elită, în sensul eliminator al acestui cuvânt. 
El scria pentru cinci sute de lectori. Era eminamente făcut pentru 
ceea ce se numește ediția de tiraj restrâns. 


Intâmplător, cele mai multe studii și articole ale sale, au 
apărut totuşi în reviste şi ziare de mare răsunet, fără ca totuși 
să-și piardă caracterul lor propriu. In «Flacăra », în « Cuvântul 
liber » sau în « Adevărul », Zarifopol rămânea tot un singuratic, 
iar mulţimea cetitoare trecea neatentă peste foiletonul său, care 
păstra şi acolo, fără efort, fără ostentație, depărtarea lui naturală, 


Nu s'ar putea spune că Zarifopol a fost un scriitor de expresie 
severă. Ceea ce a oprit scrierile sale să aibe o mai largă răspândire, 
n'a fost cine știe ce presupusă deficultate de lectură. Zarifopol 
avea o peniță ageră, ironică, uneori rece, dar nu propriu zis lipsită 
de putere comunicativă. Altceva era probabil descurajator pentru 
marele public, în scrisul său: era riguroasa atitudine critică a 
intelectualului. Zarifopol n'a măgulit niciuna din ideile de succes, 
n'a respectat locurile comune, chiar când erau de mare prestigiu, 
n'a primit valorile stabilite prin «consens unanim ». Lectura lui 
era neconfortabilă, pentrucă impunea întrebări și îndoieli asupra 
lucrurilor celor mai solid așezate. În literatură, ca şi în morală, 
lipsa lui de prejudecată mergea până la ireverenţă. N’a avut niciun 
fanatism, nicio ipocrizie, nicio lașitate. In nicio ordine de idei, 
nu s'a supus prestigiului formal, pe care istoria sau societatea 
îl pot acorda unui fapt, unei cărți sau unei gândiri. Niciodată 
n'a renunţat la dreptul de a revizui pe cont propriu, adevărurile 
clasate. Nimic nu era «clasat» pentru acest om, care ţinea să 
verifice cu sensibilitatea și inteligenţa lui, lucrurile de primit 
sau de respins. 

« Noud ne râmâne în orice caz mângâierea gândirii lucide ». 

E o frază, care ar putea fi gravată pe o piatră în amintirea 
lui Paul Zarifopol. Ea rezumă o atitudine, o conduită, o morală 
de intelectual. 

Zarifopol supraviețueşte mai ales prin această atitudine. Scrie- 
rile lui sunt în bună parte, depășite materialmente de actua- 
litate. 

Problemele pe care și le-a pus în politică (vezi în « Registrul 
ideilor gingaşe », articolele din 1922 despre Rusia și Germania) 
sunt astăzi substanțial modificate. Chestiunile de literatură pe 

care le-a desbătut (Renan, Maupassant...) sunt și ele ieşite din 
rândul problemelor literare vii. 

Dar şi într'unele şi într'altele, Zarifopol a definit un anumit 
fel de a privi lucrurile, care rămâne mereu valabil. 

Cine este familiarizat cu opera lui Zarifopol, cunoaşte prin 
ea un anumit spirit, atât de clar precizat, încât după moartea 
scriitorului, se mai poate spune cu preciziune, care ar fi fost reac- 
țiunile lui față de evenimente. 

Când succesul unei cărți inferioare ne jignește, când o falsă 
idee triumfă, când brutalitatea unui fapt politic ne deprimă, este 
consolator să ştim că-l avem pe Zarifopol de partea noastră. Jude- 
cata lui nuanţată şi sigură persistă, în ciuda anilor care vin și trec. 

Ceea ce menţine amintirea lui Paul Zarifopol în cultura noastră, 
este anumită solidaritate morală a cetitorilor săi cu el—şi ne 
întrebăm dacă această solidaritate morală nu este singura formă 


de existență postumă durabilă. 
MIHAIL SEBASTIAN 


MOARTEA DOCTORULUI GASTER 


Cu Dr. Gaster, mort în primăvara aceasta, când ajunsese la 
mijlocul celui de al 83-lea an de viaţă, se stinge unul dintre cei 
mai învățați oameni ai veacului nostru, Făcea parte din clasa 
aceea de savanţi, astăzi atât de restrânsă, cari nu-şi îngrădesc 
curiozitatea la câteva sectoare ale științei pe care o cultivă. Era 
un enciclopedist în sensul concret al cuvântului, întocmai ca şi 
celălalt fiu adoptiv al culturii anglo-saxone, Dr. B. Lanzer, mort 
și el cu puțini ani în urmă, la Chicago. Puţini învățați vor mai 
putea străbate câmpurile vaste pe care le-a desțelenit şi fructificat 
Dr. Gaster în 6o de ani de neîntreruptă activitate științifică. Specia 
aceasta de enciclopedişti-istorici se va stinge, cu timpul. Gaster 
a avut norocul să-și înceapă studiile într'o epocă în care filologia 
şi istoria atinseseră apogeul și multe din disciplinele auxiliare 
— care, astăzi, înghit ele singure o viață de om — nu-şi căpătaseră 
încă autonomia. 

Născut într'o familie cu bună-stare şi tradiție cărturărească, 
tânărul Gaster a învățat de timpuriu, în afară de limbile franceză 
şi germană, elemente de limbă ebraică. De altfel, printre dascălii 
lui de ebraică a fost şi faimosul călător evreu Joseph Halcvy, 
stabilit provizoriu la Bucureşti, după călătoria pe care o făcuse 
în Abisinia (M. Schwartzfeld, A biographical sketch of Dr. Gaster's 
early years, în « Gaster Anniversary Volume», London 1936, 
p. 1 sq.). Termindându-şi studiile la Liceul Mateiu Basarab, 

Gaster pleacă, îndată după bacalaureat, la Breslau, unde funcționa 
un celebru seminar rabinic, Acolo lucrează sub conducerea câtorva 
renumiți savanţi, printre cari trebuesc menționați Graetz, Zucker- 
mann și Joel, și câtva timp secondează pe Zuckermann în Biblio- 
teca Seminarului. În acelaşi timp, urmează cursurile lui Groeber, 
faimosul romanist, la Universitate. Tot la Breslau, în anii stu- 
denţiei sale, a început să cunoască și să se pasioneze de folklor, 
pornind dela literatura orală şi populară ebraică, și descoperind 
treptat comorile populare româneşti, și apoi ale popoarelor slave 
şi romanice. În 1877, la 25 de ani, obține doctâratul în filosofie 
la Breslau cu o teză privind o problemă filologică: Zur rumänische 
Lauigeschichte. Die Gutturale Termis (publicată în «Zeitschrift 
für Romanische Philologie », 1879, p. 355—388). Despre im- 
portanța acestei lucrări a lui Gaster, a scris recent d. prof. Car- 
tojan în articolul său: Dr, M. Gaster's Activity in the Field of 
Roumanian Language, Literature and Folk-Lore (« Gaster Anni- 
versary Volume», p. 15—20), citând câteva opinii competente 
ale specialiștilor timpului. Gaster şi-a desvoltat ideea fundamen- 
tală din teza sa de doctorat în studiul Szratificarea elementului latin 
în limba română, publicat, în revista lui Tocilescu (Rezista pentru 
istorie, arheologie și filologie, 1883, p. 17—32, 345—356). Tânărul 
savant își continuă apoi studiile sale ebraice la Breslau, obținând 
în 1881 diploma rabinică «magna cum laude». 


Studiile acestea din Germania orientează întreaga activitate 
viitoare a lui Gaster. Savantul poliglot și polihistor va cerceta în 
lunga și laborioasa sa viață domenii variate, dar liniile de orientare 
sunt bine fundamentate de pe acum. Dr. Gaster va rămâne un 
romanist, un folklorist și un semitolog. Asta, în ceea ce privește 
activitatea sa științifică. Dar Dr. Gaster nu a fost numai un cărturar. 
Incă din primii ani ai tinereţii sale şi-a călit o puternică şi limpede 
conștiință naţională. A simţit şi a trăit în conformitate cu 
destinul poporului său, Judaeo fidei singularis, remarcă incizia lui 
Bruno Schindler din fruntea volumului omagial. Intr'adevăr, 
ca şi colegul său întru cărturărie, ilustrul orientalist Sylvain Levi, 
profesorul dela College de France, Dr. Gaster n'a uitat niciodată 
că e Evreu. Sylvain Levi și-a închinat viața studiilor indiene, tibe- 
tane și chineze, dar a păstrat permanent legătura vie cu poporul 
său, ŞI a fost ales spre sfârşitul vieții președintele Alianţei Israelite. 
In această calitate, eruditul și umanistul Sylvain Levi a slujit 
cauza conaționalilor săi din toate ţările, cu o energie și un devota- 
ment care poate sluji de exemplu oricărui cărturar conştient de 
destinul neamului său, Dr. Gaster, și prin pregătirea științifică, 
şi prin funcţia sa sacerdotală — era haham al comunității evreeşti 
de rit spaniol din Londra — a fost un mare animator al nădejdilor 
naţionale ale tuturor Evreilor. In timpul Congresului dela Berlin, 


MOARTEA DOCTORULUI GASTER 397 


a depus sforțări uriașe pentru soarta poporului său (cf. corespon- 
denţa publicată în « Gaster Anniversary Volume», p. 545—548). 
Dar, încă dela vârsta de 16 ani, tânărul savant avea conștiința 
limpede a misiunii poporului său și a funcţiei unificatoare a limbii 
ebraice. Intr'o cuvântare ţinută cu prilejul matriculaţiei sale și 
publicată în Ha-shahar (1873) spune: « Der Nationalität und der 
Sprache des Landes, in dem wir leben, răumen wir ihre Rechte 
ein, ohne gleichzeitig unsere Nationalităt als Juden, als Volk 
Gottes, aufzugeben... Die hebrăische Sprache... ist das ein- 
zige Band, welches alle Israeliten in ihrer polyglotten Nationalität 
auf der ganzen Erde verbindet und in ihnen eine zweite Natio- 
nalităt. .. nährt und belebt » (Annyversary Volume, p. XV, nota 1). 


Așa a simţit Gaster de copil, şi aşa a trăit până la vârsta vene- 
rabilă a patriarhului: ca un Evreu conformist, ca un rabin, ca un 
sionist. Căci, alături de Herzl, Gaster a jucat rolul cel mai im- 
portant în sionism, și cuvântarea sa la al II-lea Congres — când 
a fost purtat pe umeri prin toată sala —a rămas memorabilă în 
istoria naţionalismului evreesc. Dr. Gaster a luat parte activă la 
fondarea celor dintâi colonii evreești în Palestina, și pentru po- 
porul său a luptat dârz, până ce și-a dat ultima suflare, Este 
emoţionantă lectura « Prefeţei » la volumul său omagial, pe care 
o scrie tot un cărturar de seamă — sinologul Bruno Schindler — 
cărturar, dar în același timp un naționalist de o admirabilă intran- 
sigenţă. 

Cum spuneam, anii de pregătire dela Breslau au fost ani decisivi. 
In periodicile savante streine, ca și în cele românești, Dr. Gaster 
începe de atunci copioasa lui colaborare. Una din primele tipări - 
turi ale sale în România a fost tratatul talmudic Mishna-Aboth 
(Bucureşti, 1881), prin care eruditul semitolog inaugurează seria 
de ediţii și traduceri de texte ebraice. Să notăm, în această rubrică 
volumele principale: The Chronicles of Jerahmeed (London, 
1899), The Exempla of the Rabbis (Leipzig, 1924), The Asatir 
(London, 1927), The Tittled Bible (London, 1929), Ma'aseh Book 
(Philadelphia, 1934), etc. In strânsă legătură cu această activitate 
de editor și traducător de texte semite, trebuesc notate lucrările 
de vulgarizare ale lui Gaster: The Ketubah (London, 1924), The 
Spread of Judaism through the ageo (New-York, 1926), The Story 
of Chanucah (London, 1928), The Story of Passover (London, 
1929), The Story of Shavaoth (London, 1930), The Story of Purim 
(London, 1930), The Story of the High Festivals and the Feasts 
of Tabernacles (London, 1931). Am menţionat numai o parte din 
volumele și broşurile lui Gaster în legătură cu hebreitatea, lăsând 
la o parte nenumăratele studii, conferinţe și articole risipite în 
toate revistele savante sau judaice, lăsând la o parte textele 
minore (al treilea volum din Studies and Texts cuprinde exclusiv 


398 REVISTA FUNDAȚIILOR REGALE 


texte inedite ebraice), şi nemenţionând cele cinci mari volume de 
ritual, publicate la Londra între anii 5661—5666 (1901—1909), 
cuprinzând toate oficiile şi rugăciunile pe care Gaster, ca mare 
preot, le cunoştea în toată întinderea și adâncimea lor. 

Am stăruit ceva mai mult asupra acestor aspecte ale activității 
lui Gaster pentrucă ele sunt mai puţin cunoscute la noi — deşi 
ele nu sunt ignorate în Occident, unde numele doctorului Gaster 
nu e ilustru numai ca savant, ci mai ales ca luminător al credinţei 
izraelite şi mentor al naționalismului iudaic. Dr. Gaster a fost un 
om profund onest și sincer în tot ce a făcut. Pentru el, istoria po- 
porului evreesc nu era numai un subiect de studiu, cum este pentru 
unii dintre coreligionarii săi. Cinstit sufletește, nu i-a fost rușine 
de poporul lui, şi nici n'a cochetat cu credinţele străbunilor săi, 
raționalizându-le și îmblânzindu-le, In religie, Dr. Gaster n'a 
fost «un modernist ». A crezut în spiritul, dar şi în litera Legii. 


N'a fost un rabin de nevoie, A avut vocaţia sacerdotală şi 
naționalistă. Atât de mult l-a preocupat unitatea neamului şi reli- 
giei lui Izrael, încât s'a silit să aducă la aceeaşi unitate și pe tere- 
tici ». Poate că în această iubire a lui Gaster pentru toate semin- 
țiile lui Izrael, și în această dorință secretă a lui de a vedea tuni- 
ficată » spiritualitatea iudaică, trebue căutată explicaţia intere- 
sului său atât de viu pentru Samariteni, cea mai veche sectă 
iudaică în existență. Dr. Gaster a contribuit ca nimeni altul la des- 
cifrarea misterului care înconjura, până la el, istoria acestei secte. 
Cel dintâi studiu important al său, A Samaritan Scroll of the 
Hebrew Pentateuch, a fost publicat în « Proceedings of the Society 
of Biblical Archaeology » (1900, p. 240—269). În 1917 apar mai 
multe articole despre filacteriile samaritene (republicate în Studies 
and Texts, vol. I, p. 387—461), iar în 1925 își tipăreşte cele trei 
Schweich Lectures: The Samaritans. Their History, Doctrines and 
Literature (Oxford Univ. Press). Este cea dintâi sinteză profundă 
asupra acestei misterioase secte iudaice, pe care Dr. Gaster o cu- 
noaște în cele mai mici amănunte, și pentru explicarea căreia bă- 
trânul savant a cheltuit 30 de ani din viață. De altfel, doi ani mai 
târziu, publică traducerea cărţii Asatir (The Samaritan Book of 
the «Secrets of Moses», London, 1927) iar în 1932 apare cel 
dintâi tom din Samaritan Eschatology (London), închinat studiului 
legii orale samaritene și tradiţiilor arhaice. 


Din iubirea profundă a lui Gaster pentru istoria şi tradiţiile 
poporului său, izvorăște pasiunea sa cărturărească pentru litera- 
turile? populare semite, pentru acele texte apocrife şi legende ere- 
tice care s’au păstrat mii de ani, nealterate, în comunitatea sama- 
riteană, bunăoară, sau s'au transmis în lumea întreagă prin textele 
apocrife și literaturile populare. Când a început să cerceteze lite- 
tura populară românească, Dr. Gaster a fost atras în special către 

legendele biblice și apocrifele Vechiului Testament. Dar, fireşte, 
savantul și poliglotul a descoperit un câmp mult mai vast, îndată 
ce a început să lucreze în acest domeniu al literaturii populare. 
Din izvor în izvor şi din variantă în variantă, Dr. Gaster a fost 
silit să pătrundă până în literaturile indiene, unde a descoperit 
uneori obârşia anumitor legende hagiografice creştine (d. ex., 
Nigrodha-miga Jataka and the life of St. Eustachius Placidus, 
1894, republicat în Studies and Texts, II, p. 1065—1070). Curiozi- 
tatea lui pentru tradiția orală a tuturor popoarelor era nemărginită. 
A fost atras şi de misterul care acoperă istoria Țiganilor, și a con- 
tribuit cu studii importante la Journal of the Gipsy Lore Society. 
După exilul său la Londra, unde şi-a petrecut cea mai lungă și 
mai rodnică parte a vieţii sale, a continuat să se intereseze de 
folklorul și literatura populară românească. In 1900 apare Geschichte 
der rumänischen Literatur, în 1915 Rumanian Bird and Beast Stories 
iar în 1936 ediția lui Anton Pann, Povestea Vorbii, lăsând la o 
parte studiile și articolele mai mărunte. 

Dr. Gaster a fost, dela începutul carierii sale științifice, pa- 
sionat de texte. Acest savant a mers întotdeauna la izvoare, chiar 
când o asemenea muncă implica eforturi considerabile. De aceea 
o bună parte din producţia sa științifică și literară constă în edi- 
tarea și traducerea de texte. După cum remarcă pe bună dreptate 
în prefața primului volum din culegerea sa Studies and texts in 
folklore, magic, medieval romance, hebrew apocrypha and samaritan 
archaeology (3 vol., London 1925—1928), textele își păstrează 
permanent valoarea, oricare ar fi soarta ipotezelor construite 
asupră-le. Dar, în această pasiune pentru texte, se poate descifra 
mai mult decât nevoia omului de știință de a-și cunoaște izvoarele. 
Dr. Gaster găsea în lectura neodihnită a acestor texte populare, 
putinţa de comuniune cu sufletul celor mulți și al celor umili, 
calea către inima neamului său şi către a celorlalte neamuri. Căci 
asemenea oricărui mare patriot, savantul acesta ajunsese să iubească 
foarte multe neamuri, tocmai pentrucă învățase de tânăr să-și 
iubească neamul său. N'a fost un cosmopolit, deși a fost un om 
universal. MIRCEA ELIADE 

Alexandru Macedonski: Opere, I, Poezii. Ediţie critică cu studii introductive, 
note și variante de Tudor Vianu. Bucureşti, Fundaţia pentru literatură 
și artă e Regele Carol II», 1939. 
După aproape două decenii dela moartea lui, situaţia literară 
a lui Alexandru Macedonski nu a fost încă fixată. In jurul unei 
opere literare, considerabilă măcar prin neîntrerupta ei desfăşurare, 
în timp de o jumătate de veac, stărue mereu nedumerirea. Nu 

i se cunosc dimensiunile exacte și valoarea. Deși mai puțin aprig 
contestată decât în trecut, ea nu este valorificată, în cadrele lite- 
raturii noastre naționale. Oricâte bunăvoinţi s'au manifestat, în 
critică sau la catedră, pentru a repara nedreptăţirea în viață, a 
poetului, a lipsit de sigur sâmburele generator de adevărată sim- 
patie literară, care la rândul lui să dea naștere unui reviriment 
de opinie. Oricine, într'adevăr, a binevoit să aducă o mai dreaptă 
înțelegere a poeziei macedonskiene, n'a izbutit să meargă până 
la capăt: adeziunea, împleticindu-se în rezerve, creându-și difi- 
cultăţi, se abătea dela scopul propus — echitabila redeschidere a 
litigiului, în favoarea autorului «Florilor sacre ». 


Primul verdict critic, ce apăsa asupra poetului atâta vreme 
condamnat odiului public, fusese rostit de Titu Maiorescu: 
« Poeziile lui Eminescu, Pastelurile şi Ostaşii lui Alecsandri vor 
curăţi dela sine atmosfera estetică vițiată de Macedonski, Aricescu, 
Aron Densusianu, etc.. ..» (Poeți şi critici, 1886, în «Critice, III). 


In ultimul său curs, despre « Evoluţia estetică a limbii române », 
rostit până în preziua sfârşitului său, regretatul Ovid Densusianu 
aducea o mărturie deosebit de interesantă asupra discreditului de 
care suferea poezia lui Macedonski: « Când am crezut că trebue 
să vorbesc obiectiv despre manifestările poetice dela noi în epoca 
mai nouă, în lecţia de deschidere — ocupând catedra de literatură 
română — am amintit că Macedonski nu putea să fie lăsat la 
o parte. I-am recunoscut talentul și l-am pomenit în fruntea ex- 
punerii, ceea ce a avut ca efect mustrarea pe care mi-au adus-o 
unii că este prea îndrăzneață atitudinea de apărare a aceluia care 
nu merita să fie luat în consideraţie » (cursul din 1937-38, rezu- 
mativ şi postum, pag. 222—223). Deşi vorbea mai departe de pri- 
gonirea poetului, «sistematic ostracizat > de către « Convorbiri 
literare », (atribuind-o mai ales faimoasei epigrame în contra lui 
Eminescu) și cu toată sinceritatea dorinței reparatoare, Ovid 
Densusianu nu i-a acordat lui Macedonski «o noutate deosebită, 
o viziune mai personală, mai originală » Reducându-i opera 
lirică la «câteva poezii» care « merită să ne oprească», marele 
profesor și om de litere nu i-a recunoscut decât o oarecare 
imaginaţie, desordonată, «cu o coloratură specială, orientală», de 
romantic până la sfârşitul carierei sale, rămas în urmă față de 
parnasianismul francez, prea puțin simbolist şi mai curând estet 
decât artist, cu «o slăbiciune pentru artificial, pentru strigător», 
atrăgând «în jurul lui naivi, mediocrităţi şi câteva talente...». 
Din aceste extrase caracteristice, în care precumpănesc reticen- 
tele, se poate ușor învedera ineficacitatea criticelor așa zicând 
binevoitoare. 

Dispus să revizuiască favorabil, procesul poeziei lui Mace- 
donski, d. E. Lovinescu se găsește stingherit de lipsa cristalizării 


CĂTRE UN NOU DESTIN AL OPEREI LUI MACEDONSKI 4o1 


sufletești a autorului «în jurul unei axe stabile » Este ştiut că 
impresionismul lovinescian, asimilându-şi conceptul tainist al 
facultății dominante — « la faculté maîtresse » —, operează printr'o 
«intuiție centrală », reducând obiectul literar la o unitate formula- 
bilă. Ceea ce stânjenește încă majoritatea criticei, privitor la Mace- 
donski, este tocmai varietatea ei, care îi ascunde nucleul, ne- 
înlesnind formula comodă, de circulaţie publică. Iar pe vremea 
lui, după cum spune d. E, Lovinescu în același loc (Critice, ediție 
definitivă, VI, Revizuiri, 1928), «omul a stricat operei», prin 
stridențele caracterului său. Să urmăm așa dar drumul, dela om 
la operă, ca să vedem până la sfârşit ceea ce e de ales dintr'însa. 


* 
* * 


Fire impulsivă, irascibilă şi ambițioasă, Alexandru Mace- 
donski a fost totdeauna stăpânit de egocentrism. Rămas orfan 
la vârsta de cincisprezece ani prin dispariția neaşteptată a 
părintelui său, generalul A. Macedonski, copilul moşteneşte 
dela dânsul voința de putere. El este din rândul acelora cari 
aspiră numaidecât la primul loc, exasperându-se la cea dintâi 
nerecunoaştere. Când îşi publică versurile de adolescență în 
culegerea ` «Prima-verba» (1872), însuşindu-şi calitatea de 
«student în litere », deși rămăsese cu studiile liceale neisprăvite, 
debutantul are din capul locului conștiința că este un neînțeles. 
Intradevăr, în poezia preliminară, el are anticipativ bănuiala 
orgolioasă a unei conjuraţiuni universale: 


«...streina lume râzând cu ironie 
Sarcasmele amare în contra-mi va scotea...) 


Neputând fi privită ca o clar-viziune a soartei sale literare, 
trăsătura este revelatorie doar pentru pretimpuria lui sete de 
notorietate. Din acest irezistibil îndemn sufletesc, se avântă în 
politică și în violențele presei de partid, bucuros a-și vedea nu- 
mele în fruntea unui ziar bisăptămânal (« Oltul»), dar fără a-și da 
seama Că serveşte interese străine şi că își rătăceşte calea. 

Din acea vreme se expune tăioasei ironii a lui Caragiale, care 
într'o epigramă, îi reduce cultura la abecedar; intr'o « Cronică 
literară » îl ridiculizează iarăși, luându-și ca pretext al persi- 
flării, prezumția nobiliară a lui Macedonski. Junele poet arbora 
de pe atunci genealogii fanteziste, cu rădăcini în pretinse familii 
domnitoare lituane, împodobindu-se și cu spița poloneză a conților 
de Geiadevsky. Caragiale o denaturează ușor în Geniadevskv, spre 
a trage dintr'însa radicalul «geniu ». Deși colaborând el însuşi 
la un organ liberal (« Ghimpele»), Caragiale nu pierde cu ve- 
derea de a lua în râs adeziunea pretinsului aristocrat, la idealurile 
politice ale democraţiei liberale. Dintre toate micile răutăți se 

desprinde însă remarcabil intuiţia personalismului macedonskian, 
prea curând desvoltat, manifestându-se simptomatic prin răsfă- 
tarea eului, la persoana întâia singulară. 

Era de aşteptat ca nemoderația limbajului opoziționist să-și 
găsească la Macedonski culminarea în diatribe antidinastice, cu 
atât mai brave, cu cât păreau la adăpostul impunităţii: o achi- 
tare sgomotoasă, după trei luni de detențiune, se anunță a fi 
piedestalul unei cariere politice. Delegat ca prefect la vârsta de 
douăzeci și doi de ani, poetul nu deţine însă secretul oportunei 
discipline politice și e înlăturat pentru nesupunere. 


Incă înainte de a fi într'adevăr supus persecțiunilor, tempera- 
mentul său irascibil se exasperează lesne, la orice critică, până a 
afirma, din 1876, că «a fost și este încă prada calomniatorilor » 
(cf. « Conspect asupra literaturii române și scriitorilor ei », vol. I, 
de Vasile Gr. Pop, București 1876, despre Macedonski, în care se 
recunoaște propria lui redactare şi unde se găseşte această plângere 
amendată printr'o notă redacțională, atât de îndreptățită: «...să 
nu se lase târit în valurile politice, în care-l trag unii, fiind încă 
june și având destul timp pentru aceasta, când va fi mai matur, 
ci să urmeze pur calea literară, prin care-și poate câștiga un nume 
mare. ..)). Așa dar, cu mult înainte de a avea într'adevăr de 
suferit de pe urma unui prea aspru oprobriu, Macedonski își des- 
vălueşte precaritatea tărâmului sufletesc, invadat de nesănătoase 
obsesii. Și tot așa, înainte de a fi în stăpânirea unui talent literar 
format, el își dă pe față o exagerată preţuire de sine recomandându-și 
singur, în pomenita notă biografică și literară, «.. .prea frumoasa 
poemă: Legenda stâncei dela Rucăr, scrisă cu mare măestrie și pe 
care regretăm că nu o putem reproduce întreagă din cauza lipsei 
de spaţiu. ..». In acea vreme, Macedonski nu ieşise din faza velei- 
tară și din toată abundenta lui producție versificată, nu era nimic 
de reținut. Epoca lui de dibuire se prelungeşte până prin 1880—81, 
dată după care abia poate fi considerat debutul său valabil. Dato- 
rită aceleiași nepotriviri dintre valoarea reală a poeziei sale de 
tinereţe și piedestalul închipuirii de sine, scriitorul, după ce își 
vede năruite visurile ascensiunii politice, se pregătește să-și ia 
postura unui șef de școală literară. 

Discipol al filierei poetice Heliade Rădulescu, Bolintineanu și 
Alecsandri, el îi socotește depășiți, — de dânsul, firește, în pre- 
fața, dată ca o «privire critică asupra poeziei », la volumul de 
Poesii (apărut în 1881 și datat 1882). Ca șef de școală, este dator 
cu un manifest, și acesta este caracterul suszisei prefețe. Intr'un 
limbaj pompos, manifestul proclamă nevoia unei poezii sociale, 
mai adâncă și mai omenească în plângerea individuală sau de- 
plângerea suferințelor obşteşti, decât poezia înaintaşilor săi. 
Deoarece Macedonski era şi în stăpânirea unui organ, «Litera- 

torul », nimic nu i s'a părut mai oportun decât relevarea noului 
nivel al poeziei, de sub patronajul său, față de acela din trecut. 
« Harpista » lui Duiliu Zamfirescu, pe atunci adeptul său, e pusă 
față ?n faţă cu «O fată tânără pe patul morţii» de Bolintineanu, 
spre a dovedi că obârşia socială a nenorocirii e mai aptă să sgudue 
sufletele, decât moartea, din pricina «unei legi crude poate, dar 
neînlăturabile », care înduioșează numai. Pe acest povârniș al 
comparărilor avantajoase, alunecă un citat după partizanul Th. 
M. Stoenescu şi mai ales altul, după Carol Scrob: 


« Aș voi din piept să-mi scot 
Inima cu dor cu tot 

Și s'o pun în pieptul tău 

Ca să simţi ce simt și eu!» 


Aceste versuri nefericite sunt însoțite cu recomandarea: « Ori- 
cine însă, se simte adânc atins de energia durerii lui Carol Scrob 
care simțind că nu e iubit, strigă:...» 

După o fugară asigurare de modestie, Macedonski declară că 
poezia socială «. . .este lupta în mijlocul căreia se află de zece ani 
încoa ». Afirmația e cu totul gratuită, deoarece, la cetirea volumului, 
se constată că proporția poeziilor cu caracter social este foarte 
redusă, față de aceea, de pe făgașul bolintinian și heliadist. Ce 
autoritate putea avea un atare manifest literar, sprijinit pe ne- 
adevăr şi pe spirit de grupare, cât timp culegerea de poezii 
nu corespundea prin calitatea conţinutului, marilor ambiţiuni 
trâmbiţate ? 

Firește, nu lipsea nici de data aceasta protestarea anticipativă 
împotriva presupusei adversități: 

« Și, orice s'ar zice, — nici critică, nici invidie, nici calomnie, 
nu-mi va răpi putereâ de a lupta pentru a face ca Poezia să-și 
redobândească suveranitatea ce trebue să aibă în mișcarea ideilor 
sociale ». 

Din acest sfârșit de rodomontadă, se vede cât era stăpânit 
Macedonski de una din confuziile romantismului, și totodată 
că năzuia să recâștige prin mijlocirea poeziei, terenul politic. 

Inafară de programul social, interesant doar ca indicarea unei 
ambiţii nerealizate, prefața mai conţine un rând de prescripţii 
metrice, spre a repudia rimele sărace, accentele neregulate și 
licenţele gramaticale, anunțând de asemenea un studiu deosebit 
întrun volum, — niciodată înfăptuit —, despre muzica poeziei ; 
în sfârşit atrăgea luarea aminte asupra varietăți silabice a versu- 
rilor, din «scara muzicală » a autorului. 

Dintre toate afirmaţiile inadvertente din prefață, una a avut 
darul să coalizeze pentru prima oară o parte din opinia publică, 
împotriva lui Macedonski. Polemistul vizase pe Alecsandri, recent 

laureat al marelui premiu de literatură și autor dramatic norocos, 
prin aceste rânduri: 

« Adevăratul poet, dacă este bogat, nu speculează asupra ver- 
surilor sale, şi dacă este autor de teatru, nu trage folos din venitul 
ce i-l va aduce opera sa; dacă în fine, pe lângă faptul că este bogat, 
este şi poet mare, el nu concurează pentru a obține premiuri 
Academice, sau dacă le obţine, le respinge cu indignare ». 


Alecsandri răspunde chiar în textul nouei compuneri dramatice, 
« Fântâna Blanduziei », punându-l în scenă pe Zoil, invidios de 
faima pură a lui Horaţiu; iar Eminescu în Timpul, veştejeşte 
lovitura, pomenind şi de fizionomia de frizor a autorului ei. 

Abia de acum izbucnește ura lui Macedonski împotriva lui 
Eminescu, a cărui situație literară, subordonată aceleia a lui 
Alecsandri, nu i se păruse redutabilă; râvnind la locul dintâi, 
cum ar fi putut fi invidios pe poetul care nu-şi câștigase încă 
gloria? Socotindu-se atacat pe nedrept, răspunde întâi, cu o 
urmare la Noaptea de Noemvwrie, anume Viaţa de apoi, unde e vorba 
de «greoiul» și de «bulgarul» Eminescu; iar cu prilejul ne- 
norocirii, care a lovit pe autorul « Luceafărului », Macedonski dă 
la iveală acea epigramă, care a deslănțuit împotrivă-i toată publi- 
cistica vremii. Nu mai e nevoie de stăruit asupra greşelii săvârșite 
de Macedonski. El a ispășit-o în deajuns. Ceea ce ni se pare mai 
interesant, este de a şti dacă întreg destinul operei sale a stat sub 
povara infamiei pe care și-a atras-o prin epigramă. Indepărtându-și 
câteva simpatii personale, dar mai ales favoarea cercurilor de 
adoraţie ce se lărgeau în jurul operei eminesciene, Macedonski 
a pierdut totuși o parte numai din audiența publică: destul de 
considerabilă, dar nu şi hotărîtoare pentru condamnarea unei 
cariere literare. Reluând însă conducerea « Literatorului » după 
o scurtă pauză, și activând cu intensitate, Macedonski își vădeşte 
vitalitatea nelăsându-se încovoiat de reale adversități, după ce 
l-am văzut sbătându-se fără seriozitate împotriva unor dușmănii 
închipuite. Pândit uneori de obsesii, poetul era înarmat contra 
ostracismului, prin pavăza prezumţiei, dar și a bizuirii îndrep- 
tățite, în talentul său. Plângerile, adesea de un personalism 
maladiv, nu încetează, dar ele îi prilejuesc şi accente de împăcare 
cu soarta, sau de înseninare. Sub asprimea loviturilor, poetul îşi 
câștigă maturitatea sufletească. De altă parte, el își găsește calea, 
înafară de sensul tradițional al poeziei noastre, desprinsă din 
romantismul francez sau german. Deschis influențelor moderne 
ale poeziei simbolisto-instrumentaliste și formalismului parnasian, 
exotismului și macabrului, care i-a atras porecla de Macabronski 
el înfruntă neînţelegerea publicului, ostil inovărilor. 

Gruparea dela « Literatorul » s'a îndepărtat astfel de spiritul 
public, într'o măsură de sigur mai apreciabilă decât și-l înstrăinase 

prin numita epigramă. Ea a suferit în realitate de soarta tuturor 
mișcărilor de înnoire literară, apărute cu un ceas mai de vreme. 


Poezia lui Macedonski nu se putea impune atâta timp cât emi- 
nescianismul stăpânea în mod absolut şi nici în vremea când 
mișcarea semănătoristă îi luase acestuia succesiunea. Ea avea 
să-și aștepte ceasul, prin premenirea gustului literar, în generaţia 
următoare. Dar şi în această privință, Macedonski n'a avut norocul 
să-şi vadă realizată progenitura artistică. Traian Demetrescu, care 
reprezintă mai curând sensul social din prefața cercetată, decât 
noua orientare, care duce la volumul «Excelsior», moare de 
tânăr, Iuliu Săvescu şi Ștefan Petică se sting la rândul lor, înainte 
de a se fi realizat deplin și de a fi justificat direcţia literară nouă, 
Cincinat Pavelescu îşi găsește adevărata vocaţie în epigramă, 
ceilalți prieteni nu își împlinesc făgăduințele. Prin puterea îm- 
prejurărilor, Macedonski rămâne singur să se războiască cu des- 
cendența «Junimii», pe care avusese îndrăzneala să o înfrunte 
în momentul autorității ei reale. De ce ne-am mira, că într'o ase- 
menea izolare, el ajunge să se sprijine pe cel din urmă dintre 
ticăloși, cum a fost Caion, ducând mai departe, cu un don Quijo- 
tism ce trebue privit indulgent, etimologismul lui Heliade și cre- 
dinţa într'o mare misiune? Contra indiferenței, a batjocurii și 
a urii, el reacționează felurit, când cu violenţe fără rezultat, când 
cu iluzionări, care se cuvin înțelegător privite. 


In pragul vârstei de cincizeci de ani, poetul care a dat mai 
multe poeme admirabile, fără să fi reușit însă a-și fixa imaginea 
în conștiința contemporanilor, îşi găseşte compensarea în atitu- 
dini de învingător, semnând « Un discipol», rândurile de prefață 
la «Cartea de aur» (1902). Macedonski își înșiră genealogia 
(nerezistentă la verificare), vorbește iarăși de studii universitare, 
în patru centre apusene, care pălesc față de cunoștințele uriașe 
ce făceau dintr'însul «aproape un savant la o etate când alţii se 
joacă cu smeul», desfășoară şederile și raitele lui în Italia, 
Franţa, Germania, Elveţia şi Austria, se înfățișează ca unul 
dintre membrii fondatori ai clubului liberal, ca erou purtat pe 
braţe de popor, după achitarea lui, ca poet cetit la douăzeci de 
ani «până în satele cele mai depărtate », refuzându-se ziarele « dacă 
nu cuprindeau versuri de dânsul», fondator de epocă literară, 
legiuitor «ale cărui legi estetice au fost adoptate de chiar duş- 
manii săi », geniu neîntrecut și neimitabil, care « va străluci în toate 
limbile şi în toate timpurile ». N'au încăput în această de sigur 
prea lungă înșirare, elogiile pentru seducţia hipnotică a omului și 
pentru «viaţa sa plină de vitejie şi virtute, scrierile sale și înălțimea 
caracterului său », adevăratele titluri la glorie, covârșind pe acelea 
de nobleță. La aceste laude se adaogă numeroase extrase de 
presă, dintre care cele mai multe nu sunt străine de inspiraţia sa, 

ca aceea unde se afirmă: « După moartea lui Alecsandri, ţine, 
incontestabil, cel dintâi loc între poeţii din ţara română», şi: 
«...a întrecut pe toți poeţii dinaintea lui », — deoarece lui Mace- 
donski nu-i convenea să-şi împartă gloria cu nimeni, pe tot în- 
tinsul literaturii noastre. Alături de aceste ditirambe ale unui 
orgoliu incoercibil, se aşează însă, sub artificiul unei scrisori, 
trimise discipolului cu autorizația de a fi parțial reprodusă și 
menită să figureze întreagă în fruntea Operelor complete, un solemn 
mea culpa pentru manifestările sale antidinastice. Macedonski îşi 
recunoaște greșeala, de care îl avertizase Vasile Gr. Pop, de a fi 
intrat în politică şi de a fi slujit ca instrument unor interese străine. 
Urmează elogiul Regelui Carol I, prea îndreptăţit și moderat, 
ca să poată fi suspectat de nesinceritate. 


« Dar jalea mea e mare, mai ales pentru alt cuvânt. Ochii mi 
s'au deschis pentru totdeauna, și sunt sdrobit de durerea de a fi 
dus o luptă nedreaptă a cărei violență, cu atât mai mult nu mi-o 
pot ierta. Sărmanul rege Carol. Cât de rănit şi de scârbit trebue 
să fi fost el atunci când loviturile nu-l cruțau. Dintr'o ţară săl- 
batică a făcut un rai. Din o grămădire de oameni a făcut aproape 
un popor. A reînviat prestigiul milităresc al României. A cucerit 
prin vitejie și minte, independenţa și regatul. Bucureştii sunt azi 
o capitală occidentală. Intre Dunăre și Carpaţi, industria e pe 
cale de a se desvolta. Deja, nu mai suntem robii Occidentului 
pentru o mulțime de obiecte... În acest sens, mai cu seamă, 
regele, după războiul pentru independență, și-a îndreptat activi- 
tatea și astfel am încetat aproape de a fi tributari străinilor. Această 
operă este poate tot așa de mare și naţională ca războiul. Este 
operă românească și adaugă la gloria regelui...» 


Desinteresarea acestei profesiuni de credinţă ni se pare indis- 
cutabilă, după rândurile demne, care urmează: 

«Oh! de ce, cu ani înainte... nu m'am oprit pe povârnișul 
fatal ? Soarta mea ar fi rămas aceeași, — căci ce ar fi putut regele 
pentru mine într'un mediu social ca al nostru? — dar ce zmportă 
soarta unui om față cu adevărul? Cel puțin mi-aş fi cruțat mustrările 
de cuget. Insă, când eşti sub munte nu-i poți vedea mărimea. 
Oamenilor în mijlocul cărora am trăit, temperamentului meu, 
împrejurărilor mele de familie, datoresc cealaltă parte a rătă- 
cirii ». 

Nu ne vom opri asupra prozei și producției dramatice a lui 
Macedonski, dar înainte de a părăsi pe « discipolul » din « Cartea 
de aur», vom spune că acesta reapare la sfârşitul cărții, spre a 
avertiza că fragmentul Thalassa, este începutul unei epopei a 
simţurilor, « colosală lucrare », de o «genială concepţiune », com- 
parabilă cu « Faust » și improbabil de întrupat vreodată, deoarece 
« Alexandru Macedonski trăiește în România ». 

Nereuşind, cu trecerea anilor și publicarea « Florilor sacre », 
poate cea mai bună culegere de poezii ale sale, să-și câștige locul 
lacare era îndreptățit, Macedonski se susține până la capăt prin 
ciudata sa putere de iluzionare. El își materializează visul de su- 
veran surghiunit al poeziei, printr'un tron cu baldachin de pe 
care îşi primește ultimul rând de admiratori, cărora le împarte 
bucăţi de sticlă colorată, ca pe nişte nestemate. Bătrânul își pă- 
strase neştirbită încrederea în sine, deşi cunoscuse toate înfrân- 
gerile şi nu fusese cruțat nici de mizerie. El pontifica mai departe, 
vrăjindu-și auditoriul, care-i întreținea credința, veche acum de 
patru decenii, că este șeful de şcoală, ascultat și venerat. 


* 
* * 


Editorul ce avea să-și asume deshumarea operei uitate, era tot 
odată chemat să înfățișeze drama omului interior, de sub masca 
prea adeseori crispată a histrionului. Se cerea o fervoare de sim- 
patie, o îndoită intuiție a omenescului şi a fenomenului de artă, 
dar şi nota justă, pentru evitarea entusiasmului global şi a hagio- 
grafiei. Aceste condiţii le-a împlinit cu prisosinţă d. Tudor Vianu, 
care frecventase pe poet în ultimii lui ani și colaborase la cel din 
urmă ciclu al Lzteratorului. 

Intreprinderea sa este îndrăzneață și constructivă, vizând către 
monumental, prin selecționarea, în patru mari volume, a părții 
valabile, din opera mecedonskiană. Volumul apărut cuprinde 
poeziile, în ordinea care urmează: 1. Poezii de tinerețe; 2. Din 
« Excelsior » ; 3. Din « Flori sacre » ; 4. Poema rondelurilor ; 5. Poeme 
Regăsite ; 6. Ultima verba ; 7. Traduceri şi Adaptări ; 8. Poezii în 
limba franceză: « Bronzes », Din Reviste şi inedite; 9. Addenda: 
Italo. Vor urma volumul II, de Teatru, în cursul anului, III. Tha- 
lassa. Nuvele şi Schite şi IV. Articole filosofice şi literare (publicate 
şi inedite). Prin iniţiativa d-lui Tudor Vianu şi a Fundaţiei pentru 
Literatură şi Artă «Regele Carol II », se înlesneşte publicului şi 
cercetătorului frecventarea unei opere, ocolite de contemporani 
şi necunoscută urmaşilor. Este un act de justiție şi de generozitate, 
care onorează cultura noastră și o păşire pe drumul nou al tradi- 
ției, de respectare a valorilor spirituale. Ca și ediția Caragiale, 
în curs de încheiere, ca ediția Eminescu, ce va apare sub îngrijirea 
d-lui Perpessicius, ediția Macedonski e chemată să răspundă 
unui scop cultural, prea multă vreme nesocotit. 

Opera lui Macedonski, inegală și rămasă până astăzi « obiectul 
unui pasionat litigiu literar » după cum observă d. Tudor Vianu, 
nu poate fi de pe acum publicată în întregime: « deocamdată 
este urgentă o prezentare, capabilă să anexeze definitiv pe Mace- 
donski, conștiinței obștești...» 

După ce a admis principiul operelor alese, d. Tudor Vianu 

s'a orientat în vederea selecțiunii, după însemnările rămase dela 
autor, adoptând câte un ciclu însemnat, ca Poema Rondelurilor, 
și alte poeme, compuse ulterior. D-sa a mai încorporat culegerii, 
după propria iniţiativă a gustului, poemele reprezentative ale 
începuturilor, dar şi cele răspândite. în periodice și neretipărite 
de autor. Ca text de bază a fost folosit, — înafară de ultima 
tipăritură —, un manuscris al poetului, neterminat, în care s'au 
găsit transcrise, cu numeroase modificări, multe din poemele sale. 
La «Note și variante », se regăsesc stările succesive ale textelor. 
Macedonski revenise însuși, cu prilejul celei de a doua ediţii a 
volumului « Excelsior » (1897), asupra abuzului de neologisme, 
temperându-și excesele. O altă inițiativă salutară, a d-lui Tudor 
Vianu, constă în renunțarea la ortografia heliadistă, etimologică, 
în care poetul stăruise; d-sa a păstrat numai câteva forme orto- 
epice. 
4 Un loc anume e rezervat poeziei franceze a lui Macedonski, 
care a fost de sigur singurul dintre poeţii noștri însemnați, ex- 
primat și într'o limbă străină. Se poate face o confruntare inte- 
resantă între acele poeme, redactate în amândouă limbile: exa- 
menul rămâne în favoarea limbii naționale, în care inspiraţia se 
învederează mai liberă, mai spontană. Poet de mare stăp ânire 
formală, Macedonski e de sigur mai artificial în textul fra ncez, 
care capătă o structură parnasiană, rece, necomunicativă: e o 
poezie exclusiv sensualistă, în care sentimentul s'a sterilizat. 
Deși a militat, în revista la Wallonie, în primele echipe ale sim bolis- 
mului, poetul de cultură franceză nu a reuşit să dea acesteia o 
contribuţie originală, într'un raport de echivalență. In schimb, 
a adus o recoltă foarte bogată literaturii românești, încorporându-i 
cu prioritate cronologică, un grup de sensații și de simţiri noui, 
care au rodit asupra generaţiei următoare. 

Revenind însă la lucrarea d-lu: Tudor Vianu, se cuvine să 
menționăm ca întru totul admirabilă introducerea (Viața și per- 
sonalitatea lui Alexandru Macedonski: Familia Macedonski, Copi- 
lărie și Tinerețe, « Poète Maudit », Politică, Școala gloriei, Bătră- 
nețea și moartea, Caracterologie; Poezia lui Alexandru Mace- 
donski: Aspecte imitate, nerealizate și minore, Universul moral, 
Universul sensibil, Imagine şi cuvânt, Locul lui Macedonski, 
pag. XV—CXII). Biograful și comentatorul au corespuns ideal 
menirii de reabilitare a unei figuri, — manifestată strident în 
actualitate și transmisă caricatural posterității —, şi a unei opere 
fără ecou în vremea ei şi până astăzi. Cu o căldură cuceritoare 
ne e înfățișată viața poetului, neascunzându-i-se greșelile și prin- 
cipiul interior al neîmpăcării sale cu oamenii și stările dela noi. 
Cazul lui Macedonski nu este, prin răsturnare de termeni, trans- 


CĂTRE UN NOU DESTIN AL OPEREI LUI MACEDONSKI 409 


format într'un proces al culturii noastre, ci restituit ambianţei 
intime a poetului, logicei sale afective, de erou al voinței și al 
orgoliului, semeț şi irascibil, fantasc şi neprevăzut cu simţul 
realității. Din adâncirea psihologiei lui Macedonski, se desface 
dramatismul existenței sale, ca o undă emotivă, ce cuprinde pe 
cetitor, câștigându-l pentru totdeauna. Meritul primordial al 
d-lui Tudor Vianu este așa dar, de a fi înlocuit perspectiva 
defavorabilă, a marionetei omeneşti, comic desarticulată în gest 
(din care s'au nutrit și notele noastre despre om, neprelucrate 
portretistic) cu o zare de învăluitoare simpatie, care îi umani- 
zează eroul. 


Portretul literar care urmează, este de aceeaşi putere probantă. 
Eliminând cu probitate aspectele nerealizate, din evoluția poeziei 
macedonskiene, d. 'Tudor Vianu stabileşte că formaţia poetului 
s'a desăvârșit mai curând decât se credea. Intr'adevăr, ea se 
realizează aproape îndată după publicarea volumului neizbutit 
de « Poezii » (1882), care va servi de acum înainte ca termen final 
al încercărilor. Departe de a mai apărea așa dar ca un început, 
« Excelsior » (1895) trebue socotit, la lumina cronologiei, ca rodul 
unei împliniri. Câteva din cele mai caracteristice poeme din acest 
volum au fost publicate în « Literatorul» din 1882 (Nopțile de 
Ianuarie, Februarie, Noembrie, Martie şi Iulie, Nebunul din Golia, 
Castele 'n Spania, Neron, Avânt, Pe lacul de Garda şi Vânt de 
toamnă) şi mai ales din 1883 (Vis de Mai, Acșam Dovalar, Cântec, 
Vaporul morţii, Tu eşti a naște, Stuful de liliac, Sub munţi, Intre 
Jrunze, Epigraf, Noaptea neagră, Ură, Râsmelița morților, Visul 
fatal, Cele trei năluci şi Valţul rozelor). Ele dau singure materialul 
unui volum, reprezentativ. Ospâțul lui Pentaur, poate cea mai 
frumoasă din poeziile noastre exotice, așa de bogată în colori 
somptuoase, apare în Revista literară, 1886, iar Noaptea de Mai, 
poema jubilării primăvăratice, în Rezista independentă, 1887. Adă- 
ogând însă numai poemelor din 1882 și 1883, poezia Hinov (Li- 
teratorul, 1880 şi în Poezii), care este prima noastră poemă scrisă 
în versul-liber, remarcabilă şi prin conţinutul ei, ajungem la 
încheierea că Macedonski a dat o bună parte din măsura valorii 
sale în momentul tipăririi poeziilor lui Eminescu (1884) și încă 
înainte de apariția lui Coșbuc. Dacă manifestările sale persona- 
liste, din prima tinereţe, rămân a fi privite ca svâcniri ale unui 
temperament prezumțios, cele de mai târziu își gis's* așadar 
îndreptățirea. 

D. Tudor Vianu izolează, în două capitole luminoase, « uni- 
versul moral» de «universul sensibil» al poetului. Recunoscând 
utilitatea procedării analitice, care pune în vedere mănunchiul de 
sentimente şi acela de sensații (completat prin capitolul « Imagine 
și cuvânt »), credem însă că din sinteza lor se ajunge la nota per- 

sonală a poeziei macedonskiene. După ce s'a îndoit în esența de 
mare poet a lui Macedonski, imputându-i lipsa unui «focar ra- 
diator », sau a «cristalizării » în jurul unei «axe stabile», d. E. 
Lovinescu pare a-i fi descoperit totuși, «axa principală », în sen- 
timentul de «revoltă ». Din examinarea fenomenului poetic ma- 
cedonskian, se desvălue însă procesul de împăcare a revoltei in- 
dividualiste, care-i nutrește «universul moral», prin aspirarea 
sensuală a «universului sensibil » In aceasta stă poate unitatea 
generatoare a poeziei lui Macedonski. 


Mai ! Mai ! şi aurora cu lacrimi de topaze, 
Mai: albele calicii de crini, dulci flori de-amor, 
Și vocile de frunze, şi raze, și extaze, 

Şa traiului uitare, — un chin de care mor. 


Mai: barca ce se duce pe undele tăcute; 

Şi clarul dimineţii, și veseli lopătari, 

Și lumi ce sparg văzduhul pe-azururi renăscute, 
Și bălți de-argint, și trestii, și candizi nenufari. 


Ș'oriunde, o natură tot tânără, tot blondă, 

Și ’n cer, pe car de flacări, Apollon, crud şi blând, 
Lucind într'o părere de cursă vagabondă, 
Jucându-şi caii de-aur, şi 'n inimi săgetând. 


(Mai, în Flori sacre) 


E un proces sufletesc, frecvent la Macedonski și caracteristic, 
de amorțire a simţirii anti-sociale, de anulare a vindicativităţii, 
în contemplația sensuală a splendorilor naturii. Printr'însul, se 
săvârşeşte katharsis-ul, mai eficace decât prin «apelul la poste- 
ritate », menţionat de d. Tudor Vianu. 

De sigur, nu pierdem din vedere şi cele câteva poeme de vi- 
ziune sumbră, care nu sunt străine de macabrul baudelairian și 
rollinatesc, ca așa de interesantele « Vaporul morţii », « Răsmelița 
morţilor » şi « Naufragiu ». Satanismul, o altă latură a poeziei 
macedonskiene, care a respins pe contemporani, e iarăşi de îm- 
prumut și la periferia vieţii morale a poetului, ca și apologia de- 
lincvenţei, din « Neron ». Un anumit exotism, care a dat de ase- 
menea impresia nesincerităţii, pentrucă nu venea la vremea lui, 
ca poezia d-lui Minulescu, sau o sensualitate prea directă, din 
ciclul « Idilelor brutale » (din care d. Tudor Vianu a păstrat una 
singură: Pe sânurile), au contribuit hotăritor la răspândirea unei 
imagini factice şi provocatoare, a poetului. Introducerea sgomo- 
toasă a unor procedee simboliste, ca instrumentalismul simbolist 
al lui René Ghil (în 1890), — după experimentarea «armoniei 

imitative » (în « Poezii »), a îndemnat verva parodistă a lui Cara- 
giale şi Tony Bacalbaşa (« Moftul Român », 1893), expunându-l 
pe Macedonski ilarității publice. Poetul a plătit cu renumele său 
experiențele sortite succesului, în generaţia viitoare. Acesta este, 
în definitiv, preţul tuturor inovărilor, când se produc prea curând. 
După cum remarcă însă cu deosebită dreptate d. Tudor Vianu, 
poezia lui Macedonski nu poate fi privită exclusiv ca locul de 
întâlnire a unor influenţe străine, de școli diverse. De altă parte, 
arta sonoră și plastică, de o desăvârșită virtuozitate, a liricei 
macedonskiene, nu operează în gol, spre a ne îngădui indiferența 
față de conţinutul ei. Sub desăvârșirea artistică, suntem datori 
să căutăm reacțiunile morale și unitatea lor, ascunsă prin diversi- 
tate. Abia către sfârșitul carierii sale poetice, atât de prelungită 
și statornică, meșterul plastic și muzician s'a lăsat robit formalis- 
mului, indiferent de substanță și a compus « Poema rondelurilor ». 
E o artă decadentă, în care prozodia, cu artificiile ei, e chemată 
să acopere oboseala, — nu inaptă de a da câteva scânteieri. Forma 
fixă, de structură muzicală, cu refrenurile în a căror tehnică «se 
declară caracterul magic al poeziilor lui Macedonski, virtutea lor 
înfășurătoare şi obsedantă » nu putea să dea mai mult: 


O roză 'nflorește, suavă. .. 
Ca nor risipit e necazul, 
Puternic mă poartă extazul 
Spre-o naltă și tainică slavă. 


Nu-mi pasă de-a vieţii otravă, 
De chinul ce-și urcă talazul: 
O roză 'nfloeşte, suavă; 

Ca nor risipit e necazul. 


Stăpân sunt de-acum pe răgazul, 
Să-mi fac din ursită o sclavă, 
Și nu mai e viaţa grozavă, 

Deși mi-a brăzdat tot obrazul: 
O roză 'nflorește, suavă. 


(« Rondelul rozei ce înflorește ») 


De același procedeu al refrenului, s'a folosit poetul încă din 
tinereţe, ca în frumoasa poemă « Perihelie » (1686), care e o treaptă 
înălțată în evoluţia sa de înseninare morală. 


Nu, de lume nicio vorbă şi de glorie niciuna: 

Scumpi prieteni, luptătorul de-altădată nu mai sunt; 

Eu privesc tot înainte, voi în urmă totdeauna, 

Eu mă duc cu ochii 'n ceruri, voi cu ochii în pământ, — 
Nu: de lume nicio vorbă şi de glorie niciuna. 

Clar azur și soare de-aur este inima mea toată, 

Și pe când rămâne corpul sub destinul cunoscut, 
Peste sufletu 'n urcare este greu ca să mai poată 
Să apese-amărăciunea din prezent sau din trecut, — 
Clar azur și soare de-aur este inima mea toată. 


Oh! lăsaţi pe orice suflet în a lui perihelie, 
Fericiţi-l când pământul pentru dânsul a murit, 
Prosternaţi-vă când aripi, mai presus de vijelie 
Il răpesc în adâncimea unui vis nețărmurit, — 
Oh ! lăsați pe-oricare suflet în a lui perihelie. 


Altă dată, tirania refrenului, care îmbrățișează strofa între 
versurile inițiale, nu se împotrivește sborului liber al fantaziei; 
poezia « Plecare » este poate piatra angulară a simbolismului nostru, 
străbătut de aceeaşi temă, a « plecărilor ». 


Întindeţi pânzele băieți... 
Un vânt subțire se ridică, 
Albastra mare se despică, 
Pe cer alunecă nori creți... 
Intindeți pânzele băieți, 

Un vânt subțire se ridică. 


Urcaţi în vârfuri de catarg 
Şi puneţi steagul de plecare: 
Durerea mea dacă e mare, 
Pământu-acesta este larg... 
Urcaţi în vârfuri de catarg 
Și puneţi steagul de plecare. 


De unde sânt și cine sânt 
Voiesc să uit pe vecinicie... 
Ah! de-ar sufla o vijelie 

In valuri s'aflu un mormânt... 
De unde sânt și cine sânt 
Voiesc să uit pe vecinicie. 


Acest curios prototip al poeziei noastre simboliste e publicat 
în 1892. Surprinzător este și « Cântec voluptuos », de sigur anti- 
datat Turin 1871, dar nu mai puțin însemnat, la data reală a apa- 
riției (Literatorul, 1881, 1). 


Ale sângelui furtune cine nu le-a cunoscut, 

Cine n'a simţit căldura soarelui ce-i arde 'n vine 

N'o să ştie niciodată ce ascunde-adânc în sine 
Invelișul meu tăcut. 

Fără nicio 'nsuflețire e ş'o apă liniştită, 

Insă mintea ce cutează, însă ochii ce pătrund, 

Clocotind sub mii de forme, află viața încâlcită 
Dela creştet pân’ la fund. 


Oh ! Ascultă... Iată noaptea ce de mult o aşteptăm... 
Cu sgârcenia nu merge când te-apuci să faci pomană... 
Să chemăm o voluptate mai presus de cea umană 

Și în ea să ne 'ngropăm. 


Poema, de armonioasă cadență și de rară putere sugestivă, se 
adaugă pentru noi ciclului pomenit din anii 1882—1883. Să-l 
întregim cu o altă «poemă regăsită» de d. Tudor Vianu, în co- 
lecţia Literatorului (« Aripi », 1884, 4), care dă cea mai curată 
expresie iluzionismului moral al poetului şi cultului său pentru 
poezie. Culegerea ideală pe care ne-o alcătuim, din acea producție 
aşa de interesantă, opune poeziei eminesciene, dacă nu o contra- 
valoare, de sigur o altă tonalitate, un alt timbru, care a răsunat 
în acel moment cultural, fără ecou în conștiința contemporanilor. 
Eminescu a fost un mare poet al culturii, ale cărui sentimente 
corespund, în structura sa, unor idei filosofice, adânc asimilate; 
prin această fuziune nouă, poezia sa a stârnit câtăva vreme o 
dârză rezistență, până ce o nouă generaţie culturală a adoptat-o 
fără rezerve, pentru bogăţia ei de substanță. Se poate stabili un 
paralelism între modul poetic eminescian şi poezia lui Macedonski, 
care anexează lirismului nostru, domeniul sensaţiilor, din zestrea 
civilizaţiei. 

Lirica macedonskiană nu e numai un joc gratuit — cum se 
spune astăzi — de sensaţii, ci prima sinteză românească dintre 
sensibilitatea afectivă și cea sensorială. Exuberanţa celei din urmă 
lasă aparența de covârşire a celei dintâi, câteodată, dar alteori 
câteva sensaţii vizuale, acordate muzical, sunt suficiente pentru 
a pune în vibraţie simţirea. Sensaţiilor peisajistice se adaugă 
cele de artă. « Emoţia care porneşte dela artă, scrie d. Tudor 
Vianu, mai mult decât dela natură, ceea ce am numit estetismul 
sâu de poet al civilizațiilor, este apoi o altă trăsătură în acord cu 
orientarea parnasiană » Ne îngăduim să atragem atenția asu- 
pra deosebirii de înţeles care decurge din folosirea cuvântului de 
civilizație, la plural, pentru a designa felurimea peisajelor exotice 
şi a momentelor istorice ce au solicitat închipuirea lui Macedonski. 

Poezia savantă a simţurilor (vizual și auditiv), a avut în Mace- 
donski pe marele ei reprezentant la noi. Rafinamentul unui civilizat, 
familiarizat cu arta timpului său, este una din dominantele perso- 
nalităţii lui Macedonski. Nu îl putem urma pe autorul « Cărţii de 
aur», când dorește să credem în «intelectualitatea sa uriașă și 

adânca erudițiune ce transpiră din fiecare rând pe care îl așează pe 
hârtie ». El nu a fost ca Eminescu, un poetal culturii, cu ecouri ale 
problematicei timpului, ci un poet al civilizației, un estet, care 
și-a exprimat temperamentul prin toate stilurile artistice ale 
vremii. Experimentarea tuturor modalităţilor de școală literară, 
este un semn de impresionabilitate estetică. Ea a păgubit însă lui 
Macedonski, deoarece publicul preferă conformațiile energic con- 
turate și simplificate, ale personalităților neunduioase. 

Structura de estet a lui Macedonski mai lasă locul unei răs- 
tălmăciri, de care nu a fost străină nici dorința sinceră, de valori- 
ficare, a lui Ovid Densusianu. În cursul amintit, profesorul a făcut 
o disociere în defavoarea poetului: « Că era un artist, în felul lur, 
reiese din preocupările pe care le-a urmărit cu oarecare consecvență, 
însă de mai multe ori avem impresia că era mai mult un estet. 
Să nu se confunde estetul cu artistul. Estetul este artistul pozării, 
care caută efecte prin mijloace exterioare, care nu are un suflet 
artistic în plin alcătuit, ci unele filoane și mai ales cu aparențe 
bine căutate, stilizate în aşa fel încât să dea impresia că este o 
ființă înzestrată cu daruri deosebite, ridicându-se cu mult de- 
asupra celorlalţi ». 

Ediţia întocmită de d. Tudor Vianu cu un desăvârșit simț al 
frumosului, în alegere, îngădue verificarea strictă a acestei aser- 
țiuni. De aceea nu ne sfiim să-i dăm locul, pentru ca, din con- 
fruntarea disocierii, valabilă în generalitatea ei, cu textele, opera 
poetică a lui Alexandru Macedonski să înfrunte un nou examen, 
mai nepărtinitor, mai atent, 

De bună seamă, lirica macedonskiană, prin ferventa simpatie 
cu care a fost editată și interpretată, se îndrumează către un nou 
destin, de dreaptă situare în literatura noastră. 

ȘERBAN CIOCULESCU 

Mă găseam de curând la Berlin, într'o adunare care părea o 
ședință a Camerei culturale. Niciodată nu văzusem atâţia artişti 
germani la un loc, poeţi, romancieri, oameni de teatru, pictori, 
sculptori și arhitecţi. La câte un nume, vechi amintiri ni se întor- 
ceau în minte din istoria literaturii sau a artelor, pe care stătusem 
aplecat în anii tineri prin marile biblioteci, sau le ascultasem în 
sălile de curs ale universităţii acestei metropole, dar cei mai mulți 
erau oameni noi. Vecinul meu de scaun ar fi putut să treacă 
meşter de multe lucruri, numai de sonete nu. Sosise în oraș chiar 
atunci, de mai puţin de un ceas. Imi povestește liniștit o mică 

întâmplare din cursul călătoriei, nu dintr'o trebuință de vorbă 
sau ca să mi-o facă numai decât cunoscută, ci ca să mă lămurească 
de unde-i venea junghiul care-l împiedeca să se întoarcă după voie. 

Fusese într'o însărcinare la Roma, vorbise cu capul Statului 
şi venise după două zile, ca să fie față la această adunare, pe aceeași 
cale a aerului. Fără să vreau mă gândeam la « Italienische Reise » 
a lui Goethe, la poștalionul lui cu dese popasuri şi la descoperirea 
pas cu pas a pământului clasic. Pagini, pe care le învățasem odi- 
nioară pe dinafară, îmi cântau prin cap şi însoțeau, cu vorbele 
pline de o uimire stăpânită ale marelui scriitor, spusele î în fugă ale 
sburătorului de alături. lată Verona, care fusese ca o poartă, pe 
unde lumea latină a construcţiilor fără moarte îi ieșise drumețului 
de acum 150 de ani înainte, şi aceeaşi Veronă, văzută astăzi cu 
palatele şi cu teatrul ei rotund dela 1500 metri înălțime, ca o schiță 
cu puține umbre de pe scândura de lucru a unui arhitect. Lumea 
a mers, şi lumea germană mai mult decât altele. 


Trecuseră Alpii în mijlocul unei furtuni de zăpadă. Aparatul 
se urcase până la 5000 de metri în căutarea unui cer mai liniștit. 
Se uitau pe ferestre și nu vedeau decât rupturi de nori în dreapta 
și în stânga și uneori, dedesubt, prin vreun luminiș, piscuri și 
prăpăstii acoperite de ghiață. Aceasta însemna cel puţin an ceas 
întârziere. Aveau să mănânce la München mâncările reci ! Atunci 
ca o mână puternică i-a oprit o clipă pe loc. Nu au mai văzut 
NIMIC, pentrucă un fulger mai scânteietor decât altele năvălise în 
cabină și le luase ochii. Când a putut să se uite din nou, pe aripele 
aeroplanului lor era o pojghiță de foc peste pojghița de poleiu 
dinainte și care curgea încet pe la capete și cădea ca din jghiaburi 
prin văzduh în șuviţe albastre și roșii. Fuseseră loviți de trăznet, 
dar, după întâia sguduitură, porniseră cu aceeași iuțeală mai de- 
parte. Numai el rămăsese cu un umăr puțin țeapăn. Mă ruga să-l 
iert că nu se poate întoarce cât trebuia de repede. Câteva exerciții 
şi un masaj mâine dimineața, aveau să-l întremeze, aşa încât nici 
să nu se mai cunoască. Dinspre partea aceasta nicio grije ! 

Firește că nu toți scriitorii noiei Germanii sunt ca vecinul meu 
de jeț din acea seară, dar mulți îi seamănă. Oamenii au mai puţină 
melancolie și scrisul mai puţină literatură decât pe vremuri. 
Cercurile și cenaclurile s'au schimbat și ele. Aceeași bucurie a 
faptei, care umple toată ţara, umple și paginile cărților. Nu numai 
o folosire a istoriei, dar o întreagă estetică a prelucrării şi înțelegerii 
trecutului, aşa cum a fost el și cum poate să învie ca să ne ajute să 
vedem mai limpede împrejurul nostru și mai ales în noi, şi-a făcut 
loc în versuri și în proză, în studii și în discuţii. Una din cele mai 
frumoase cărți ieşite în vremea noastră, este o traducere, traducerea 
în proză a duiosului şi puternicului Wolfram von Eschenbach, 
« Parsifal », făcută de Wilhelm Stapel, pe care noi o buchisisem 

cu dragoste în limba cunoscută astăzi numai de filologi, a Evului 
Mediu, și o avem nu numai ca un dar, ci totodată ca un semn 
al acelei trebuinţe de faptă, faptă de istorie sau faptă de legendă. 


Este o lume a faptei, care nu cunoaște prezent și trecut, ci se 
cunoaște numai pe ea şi se prețueşte ca atare, cu cât e mai curată, 
înafară de timp și parcă uneori înafară de oameni. Literatura 
biografică și vieţile romanţate, cu desvoltarea pe care au aflat-o 
şi aici, au între Germani, popor de gândire și de sistematizări, 
acest înțeles mai adânc. Ele pun în lumină o năzuinţă a tuturor 
şi se încadrează. Altminteri am putea face greșeala să credem că 
Germania desamăgită de zilele de azi, găsește o despăgubire în 
cele de ieri, ca în anii când creștea în toate ungherele 'Tinerei 
Germanii floarea albastră a romantismului. Iată-l pe Hans Frie- 
drich Blunck în « Wolter von Plattenberg », a treia carte din ro- 
manele lui istorice, cu lupta împotriva lui Ivan cel Groaznic a 
Maestrului Ordinului German. Este în ea o mărturisire de putere 
şi un condeiu care sbârnâe, dovezi cu totul de altceva decât de 
fugă de răspunderile vremii de față. Și iată-l și pe Iosef Ponten 
cu lucrarea lui pornită pe multe volume, « Popor pe drumuri », Volk 
auf dem Wege, din care cel de al patrulea, « Sfinţii celor din urmă 
zile » Die Heiligen der letzten Tage, abia a ieşit dela tipar. Scrii- 
torul a fost de curând şi pe la noi, ca să caute aceleaşi drumuri 
ale neamului lui spre răsărit, spre câmpiile cu făgäduieli ale Ru- 
siei. Ne aflăm din plin într’o literatură, care răspunde, în multe 
feluri, trebuinței de care am amintit. 


Dintre toate artele aceea care izbutește și înrâurește mai mult 
în Germania de astăzi, nu este nici: muzica, nici pictura, oricât s'a 
făcut pentru ele în organizarea de concerte și de reprezentații de 
operă, sau în noua așezare a muzeelor și în premiile de compoziţie. 
Arta artelor se pare că e arhitectura. Germania întreagă, și în 
deosebi Berlinul, îmbracă alt veșmânt de piatră. Berlinul care 
mirosea până ieri a Brandenburg și a Prusie, ajunge abia acum 
orașul imperial, spre care se ridică ochii a 8o de milioane de oa- 
meni, ca spre cetatea unde se păstrează. vasul Sfântului Gral al 
germanismului. Mi-aduc aminte, cu ce milă și uimire ne uitam 
înainte de războiu la câte o clădire, mai mult nouă, din vreun 
colț de Friedrichstrasse, care cădea cu toate acestea sub târnăcop, 
pentrucă urma să se ridice în loc ceva în alt stil, și numai de dragul 
acestui stil. Astăzi trecând pe aceleași străzi, mi-e rușine de mila 
şi de uimirea de atunci. Ce însemnează, de pildă, palatul nesfârșit 
al Ministerului Aerului, care trebue să aibă mai multe camere 
decât orice labirint din lumea mediteraneană sau atlantică, și 
schimbă cu totul înfățișarea și stilul unui cartier întreg? Ce 
însemnează dărâmăturile programatice care trebue să scoată din 
moloz un alt oraș? Ce însemnează o clădire cum a fost stadionul 

olimpic şi cum e aerogara nesfârșită dela Tempelhof? Prinții 
electori și Regii de marmură de pe Aleea triumfală au plecat și ei 
dela locurile lor. Copitele de bronz ale calului amazoanei din 
Tiergarten, bat nerăbdătoare, ca în așteptarea unei călătorii. 
Charlottenburgul, bulevardul cel larg, lărgit peste orice închipuire, 
prin tăiere de copaci şi dare în lături de picioare de pod, așa cum 
trecea el pe dinaintea Şcoalei Politehnice și ne ducea mai departe 
spre locuințele noastre studenţeşti, sau spre excursiile de Dumi- 
necă, nu mai seamănă cu ce avem noi în minte şi căutăm zadarnic 
prin aceleaşi locuri. Arta aceasta, care este a tuturor, în văzul și 
în picioarele lor, şi a fost în toate timpurile dela Chaldeeni și 
Egipteni până la Romani, arta imperială, se desvoltă și aici. Se 
construesc sub ochii noştri un oraș nou, o ţară nouă şi poate un 
popor nou. Este fapta care se închiagă şi rămâne, o lecţie de fru- 
museţe și de putere a unei naţiuni. 


Mă gândesc la un scriitor german care, în cele cinci minuni 
ale țării alemane, punea, el, puţin pictor, pe Isus mort, de Holbein, 
din muzeul dela Basel, el, atât de mult scriitor, manuscrisul cân- 
tului Niebelungilor dela Donau-Eschingen, şi, apoi, o biserică, 
această vedenie de arhitectură împodobind zarea şi înălțând-o. 
Scriitorul este poetul şi dramaturgul Hermann Burte, cu numele de 
acasă Stuebe, despre care tocmai am cetit că a fost premiat de 
Capul Statului German cu prilejul împlinirii vârstei de 6o de ani, 
pentru merite față de scrisul țării lui, cu medalia Goethe. El întru- 
pează mai bine decât altul pe literatul vremii, neastâmpărat, 
vulcanic, în luptă pentru găsirea unei armonii şi fiind altminteri 
asemenea lui Lessing, pe care nu-l ispitise atât adevărul cât cău- 
tarea lui. Burte vine de departe, din anii dinainte de războiu, şi a 
trecut prin toate schimbările și pe lângă toți oamenii de după aceea 
ai țării lui, destul de sigur de sine ca să se învrednicească astăzi 
de o asemenea înaltă încununare. M'am dus în bibliotecile şi în 
librăriile orașului meu, ca să-mi pot împrospăta scrisul şi ca să-l 
aduc, de acolo de unde-l ştiam, mai aproape de zilele noastre. 

Este ciudat că i-a fost dat să ia medalia Goethe tocmai el care, 
în dorința de faptă şi de suferință, proprie celor mai de seamă 
scriitori germani din acelaşi timp, batjocorise în versuri pietroase 
vestita formulă de artă pentru artă din balada cunoscută a marelui 
poet « Cântărețul » Der Sanger. «Eu cânt cum cântă pasărea, 
Ce-și are în ramuri locuință Și cântecul din gura mea Mi-e plată 
In schimb cu prisosință ». Inch singe wie der Vogel singt, Der 
in Je Zweigen wohnet. Das Lied das aus der Kehle dringt, Ist 
Lohn der reichlich lohnet. Zice Burte, într'o năvală de furie îm- 
potriva acestei strofe senine. Amintirea ei îşi face loc în versuri 
întregi luate aidoma de dincolo. Nu poate fi nicio îndoială. Burte 
s'a gândit la Goethe: « Arta e muncă, muncă. Niciodată nu iese 

un lucru plin de avânt din lene, din fericire de târâe brâu. Geniul 
e sârguinţă, care pătrunde în adânc. Niciun poet n'a cântat vreo- 
dată aşa cum cântă pasărea. Numai cine înfrânează reaua credință 
a lucrurilor, stăpân pe sine şi vesel, ajunge meșter netăgăduit ». 
Die Kunst ist Arbeit, Arbeit. Nie gelingt ein Werk voll Schwung, 
im Schwall, im Lottergliicke. Genie ist Fleiss, der in die Tiefe 
dringt. Kein Dichter sang je wie der Vogel singt. Erst wer be- 
zwang der Gegenstande Tücke, In Lust bewusst, ist Meister un- 
bedingt. Dar Goethe zâmbeşte împăcat peste lume şi peste această 
veche controversă. Medalia dată în numele lui e bine dată. În vers 
se sbate un suflet, și e de ajuns. 


Hermann Burte e Aleman. Cele mai frumoase pagini ale lui 
sunt din acele ţinuturi ale Rinului, până unde a pătruns în alte 
secole sânge şi gândire dela miazăzi. E nu numai concetăţean cu 
Hebel, poetul în dialect, de care am învățat în școală, dar i-a în- 
chinat chiar şi un fel de odă, ticluită în cealaltă limbă, atât de dragă 
și de înţeleasă amândorura şi a scris el însuși un volum de versuri 
în alemană. Se chiamă Madlee, după numele unei femei, care 
apare ca o floare a pământului în cel dintâi volum de proză al lui 
Burte, din 1912, Wiltfeber, veșnicul German, povestea unui 
căutător de țară, Der ewige Deutsche, Die Geschichte eines Hei- 
matsuchers. Martin Wiltfeber este și el un Aleman, care se întoarce 
după ani mulți acasă, se luptă cu sine și cu lumea pentru o nouă 
credință şi o mai bună aşezare a lucrurilor. Cade înfrânt în cele 
din urmă de propria patimă, care, ca un havuz, nu se putea înălța 
până la cer, ci se întorcea şi se risipea în propriul joc de ape! 
Scrisul aduce aminte de Nietzsche, ca şi multe din atitudini. 
Scriitorul s'a împotrivit totdeauna și a arătat-o și într'o prefață 
mai 'dincoace, ca scrierea aceasta de avânt şi de tinerețe să se creadă 
purtătoarea vreunui ideal politic și să fie însușită de un partid. 
Cu Wiltfeber, Hermann Burte a luat, sprijinit de poetul Dehmel, 
care l-a prețuit dela început, premiul Kleist. A fost bine văzut și 
ocrotit de Rathenau, despre care a scris o carte, « Cu Rathenau la 
Rinul de sus », Mit Rathenau am Oberrhein. Dar el avea dreptate. 
Focul, care-l ardea, se aprinsese din altă vatră, decât aceea a vreunui 
partid politic. Partidele s'au putut duce, flacăra a rămas. De 
căldura ei Capul de astăzi a Statului german s'a apropiat și a 
rostit numele lui Goethe. Ca în Faust, partea a doua, coruri au 
început să cânte ! 


Ce răspunde scriitorul ? Iată un fragment din Wiltfeber, acesta 
tot atât de negoethean ca şi versurile de adineauri: « Să fim fericiţi? 
Nu, așa ceva nu ne e îngăduit să ni se întâmple. Mi-ar fi ruşine să 
fiu fericit ! E fericit un ţăran, un lucrător, poate vita, dar noi 
suferim, și se şi cade să suferim dacă vrem să ajungem la desă- 
vârşire !» Glücklich sein? Nein, das darf uns nicht vorkommen. 

Ich würde mich schamen, glücklich zu sein! Glücklich ist ein 
Bauer, ein Arbeiter, vielleicht das Tier. Wir aber leiden und wir 
sollen auch leiden um vollkommen zu werden ! 

Volumele de versuri ale lui Herman Burte se chiamă Patricia, 
Die Flügelspielerin, Cântăreața la pian, Anker am Rhein, Ancoră 
în Rin și sunt cele mai multe sonete, cu amintiri din Shakespeare, 
dar cu o viață nouă și cu mărturisiri năvalnice, care fac să se cu- 
tremure, ca o barcă prea încărcată, savanta construcție romantică 
a versului, iar volumele de teatru, Drei Einakter, trei piese într'un 
act, din 1907, Herzog Utz din 1913, Katte din 1914, Simson din 
1917, Der letzte Zeuge, Cel din urmă martor, Apollon und Kas- 
sandra, uneori istorice, alteori psihologice sau sociale, dar tot- 
deauna cu un mare simţ și ştiinţă a scenei, şi cu fiorul unei sgu- 
duitoare arte dramatice. Kleist se arată uneori printre pagini, ca 
să așeze în rândul celor mai bune și să apere aceste meșteșugite 
construcții. 

Cu aceste și alte manifestări, mai trecătoare sau mai statornice, 
se mișcă viaţa literară și artistică a Germaniei de astăzi. Ea este 
ca un înveliș în care se aleg tot felul de închipuri fermecate cu 
existență proprie și crezute ca atare, până băgăm de seamă că ele 
trăiesc aevea dincolo de pânză, și că pânza nu stă între noi decât 
ca să le dea limpeziciune și adâncime. Când istoria, atât a unui 
suflet cât și a unui popor este prea bogată, povestirea faptelor 
atrage mai puţin decât faptele însele și nu poate să se descurce 
dintre ele și să le stăpânească. Literatura şi arta sunt prea încărcate 
în zilele noastre de tot ce aduce clipa; vor trebui să mai piardă 
din viață ca să fie mai vii. In schimb, în măsura în care au mai 
puţin din cuirasa nemuririi, ele sunt mai aproape de om, prietene 
și tovarăşe cu el, de-a-valma cu tot ce-l bucură și-l doare, artă 
de astăzi pentru astăzi, faptă și istorie în același timp. Iubitorii 
literaturii şi artei, şi ai celor germane, în deosebi, au o priveliște 
dintre cele mai rare. S'o urmărim cu luare aminte, pentru desfă- 
tările estetice pe care le dă, precum şi pentru înțelegerea mai 
ușoară a timpului și a oamenilor. Frumosul nu este numai po- 


doabă; este și cheie. 
EMANOIL BUCUȚA 

Intr'un reportaj recent al unei jurnaliste franceze asupra Ger- 
maniei de astăzi, ni se amintea cum Andre Maurois fusese cel mai 
gustat dintre literatorii francezi de către publicul celui de al doilea 
Reich, şi că el era socotit — cum zice autoarea reportajului — 
ca cel mai «sută la sută francez » dintre scriitorii republicei. 

Mi-am amintit de asta cetind, dăunăzi, un studiu al lui Maurois 
despre Jean Jacques Rousseau și am găsit acolo o frază scurtă, de 
numai câteva vorbe şi care totuși rezumă întreaga Istorie a 
Franţei. 

Jean-Jacques Rousseau — zice Maurois — « m'irrite quand, de 
sa nature fortuite, il prétend déduire la nature humaine ». 

Rousseau «irită » pe d. Maurois. Il irită fiindcă Jean Jacques 
confundă universul cu propria lui persoană; pentrucă raportează 
totul la Eul său umflat și van; pentrucă în fine comite o eroare 
de judecată « pretinzând a deduce natura omenească », din foarte 
întâmplătoarea lui umanitate individuală. 

Avem impresia, la prima vedere, că ne aflăm aci în faţa unui 
conflict ireductibil între spiritul francez — reprezentat de Mau- 
rois — şi un spirit străin de cel francez. 

« Spiritul Rousseau », acel spirit care a deconcertat pe toţi 
contemporanii și a aruncat perplexitate și peste generațiile de mai 
târziu. Chiar fără să fie francez, omul mediu se simte scandalizat, 
şi moralmente și intelectualmente, în fața acestei fabrici de contra- 
dicții psihologice care e fenomenul Rousseau. Vagabond și câteo- 
dată hoț, dar profesor de morală mamelor celor cinci continente; 
poet de un romantism fără frâu, și totodată meşter al silogismului 
riguros, al logicei strânse în cerc de fier; propovăduitor al noiei etice 
sociale care avea să triumfe pretutindeni în Europa, şi povestitor 
deşănțat al celor mai cinice confesiuni. Toate aceste contraste şi 
excese nu au aerul foarte franțuzeşti. Şi totuşi niciun scriitor n'a 
emoționat aşa de tare pe Francezi ca dânsul. Francezul mediu 
dezaprobă fenomenul Rousseau, și totuși constată, cu ciudă, că 
nu-i poate refuza un fel de simpatie atractivă. 


De aci «iritația » lui Maurois și a tuturor celor din familia lui 
spirituală. Fiul bogatului și așezatului negustor de postav, cumin- 
tele școlar care a scris conștiincioase biografii de oameni ajunși și 
care, chiar în operele sale de imaginație, a zugrăvit mai ales cali- 
tățile solide și plicticoase ale familiilor chiabure din burghezia de 
provincie, este agasat în fața geniului, când acesta e purtat de un 
vagabond deșuchiat ca Jean Jacques. 


Dar este Maurois cum spun unii un francez reprezentativ? 
Dacă el a putut fi socotit astfel, este probabil, pentrucă e, ca 
mai toți membrii burgheziei franceze, sârguitor, cumpătat, serios, 
modest, meticulos şi remarcabil de cultivat. Succesul său literar 
— de altfel pe deplin justificat —, nu este explozia vreunei vocaţii 
incoercibile, ci o consecință normală a lecturii și a unei instrucțiuni 
îngrijite. Multă vreme Maurois a vândut stofele fabricate de 
părinţii săi, și ideea de a deveni scriitor i-a venit întâmplător, 
fiindcă apucându-se să scrie, a descoperit că publicului îi place 
cum scrie el. Și atunci a continuat, pur şi simplu. 


ACTUALITĂŢI CULTURALE EUROPENE 421 


In fond, Maurois nu-i reprezentativ pentru mentalitatea fran- 
ceză, ci pentru o singură clasă, clasa burgheză din acea ţară. Franța, 
Franţa în general, este cu totul altceva și această « Franță în genere » 
este, mai de grabă, Franţa lui Rousseau. 

La rândul nostru avem dreptul să fim «iritați ». De multă 
vreme se obișnuește a se tot aminti că Rousseau e originar din 
Geneva și că e de religie protestantă, pentru a explica de ce el nu 
are «spirit francez ». Dar ce importanță pot avea asemenea amă- 
nunte de registru civil, față de fapte masive, ca de pildă imensul 
succes al cărților lui Rousseau în publicul francez. 

Rousseau — zice Maurois, « pretinde a deduce, din natura sa 
fortuită, natura omenească ». 

Aşa dar, după Maurois, există două soiuri de umanități. Natura 
Umană în genere, pe care o gândim cu majuscule, și întâmplă- 
toarele mici neînsemnate naturi individuale. 

Suntem convinși că Maurois se înșeală. Umanitatea, natura 
omenească e totdeauna « fortuită », totdeauna individuală. Umani- 
tatea nu-i o grupare, ca civitatea sau ca națiunea. Este un senti- 
ment de libertate și demnitate, care vibrează pretutindeni la fel, 
indiferent de clasă și stare. Caracteristica acestei « naturi omeneşti » 
e că apare aceeași la toți oamenii, la un pierde-vară ca Jean Jacques, 
la un prinţ al Ştiinţei ca Pasteur, la un om acru ca Renard, sau 
la un negustor cuminte ca Maurois. Umanitatea are tocmai această 
curioasă caracteristică de a putea fi «dedusă » din orice « Natură 
omenească fortuită », de a fi peste tot identică și instantaneu 
transmisibilă. 


Acest mare adevăr este o descoperire franceză. In această țară, 
pentru întâia oară s'a făcut o doctrină și chiar o revoluţie cu ideea 
că oamenii, toți câți sunt pe lume, oricât de diferiți ar fi ca mora- 
litate sau ca avere, ca inteligență sau ca instrucțiune, au, în sufletul 
lor, ceva identic și nespus de vibrant. Ceva în care toate ființele 
omenești pot să comunieze. 

In veacul al XVIII-lea Francezii au descoperit că, înlăuntrul 
fiecărui suflet «fortuit », fabricat la capriciul norocului şi la în- 
tâmplarea împrejurărilor sociale, se află câteva nevoi adânci, 
indestructibile, identice la toţi și prin aceasta susceptibilă de strân- 
gere laolaltă, într'o înfrățire oricât de vastă. 


Iar Jean Jacques Rousseau a fost primul care a pus în cuvinte 
scrise, această descoperire a Franţei din vremea lui. A făcut-o cu 
multă stângăcie, cu multe contradicții și naivități, compensate ce-i 
drept cu izbucniri de frumuseţe literară strălucitoare; dar în 
sfârșit, a făcut-o. A exprimat ceea ce Franţa cea vastă de atunci 
simţea și nu putea spune. lată de ce el e mult mai tipic francez, 
mult mai « reprezentativ » decât toţi acei francezi de gen Maurois, 
care au ca mic merit să poată exprima mai frumos ceea ce poate 

exprima ceva mai puţin bine oricare alt francez din clasa lui so- 
cială. 

Franţa veacului al XVIII-lea a descoperit natura omenească. 
Până atunci cuvântul Umanitate era doar un cuvânt, conceput de 
filosofie, elaborat mental, aproape termen tehnic de zoologie. 
Graţie Franţei, acest cuvânt a început să desemneze o pro- 
fundă realitate, una din cele mai directe realități sufletești, 
«une donnée », cum ar zice Bergson «une donnée imediate de la 
conscience ». 

Paul Morand, cu acea cunoscută a lui manie de a caracteriza 
cu orice preț categoriile morale, pretinsese a defini întreg sufletul 
francez în jurul ideii de avariţie — cunoscutul refren al celor ce 
voesc a expedia, în doi timpi și trei mișcări, psihologia franțuzului. 
Astfel — scria Morand — clasicismul, preparat cultural emina- 
mente francez, este și el efectul sgârceniei. Clasicism înseamnă 
cumpătare, dozare moderată; înseamnă «din fiecare câte ceva », 
sau «câte puţin din toate». 

Teoria e de sigur foarte spirituală, dar perfect falsă. Nici că 
se poate exprima mai greşit adevăratul spirit francez. In fond, 
Franțuzul, departe de a aduna câte puţin din fiecare lucru, 
are, dimpotrivă, vocaţia atitudinilor excesive. Dacă e sgârcit, el 
va practica avariţia ca niciun alt popor pe lume. Iar când e generos, 
de asemeni nimeni nu-l va putea întrece. 


Voi cita un fapt semnificativ, un fapt din acele cu valoare 
demonstrativă sigură, fiindcă nu-i un fapt izolat, ci o repetare 
constantă și neconcertată a aceluiași fenomen. 


Gândiţi-vă cum fac Francezii războiu. Gândiţi-vă, acei care nu 
aţi apucat să-i vedeți pe Francezi în tranșeele din 1914, la zecile 
de poveşti — filme sau romane — unde se reprezintă Francezii 
luptând în ultimul războiu. Soldaţii înjură groaznic războiul şi pe 
cei ce-i trimit în foc. Toți sunt descurajați. Niciun moment nu-și 
« burează craniul» cu elocință patriotică îmbătătoare. lar când 
vine momentul să plece în patrulă sau în vreo altă expediţie pri- 
mejdioasă, sunt încă și mai lucizi, mai convinși de disproporția 
dintre sacrificiul ce li se cere şi rezultatul pe care, în cel mai bun 
caz, l-ar putea obține. Astfel, sceptici şi dezabuzaţi, pornesc la 
atac. Și... se bat ca niște lei. Căci francezul este excesiv și în 
critică şi în faptă. A înjura războiul — este dreptul inteligenței. 
A-şi face datoria până la ultimele limite ale puterilor lui fizice şi 
morale, — aceasta e un alt capitol al umanităţii sale. Francezul 
este mai presus de orice înamorat de libertate. Și după cum nu 
va ceda niciodată dreptul lui de a critica, orice, inclusiv răz- 
boiul, tot astfel nu va ceda nici dreptul de a nu ţine seama de 
propriile sale critici, şi de a-și risca viața pentru ţara care i-a dat 
toate prețioasele lui libertăți. 

Morand va zice, poate, iarăşi: vedeţi: eclectismul, clasicismul 
francez: câte ceva din toate: spirit critic, alături de patriotism orb. 
Nu. Corect e să spunem aşa: Francezul nu are temperament clasic, 
ci romantic, Capabil de cea mai sordidă și ingenioasă meschinărie 
el e, cinci minute după aceea, capabil de cele mai dezinteresate 
acțiuni. Fotografia morală a francezului o găsim în opera marelui 
romantic, a primului poet al libertății omeneşti, Jean Jacques 
Rousseau. 

Acuzaţia lui Maurois ne vine iar în minte, In fond dacă, fără 
să-i scoatem sau adăugăm nimic, schimbăm doar tonul reprobativ 
în ton expozitiv, fraza lui Maurois ar putea servi ca epitaf apolo- 
getic întregei opere a lui Rousseau: 

« Ce fut un des plus grands esprits de l’histoire, car il découvrit 
que, de toute nature fortuite, on pouvait deduire la nature humaine 


tout entière >. 
D. I. SUCHIANU 


CRONICA GERMANĂ 
UN POET AL BAROCULUI: HUGO VON HOFMANNSTHAL 


Austriac de origină, Hugo von Hofmannsthal s'a conturat 
ca o figură aparte în literatura germană modernă. 

Enorm deosebită de lirica eruptivă, dinamizată până la spadă 
şi văpaie, a lui Ștefan George sau cea de combustiuni mistice a 
lui R. Maria Rilke, care trec pe o linie hotărît nordică 1), oricâte 
nostalgii de claritate mediteraniană ar cuprinde ele,— poezia lui 
H. v. Hofmannsthal e de substanță sudică, întocmai ca şi aceea 
a lui Goethe din epoca vestitei călătorii în Italia. 

Luminos, muzical, plus savant que la Muse elle-même, orna- 
mentat în cel mai grațios stil venețian — apropierea de Veneția — 
Hofmannsthal se impune când îi cercetăm poezia —, versul din 
Gestalten (« Chipuri »), « Prologe und Trauerreden » (« Prologuri şi 
discursuri funebre «) şi celelalte cicluri se încadrează în cel mai 
perfect baroc. 

Fraza, savant condusă, desvăluie un stil bogat de mătasă și 
brocaturi, titlul pieselor a întotdeauna căutat, complicat (« Fin 
Traum von grosser Magie » — « Un vis despre marea magie », « Der 
Jüngling und die Spinne » — « Adolescentul și păianjenul » etc.) sau 
voit simplu şi naiv. 


1) Net germană la Ştefan George, slavo-germană la R. Maria Rilke, 

Gustul pentru baroc al lui Hugo von Hofmannsthal se manifestă 
și prin preferința pentru poemul dialogat, întretăiat de indicații 
scenice 1). 

Om de teatru — căci el a scris « Jedermann » (« Oricine ») 2) 
și-a fost libretistul preferat al lui Richard Strauss («Der Rosen- 
kavalier » — « Cavalerul rozelor» e unul din cele mai perfecte 
librete din literatura muzicală) —, Hugo von Hofmannsthal utili- 
zează cu multă pricepere poarta dramatică în poemele sale. 

Peste întreaga lirică a acestui scriitor, bate un impresionant 
suflu tragic, însă nu sobru, reținut, ca la R. Maria Rilke și nici 
dement, crispat, ca la Georg Trakl, ci unul spectaculos, larg, ca la 
d'Annunzio, cu a cărui operă are multe puncte de contact, mai 
puţin vigurozitatea acestuia din urmă. 

Numai rareori, ca în «Des alten Mannes Sehnsucht nach dem 
Sommer » (« Nostalgia după vară a bătrânului bărbat »), tragismul 
lui von Hofmannsthal devine discret, cu întunecate tonuri de sur- 
dină, sau grotesc («Der Schiffskoch, ein Gefangener, singt »: — 
« Bucătarul corăbiei, un prizonier, cântă »): 

O notă de pitoresc exotism găsim în: «Der Kaiser von China 
spricht »: (4 Impăratul din China vorbește) » 3): 


€ In der Mitte aller Dinge 

Wohne Ich, der Sohn des Himmels. 
Meine Frauen, meine Bäume, 

Meine Tiere, meine Teiche 

Schliesst die erste Maucr cin. 
Drunten liegen meine Ahnen: 
Aufgebahrt mit ihren Waffen, 

Ihre Kronen auf den Häuptern, 

Wie es einem jeden ziemt, 

Wohnen sie in den Gewölben. 

Bis ins Herz der Welt hinunter 
Dröhnt das Schreiten meiner Hoheit. 
Stumm von meinen Rasenbänken, 
Grünen Schemeln meiner Füsse, 
Gehen gleichgeteilte Ströme 

Osten-, west-und süd-und nordwärts, 


1) Redăm, pentru plasticitatea ei, o astfel de indicație: Deci el se duce la 
fereastra deschisă, care e plină de clara lumină a lunei și înrămată cu umbre 
de viță sălbatică. Atunci, iese sub ochii săi, din întunecimea unei frunze, un mare 
paianjen cu pași alergători și înlănțuie trupul unui mic animal. Se-aude în lini- 
ștea nopții un foarte încet, dar tânguitor sunet, și-ai crede că auzi mișcările puter- 
nic înlânțuitoarelor picioare. 

2) Excelent tradusă în românește de Const. Berariu. 

3) Meşteșugul omului de teatru care a fost H. von Hofmannsthal îl obser- 
văm și n preferința titlurilor directe. 

Meine Garten zu bewâssern, 

Der die weite Erde ist. 

Spiegeln hier die dunkeln Augen, 
Bunten Schwingen meiner Tiere, 
Spiegeln draussen bunte Städte, 
Dunkle Mauern, dichte Wälder 
Und Gesichter vieler Völker. 
Meine Edlen, wie die Sterne, 
Wohnen rings um mich, sie haben 
Namen, die ich ihnen gab, 
Namen nach der einen Stunde, 
Da mir einer näher kam, 

Frauen, die ich ihnen schenkte, 
Und den Scharen ihrer Kinder, 
Allen Edlen dieser Erde 

Schuf ich Augen, Wuchs und Lippen, 
Wie der Gärtner an den Blumen. 
Aber zwischen äussern Mauern 
Wohnen Völker meine Krieger, 
Völker meine Ackerbauer. 

Neue Mauern und dann wieder 
Jene unterworfnen Völker, 

Völker immer dumpfern Blutes, 
Bis ans Meer, die letzte Mauer, 
Die mein Reich und mich umgibt» 1): 


In acelaşi stil pompos, colorat e aproape întregul ciclu « Gestal- 
ten» ( Chipuri ») — în special poemele « Grossmutter und Enkel » 
(« Bunică şi nepot »), « Gesellschaft » (« Societate ») şi « Gespräch » 
(« Convorbire »), din care se desprinde şi-o subtilă nuanţă livrescă. 


1) (e In mijlocul tuturor lucrurilor locuiesc eu, fiul cerului. Femeile mele, 
copacii mei, animalele mele, iazurile mele, pe toate le 'mprejmuie primul zid. 
Jos zac străbunii mei: aşezaţi pe catafalc cu armele lor, cu coroanele pe creş- 
tete, cum i se cuvine fiecăruia din ei, locuiesc în bolți. Până ’n inima lumii, în 
afund, răsună pasul înălțimii mele. Mute, dela băncile pajiştilor mele, dela 
verzuile scăunașe pentru picioarele-mi, merg izvoare egal împărțite spre răsă- 
rit, spre-apus, spre miază-zi, spre miază-nopate, pentru a uda gradinile mele, 
cărora le e larg pământul. Oglindesc aici întunecaţii ochi, săriturile pestriţe 
ale animalelor mele, oglindesc afară oraşe felurite, întunecate ziduri, dese 
păduri şi feţele multor popoare. Nobilii mei, ca stelele, lucuiesc împrejuru-mi, 
ei au nume, pe care eu li le-am dat, nume după ceasul acela, în care unul 
s'a apropiat de mine, femei, pe care eu li le-am dăruit, și gramada copiilor 
lor, tuturor nobililor acestui pământ, le-am creat ochi, statură şi buze, ca gra- 
dinarii la flori. Insă între zidurile exterioare locuiesc popoare, razboinicii mei, 
popoare, plugarii mei. Ziduri noi şi-apoi iarăşi acele supuse popoare, popoare 
de-un sânge mereu mai înăbuşitor, până la mare, ultimul zid, care-mi împrej- 
muie împărăţia »). 

Spectaculosul poeziei hofmannsthaliene se conturează cu maxi- 
mum de efecte mai ales în « Prologe und Trauerreden » (« Prologuri 
și discursuri funebre »). Dăm un pasagiu din « Verse zum Gedächtnis 
des Schauspielers Josef Kainz» («Versuri pentru amintirea acto- 
rului Josef Kainz) »: - 


«O seine Stimme, dass sie unter uns 

Die Flügel schlüge ! — Woher tönte sie? 

Woher drang dies an unser Ohr? Wer sprach 
Mit solcher Zunge? Welcher Fürst und Dämon 
Sprache da zu uns? Wer sprach von diesen Brettern 
Herab? Wer redete da aus dem Leib 

Des Jünglings Romeo, Ker aus dem Leib 

Des unglückseligen Richard Plantagenet 

Oder des Tasso? Wer? 

Ein Unverwandelter in viel Verwandlungen 

Ein niebezauberter Bezauberer, 

Ein Ungerührter, der uns rührte, einer, 

Der fern war, da wir meiten, er sei nah, 

Ein Fremdling über allen Fremdlingen, 
Einsamer über allen Einsamen, 

Der Bote aller Boten, namenlos 

Und Bote eine: namenlosen Herrn. 

Er ist an uns vorüber. Seine Seele 

War eine albzu schnelle Seele, und 

Sein Aug glich albzusehr dem Aug des Vogels. 
Dies Haus hat ihn gehab — er fiel dahin, 

Wie unsre eigne Jugend uns entfällt, 

Grausam und prangend gleich dem Wassersturz » 1). 


Recunoşti în desfăşurarea acestui pasagiu tirada tragediei cla- 
sice, vibrând de-accente solemne şi patetice. 

Gradând cu pricepere efectele, aruncând jerbe stelare peste 
severul vers alb, Hugo von Hofmannsthal încheie « Versuri-le « pen- 
tru amintirea actorului Josef Kainz » în pura marmură a unui larg- 


1) « O, vocea lui să-şi închidă aripile între noi! — De unde suna ea? De 
unde pătrundea aceasta la auzul nostru? Cine vorbea cu un astfel de graiu ? 
Care vojevod sau demon vorbea aici către noi? Cine vorbea în jos de pe aceste 
scânduri ? Cine vorbea aici din trupul adolescentului Romeo ? Cine din trupul 
nefericitului Richard Plantagenetul sau din acela al lui ‘Tasso? Cine? Un 
neschimbat în multe schimbări, un niciodată vrăjit vrăjitor, un nemișcat care 
ne mişca, unul care era departe, când noi credeam că el e aproape, un străin 
peste toţi străinii, un solitar peste toată singurătatea, solul tuturor soliilor, 
fără nume şi sol al unui Domn fără nume. El a trecut dincolo pe lângă noi. 
Sufletul lui era un prea repede suflet, și ochiul lui prea se asemăna unui ochiu 
de pasare. Casa acesata l-a avut — totuși, l-a reținut? Noi l-am avut — el a 
căzut, cum se scutură propria noastră tinereţă, fioros şi strălucind asemenea 
unei căderi de apă»). 

desfășurat stil de odă, ai cărui lauri încoronează într'o apoteoză 
întregul poem. 

De-aceeași substanţă, la fel de frumoase, sunt și « discursurile 
funebre » pentru Arnold Bocklin +), Hermann Müller şi Mitter- 
wurgen 2), pe cari i-a glorificat în versuri astăzi clasica. 

De multe ori, Hugo von Hofmannsthal îţi face impresia unui 
mare senior, care şi-a părăsit cavoul monumental pentru a aduce 
în vâltoarea acestui secol rafinamentul unei vieți spectaculoase 
și-al unei arte fastuoase şi încărcate de-aurării brumate în lumina 
stelelor de cald cer italian,— artă menită să impresioneze direct 
şi puternic prin sonoritatea și bogăţia ei de colori. 

De altfel, Hugo von Hofmannsthal a fost şi în viaţa de toate 
zilele un aristocrat. Frecventând înaltele cercuri sociale din Viena 
antebelică, beneficiind de-o educaţie din cele mai alese, prieten 
cu marile personalități artistice din Austria acelui elegant dece- 
niu 1900—1910, el a înfruntat cu stoicism și seniorală resemnare 
numeroasele drame °) care i-au străbătut existența și pe care nu 
le-a speculat niciodată confesional, ca romanticii, în vreo operă a sa. 

Iată, pentru ilustrarea concepţiei de artă a lui Hugo von Hof- 
mannsthal, câteva pasagii din vaporoasele « Zerzinnen über Ver- 
gânglichkeit » (« Tertine asupra deșărtăciunii ») : 


« Wir sind aus solchem Zeug, wie das zu Träumen, 
Und Träume schlagen so die Augen auf 
Wie kleine Kinder unter Kirschenbäumen, 
Aus deren Krone den blassgoldnen Lauf 
Der Vollmond anhebt durch die grosse Nahct. 
. Nicht anders tauchen unsre Träume auf, 


Sind da und leben wie ein Kind, das lacht, 
Nicht minder gross im Auf- und Niederschweben 
Als Vollmond, aus Baumkronen aufgewacht. 


Das Innerste ist offen ihrem Weben, 
Wie Geisterhände in versperrtem Raum 
Sind sie in uns und haben immer Leben...» 4). 


1) Cunoscutul pictor de tablouri mitologice. 

2) Actori germani. 

3) Cea mai sguduitoare a fost sinuciderea unui fiu al său, fapt care a gră- 
bit moartea poetului suferind de cord. 

4) (e Suntem dintr’o astfel de substanță, ca aceea pentru vise, și visurile 
îşi deschid astfel ochii, ca mici copii sub cireși, din a căror coroana mersul 
pal-auriu luna plină şi-l înalţă prin marea noapte... Nu altfel răsar visele 
noastre, ele sunt aici şi trăiesc întocmai ca un copil care râde, nu mai puţin 
mari înrăsărinda şi-apunânda plutire ca luna plină, trezită din coroanele 
arborilor. 

Lucrul cel mai dinnăuntru e deschis mișcării lor, ca mâni de strigoiu în 
spaţiu încuiat sunt ele în noi şi mereu în viață.. .». 

Pentru a încheia, reproducem din ciclul « Gestalten » (« Chi- 
puri») aceste « Verse auf ein kleines Kind» («Versuri pentru un 
copilaș »), în cari cea mai desăvârșită graţie se 'mbină meșşteșugit 
cu multicolora paletă a unei bogate şi spumoase fantezii: 


e Dir wachsen die rosigen Füsse, 
Die Sonnenlânder zu suchen: 

Die Sonnenlinder sind offen ! 

An schweigenden Wipfeln blieb dort 
Die Luft der Jahrtausende hangen, 
Die unerschâpflichen Meere 

Sind immer noch, immer noch da. 
Am rande des ewigen Waldes 
Willst du aus der höbzernen Schale 
Die Milch mit der Unke dann teilen? 
Das wird eine fröhliche Mahlzeit, 
Fast fallen die Stefne hinein ! 

Am R nde des ewigen Meers 
Schnell findest du einen Gespielen: 
Den freundlichen guten Delphin. 

Er springt dir aus Trockne entgegen, 
Und bleibt er auch manchmal aus, 
So stillen die ewigen Winde 

Dir bald die aufquellenden Tränen. 
Es sind in den Sonnenländern 

Die alten, erhabenen Zeiten 

Für immer noch, immer noch da! 
Die Sonne mit heimlicher Kraft, 

Sie formt dir die rosigen Füsse, 


Ihr ewiges Land zu betreten » ?): 
MIRCEA STREINUL 

Existența istorică a Ardealului românesc, ma fost acceptarea 
pasivă a unei dominații străine. El a rodit sufleteşte în tot timpul 
dominării sale, creindu-și un impunător capital spiritual. Atât din 


) (e ţi cresc roze picioare, pentru a căuta ţările soarelui: ţările soarelui 
sunt deschise ! De vârfuri tăcute a rămas acolo atârnat văzduhul mileniilor, 
nesecatele mari sunt mereu, încă mereu acolo. La marginea pădurii eterne 
vrei tu apoi din ceașca de lemn laptele să-l împarţi cu broasca? Asta va fi 
un vesel prânz, cât pe-aci să cadă stelele ?'n el! La marginea mării eterne re- 
pede-ţi afli-un tovarăș de joc: pe prietenosul, bunul delfin. El îţi sare "nainte 
pe-uscat, şi dacă uneori nu vine, atunci eternele vânturi îţi liniștesc în curând 
izvorândele lacrimi. Sunt în țările soarelui vechile, sublimele timpuri, sunt 
mereu, înca mereu | Soarele cu tainică putere, el îţi modelează rozele picioare, 
pentru a păşi în ţara eternă »). 

punctul de vedere etic și literar, cât şi din concepţia sa asupra cul- 
turii, Ardealul se prezintă în fenomenul românesc printr'o puter- 
nică notă de originalitate. 

In cele ce urmează, vom căuta să schițăm notele caracteristice ale 
culturii ardelene. 


Prin condiţiile sale de vieață poporul ardelean era destinat fie 
ignoranței, fie desnaţionalizării. Prin puternica sa vitalitate sufle- 
tească, el s'a impus dimpotrivă, printr'o mare pasiune culturală și 
un viu sentiment naţional. Cultura ardeleană n'a fost însă creată 
dintr'o necesitate de apărare națională, împotriva Ungurilor. S'a 
susținut prea mult această greșită concepţie, că tot ce s'a făcut 
în Ardeal înainte de unire, n'a fost decât un proces de acomodare 
biologică față de împrejurările vitrege de atunci. Din analiza feno- 
menului cultural ardelean, rezultă însă, că toate creaţiile lui au 
un Caracter pozitiv și general valabil, dincolo de împrejurările 
în care s'au născut. Dacă n'ar fi fost decât o replică dată unor con- 
diții precare de viață naţională, cultura ardeleană ar fi rămas un 
fenomen local cu o valoare limitată. Dimpotrivă, prin principiile 
şi caracterele sale, fenomenul cultural ardelean, are o valoare per- 
manentă, fiind astăzi ca şi ieri, un model de originalitate 
creatoare. 

Spiritul ardelean se caracterizează în primul rând prin ideea 
mesianismului cultural. Ea se relevă din toate creațiile Ardealului, 
în materie de cultură. Un fapt caracteristic şi plin de valoare sim- 
bolică în această privinţă, este cazul lui Gheorghe Lazăr, dascăl 
modest dar plin de pasiune spirituală, care deschide prima școală 
românească la Bucureşti în 1818. Valoarea națională a acestui 
eveniment este indiscutabilă, dar nu mai puţin semnificativ este 
caracterul lui ardelenesc, deoarece ea relevă o atitudine activă și 
creatoare față de fenomenul cultural, care este specifică Ardele- 
nilor. Gheorghe Lazăr nu era un om strălucitor de inteligent sau 
de învăţat. Slab fiziceşte și plin de modestie în vieaţă, el s'a impus 
mai ales prin pasiunea lui pentru cultură, care trebuia răspândită 
peste tot unde locuiau Românii. O concepţie mesianică a culturii, 
o conştiinţă a superiorității și demnității ei, o necesitate a difuzării 
ei peste tot, pentru a fecunda vieața națiunii, se relevă atât din 
începutul lui Gheorghe Lazăr, cât şi din acțiunea de mai târziu 
a intelectualilor ardeleni. Formulându-și crezul misiunii sale, 
Gheorghe Lazăr trece Carpaţii, « într'acest şi de Dumnezeu bine- 
cuvântat pământ românesc, să semene grâul cel curat și fără 
neghină în mulțimea de mărăcini ». Este o confesiune care nu lasă 
niciun echivoc asupra conștiinței valorii și misiunii ei. 

Gestul lui Gheorghe Lazăr nu este izelat, ci specific sufletului 
ardelean. El reprezintă o mentalitate generală, un indiciu al unei 
stări de suflet, iar nu un caz cu o valoare pur personală. 

Trecerea munţilor a devenit un simbol pentru toată intelectua- 
litatea ardeleană, foarte mult prețuită în Vechiul Regat, pentru 
marele suflet pus în slujba culturii și adâncimea vieții sufletești 
pe care o aducea. Neputându-și satisface pasiunea lor pentru cul- 
turi numai în Ardeal, unde şcolile nu erau naţionale, iar spiritul 
lor neacceptând pasivitatea, intelectualii ardeleni au reprezentat 
cu o superioară conștiință, ideea mesianismului cultural. Dela înce- 
putul secolului trecut şi până la război, Vechiul Regat a fost plin 
de profesori ardeleni, dintre care mulți sau impus în mod sim- 
titor în cultura românească, prin revistele, prin cărţile, sau prin 
activitatea lor de fiecare zi. Dionisie Roman, născut la Sălişte, a 
scris mai multe cărți și a publicat « Vestitorul bisericesc » cea dintâi 
revistă religioasă în limba română. In 1851 scoate « Ecoul biseri- 
cesc » iar în 1860 ajunge episcop al Argeșului. Gavril Munteanu 
născut la Vingard lângă Sibiu, a fost profesor la Râmnic și Buzău, 
unde a condus o tipografie, foarte utilă în acele împrejurări. Da- 
maschin Bojincă a organizat Seminarul Veniamin la laşi după 
modelul celui dela Arad. Moise Nicoară a fost chemat să conducă 
colegiul din București, unde din nefericire n'a putut sta mult, 
din pricina împrejurărilor. Aron Florian adus de boierul Golescu 
din Ardeal, înfiinţează revista « România » împotriva « Curierului » 
lui Eliade Rădulescu. Ion Maiorescu a fost profesor la Craiova şi 
Bucureşti iar la urmă a fost însărcinat de către Domnitorul Cuza 
să organizeze învățământul în Principate. Vocaţia lui culturală a 
definit-o bine o comisie de profesori care examinând elevii lui 
a spus «că se vede a fi născut pentru creșterea tinerimii ». 'Lreboniu 
Laurianu este numit în 1851 inspectorul școalelor din Moldova, iar 
mai târziu profesor la universitatea din București. Simion Bărnuţiu 
la Iași a fost educatorul spiritual al tineretului universitar, care l-a 
iubit ca pe un părinte. Pedagogul Ioan Popescu, înfiinţează școala 
normală dela Bârlad și reviste pedagogice. Ion Bianu devine mare 
istoric literar și profesor la Universitate. Vasile Borgovan pe care 
Caragiale îl ironizează sub numele de Chicoş Rostogan, venit din 
Ardeal să «educe jenăraţiile june », apoi Ștefan Velovan, P. Dulfu 
şi atâția alții, dascăli mari și mici, au înmulțit numărul oamenilor 
activi în câmpul culturii pe care Ardealul i-a trimis pretu- 
tindeni. 


Un studiu complet al acestei probleme, ne-ar putea edifica în 
mod eficace asupra rolului efectiv pe care Ardelenii l-au avut în 
cultura românească. El ar scoate la iveală lucruri surprinzătoare, 
deoarece oriunde s'au dus ardelenii au fost elemente de dinamizare 
culturală, Ei au înfiinţat şcoli şi reviste, au răspândit idei şi au 
făcut educaţie, având convingerea în forța transformatoare a 
culturii. Chiar atunci când Ardelenii nu s'au relevat ca individua- 
lități puternice, ei au determinat o influență în mediul în care au 

trăit prin spiritul de organizare, prin pasiunea pentru cultură și 
uneori prin fanatismul credinței lor în romanitate. Conţinutul 
ideilor lor are mai puțină importanţă decât forța subiectivă cu care 
au fost reprezentate. Dacă idea romanităţii a fost purificată printr” un 
serios simţ critic de toate exagerările ei, prestigiul ardelenilor n'a 
avut nimic de suferit, căci ei aveau bogate rezerve sufletești prin 
setea de lumină, lupta pentru drepturi și ideile revoluționare, cari 
au format esența acțiunilor lor. Ardeleanul a fost cu adevărat un 
apostol în serviciul culturii, fiindcă a fost pretutindeni un animator. 
Oriunde s'a aflat un profesor ardelean, cultura a primit o impul- 
siune, prin prezența unui agent activ. Școlile conduse de ardeleni 
au fost cele mai bine gospodărite sufletește, fiindcă în ele s'a cul- 
tivat pasiunea adevărului, iar la baza educaţiei a stat iubirea și 
caracterul. 


Credinţa că numai prin cultură și şcoală se asigură progresul 
unei națiuni, convingerea că pe această cale, mai mult decât pe 
altele se poate asigura dreptatea poporului român, a fost foarte 
veche în conștiința ardeleană. Popor de țărani şi lipsit de o clasă 
conducătoare, căci ea s'a desnaționalizat, el a simţit nevoia culturii 
mai mult decât altul. In special în regiunile mai bogate din sudul 
Ardealului tradiția culturală este destul de veche. D-l Prof. I. 
Lupaş admite existenţa unei școale românești la Braşov încă din 
1495, alături de biserica zidită de Neagoe Basarab. Fără a putea 
avea date precise, școlile românești în Ardeal au avut o realitate 
care nu poate fi pusă la îndoială. Gimnaziul din Brașov se deschide 
abia la 1850 sub direcţia lui Gavril Munteanu și ajunge repede la 
un mare prestigiu. Mitropolitul Șaguna spunea despre el că este 
«o coroană a întregei trebi şcolare din Ardeal ». Inainte însă de 
această dată, ideea mesianică a culturii a dat naştere unui mare număr 
de școli primare, prin care masele românești sărace și sortite igno- 
ranței, se trezeau la lumină. Intre altele amintesc numai faptul că 
școala primară din Rășinari a împlinit roo de ani 1936 în actualul 
local, iar vechimea ei este mult mai mare. Fără credinţa în cultură 
şi fără ideea mesianismului culturel, este imposibil să admitem 
nașterea școlilor din Ardeal, deoarece poporul nu era susținut de 
oficialitate și apoi era şi sărac. După 1850 crearea școlilor românești 
a devenit un sistem, izvorît din convingerea că drepturile poporului 
român proclamate la 1848, vor putea fi valorificate numai prin 
oameni 4 desăvârșiți prin școale şi înzestrați cu științe solide ». 
In acest domeniu, biserica ardeleană a făcut mai mult decât 
în alte părti. Ea a înființat școli primare și a condus liceele româ- 
nești dela Brașov și Brad, având un rol social activ, nelimitându-se 
numai la tipărirea de cărţi bisericești ca în alte provincii. Sensul 
cultural și social al bisericii nu s'a impus nicăieri, mai bine ca în 
Ardeal. 

Mesianismul cultural al.Ardealului a fost pus într'o lumină 
decisivă de către profesorul Glodariu dela Brașov, care a înființat 
şcolile româneşti din Macedonia. Nu este deloc întâmplător că 
de acest act de creaţiune spirituală este legat numele unui arde- 
lean, căci este în esenţa caracterului ardelean în materie de cultură, 
de a deschide oriunde se oferă posibilitatea, căi noui de progres 
şi lumină. Cu modestia obișnuită a dascălilor de peste munți, cu 
sobrietatea lor înțeleaptă, profesorul Glodariu n'a făcut decât să 
asculte un impuls atavic, o pornire firească a spiritului ardelean, 
atunci când a înfiinţat aceste școale îndepărtate, a căror utilitate 
conștiința lui o vedea mai bine ca oricine. 

Cultura pentru Ardeleni este o necesitate organică, profundă. 
Ea este un element esenţial și necesar în procesul vieții. Cultura nu 
intervine ca o întregire a vieții, după ce nevoile ei urgente au fost 
satisfăcute. Dimpotrivă, la un popor oropsit, nevoia culturală a 
fost pe primul plan, impunându-şi o importanță considerabilă. 
Pentru Ardeleni, cultura nu este o fosforescenţă a spiritului, sau 
produsul unui rafinament personal. Ea este o necesitate intens 
trăită, o nevoie care se cere împlinită cu tot prețul. De altă parte, 
cultura ardeleană nu este produsul unor individualități izolate ci 
este o realitate colectivă. Ea este o cultură socială. Bunurile spiri- 
tuale au un sens şi o destinaţie colectivă. Ele nu sunt 
produse nici de o clasă nici de personalități izolate, ci aparțin co- 
munității în întregimea ei. Din această concepţie's'a născut « Astra » 
care rezumă şi simbolizează concepţia Ardealului în materie de 
cultură. 

Idea de a face ca bunurile culturale să pătrundă cât mai larg în 
circulația morală a națiunii, este astăzi foarte răspândită. In Ardeal 
această problemă s'a pus într'o vreme, când în alte părți importanța 
ei nu era sesizată clar. Ea este o notă originală a spiritului ardelean, 
nu numai în raport cu celelalte provincii românești, dar chiar cu 
alte ţări. 

La temelia « Astrei » ardelene, stă convingerea participării na- 
ţiunii întregi în procesul culturii. Aceasta nu este beneficiul sau 
atributul unei clase. Realitatea ei este colectivă, masele trebuind 
să profite în largă măsură de ceea ce crează elitele. De aceea bine- 
facerile culturii devin un bun comun, răspândindu-se în corpul 
social și toate clasele au posibilitatea să le cunoască și să le utilizeze. 

« Astra » a editat cărți literare și de ştiinţă popularizată, a tipărit 
calendare pentru popor, a creat biblioteci sătești și a tipărit ziare. 
In fiecare Duminecă, intelectualii ardeleni, — profesori, preoți, 
învățători, — cutreierau satele ţinând conferinţe, nu de propa- 
gandă națională, ci de cultură propriu zisă. Ei răspândeau pretu- 
tindeni lumina adevărului, iar cărțile « Astrei » duceau un gând 
bun si o învățătură aleasă, într'o limbă pricepută de toți. Timp 

de 8o de ani « Astra » a făcut o operă uriașă de dinamizare cultu- 
rală, smulgând din ignoranță și resemnare un popor nefericit 
politiceşte. Dacă nivelul de cultură al maselor ardeleneşti este mult 
mai ridicat decât al celorlalte provincii, aceasta se datorește acțiunii 
sistematice a « Astrei ». Ea a obţinut rezultatele atât de bune, încât 
IQ11 secretarul ei, Dr. Diaconovici a spus că în Ardeal «poporul 
citește mai mult decât clasa cultă». 

Ceea ce s'a inaugurat astăzi la noi sub forma serviciului social, 
în Ardeal a fost presimţit mai de mult. N’a fost de sigur vorba până 
acum, de o acțiune atât de amplă și de cadre înadins pregătite ca 
în serviciul social. Nevoia de a servi națiunea era spontană. Cu 
mijloace reduse dar cu un suflet generos, intelectualul ardelean a 
făcut pe seama poporului o operă de educaţie, care astăzi preocupă 
în mare măsură conducerea Statului, « Astra » a însemnat în Ardeal, 
o acţiune de voluntariat în serviciul culturii. Astăzi, când medicul, 
inginerul, profesorul și avocatul din cadrul serviciului social, se 
vor întâlni la ţară să realizeze o etapă în progresul spre civi- 
lizaţie al țării, ei vor întregi acțiunea întreprinsă de atâtea 
generaţii de cărturari ardeleni. Dacă în orice acțiune, meritul 
iniţiativei are un preț, fără îndoială că Ardealul prin « Astra » îşi 
impune o poziţie cu totul favorabilă în problema ridicării poporului 
la o treaptă de civilizație mai înaltă. 

«Astra » a încadrat acţiunea tuturor intelectualilor ardeleni, 
înainte de unire. Indiferent de preocupări sau opinii, intelectualii 
se întâlneau în « Astra » pentru acțiunea culturală, față de care nu 
exista nicio rezervă. Autoritatea ei era imensă, iar funcția de pre- 
ședinte al « Astrei » avea cel mai mare prestigiu după scaunul epis- 
copesc. De aceea în fruntea «Astrei» au fost cei mai reprezentativi 
intelectuali ardeleni : Gh. Barițiu, V. Bologa, A. Bârseanu, Vasile 
Goldiș și alții. Octavian Goga a fost secretar al « Astrei » şi de 
sigur ar fi ajuns preşedinte, dacă evenimentele nu s'ar fi desfășurat 
într'un sens mult mai favorabil, pentru el și pentru Ardeal. Adu- 
nările « Astrei » erau adevărate sărbători naționale, cu vlădici, popi, 
protopopi, profesori, avocaţi şi medici, adunaţi cu toții în jurul 
ideii de cultură, « Astra » a realizat unitatea spirituală a cărturarilor 
ardeleni, peste toate diviziunile de ordin politic. 


După război « Astra » a continuat aceeași activitate, cu aceleași 
metode. Nefiind o instituție cu caracter național legată de un 
moment, ci servind idealuri permanente de cultură, « Astra » prin 
realizarea unirii și-a văzut posibilitățile de acțiune mărite, plă- 
nuind extinderea activităţii ei, pe întreg cuprinsul ţării. Intru cât 
aceste planuri s'au realizat, nu este locul să discutăm aici. De 
asemenea nu ne vom ocupa nici de activitatea generală a « Astrei » 
post-belice, deoarece aceasta nu interesează problema de față 
Ceea ce trebue remarcat este doar persistența unei tendințe și a 

unui efort spiritual, în care se relevă o trăsătură permanentă a 
sufletului ardelean, 

O instituţie izvorită din aceiaşi nevoie a difuziunii culturii ca 
şi « Astra », dar care s'a desvoltat pe alt plan, a fost « Extensiunea 
universitară» dela Cluj. Caracterul ei ardelenesc îl dovedeşte 
faptul că nu s'a creat la nicio altă universitate din țară. Doctrina ei 
este ca și aceea a 4 Astrei ». A răspândi creațiunile ştiinţei și artei, 
a face din ele un bun colectiv, a risipi ignoranța și a spori compre- 
henziunea pentru viața culturii în care trăim, iată punctul de 
plecare și rostul ei. Raza ei de acțiune este la oraș. Profesorii uni- 
versității din Cluj se răspândesc în fiecare Duminecă în orașele 
Ardealului, ținând conferințe din problemele actuale ale științei, 
artei sau filosofiei, Ca și vechii dascăli, dar cu alte posibilităţi și 
metode, profesorii dela Cluj sunt în slujba aceluiași mesianism 
cultural al Ardealului. Universitatea din Cluj nu este numai a 
studenţilor, pe care-i instrueşte și-i formează pentru idealurile cul- 
turii, Ea este a întregului Ardeal, pe care-l dinamizează printr'o 
activitate necontenită, De aceea, universitatea din Cluj are în 
ochii ardelenilor un prestigiu cu totul particular, nu fiindcă un 
sentiment regional s'ar strecura în această consideraţie, ci prin faptul 
că alături de creațiunea culturală, ea răspândește cultura făcând-o 
un bun al întregii colectivități. 

In fiecare Duminecă, « Astra » la sat, « Extensiunea univer- 
sitară» la oraş modelează sufletește Ardealul în lumina culturii 
spirituale, Fără o conferință, oraşul ardelean nici nu poate fi con- 
ceput. Ea face parte din instituţiile lui permanente. Prin ea, oraşul 
are un centru spiritual, un loc în care nevoia irezistibilă pentru cul- 
tură a Ardelenilor, este satisfăcută, Efortul spre cultură este susținut 
de un public priceput și activ, capabil să înțeleagă și să urmărească 
cele mai subtile probleme şi rezultate științifice, Meritul oraşului 
ardelean nu este numai în aspectul lui occidental și în bogăţia lui 
economică, dar și în capacitatea lui culturală. Ea face parte din 
structura lui intimă, nefiind numai o realitate exterioară, care se 
impune forțat de sus în jos. 


Pentru determinarea stilului cultural al Ardealului, este necesar 
să fixăm în câteva trăsături, caracterul intelectualului ardelean. 

El nu este un individualist sau un anarhic, Intelectualul arde- 
lean este o expresie a societății, a mentalităţii şi eticei acesteia, 
Activitatea lui se desvoltă în serviciul comunităţii. Intelectualul 
izolat şi chinuit de probleme personale este foarte puţin caracte- 
ristic Ardealului. In Ardeal, cultura este întemeiată pe tradiţie, iar 
intelectualul este exponentul ei. El este istoric sau filolog, profesor 
sau preot, îndeletniciri cu un ecou şi o responsabilitate socială, 
Intelectualul extravagant, inovatorul cu tot preţul sau snobul, nu 
este prețuit în Ardeal, căci acțiunea lui ware niciun sens social, 

Dimpotrivă filologii şi istoricii au făcut în Ardeal o strălucită 
carieră, căci ei au satisfăcut nevoia de integrare în comunitate și în 
problemele ei esențiale, caracteristică ardelenilor. Evident serviciul 
pe care ei l-au adus cauzei naționale, explică în mare măsură succesul 
lor, dar aceasta n'ar fi fost de ajuns să le explice prestigiul, fără a 
lua în considerare întreaga structură a spiritului ardelean, în care 
ideea de comunitate: este mereu prezentă. 

Poetul în Ardeal nu este visătorul « procul negotiis » ci expresia 
năzuințelor colective. De aceea Ardealul a creat poezia de luptă 
cea mai robustă, pe când lirismul care însemnează individualism, 
a fost mai puţin propriu Ardealului. Caracterul social al literaturii 
ardelene este însă o problemă cu mult mai vastă, pe care o vom 
trata în altă parte. 

Cuprinzând în câteva linii rezumative aspectele culturii arde- 
lene, trebue să subliniem caracterul ei activ și dinamismul care 
o animă. Cultura ardeleană, nu este o stare, o sumă de rezultate, 
ci un proces și o devenire. Ea se elaborează permanent prin efor- 
turile celor mulţi, care se întâlnesc din orice domeniu ar veni, pe 
pe idea acțiunii creatoare. Cultura izvorăşte în Ardeal, dintr'o 
nevoie spontană şi continuă, aceasta formând caracteristică acestei 
provincii și titlul ei de mândrie. 

BUCUR ȚINCU 


Z 

Tematica « liniştei » la Eminescu, își găsește, în cadrul litera- 
turilor comparate, corespondențe în toate literaturile străine și 
între acestea mai ales în cele nordice, puternic plecate spre reverie, 
spre tihnită visare. Această tematică abundă în preromantismul 
englez la Young și Thomson. « Nopțile » primului sunt impregnate 
până la saturație de poezia melancolică a liniştei dintre morminte. 
Dela englezi tema e luată de literatura germană, care își va săr- 
bători culmea realizărilor ei lirice în poezia lui Goethe «Uber 
allen Gipfeln ist Ruh ». De sigur, că în afară de acest imn închinat 
păcii şi liniştii, vom găsi şi alți poeţi care să fi îndrăgit acelasi 
motiv, creator de atmosferă lirică. Astfel Fr. Riickert își va cânta 
iubita: « Du bist die Rub’, der Friede mild » şi va relua această 
temă întrun nou prinos adus iubitei sale: «Du bist die Ruh, 
du bist der Frieden » şi va găsi vrednic ca suprem omagiu de pus 
la picioarele dragei sale, comparația: « Still wie das Grab ». Fără 
îndoială, că și în Heine vom găsi atmosfera plină de liniște, și 
lină visare ce se degajează din multe cântece din « Buch der Lieder ». 
Căutarea şi aflarea unor corespodențe tematice în diferite literaturi 

rămâne însă o sterilă preocupare, atât timp cât nu căutăm să adâncim 
problemele de stilistică, cu atât mai mult la acei doi poeți de care 
ne ocupăm, ambii fiind şi mari virtuoși ai tehnicei versificației. 

Pentru a nu pluti în vag şi pentru a da o valoare concretă ideii 
pe care o urmărim, este bine să ne referim precis, la texte din care 
tematica « liniştei » să reiasă clar, ca dintr'o pagină muzicală. Fără 
îndoială, că pentru analizarea motivului «liniştei » la Goethe, 
versurile « Uber.allen Gipfeln ist Ruh» sunt cele mai potrivite. 
Pentru Eminescu însă, problema devine mai dificilă, în primul 
rând pentru motivul, că tema «liniștei» abundă la marele liric 
român; de altă parte pentru motivul, că este foarte difuză, 
cu toate că atât de des întâlnită. Să alegem sonetul « Veneţia », 
cu toate că în el nu găsim cuvântul de linişte, pace sau tăcere. 
Atmosfera generală pe care o naște însă această poezie se confundă 
cu o linişte cosmică, cu o pânză în mersul timpurilor. 


Dela început vedem deci depărtarea ce se aşează între creaţiile 
celor doi mari lirici. La Goethe «liniștea » este redată material, 
căci vedem parcă liniștea peste toate ramurile, păsărele dorm toro- 
pite în pădure, deasupra ulmilor liniştea nu ne permite să simțim 
nici măcar o cât de slabă adiere. Mai mult încă, încheierea poeziei 
promite și fiecăruia dintre noi odihna cea liniştitoare. Faţă de 
aceste caractere materiale și aproape personificate ale liniștei 
goetheene, tematica asemănătoare din « Veneţia » ne apare numai 
ca o atmosferă difuză, ce se degajează pe nevăzute și nesimţite 
din acest sonet. La Eminescu nimic material nu ne pomenește de 
această linişte, care se insinuează în sufletul nostru fără să prindem 
de veste şi ne farmecă cu dulcea toropeală a păcii ei. 


Dar și cadrul din care izvorăște acest sentiment de liniște este 
diferit la Goethe și Eminescu. Primul, un « Naturmensch » un 
clasic de sursă greco-latină, își făurește scena vrăjii sale în mijlocul 
naturii. Elementele acesteia contribue la crearea clar-obscurului, 
necesar redării unei linişti cenușii ce cuprinde mângâios cutele 
sensibilităţii noastre. La Eminescu, dată fiind construcția lui 
sufletească, găsim un cadru creat de om. Cadrul ruinelor. Era și 
firesc ca poezia ruinelor să deştepte în Eminescu un deosebit 
răsunet, căci dela Melancolie, unde biserica în ruină devine simbolul 
nimicniciei sufleteşti și până la Veneţia: ziduri vechi, icoana stră- 
lucirii omenești pe veci apusă, trecutul năruit îi răsare vecinic în 
faţă, ca un spectru al permanentului « memento mori». Atât la 
noi cât și în celelalte literaturi moderne, poezia ruinelor are un 
capitol special, o bogată eflorescență în legătură cu vestigiile 
trecutului, dela oda cea mai înflăcărată, până la elegia cea mai 
sumbră. Semnalul adulării ruinelor îl dă în pictură Salvatore Rosa, 
în literatură francezul Volney. Cu ajutorul unui cadru în ruine, 
admirator al tumultului din trecut, dar simbol al liniștei actuale, 

Eminescu caută să ne facă plastică tăcerea, care la Goethe fusese 
cântată în mijlocul naturii. 


Dar şi ca cromatism general cele două exemplificări lirice se 
deosebesc. Goethe păstrează în permanenţă coloarea cenușie, care 
estompează într'un nebulos murmur toate datele lumei exterioare. 
Toate se confundă într'un insinuant, dar de negăsit « Hauch ». 
Totul învăluit într'o mantie de toropeală, care cuprinde tot cos- 
mosul: mantia liniștei cosmice. Temperamentul romantic, deci 
cromatic, al lui Eminescu impune dimpotrivă temei liniștii din 
« Veneţia » o paletă mult mai bogată. Contrastul dintre tăcere şi 
sgomot, dintre viaţa stinsă a reginei lagunelor şi bătaia imuabilă 
a orologiului din clopotnița San Marco, scoate și mai bine în 
relief liniștea de moarte, pânza de neant a timpului, care a cuprins 
orașul odată atât de viu. La Goethe deci efectul de linişte reiese 
dintr'un cromatism monoton, cenușiu, care țese o pânză de tăcere 
în jurul cosmosului, cuprins de toropeală. La Eminescu atmosfera 
de adâncă tăcere și neființă se împleteşte în jurul unor contraste, 
cerute de factura romantică a temperamentului său şi a gândirii 
sale. 


Se mai poate adăoga, ca o remarcă generală înainte de a trece 
la studiul comparat al formei celor două poezii, că Eminescu, 
puternic atras spre final, dă o desnădăjduitor de pesimistă încheiere 
sonetului său. Acel; «nu 'nvie morții, e'n zadar copile» con- 
trastează profund cu pacinica încheiere goetheană: « warte nur 
balde, ruhest du auch ». Goethe găseşte în acea «alma mater», 
care este natura, suprema liniște. Pentru Goethe liniştea veşnică, 
moartea, nu este înspăimântătoare, căci cuvintele « warte nur, 
balde ruhest du auch » vin ca o speranţă ce ni se dă. Clasicul va 
găsi în suprema nemișcare, în moarte echivalentul ideal al olimpia- 
nismului său. Dimpotrivă Eminescu, ca tipic reprezentant romantic, 
vede în repaus, o jalnică cruzime a destinului, pe care nu-l poţi 
scutura în niciun chip. De aceia față de mângâietorul « warte nur 
balde ruhest du auch », încheierea eminesciană «nu 'nvie morţii, 
e 'n zadar copile», ne apare ca o crudă deșirare lăuntrică. De 
altminteri această dragoste pentru liniște, această pornire spre 
static, caracterizează chiar și pe «Faust ». Pradă tuturor incerti- 
tudinilor, tuturor întrebărilor, bătrânul magistru, încărcat de 
știință, dar gol în cutele cele mai intime ale conștiinței, lui va putea 
să spună în prima parte a tragediei sale « und schreib getrost, im 
Anfang war die Tat». Dă deci loc de cinste acelui «sed fugit 
interea, fugit ireparabile tempus ». Se ancorează deci în timp, în 
ceea ce e vecinică mișcare şi frământare, în faptă. Când însă, după 
purgatoriul drumului pe care-l parcurge cu ajutorul lui Mephisto, 
și după ce s'a adăpat la olimpianismul din Tragedia Helenei, Faust 
va rosti acele cuvinte, care nu numai, că formează cheia de boltă 

a întregului « Faust », dar arată dragostea lui Goethe pentru ceea 
ce e imuabil, repaos, liniște; acele vorbe vor fi: « Verweile doch du 
bist so schön ». Acest « verweile » arată admirabil dorinţa transfi- 
gurată a lui Goethe pentru o linişte, o pauză cât mai apropiată 
de etern. Dimpotrivă, Eminescu nu vrea să oprească clipa din mersul 
ei. Se supune mersului timpului, ce «se duce ca clipele, scuturând 
aripile ». Și pe când Goethe așteaptă ca acest dinamism al timpului 
să atingă beatitudinea liniştei, Eminescu dimpotrivă, speriat de 
«a lor întrecere, veşnică trecere » va căuta în însăși desfășurarea 
clipelor, acel «carpe diem » horaţian și va spune: «nu e păcat, 
ca să se lepede clipa cea repede ce ni s'a dat»? 


Ancorarea în timp a lui Eminescu, deci în ceea ce este mișcare, 
asta de frica liniștei, ne face să auzim necontenit acel memento 
mori, liniştea tragică, în versurile liricului român, spre deosebire 
de îmbierea caldă goetheană spre liniştea olimpică. Faţă de liniştea 
tragică din sonetul « Veneţia », în care odihna, repaosul nu apare 
decât din contrastul cu sgomotul vieții stinse, poezia lui Goethe 
ne apare ca un « Wiegenlied» din acele minunate melodii, ce, 
ce invită prin murmurul lor molcom şi continuu la o plăcută 
tihnă. 

Trecând acum la tonalitatea exemplificărilor noastre, putem 
spune, că găsim în «Uber allen Gipfeln ist Ruh» un caracter 
major, puţin pastoral, foarte apropiat de coloratura tonală mozar- 
tiană. Eminescu va cânta în schimb tragica linişte ce se naște din 
vestigiile trecutei străluciri a Veneţiei într'un ton minor, cât mai 
apropiat de întuneric cât mai jalnic. Din npu trebue să punem 
faţă în față, versurile: « warte nur balde ruhest du auch » şi « nu 'nvie 
morții, e’°n zadar copile», Goethe ne duce cu gândul imediat 
la graţia şi optimismul mozartian, dimpotrivă Eminescu se pla- 
sează, prin patetismul cuvintelor sale, alături de întunecatul 
Beethowen. Așa dar liniștei tragice eminesciene modulată în ton 
minor, îi opunem liniștea olimpică goetheană, transpusă în ton 
major de Wiegenlied. 

Trecând acum la partea pur formală a celor două poezii, care 
exprimă tematica liniștei la Goethe și Eminescu, vom vedea în 
primul rând, din alegerea și aşezarea cuvintelor deosebirile ce-i 
despart. Astfel cuvântul cu care Eminescu arată chiar dela înce- 
putul primului vers, liniștea de moarte ce-a cuprins orașul odată 
plin de veselia balurilor, este S'a stins. Această aşezare inițială, 
ne face să vedem par'că dela început tăcerea ce se insinuiază dintre 
ruinele cetății. Goethe va așeza dimpotrivă la sfârșitul versurilor 
cuvântul Ruh. Dacă Eminescu ne lovește dintru început cu acel 
«s'a stins» și imprimă prin el toată atmosfera de tragică liniște 
întregei poezii, Goethe, situând cuvântul « Ruhe » tocmai la finele 
primului vers, va naşte din această așezare ecouri mai profunde, 

în care toate celelalte atribute ale liniștei se vor topi. Dar din aceste 
deosebite așezări a cuvântului care indică liniștea mai rezultă un 
fapt foarte însemnat. Din aceste poziţii deosebite ale cuvintelor 
«s'a stins» și «Ruh» se desvoltă dinamica întregei poezii. In 
muzică dinamica poartă numele intensificarea sau descreşterea puterii 
unui şir de sunete ce pornesc dintr'un punct fix accentuat. De 
aci avem termenii « crescendo » şi « descrescendo ». Același lucru 
se poate perfect aplica și la poezie. In cazul de față deci și celor 
două exemple analizate. Eminescu pune punctul generator al 
dinamicii versului la începutul acestuia, anume pe cuvântul s'a 
stins, care echivalează prin valoarea fonemelor sale cu o slabă 
intensitate muzicală. Este deci un piano. Mai mult încă, după 
cum am văzut, o nuanță de piano în mod minor. Dacă urmărim 
acuma consecuţia cuvintelor din versul, care conţine pe acest 
«S'a stins» vom vedea, că după acesta urmează un substantiv, 
care nu numai în reprezentarea ce ne-o aduce, dar și prin valoarea 
“fonetică a sunetelor, trece la un ton major ce-și prelungește și 
intensifică, printrun joc de pedale, ecoul prin cuvântul « falnicii 
Veneţii ». Trecem deci dela o intensitate piano a unui mod minor 
la o afirmativă tonalitate majoră, care în cuvintele « Veneţii » stă 
ca sonoritate pe muche de cuțit, amenințând să pară stridență. 
Conform semnelor muzicale putem însemna şi aci trecerea dela 
un «piano» minor la un «forte» afirmativ de tonalitate majoră 
cu semnul <, care este simbolul crescendo-ului. In felul acesta 
fizionomia versului eminescian va fi următorul: 


> < < SA 
«S'a stins viața falnicei Veneții ». 


Trecând acum la primul vers al poeziei lui Goethe, vom con- 
stata, că accentul dinamic cade pe cuvântul « Ruh » adică pe un 
cuvânt, care atât prin valoarea fonetică a sonetului «u» cât şi 
prin ideea pe care o concretizează, are o intensitate slabă. E deci în 
«piano ». Dar vedem că începutul versului este marcat de stri- 
dentul și înaltul «über », care scade, prin mai potolitul şi mai 
estompatul «allen Gipfeln », dintr'o tonalitate majoră, mândră în 
afirmativul ei, într'o potolită modulare minoră, în cuvântul « Ruh ». 
Observăm, că situația dinamismului şi a punctelor sale generatoare 
este în cazul poeziei « Uber allen Gipfeln ist Ruh » tocmai opusă 
celei din sonetul eminescian. Putem deci însemna astfel simbolul 
dinamismului din versul goethian : 


< > > > 
«Über allen Gipfeln ist Ruh». 


Această cădere a versului de mai sus spre o tonalitate minoră 
de mică intensitate, adică spre un liniştit punct « piano » dă carac- 
terul odihnitor acestor versuri. Şi chiar, dacă la început pare, că 

dinamismul vrea să urce, anume la cuvântul «über », în realitate 
ea nu pune decât un accent dinamic de unde va putea pogori spre 
odihnă. Astfel se naște acea atmosferă lipsită de sbucium, de 
luptă, plină de pace şi tihnă, care străbate versurile goetheene sau 
lirica muzicală a lui Schubert, dar mai ales a olimpicului Mozart. 
Dimpotrivă în primul exemplu, totul este o încordare spre un ţel 
mai sus aşezat, este o activitate, o muncă. Tendința aceasta spre 
mai intens, spre mai înalt, exprimată în limbaj muzical de Bethoven 
și Schumann, își găsește în arta poeziei un vrednic reprezentant 
în Eminescu. 

Din caracterul « crescendo » al dinamismului eminescian rezultă 
însă și un anumit patetism, atât de caracteristic şi operei muzicale 
beethoveniene. Dar acest patetism mai rezultă și din sfâșierea 
lăuntrică, pe care o provoacă acel verb « s'a stins », splendidă plasti- 
cizare a semnificației de «verklingen ». Dimpotrivă Goethe va 
pune singurul verb al versului iniţial din « über allen Gipfeln ist 
Ruh» la un mod afirmativ, bine precizat și atât de diferit de 
descrescendo-ul, de acel « verklingen » al lui «s'a stins». 

Departe de noi gândul de a fi epuizat toate notele de descris 
din primele versuri goetheene și eminesciene. Totuşi, lăsând încă 
destul material de interpretat să trecem la analiza formală a celui 
de al doilea vers din sonetul « Veneţia » Vedem în primul rând, 
că acest vers conține elemente auditive: «n'auzi cântări » şi ele- 
mente vizuale: «nu vezi lumini de baluri». Cu adăugirea, că 
negarea consecutivă a celor două elemente redă și mai bine atmos- 
fera încărcată de liniştea tragică, care acum cuprinde și lumea 
vizualului. Această năframă pâcloasă ce cuprinde și ochiul reiese 
admirabil din opoziția «nu vezi — lumini de baluri». Ca şi în 
primul vers vom vedea, că dela două accente minore în piano, 
dinamica versului va urca spre un ton major foarte luminos, spre 
cuvintele « lumini de baluri »; trecând dela un cromatism întunecat 
și chiar înfricoșetor: n'auzi cântări, nu vezi» la o coloare plină 
de sclipiri în «lumini de baluri ». Deci ca și în primul vers din 
sonet vom vedea, că crescendoul porneşte dela un cuvânt care 
prin accent şi modulație, indică liniştea spre un cuvânt plin de 
lumină. Deci vom putea însemna grafic versul acesta astfel: 


> > < < 
« mauzi cântări, nu vezi lumini de baluri». 


Acest crescendo indică tendința eminesciană de a scăpa de o 
tăcere opacă şi adâncă pentru a se avânta spre lumini. 

Dacă la Eminescu dăm de elemente auditive şi vizuale, la 
Goethe vom întâlni în cel de al doilea vers, elementul tactil. Căci 
verbul acestui vers este « spürest ». Din punct de vedere al așezării 
punctelor dinamice vedem, că cuvântul indicator de linişte este 

« Hauch », care într'adevăr ne dă impresia, că-şi atinge vibraţiile 
în infinita linişte cosmică. Dar mai vedem că acest « Hauch » este 
însoțit de « kaum », care din punct de vedere fonetic prin conţinerea 
diftongului au, are același caracter de «verklingender Ton». De 
altminteri şi frecvenţa diftongului au imprimă versului un caracter 
de dulce tânguire, ce se pierde în tăcerea absolutului. Din punct 
de vedere dinamic, graficul este același ca şi la primul vers. Dintr'un 
punct tonal luminos înalt, fraza muzicală se pierde într'un foarte 
subtil nuanţat descrescendo, care « verklinget » în cuvântul diafan 
« Hauch ». Grafic însemnăm astfel versul: 


< > > > > 
«In allen Gipfeln spührest Du kaum einen Hauch » 


Cele spuse de primul vers sunt valabile și aci, căci și în cazul 
de față crescendoul frazei muzicale eminesciene, încordarea ten- 
dinţei către lumină îi dă un caracter patetic, care dimpotrivă la 
Goethe se transformă într'unul de beatitudine, de nesilire, de 
relaxare totală. 

In cadrul poeziilor ce le-am luat spre ilustrarea problemei 
tematicei «liniştei » la Goethe şi Eminescu, cele două versuri 
iniţiale, sunt cele ce tălmăcesc tema liniștei. La Goethe cu elemente 
cât mai apropiate de natură, deci de material, la Eminescu elemente 
ce prin contrastul lor ne creează o atmosferă de linişte. In restul 
poeziilor acest sentiment de liniște nu va mai fi descris, ci va reieși 
din jocul contrastelor, din stingerea și estomparea valorilor fone- 
tice, la Goethe se va încheia cu dulcele și mângâiosul « Ruhest du 
auch » (aci din nou diftongul tânguitor, dar totuşi dulce au), la 
Eminescu cu sfășietorul « nu *'nvie morţii, e 'n zadar copile ». 

Cât de diferite le sunt mijloacele de expresie, tot astfel diferit 
este și caracterul liniștii pe care-l scoatem din lirica lor. La Goethe 
se țese o linişte olimpică, la Eminescu una tragică, izvorită din 
sentimentul de vremelnicie a tot ce-i omenesc. 

Un timp destul de îndelungat, cercetările în domeniul istoriei 
românești au mers destul de încet și aceasta din lipsa dării la 
lumină, a documentelor, a izvoarelor ei de prim ordin. Căci în- 
tr'adevăr « nimic nu poate suplini — în domeniul unei cercetări — 
documentele » au spus doi mari cercetători francezi ai veacului al 

XIX-lea — Langlois şi Seignobos !) cari au scris și cel mai bun 
— clasic din acest punct de vedere — studiu de metodologie istorică. 
Și tot ei adăogau că istoria se face cu documente și dacă nu există 
documente, nu există istorie 2) 

Din epoca lui Ioan Bogdan, publicaţiile de documente regionale 
şi de monografii istorice s'au înmulțit din ce în ce, peste tot însă 
se simte lipsa unui corpus al documentelor slavo-române, lucrarea 
în care să fie înglobate toate vechile noastre documente începând 
în secolul XIV-lea şi mergând cel puţin până în preajma secolului 
XVI. Imperioasa necesitate a acestei lucrări —a acestui codex 
diplomaticus romanicarum o vedeau și streinii şi încă pe la sfârșitul 
veacului al XIX-lea. 

Și sunt vrednice de redat în acest sens cuvintele marelui învățat 
ceh, Constantin Jirecek. Iată ce spune el în 1893 cu prilejul dării 
de seamă ce o face ediției de vechi cronici moldovenești 2) a lui 
Ioan Bogdan: «Cu ocazia aceasta ne îngăduim a exprima dorința 
ca oamenii din regatul României să se gândească cât mai în grabă 
la editarea unui « codex diplomaticus » care să corespundă tuturor 
cerințelor timpului. Documentele moldoveneşti şi muntenești, 
scrise cele mai multe în slavoneşte, sunt împrăștiate în așa de multe 
publicațiuni, încât utilizarea lor e foarte îngreuiată. Foarte multe 
vor fi încă nepublicate. Colecţiunea ar trebui să fie completă, iar 
textele colaționate exact fiecare cu originalele, pe lângă aceasta mar 
trebui uitate nici indexurile. Pentru cercetările istorice din țară 
o asemenea întreprindere ar pune temeliile unui nou avânt» 4). 

Probabil că dorinţa formulată de Jirecek îndeamnă Academia 
Română ca în 1900 să se ocupe şi ea de acest codex. Așa în sesiunea 
generală din 1900, Comisiunea însărcinată cu examinarea lucrărilor 
făcute în cursul anului 1899—1900, al cărei raport e cetit de A. D. 
Xenopol în şedinţa din 18 Martie 1900 8), propune ca deziderat 
publicarea documentelor vechi interne €). Raportul comisiunii com- 
portă o largă discuţiune 7). Regretatul I. Kalinderu declară că «de 
documentele interne se simte trebuință urgenţă 8) iar Xenopol 
afirma căt necesitatea acestei publicațiuni este mare căci fără do- 
cumentele interne nu se poate studia instituțiunile țării, viața 


1) Ch. V. Langlois et Ch. Seignobos, Introduction aux études historiques, 
ediţia II, Paris, 1899, p. 1—2. 

2) Ibidem, p. 1—2. 

3) Vezi de pildă doc. Nr. 14, în ediţia Panaitescu, Nr. 141. 

4) Sub titlul: Documentele lui Ștefan cel Mare publicate de Ioan Bogdan, 
I, II, București, 1913. 

5) Titlul ediţiei lui loan Bogdan e: Vechile cronice moldovenesti până la 
Urechia, Bucuresci, 1891. 

) Vezi Archiv für Slavische Philologie, XV (1893), p. 91. 

) Vezi Analele Academiei Române, Partea administrativă și desbaterile, 
Seria II, XXII (1899 %1900), p. 191. 

3) Vezi şedinţele din 18, 21 şi 22 Martie, ibidem, p. 191—201. 

socială, funcționarea organismului Statului în trecut și fără aceste 
cunoștințe nu se pot înțelege evenimentele politice externe ». Și el îşi 
încheia astfel expunerea : « Pentru onoarea Academiei trebue să se 
înceapă îndată această publicare, chiar și cu două, trei coale pe 
lună +). De aceeași părere era și Gr. G. Tocilescu 2). 

Iar loan Bogdan susţinea între altele că acest codex, este o 
necesitate absolută pentru progresul studiilor noastre etnice și că 
« fără un codex cât se poate mai complet al documentelor interne, 
istoria noastră va păstra un caracter provizoriu, iar partea cea mai 
de căpetenie a ei, istoria culturii românești, în accepțiunea cea mai 
largă a acestui* cuvânt, nu va putea fi făcută » 5). Și cuvintele lui 
Ioan Bogdan sunt apoi reproduse şi de Ștefulescu 1). 

Regretatul Bogdan își pusese de gând chiar să înceapă o astfel 
de lucrare întâi pentru Moldova 5) şi apoi pentru Țara Româ- 
nească ë), dar moartea prea timpurie nu l-a ajutat să-şi ducă la 
împlinire acest gând. 

Publicarea codexului rămâne după moartea lui loan Bogdan 
iarăși în suspensie și problema lui e din nou pusă în discuție în 
1926 de profesorul C. C. Giurescu ?). lată ce conchidea din acest 
punct de vedere profesorul Giurescu: « publicarea acestui codex 
e o cerință imperioasă a istoriografiei româneşti » 8) și «.. .care nu 
mai poate întârzia fără consecinţe dureroase şi pentru istoriografia 
românească viitoare şi pentru prestigiul național » °). 

Prin râvna şi deosebita competință a profesorului dela liceul 
Naţional din Iaşi, d-l Mihai Costăchescu reușim să avem publicat 
în anii 1931—1933 codexul documentelor moldovenești înglo- 
bând veacurile XIV şi XV. 

Insă nici de data aceasta postulatul formulat de cercetătorii 
înaintași nu era pe deplin împlinit, căci documentele "Țării Româ- 


1) Ibidem, p. 196. 

2) Ibidem, p. 199. 

3) Ibidem, p. 201. 

4) Vezi op. cit., p. LXXXII—LXXXIII. 

5) Vezi în acest sens I. Bogdan, Documentele false atribuite lui Ştefan cel 
Mare, în Buletinul Comisiei Istorice a României, I (1915), p. 104. 

5) Credem că aceasta reiese din faptul că Ioan Bogdan fotografiase 100 
de doc. muntene — între ele şi ale regelui Sigismund şi a despotului sârb 
Ştefan Lazarevici — din sec. XV din depozitul Arhivelor Statului București, 
pe urmă copiile de doc. muntene din sec. XV după originale ce se află în 
posesiunea diferitelor persoane particulare, copii aflate astazi în ms. rom. 
5236 din Biblioteca Academiei Române. 

7) Vezi în acest sens, C. C. Giurescu, Considerații asupra istoriografiei 
românești din ultimii douăzeci de ani, în Revista Istorică, XII (1926), p. 137—185. 

8) Ibidem, p. 171 şi 181. 

2) Ibidem, p. 181. 

30) Sub titlul: Documente moldovenești înainte de Ștefan cel Mare, laşi, 
I, II, 1931, 1933; vezi completările ce au urmat acestei ediții la Damian P. 
Bogdan, Acte moldoveneşti dinainte de Ştefan cel Mare, Bucureşti, 1938, p. 5—6. 

neşti din epoca veche nu văzuse încă lumina unui corpus identic 
celui al profesorului Costăchescu. 

In sfârșit profesorul Panaitescu îndeplineşte şi dezideratul 
exprimat încă în 1893 de Jirecek şi dă ca atare la iveală un corpus 
şi al documentelor Țării Româneşti — epoca veche. 

Lucrarea profesorului Panaitescu —a cărei cercetare o vom 
face în rândurile de mai jos — e primul volum dintr'o serie qe va 
urma, întâi documente interne și apoi externe. 

Acest prim volum cuprinde 179 de documente, dintre care 
primul — Nr. 1 — şi cel mai vechi act cunoscut este diploma latină 
a lui Vladislav — Vlaicu Vodă — din 29 Noemvrie 1369, iar ul- 
timul un act din 12 Aprilie 1490 al lui Vlad Călugărul, destinat 
mânăstirii Govora. 

Din totalul de 179 documente, 76 dintre ele au fost până în 
prezent necunoscute, iar Nr. 7, 8, 52, 71, 73, 77 Şi 109 cunoscute 
numai în traduceri, deci și acestea din punctul de vedere al metodei 
ştiinţifice de editare a textelor, au fost inedite. In ansamblu 
mai multe de treime din documentele editate de profesorul Pa- 
naitescu, se prezintă pentru prima oară astăzi cercetătorilor. 

Iată primul din meritele evidente ale ediției de mai sus. 

Metoda de lucru după care autorul prezintă textele, este cea 
occidentală folosită în edițiile clasice din Apus. Astfel cuvintele 
prescurtate în original se redau în întregime; literile scrise deasupra 
rândurilor sunt coborite în interiorul lor şi în plus față de ediţia 
Hasdeu din Archiva şi cele ale lui Ioan Bogdan, profesorul Pa- 
naitescu completează absolut toate prescurtările obișnuite, deci 
redă şi vocale ce urmează după o consoană suprapusă, vocală ce 
în original a fost eliminată prin suprapunerea consoanei ce o 
preceda. Este metoda absolut științifică după care autorul lucrează 
căci reproducerea prescurtărilor și suprapunerilor — reproducere 
pe care profesorul Iorga o numeşte atât de plastic fotografie prin 
tipar 1), nu face decât să diformeze textul, îngreuiază înțelegerea 
lui 4), este inestetică şi cere o muncă foarte mare atât la copierea 
manuscrisului cât şi la corectura tiparului 5), iar la toate acestea 
se mai adaogă și costul extrem de ridicat al unei asemenea 
ediții. Bi 

Pentru a se putea face controlul prescurtărilor desfăcute, pro- 
fesorul Panaitescu dă chiar la începutul lucrării o listă a prescurtă- 
rilor obişnuite, iar pe cele neobişnuite le indică în aparatul critic. 


1) Vezi N. Iorga, Note critice asupra culegerilor de documente interne romå- 
neşti, Bucureşti, 1903, p. 21. 

1) I. Bogdan, Documente privitoare.la relațiile Țării- Românești cu Braşovul 
și cu JaraUngureascã, 1, Bucureşti, 1905, p. LXXX. 

1) Vezi D. Russo, Critica textelor și tehnica edițiilor, în Buletinul Comisiunii 
istorice a României, I (1915), p. 78. 

O altă inovaţie folositoare a ediției Panaitescu, față de cele ale 
lui Bogdan și Costăchescu, este că autorul ei nu caută să identifice 
onomastica şi toponimia documentelor, lăsând aceasta pe seama 
unor monografii istorice, căci într'adevăr toate aceste considerente 
genealogice sau de geografie istorică pot cădea foarte uşor în pre- 
zența unui nou document descoperit și de aici şi durabilitatea prea 
relativă a acestor divagații cari comportă și cercetări întinse în 
domeniul unor discipline științifice cu care autorul unei ediţii 
de texte nu poate şi nici nu e obligat a fi familiarizat. 

Folosul prim practic al ediției Panaitescu e că autorul după 
o muncă extrem de migăloasă, a reușit să adune la un loc, în această 
colecție, documentele împrăștiate prin reviste şi alte publicaţiuni — 
a colaționat textele cu originalele, când aceasta a fost cu putință, 
dând un tot care poate fi pus la îndemâna oricărui cercetător. 

In al doilea rând autorul dă traducerea la toate documentele 
slave — deci odată cu această ediție, şi din acest punct de vedere 
vor cădea în discretitudine edițiile străinilor Venelis și Miletic. 

Sunt de adăogat apoi ca merite ale autorului ediției, corectarea 
unor serii întregi de greșeli de ordin toponimic şi onomastic 
făcute de Venelis şi Miletic, corectarea a o mulțime de greșeli 
în ceea ce priveşte datarea documentelor şi în acest sens de 
evidențiat perfecta datare celor 12 documente fără dată ale lui 
Mircea cel Bătrân 1), apoi a unora dela Dan II?), Alexandru 
Aldea 2), Vlad Țepeș 4), Radu cel frumos 5), Basarab cel Tânăr €) 
şi Vlad Călugărul 7). Intr'un cuvânt, se îndreaptă cronologia a 
22 de documente. 

Documentele publicate sunt de o importanță covârșitoare din 
punctul de vedere strict istoric, căci sunt cele mai vechi izvoare 
interne contimporane ale epocii în care ni se redă toată viața, tot 
pulsul vremii. După ele se poate stabili cronologia domnilor, reșe- 
dinţa lor. Și din acest ultim punct de vedere, vedem din ele că 
până la 1431 reședința domnească era Argeșul, începând însă cu 
anul 1431 Argeșul cade în desuetitudine și se ridică 'Târgoviștea, 
pentru ca la 1461 să ajungă la acest rang Bucureştii, care-și deţine 
acest rang cu câteva excepţii până la 1482 când din nou se ridică 
Târgoviștea. Deţine supremaţia 'Târgoviștea până la 1486, când 
din nou cinstea revine Bucureştilor — faptul datorându-se, după 
hotărîrea turcilor, lui Vlad Călugărul. Se mai poate urmări pe 
baza unora dintre documentele publicate și unele rudenii 


1) Vezi Nr. 17—29. 

2) Vezi Nr. 14, 48, 56 şi 58. 

3) Vezi Nr. 63 şi 64. 

1) Vezi 99. 

5) Vezi Nr. 123. £ 
6) Vezi Nr. 143. 

7) Vezi Nr. 165. 

domneşti. Aşa actul inedit — și nu vom menţiona în cele ce 
urmează decât numai ineditele — Nr. 53 din ro Septemvrie 1428 
al lui Dan II, pomenește ca fii ai săi pe Danciul şi Basarab. E 
vorba de domnii de mai târziu Dan III zis și Danciul și Basarab 
II — atestat că a domnit prin actul Nr. 94 — din 2 August 1453. 
Documentul Nr. 74 din 16 Septemvrie 1440, al lui Vlad Dracul, 
menţionează pe fii săi: Mircea, Vlad şi Dracul, dintre care Mircea, 
e pretendentul susținut de Ștefan cel Mare împotriva lui 'Țepeluș, 
Vlad e Vlad "Țepeș, iar Radu e Radu cel Frumos. Aceiași sunt 
menţionaţi și în actul Nr. 82 din 7 August 1445. Iar actul Nr. 137 
din 8 Ianuarie 1480 ridică o chestiune de rudenie între domnul 
emitent al actului, Basarab cel Tânăr și boierul destinatar Ticuci. 


Apoi actul Nr. go din 7 August 1451 ne arată negoţul ce-l 
făceau călugării din mânăstiri, negoț cu oi, porci, postav, fier, 
ceară etc., iar oriunde exista târg se plătea şi vamă. 

Actul Nr. 97 din 5 Martie 1458 ne arată întinsa organizație 
administrativă ce exista şi în acele vremuri — căci şi peste țigani 
era un cneaz 

Actul Nr? 105 din 28 Octomvrie 1464 ne arată că erau sate 
cari îngrijeau de morile domnești, după exemplul celor 4 mori 
domneşti dela Didrih. 

Actul Nr. 128 din 8 Mai 1476 e interesant că ne atestă în mod 
documentar stăpânirea lui Laiotă Basarab asupra Făgărașului — 
actul e destinat unui boier din această ţară. 


Extrem de important e actul Nr. 159 al lui Vlad Călugărul 
din 31 Iulie 1487 în care ni se arată întreaga procedură a perceperii 
impozitului de către mânăstiri. Adunarea produselor se făcea de 
slugi, funcționari domneşti — asistate şi de un reprezentant al 
mânăstirii. După aceia se transportau la mânăstire, iar acolo cei 
doi găletari îşi luau partea ce li se cuvenea — 4 găleți, câte 2 de 
fiecare — pentru serviciul prestat. Tot din acest act se vede că 
proprietatea celui fără urmași revenea domniei. 

lar actul Nr. 170 din 22 Mai 1489 ne atestă existenţa morilor 
de vânt. 

Din cercetarea documentelor prezentate de profesorul Panai- 
tescu, se mai vede întâiu cât de bogat românească era în epoca 
veche onomastica și toponimia ţării. Vom enumera câteva: Afu- 
matul (actul Nr. 47), plaiul Mănăileasa, Stâna, Arsura și Intre 
Boile (actul Nr. 86), boierul Creţul (Nr. 87 şi 92), Supt Coastă 
(Nr. 101), Borbat Ion şi fiastri (Nr. 116), cumnat (Nr. 119), Coman 
Fâgărăşanul (Nr. 165), Urlătorilor (Nr. 170) şi Creţeştii (Nr. 172). 

Urmează apoi prezentarea în ordine cronologică a dregătorilor 
ce înconjurau pe domn, forma în întregime feudală a vieţii noastre 
economice, politice, etc., din trecut organizarea justiției țării. "Toate 
aceste elemente ies în evidenţă în ediția de mai sus. 

Se adaogă apoi la acestea geografia istorică, întinderea elemen- 
tului românesc în toată câmpia română și mai cu seamă și în bălțile 
Dunării — erau sate în şir ce se ocupau cu pescuitul — deci o 
viaţă intensă pulsa pe întregul teritoriu al Țării Româneşti. Iar 
dacă la toate acestea pătrundem și limba documentelor, vedem 
cât de greșită era părerea cercetătorului bulgar Miletic care a 
susținut că în evul mediu în țările noastre nu se vorbea decât 
slavoneșşte 1). Toponimia și onomastica iar alături de acestea şi 
alte elemente de ordin comun dovedesc cu prisosință că graiul de 
toate zilele era cel românesc, iar cei cari erau folosiți ca scriitori 
în cancelariile domnești erau de asemeni români. Și elementele 
românești sunt cu atât mai prețioase, cu cât din această epocă nu 
avem texte românești propriu zise, aşa că și din acest punct de 
vedere, făgăduinţa autorului codexului că la sfârşitul volumului II 
ce va urma, va da un indice special al tuturor acestor elemente 
nu poate decât să ne bucure, 

În concluzie: deosebita grijă ce a pus profesorul Panaitescu 
de a edita după o metodă sigură și prin perfecta cunoaștere a paleo- 
grafiei slave — textele cum şi traducerile cari sunt nu numai con- 
știincioase ci chiar extrem de scrupuloase, nu poate fi decât numai 
apreciată de orice cunoscător. Profesorul Panaitescu a îndeplinit 
o muncă extrem de migăloasă și a făcut întocmai ceea ce preco- 
niza Grigore Tocilescu încă la 1goo. lată ce spunea el: « Publicarea 
documentelor interne este foarte grea, documentele trebuesc mai 
întâiu adunate, apoi descifrate, cele slavonești traduse, apoi clasi- 
ficate într'o ordine sistematică, pentrucă nu se poate să se tipă- 
rească un document din secolul al XVI-lea după unul din al XVII- 
lea şi înaintea altuia din al XV-lea. O asemenea lucrare cere timp 
şi multă muncă» °), 

DAMIAN P. BOGDAN 

ROLUL BIBLIOTECII ÎN VIAȚA CONTEMPORANÄ.—TEHNICA ŞI 
VALOAREA SOCIALĂ A CĂRŢII 


Cartea a înfățișat de veacuri cheia de boltă a progresului ome- 
nesc. Ea valorifică tot ceea ce ființa omenească are superior: 
spiritul, și face posibil acel infinit lanţ în timp, fără de care nicio 
realizare înaltă, în orice domeniu teoretic ori practic, nu se poate 


1) Vezi op. cit., de văzut discuţia problemei şi rezolvarea ei la Ioan Bogdan, 
op. cit., p. XXXIII şi notele 1 şi 2, aici și concluziile lui C. Jirecek. 

2) Vezi Analele Academiri Române, Partea administrativa şi de baterile, 
Seria II, XXII (1899—1900), p. 201. 

închipui. Din pricina aceasta și valoarea documentară a biblio- 
tecilor din lumea întreagă creşte, în raport cu progresele civili- 
zaţiei. Cartea devine document prin latura ei istorică, material 
didactic prin câmpul de cunoaştere ce-l înfățișează şi monument 
de artă, prin frumuseţile pe care le ascunde. 

In avertismentul lucrării «Manuel de la Bibliothèque pu- 
blique » P. Otlet, directorul Institutului internaţional de biblio- 
grafie din Bruxelles, cifrează la patru, împrejurările sociale ac- 
tuale, care au dus la o organizare legală a bibliotecilor din Belgia 
și arată anume că: a) O restaurare națională nu se poate închipui 
rațional, fără de o restaurare intelectuală; b) Introducerea zilei 
de opt ore trebue să aibă drept corolar mijlocul de a oferi mun- 
citorimii de toate gradele o întrebuințare utilă și higienică a tim- 
pului liber; c) Viața scumpă, ridicând prețul cărții, micşorează 
posibilitatea individuală de cumpărare şi justifică organizarea 
serviciilor colective (biblioteci); d) In lupta uriaşă economică 
deslănțuită, cel mai tare va învinge, și tare nu poate fi decât acel 
care va avea un creer mai bine pregătit. 

Cultura tinde să devină, astfel, un instrument de luptă supe- 
rioară în marea cursă a vieţii. Iar politica de valorificare a culturii 
nu poate fi decât o rațională politică de utilizare a cărții. Numărul 
uriaș de volume apărute în fiecare an, în toate limbile globului, 
fac din ce în ce mai anevoios criteriul critic de clasificare. 


In « Introduction aux bibliographies critiques » Fr. Frunck- 
Brentano reducea toată știința bibliotecii şi a bibliografului, la 
erudiția de a înfățișa cetitorului, numai ceea ce este interesant și 
folositor de consultat. Dar erudiţia aceasta scapă încetul cu încetul 
din frâna de siguranță a minții omenești. Savanţi enciclopediști, 
de talia unui Pico de Mirandola, nu mai pot fi reeditați, nici măcar 
într'o singură ramură de activitate a minţii omenești. Criticii 
textelor, în ansamblul lor, devine o imposibilitate. Ceea ce se în- 
cearcă mai de grabă este sistematizarea problemelor şi repartia 
zarea întregului material bibliografic pe specialități. 

Rolul social al bibliotecii moderne se rezumă așa dar, la trei 
puncte de vedere: a) Dă cetitorului autodidact mijlocul să se 
cultive, după gusturile și înclinările lui personale; b) Dă elevului 
și studentului posibilitatea să folosească întreg materialul docu- 
mentar, într'o problemă aleasă ori o specialitate; c) Dă eruditului 
instrumentul sigur de cercetare și de informare, la zi, cu toată 
bibliografia studiului ales, oricât de mică diviziune ar înfățișa 
acest studiu în clasificarea științelor. Prin cultivarea maselor, 
printr'o cât mai largă răspândire și folosire a cărții, societatea 
modernă își desvoltă aptitudinile ei personale de progres, dragostea 
de mai bine, sentimentele morale, valorile spirituale şi sensul 
etnic de devenire în familie, în neam, în complexul internaţional. 

D. N. Georgescu-Tistu în frumoasa sa lucrare « Bibliografia 
literară română », publicată de Academia Română, rezumă astfel 
tendințele bibliografilor moderni: «In afară de munca de cata- 
logare a cărților şi de grupare a notelor bibliografice, diferite 
probleme, ca modul de redactare al unei fişe, ori nevoia pentru 
o bibliografie de a fi analitică şi critică, sau mai bine clasificarea, 
au fost subiecte pe larg discutate ». 


Iar mai departe, sintetizând opera de clasificare a Institutului 
dela Bruxelles, spune: « Sistemul zecimal, față de care s'au arătat 
unele îndoieli, a fost susținut, completat și ameliorat de Institutul 
internaţional de bibliografie. Făcând această operă, Institutul și-a 
propus să dea un sprijin intelectualilor de pretutindeni ». Cum 
sistemul zecimal se propagă astăzi în toate țările din lume, cum 
valoarea lui documentară se evidențiază tot atât de bine și în 
cele de proporţii mari, cum în țara noastră aplicarea lui s'a încercat 
la Academia Română şi dă rezultate frumoase, la « Fundaţiunea 
Regele Ferdinand I» din Iași, la « Fundaţiunea Regele Carol I», 
ori la biblioteca « Institutului Economic Românesc », de pe lângă 
Banca Naţională, unde se tipărește și un Buletin bibliografic 
trimestrial, bazat pe această clasificare, socot necesară o expunere 
rezumativă a principiilor călăuzitoare, după chiar materialul in- 
formativ publicat de Institut. 


Origina sistemului zecimal se datorește lui Melvil Dewey, 
cu a sa « Decimal Classification ». Peste zece mii de instituţiuni 
diverse, răsfirate în 41 de ţări, utilizează astăzi sistemul zecimal. 
Clasificările lui formează, obiect de învățământ în școlile de 
biblioteconomie a cărţii din New-York, Londra, Paris, Mos- 
cova, Mexico și Bruxelles. Comisiunea internațională de clasifi- 
care s'a bucurat pentru materia științelor pure şi aplicate de con- 
cursul larg al «Institutului neerlandez de documentare». In 
momentul de față, organele de cooperare sunt: «' Technische 
Wissenschaftliche Lehrmittelzentrale » din Berlin; « Foundation 
for Education, Lake Placid Club» din Statele Unite; « Bureau 
bibliographique » din Paris; « British-Association for International 
Bibliography » din Londra; «Rossykaya Centralnaya Knyaya 
Palata » din Moscova; « Section de Bibliographie Psychologique » 
din Lausanne; « Concilium Bibliographicum » din Zurich; «Union 
Internationale des Villes» din Bruxelles și « Federation dentaire 
internationale », tot din Bruxelles. 

Volumul al patrulea din « Classification Decimale Univer- 
selle », publicat în anul 1933 şi cuprinzând Indexul alfabetic 
general, conţine circa 80.000 de “specialități, afară de tabelele cu 
subdiviziuni comune de formă și generalitate, de loc, de timp, 
de limbă, de punct de vedere. După sistemul zecimal, toate cu- 
noștințele omenești se clasifică în zece grupe, arătate cu cifre: 

o. Enciclopedii, opere generale; 1. Filosofia; 2. Religia; 3. Ştiin- 
ţele sociale, dreptul; 4. Filologia; 5. Științele pure; 6. Științele 
aplicate; 7. Artele; 8. Literatura; 9. Istoria. g1. Geografia. 
Fiecare diviziune principală comportă alte zece subdiviziuni şi 
așa mai departe, până când cifra compusă dă problema de spe- 
cializare căutată, fie ea oricât de neînsemnată. 

Tabele complimentare identifică problemele în timp şi spaţiu, 
după importanță ori punct de vedere. De exemplu, cifra (498) 
reprezentând geograficeşte România și adăogită cifrei (91), adică 
geografiei în general, dă formula 91 (498), adică geografia Ro- 
mâniei, 

Studiul de față referindu-se mai mult la rolul social al cărţii, 
nu ne putem permite o desvoltare prea mare a șistemului zecimal, 
pentru a cărui înțelegere se poate consulta cu folos, manualul lui 
P. Otlet şi L. Wouters, citat la început. 


Planul de ansamblu al unei biblioteci de documentare uni- 
versală și-a tăiat, deceniu cu deceniu, drum. După cum antichi- 
tatea şi-a adunat şi coordonat, după principii astăzi necunoscute, 
toată ştiinţa timpului său în vestita bibliotecă dela Alexandria, 
tot astfel și cercetătorii contemporani, au crezut de cuviință să 
grupeze într'o singură bibliotecă mondială, după un plan de 
sistematizare universal admis, tot ceea ce tiparul modern şi mij- 
loacele de tehnică grafică au dat luminii. 

Institutul Internațional de Bibliografie este elaboratorul celui 
mai grandios plan, pe care l-a putut vre-odată concepe mintea 
omenească. Redăm, după broşura de propagandă « Oeuvre mon- 
diale de la Documentation », principiile călăuzitoare: 

I. Bibliografia universală va cuprinde şi cataloga cărțile, pe- 
riodicele, articolele conţinute în periodice, din orice timp, din 
orice țară și din orice materie; toate formele cunoscute de impri- 
mate urmând a fi reprezentate. 


2. Cataloage colective. "Tot tezaurul de cărți, conținut în biblio- 
tecile din lumea întreagă, va fi catalogat și centralizat, pentru ca 
fiecare să poată şti unde găsește depus volumul. Cataloagele co- 
lective naționale vor forma stațiunile unei rețele mondiale şi 
vor fi centralizate în Repertoriul Bibliografic Universal. 

3. Împrumuturile internaționale. O convenţie internațională va 
determina condițiunile de împrumut dela ţară la ţară, cum şi 
garanţiile şi controlul necesar. 

4. Serviciile fotografice, vor da în toate bibliotecile din lume, 
posibilitatea” realizării copiilor necesare, după operele rare. 

5. Biblioteca Mondială, cuprinzând colecțiunile internaționale 
ale secolului al XX-lea, va fi completată cu o «Enciclopedie 
Mondială Comparată » şi corespunzând nevoilor imense ale cea- 
sului de față. 

Planul Enciclopediei Mondiale se poate rezuma astfel: pentru 
fiecare chestiune ridicată în unul din articolele marilor enciclo- 
pedii vechi și moderne, se va deschide un dosar. Toate dosarele 
grupate alfabetic în clasoare verticale, vor constitui « Enciclopedia 
Mondială ». 

Metoda de urmat o dă clasificarea universală, întărită într'un 
cod universal de metode catalografice, care va unifica toate siste- 
mele, dar va ţine pe primul plan catalogul englez, francez și cel 
german, cuprins în clasicele « Instruktionen fir die alphabeti- 
schen Kataloge der Preusischen Bibliotheken ». 

Iată perspectiva uriaşă care se deschide în politica mondială 
a cărţii şi munca zdrobitoare, care trebueşte întreprinsă în lumea 
întreagă, pentru coordonarea materialului intelectual universal. 


Dr. I. FR. BOTEZ 

Nu este de loc exagerat să considerăm filmul « Albă ca zăpada 
şi cei șapte pitici » — realizarea lui Walt Disney — drept un mo- 
ment foarte important al cinematografiei și punctul de plecare al 
unei noi viziuni în arta cinematografică. 

Spunem punct de plecare pentrucă deși « Albă ca zăpada și 
cei şapte pitici » este o incontestabilă mare realizare, ea nu trebue 
privită ca o încheiere a unor străduinți mai vechi, ci ca o primă 
tratare de ansamblu a unor probleme care până acum nu erau 
examinate decât separat sau într'un cadru limitat. 

Desenele animate își au şi ele micul lor istoric. 

Astfel se pare, că ele nu au fost străine de preocupările lui 
Leonardo da Vinci, al cărui geniu a atacat cele mai felurite și 
mai îndrăsnețe probleme. 

Invăţatul Newton, în celebra sa experiență a recompunerii 
luminii albe prin rotirea unui disc care cuprinde colorile spec- 
trului solar, ne desvălue o preocupare analoagă desenurilor animate. 

Abatele Mollet, care a trăit în jumătatea a doua a secolului 
al XVIII-lea, pomeneşte în lecțiunile sale de fizică experimentală 
de desenurile animate. Dr. Paris imaginează în anul 1823 un 
aparat foarte simplu —, o jucărie am putea spune — pe care îl 
numește 'Thaumatropul, adică minunea rotitoare. 

Fizicianul Antoine Plateau inventează în 1831 Fenakistoscopul 
alcătuit din două discuri care se învârtesc în sens invers: prin 
fantele echidistante ale primului disc, observatorul priveşte o suc- 
cesiune de desenuri schițate pe discul al doilea, primind impresia 
mișcării imaginilor. 

Zootropul nu este altceva decât Fenakistoscopul uşor modificat. 

Tachyscopul, datorit lui Anschütz și construit în anul 1889 
funcționează electric. 

In mijlocul tuturor acestor încercări, mai mult sau mai puţin 
reușite, se cuvine să relevăm Praxinoscopul lui Emile Reynaud, 
brevetat în 1882, care oferă, prin intermediul unei bande purtă- 
toare de desenuri și a unui sistem de oglinzi, o succesiune de ima- 
gini mișcătoare întru totul comparabile desenurilor animate. 

Emil Reynaud a avut chiar curajul să creeze, în anul 1892, 
un teatru optic, care a funcționat până în anul 1900 în muzeul 
Grevin dela Paris, și unde publicul de atunci a avut prilejul să 
cunoască primele imagini mișcătoare. 

Dar adevăratul început al desenurilor animate este fixat la 
17 August 1908, când francezul Emil Cohl a prezentat la Teatrul 
Gymnase «o nouă aplicaţie a cinematografului ». 

Anul trecut împlinindu-se treizeci de ani, această dată a fost 
comemorată în mod oficial. 


Emile Cohl se numea în realitate Emile Courtet și era născut 
la Paris, la 4 Ianuarie 1857. El fusese elevul lui Andre Gill și 
lucrase la Gaumont în calitate de creator de trucuri, de caricatu- 
rist, de prestidigitator şi de scenarist. 

Primul său film, intitulat Fantasmagorie, avea o lungime de 
36 m şi dura un minut și cincizeci şi șapte de secunde. Filmul 
fusese realizat prin cinematografiere, imagine cu imagine, a unei 
succesiuni de desenuri. 

Evident, imaginile erau schematizate, dar nu e mai puțin ade- 
vărat că toate elementele de mai târziu ale desenelor animate 
figurau în această interesantă încercare. 


In anul 190g,se proiectează în Statele Unite filmul Gertic 
the dinosaur, făcut tot de Emile Cohl în colaborare cu o casă 
străină. 

Munca lui Cohl era considerabilă și e bine să o apreciem dacă 
socotim cadența de 16 imagini pe secundă (astăzi ridicată la 24 
imagini pe secundă). 

Un film de ro minute trebuia să numere 9.600 de imagini, 
executate de mână; o bobină (aproximativ 300 m) reclamă 14.400 
de imagini. 

Emil Cohl a murit în mizierie, iar avântul cinematografului 
propriu zis a așternut cu repezciune uitarea peste străduințele 
şi importantele sale încercări. 

Iată însă că desenele animate renasc şi să nu fie de mirare 
dacă în curând vor ocupa un loc de seamă în producţia cinemato- 
grafică. 

Deocamdată cererile pieţei au ajuns să fie cu mult mai nume- 
roase decât capacitatea de producție a studiourilor. Faptul că 

filmele de acest gen se adresează tuturor gusturilor și tuturor 
vârstelor, precum şi unei anumite naivități de bună calitate care, 
din fericire, trăieşte proaspătă în sufletul oamenilor, face ca ele 
să fie cerute mereu mai mult şi mereu mai insistent. 

In aceste filme fantezia se află la largul ei, și asociată cu extraor- 
dinarele mijloace technice, este capabilă să se miște pe gama bogată 
a tuturor inventivităților, 

Chimia, acustica, optica, electricitatea, mecanica de precizie, 
supraimpresiunile, tehnica colorilor, iluzia reliefului, toate ace- 
stea sunt într'o largă și inteligentă măsură puse la contribuție 
în filmul desenurilor animate. Un gust artistic rafinat ridică 
de multe ori sentimentul spectatorului până la adevărată încân- 
tare. 

« Albă ca zăpada și cei 7 pitici », sub raportul noutăților tehnice, 
nu reprezintă nimic nou, față — de pildă —de Silly Sympho- 
nies, 

« Albă ca zăpada » este numai un efort de mai mare anvergură; 
o vastă sinteză a tuturor mijloacelor de care dispune în prezent 
' cinematograful şi o viziune «în mare», 


Câteva date: 

Scenariul a fost conceput în anul 1933, iar crearea personajelor, 
alegerea decorurilor, decuparea lor a durat mai bine de un an 
şi jumătate şi au costat 250.000 de dolari. 

Animarea filmului a necesitat încă doi ani. Şase sute de lucră- 
tori, perfect disciplinați, au lucrat fără întrerupere. Animatorii 
au desenat două milioane de imagini, din care n'au fost reținute 
în cele din urmă decât 130.000. 

Filmul a fost tras în mai multe versiuni şi trecerea dela o ver- 
siune la alta a cerut înlocuirea a 15.000 de imagini. 

In sfârşit filmul în întregime a costat 1.500.000 dolari, 

Intre aparatele speciale utilizate în acest film, unul a costat 
75.000 dolari. 

Tehnica desenurilor animate, enunțată sumar, pare extrem 
de simplă; dificultățile cele mari sunt de amănunt, 

Artistul desenează la început o serie de imagini principale, 
care înfățișează personajele, atitudinile lor importante și scenele 
fundamentale, 

Impreună cu echipa de lucru examinează cartoanele, care for- 
mează schița elementară a filmului. 

Intervin apoi nenumărați desenatori, cari introduc imaginile 
intermediare; acele treceri succesive care trebuesc să dea impresia 
mişcării, 

Unui lot de lucrători le revine sarcina decorurilor. 

Alții prepară cantitatea și nuanțele cerute de film. Aici sunt 
de luat o infinitate de precauțiuni. Când părțile componente au 

fost întocmite, atunci se procedează la fotografierea lor într'o 
ordine anumită. 

Pe o masă, într'un tipar fix, desenurile se înlocuesc unele cu 
altele, iar aparatul fotografic, aşezat vertical, le înregistrează. 
Cadenţa filmului rulat trebue să fie de 24 de imagini pe secundă; 
atâtea reclamă durata impresiunilor retiniene. 

Filmul fiind sonorizat, apare o nouă serie de dificultăți; sin- 
cronizarea gesturilor cu sunetele care îl însoțesc. 

De cele mai multe ori se scrie întâi muzica şi apoi se construesc 
imaginele în ritmul pe care îl reclamă accentele muzicale. 

Incorporarea imaginilor, melodiei, constitue o muncă dintre 
cele mai migăloase. 

In legătură cu filmul lui Walt Disney, « Albă ca zăpada », este 
interesant să relevăm un învățământ și o curiozitate. 

Piticii şi animalele au fost create de libera fantezie a lui Disney 
şi lucru ciudat aceste figuri sunt extraordinar de vii, surprinzător 
de fireşti. 

Dimpotrivă, « Regina », « Albă ca zăpada » şi « Prinţul » au fost 
schițate de Disney după imaginile fotografice executate prin fil- 
marea unor actori reali. 

Aceste personaje — toată lumea a observat — au fost mai 
puțin reușite; o fixitate a ochilor, o tremurare nefirească a buze- 
lor, gesturi sacadate. 

Artistul, prizonier al realității, a izbutit, în această parte — 
contrar aşteptărilor — mai puțin. 

Creaţiile exclusive ale fanteziei au fost incomparabil mai vii. 


* 
* * 


Se pare, totuși, că atelierele Disney posedă şi anume secrete 
" de fabricaţie; amănunte tehnice excepțional de importante. Cine 
nu le-a văzut și nu le-a practicat, nu le poate realiza chiar 
dacă îi sunt încredințate verbal sau puse la dispoziție negru 
pe alb. 

Aceste «secrete » au fost cumpărate, pe o sumă însemnată de 
europeni, cu prilejul călătoriei lui Disney în Europa. Pe conti- 
nent însă nu s'au putut obține exact aceleași rezultate ca cele 
obținute de casa Disney, deși europenii s'au conformat indica- 
ţiunilor primite. 

Insemnează deci că deşi problema în principiu, este foarte 
simplă, în realitate necesită o îndelungată şi subtilă practică. 

Oricum ar fi, «Albă ca zăpada şi cei Şapte pitici» este un 
eveniment şi deschide cinematografului perspective cu totul noi 
șI minunate. 


AL. MIRONESCU 

FILARMONICA. WEINGARTNER. IONEL PERLEA. CONCERTUL 
DE COMPOZIȚII ROMÂNEŞTI. RECITALURI: RODICA SOUTZO. 
IRINA LĂZĂRESCU, I. CRISTESCU, ETC. 


Incă un oaspete ilustru a fost adus în România de Filarmonica 
noastră. Consideraţiile cari au determinat direcția întâiei instituții 
muzicale să aleagă pe d-l Felix Weingartner dintre somităţile 
străine, nu au fost numai de natura prestigiului creat de îndelunga 
activitate a maestrului dirijor german, ci mai ales de veritabilul 
său temperament de animator al orhestrei, de muzician pentru 
care efectul impresionant nici nu există; d-l Weingartner trăește 
viața sunetului în interiorul ei. Fugind de apele înșelătoare și 
policrome ale melodiei și armoniei, ale căror valuri exterioare 
lovesc și fură atenţia înainte de a te purta spre vâltori, d-l Wein- 
gartner strânge emoția unui întreg imperiu de reflexe și jocuri 
de suprafață în cochilia răsucită şi complexă a sufletului, aşa cum 
scoica marină amplifică şi eternizează murmurul de sus al fur- 
tunilor. De aceea totul pare temperat, sobru, atunci când îl as- 
culți pe d-l Weingartner. Lumea descântecelor e strânsă parcă 
într'o formulă pe care o rosteşte orhestra, a cărei ureche e parcă 
lipită de inima dirijorului muzician. Numai dânsa aude taina 
unică; după aceea şi noi ne împărtășim din ea și-i repetăm ecoul. 
Inlănţuirea aceasta de sugestii dela dirijor la orhestră și dela ea 
la public, e fără întrerupere. Nu sunt goluri și verigi căzute. Sim- 
tind vraja lângă dânsa, orhestra Filarmonică, desăvârșit instru- 
ment de tălmăcire, a primit cercurile de rotire a baghetei cu bu- 
curia unui început de miracol. Rotirile nu erau însă numai des- 
cripţii în aerul melodic al Ateneului Român. Ele aveau sensuri 
simbolice, oricât de imperceptibile păreau, așa cum o simpla 
cută pe fața unui erou mărturisește atâtea evenimente launtrice. 

D-l Weingartner a avut un program pur renan sub mână. 
Egmont, Simfonia III-a și a IV-a de Beethowen. Cât de puternic 
era evocată viaţa eroică a lui Egmont, prin uvertură! Pasiunea 
pentru libertate vibra intens în magistrala interpretare a ilustrului 
conducător german. Egmont, Werther-ul gentilom al lui Goethe, 
a entuziasmat pe Beethowen, care în 1809 scrie uvertura și an- 
tractele după piesa marelui poet, publicată prin 1788. Liszt vede 
în Egmont o prevestire a viitorului muzical componistic, germenul 
poemului simfonic. 

Oare cum titanul să nu fi fost subjugat de imaginea lui Egmont 
care pășește ferm în mijlocul tuturor pericolelor, liber, cu frun- 
tea sus? 

Iată mărturisirile mândre a lui Egmont făcute secretarului 
său Richard: « Am ajuns sus, dar pot şi trebue să mă mai înalț. 


456 REVISTA FUNDAŢIILOR REGALE 


In mine simt nădejdea, curajul și puterea. Incă nu am atins cul- 
mea creşterii mele. Dacă odată o voi ajunge, o să mă ţin tare și 
fără să tremur. Dacă va trebui să cad, să fie ca un tunet, un vârtej, 
sau chiar ca un pas greșit care să mă asvârle în prăpastie ». Lim- 
bajul acesta e dârz, iar declarația pe care Egmont o face ducelui 
de Alba în favoarea libertăţii, captivează pe Beethowen conside- 
rând acest protest ca o pornire contra ocupaţiei străine. 


Compozitorul urmează strict indicaţiile piesei lui Goethe. Când 
partitura era altădată prezentată în vreun concert, ea era prece- 
dată de o lămurire, de un comentariu al lucrării poetice. Beethowen 
era mulțumit de tovărășia explicativă, mai ales că a purtat tot- 
deauna un respect adânc lui Goethe. Uvertura Egmont nu are 
o formă consacrată a genului. Ea cuprinde libertăţi, și se apropie 
mai mult de preludiu, extras din însăși natura intimă a piesei. 
Egmont prepară oarecum apariția poemului simfonic, ceea ce ex- 
plică în parte admiraţia lui Liszt pentru lucrare. 


Simfonia III-a de Beethowen a căpătat datorită d-lui Felix 
Weingartner caracterul ei de glorificare, nota înalt eroică și gândul 
iniţial al geniului nefericit pentru Napoleon, iscălitorul tratatului dela 
Campo-Formio, victoriosul dela Marengo și conducătorul expedi- 
tiei din Egipt. D-l Weingartner a lăsat totuși fantaziei noastre 
libertatea de a alege imaginile și sufletului de a încerca sentimen- 
tele, fără a-l strivi sub o interpretare dictatorială. Viziunea unui 
car funebru îndărătul căruia un convoiu de prieteni pășesc în- 
trun doliu grav, prindea formă dureroasă, în acompaniamentul 
tobelor în crep şi în tristețea notelor din urmă, abia șoptite. 
Scherzo-ul avea coloarea romantismului german, cu motivul cântat 
de oboi și fanfara corni din trio, aducând un suflu de legendă 
şi o vagă profilare ca o trecere prin ceață a figurii Împăratului. 
In final Beethowen ia teme originale, cu vestigii dansante din 
baletul « Prometheu », numai din simpla plăcere de a le trata 
sub formă de variaţiuni. Inaintea energicului «Presto» e o sus- 
pensiune meditativă de un fermecător lirism; fraza e lină, ador- 
mitoare și având o linie sinuoasă de suire și coboriîre. 

D-l Felix Weingartner a condus de asemeni cu vioiciune, pu- 
nând în evidență caracterul mai puțin elegiac al Simfoniei a IV-a 
în si bemol, și realizând momente emotive de duioșie prin adagio-ul 
introductiv. 

Natura mozartiană a simfoniei rămânea nealterată. Scherzo-ul 
ritmic a sunat sub intenţiile fericite ale venerabilului maestru 
nervos şi plin de surprizele contratimpilor, iar trio-ul încredințat 
instrumentelor de vânt, căpăta un farmec și o prospețime de ră- 
sărit de zi. 

Cu aceeași bucurie vom aştepta pe d. Weingartner și în sta- 
giunea viitoare la Filarmonică. D-sa are în România sinceri 

admiratori, care vor ști întotdeauna să răspundă artei mari reali- 
zate de superiorul său talent, cu un entuziasm viu ce nu s'a 
dezis niciodată. 

Un concert simfonic de o egală bogăție emotivă a fost seara 
dela Ateneul Român când a dirijat d-l Ionel Perlea, Simfonia IX-a 
de Beethowen și Simfonia Surpriza de Haydn. O exemplară mu- 
zicalitate și o ştiinţă a reliefărilor tematice în mod expresiv, sunt 
calitățile de frunte ale tânărului șef de orhestră român. Ele au fost 
prezente în superioara interpretare a Simfoniei a IX-a, unde corul 
Societăţii « Carmen » și-a îmbinat dramatic vocile cu orhestra, 
pentru celebrarea acelei bucurii divine şi inaccesibile visată de 
titan. Ne pare rău că suntem obligaţi de stereotipia calificativelor 
şi a elogiilor, ca să întrebuințăm și față de d-l Ionel Perlea un identic 
vocabular cu acela uzitat pentru fnuzicanţii obișnuiți. Pentru dirijorii 
mari, distinctivi cum e d-sa, s'ar cuveni o născocire de nou limbaj, 
alți termeni de apreciere. E de altfel uşor de observat cum mae- 
stria unui artist reduce comentariul critic. Ele sunt mai întot- 
deauna invers proporţionate. In fața perfecțiunii, nu se cade decât 
să taci sau să ridici omagiul sub formă de poem. 


Simfonia IX-a e ultima; totuși ea a fost purtată sub fruntea 
lui Beethowen aproape 30 de ani. Mărturie stau caietele sale de 
încercări, în care sunt schițate motivele marei simfonii. Întâia 
execuţie a capod'operii beethoweniene a avut loc la 7 Mai 1824, 
dată semnificativă în Istoria Muzicii, când nefericitul geniu nu 
mai auzea aproape de loc și abia mai putea să cetească notele va- 
riaţiilor pe valsul lui Diabelli. Simfonia IX-a e scrisă într'o că- 
suță din mahalaua Landstrasse din Viena. Cartierul era pustiu. 
Toamna ruginise copacii. In tristeţea anotimpului imnul bucuriei 
se revărsa însă. Acolo Beethowen hotărăşte Allegro-ul final întru 
preamărirea divinei voioșii și a fraternității omenești. Allegro mae- 
stoso în re minor e grandios și tragic prin fraza cromatică a coar- 
delor în tremolo, ridicată ca un murmur de furtună peste cân- 
tecul instrumentelor de vânt. Scherzo vivace e plin de spirit și 
strălucire, e însorit, primăvăratec ca o speranță aproape de împli- 
nire. Tema se ivește ca un răspuns fugat după 4 măsuri. Prestoul- 
în 2 timpi din mijlocul scherzo-ului, e de o sătească bună dis- 
poziţie. Motivul se desfăşură pe o pedală căzută când pe tonică, 
când pe dominantă, ca un acompaniament de contratemă. 


Cântecul e reluat de oboi. Adagio-ul cuprinde variațiuni or- 
hestrale, iar în Final se amintesc toate celelalte părți ale simfo- 
niei înainte ca orhestra să anunțe imnul bucuriei. Un recitaiv 
al baritonului solo anunță intrarea vocilor. Datorită înțelegerii 
excepţionale a d-lui Perlea, execuţia Simfoniei a IX-a sa bu- 
curat de intense accente de frenezie şi de libertate, de pasiune 
deslănțuită pentru dreptul de a-și iubi aproapele. 

Un grup talentat de compozitori tineri și-a luat răspunderea 
de a organiza un concert de muzică românească la Ateneul Român, 
fără niciun sprijin mai serios decât o prefaţă bine gândită la pro- 
grame şi iscălită de d-l Mihail Jora. D-l Teodor Rogalschi, mu- 
zician care a trecut şi d-sa prin calvarul aşteptării unei prime 
audiții de lucrare proprie, a pus orhestra Radio la dispoziţia ini- 
moşilor ucenici în ale frumosului, cu o bunăvoință demnă de 
toată admiraţia noastră. 

Atât timp cât a fost la îndemână, s'a lucrat spornic şi cu 
tragere de inimă, iar orhestra şi-a dat tot concursul pentru a-i 
ajuta pe «băeţi» să se poată afirma. S'au prezentat lucrări de 
iscodire pe terenul virgin al modernismului şi de curată tradiție. 
Oricât am fi de pretenţioşi şi de căutători de pete în soare, sub- 
liniind influenţele, ceea ce am ascultat la audiția românească dela 
Ateneul Român, a fost de bună calitate componistică şi cu se- 
rioase garanţii de durabilitate prin construcția riguroasă a pie- 
selor simfonice. 


Bine înțeles, în sala Ateneului au asistat vreo două sute de 
melomani sau cointeresați moralmente la manifestarea artistică. 
Au venit confrații. Cu greu mă pot stăpâni de a-i pomeni aici. 
Toți domnii critici erau prezenţi. Concertul prin importanța lui și 
curiozitatea stârnită marchează o dată în mişcarea muzicală româ- 
nească. El a fost condus de d. Constantin Silvestri cu o măestrie 
neobişnuită la un dirijor în vârstă numai de 26 de ani. 

Audiţia s'a deschis cu o uvertură de Filip Lazăr «Mu- 
zică pentru Radio» scrisă în registru mediu mai mult, ca 
să sune bine la microfon. Compoziţia sufere de fericite remini- 
scențe din concerto «grosso». Inspirația defunctului creator e 
bine susținută, expozeul melodic are o francheţe care te «prinde» 
imediat într'o rețea de duioșie, predispunându-te spre o senină 
contemplare interioară. A urmat concerto No. 1 de Const. Sil- 
vestri, operă virtuoasă de căutări armonice cu efect inedit, greu 
de admirat şi iubit dintr'odată, însă cu atât mai preţuită prin di- 
ficultatea de a o cuceri imediat... 


Un compozitor ardelean măcinat de un profesorat arid la 
Tg. Mureş, e d-l Zeno Vancea, premiat « George Enescu», dar 
necântat şi d-sa şi necunoscut publicului, ca majoritatea compozito- 
rilor noștri tineri. Trei dansuri grotești, aduceau un uşor parfum 
de plaiuri românești, de rusticitate și de umor. Nu trebue să ne 
întrebăm dacă aceste schițe simfonice au plăcut sau nu. Impor- 
tant e căd-l Zeno Vancea ştie să tălmăcească programatic impre- 
siile unor lecturi poetice şi să le, dea o sugestivă formă muzicală 
dramatică. Cred că acest dar se cuvine să-l prețuim la tânărul 
creator ardelean. D-l Emanoil Elenescu, credincios ideii tradițio- 
nale, s'a prezentat cu «Rapsodia pentru violină și orhestră» 

îmbibată de slavism de speță pură, dar cu o tematică românească 
dintre cele mai popularizate și unde « Sârba popilor » perimată 
capătă o nouă strălucire grație măestritei şi ușor aparentei tratări 
orhestrale. Cu totul originală și ieșită din cadrul oarecum na- 
tional al programului, « Fantazia Simfonică » a muzicianului poet 
N. Brânzeu părea o floare stranie într'un câmp de colori dragi 
şi sălbatice. 

« Fantazia Simfonică » a d-lui N. Brânzeu te înfășură con- 
tinuu în vrajă, în poezie. Ea se revarsă fără încetare, din ar- 
monia-i rafinată, şi din noblețea temelor. Poate că Wagner, Franck 
nu sunt străini de aceste miraje lirice, dar oricum, intervenția 
lor nu e flagrantă. 

Programul bogat și interesant s'a încehiat cu superba, stră- 
lucita adaptare pentru orhestră a « Bagatelei » de Scărlătescu, da- 
torită talentatului Theodor Rogalschi, 'T'ransplantarea lucrării pline 
de vervă şi joc ritmic nu a suferit, fiind trecută dela vioară și 
pian la orhestră. Înfruntarea de timbre, dialogurile, imitațiile, 
completau caracterul de dans al « Bagatelei » D. Theodor Ro- 
galschi în privinţa darului minunat şi expresiv al orhestraţiei se 
poate asemăna cu Maurice Ravel. 


D-ra Rodica Soutzo a izbutit în recitalul d-sale de pian dela 
Sala Dalles să ne intereseze şi să ne emoţioneze pe alocuri. Piesele 
grele din program au slujit concertistei să ne arate ce mijloace 
tehnice posedă şi cum a știut să le rezolve fără eforturi vădite. 
D-ra Soutzo e o virtuoză împlinită. Un progres tehnic dus prea 
departe ar putea să-i dăuneze, întrecând, acoperind frazarea și 
gândirea muzicală. De obiceiu pianiştii nu știu să conducă pa- 
ralel studiul mecanic cu expansiunile lirice. Ori de câte ori 
se petrece o diferențiere, crescând una dintre facultăți în detri- 
mentul alteia, interpretarea sufere. La d-ra Soutzo nu sa ob- 
servat o asemenea discontinuitate. 

Beethowen (sonata în mi major op. 109). Variaţiuni pe imnul 
englez. 4 Sonate de Scarlatti, Chopin Scherzo în si bemol, Cam- 
panella şi Lejierezza de Liszt, iată un program de mare încer- 
care, pe care concertista l-a traversat stăpână pe sine, dar par- 
ticipând liric la momentul oportun. 

D-ra Irina Lăzărescu, cu înclinații pianistice spre modernism, 
a ştiut să ne intereseze în cel mai înalt grad prin interpretarea 
elevată a lui Strawinsky, Casella și Andricu. 


Din necunoscute motive, activitatea muzicală a acestei instru- 
mentiste excepţionale e mult prea redusă pentru meritele sale. 
Ce mister închide drumul spre consacrare celor mai chemați 
dintre elementele tinere ? 

Cu un similar curaj, d. Ion Cristescu ne-a oferit un recital 
de rezistență la sala Dalles. Sonata de Liszt a fost punctul 

culminant al serii. D. Cristescu e un talent care aspiră din răs- 
puteri la recunoaștere. 

Intrebarea dacă va străbate până la locul râvnit ne vine pe 
buze și când ne gândim la d-sa. Concertele trec, sălile se închi- 
riază, publicul nu vine, concertiştii nu ştiu ce piese le convin, 
și așa ne petrecem an după an, într'o identitate de întâmplări, 
serile stagiunilor, cu îngăduinţa în vârful condeiului şi cu gândul 
bun în intenţii, ca să putem salva și să nu ne înșelăm cumva cu 
vreo părere prea grăbită. 

VIRGIL GHEORGHIU 


STIRI MUZICALE DIN STRĂINĂTATE 


Anglia. 


— Concertele simfonice sunt dirijate la Londra de Sir Thomas 
Beecham, Basil Camerun, Hamilton Harty, Adrian Boult, Malcom 
Sargent, Herbert Menges şi Richard Austin. 

S'au executat în prima audiție următoarele lucrări simfonice: 
Preludiu, Arie și Fugă de Percy Withlock, Preludiu romantic de 
Adam Carse, și « Children of Lir » de Hamilton Harty. 

— Dela 23 Aprilie la 2 lunie 1939 au loc la Londra festivități 
muzicale. In cursul acestor festivități Filarmonica din Londra va 
da mai multe concerte simfonice dirijate de Sir Thomas Beecham, 
Henri Wood, Bruno Walter, iar Arturo Toscanini care a împlinit 
de curând 72 de ani va conduce şapte concerte cu orchestra 
B.B.C. 

Vor avea loc de asemeni audiții de muzică religioasă în bise- 
ricile din Londra, concerte de muzică de cameră, precum spectacole 
de operă la Covent Garden și la Glyndebourne. 


Franta. 


Opera comică din Paris, pentru a sărbători aniversarea a 75 de 
ani, de când a fost repregentată pentru prima oară, opera « Mireille » 
de Charles Gounod, a hotărît reluarea acestei opere în decoruri și 
costume noi, datorite d-lui Marchand conducerea muzicală fiind 
încredinţată d-lui Henri Biisser. « Mireille » va fi dat în prima sa 
versiune, de operă dramatică, Henri Biisser având greaua însăr- 
cinare de a realiza adevărata « Mireille », după partitura originală 
a autorului și a documentelor manuscrise ce i-au fost încredințate 
de familia Gounod. 

— Charles Munch cu concursul orchestrei Conservatorului din 
Paris a dat un concert, simfonic consacrat aproape în întregime 

compozitorilor români, având înscrise în program: Capriciu româ- 
nesc de Mihalovici, Rapsodia română de Stan Golestan și « dansuri » 
din opera « Oedip » de George Enescu ce a văzut lumina rampei în 
Iunie 1936, fiind reprezentată la opera mare din Paris: Marele 
compozitor şi critic muzical francez Florent Schmitt în critica 
muzicală publicată în ziarul « Le Temps» cu data de 18 Martie 
1939, vorbind despre George Enescu şi despre opera sa « Oedip » 
îi consacră vibrante și înălțătoare elogii pentru prodigioasa sa 
operă și marea sa personalitate, consacrându-l ca un muzician al 
întregei umanități. 

— Dinu Lipatti a repurtat un viu succes interpretând ca solist 
al orchestrelor concertelor Conservatorului și Lamoureux. « Con- 
certo » în mi minor de Chopin, și Concerto în la de Liszt. 

— René Thomas, nepotul marelui compozitor Ambroise 
Thomas, în vârstă azi de 82 ani, și care locueşte la Paris, lipsind 
câtva timp din capitala Franţei și neglijând a achita la timp chiria, 
proprietarul i-a sechestrat mobila, și un număr de importante 
manuscrise printre care se afla și primele schițe ale operei « Mig- 
non », și pe care le-a depozitat în beci. În urma unei acțiuni în 
justiţie aceste preţioase manuscrise au fost salvate de a fi distruse 
de șoareci și de umezeală. 

— Opera Mare din Paris a reprezentat pentru prima oară opera 
«La Charteuse de Parme » muzica de Henri Sauguet, în decora- 
ţiunile pictorului Jacques Dupont și sub direcțiunea muzicală a 
lui Ph. Gaubert. 

E interesant de remarcat că « premiera » acestei opere a coincis 
cu centenarul publicării romanului lui Stendhal. 

— Tot pe scena Operei Mari, a mai avut loc o noutate muzicală; 
e vorba de baletul « La Nuit Venetienne » după comedia lui Alfred 
de Musset, muzica de Maurice Thiriet. 


Germania. 


— Opera de Stat din München, a reprezentat pentru prima 
oară opera «Luna» a compozitorului Carl Orff. 

— O săptămână internațională de orgă va avea loc la Aachen 
dela 8 la 15 Octomvrie 1939. 

— In curând va avea logun turneu de operă germană în Spania. 

— Din ordinul Cancelarului Hitler, imnul oficial al partidului 
naţional-socialist, Horst Wessel lied, din cauza caracterului său 
revoluţionar va trebui să fie cântat într'un tempo mai rapid. 

— Compozitorul Iosef Haas autor a numeroase lucrări pentru 
piano, vioară şi piano, violoncel, muzică religioasă, împlinind 60 
ani, a fost viu sărbătorit întreaga presă germană consacrându-i-se 
elogioase articole asupra operii şi personalității sale muzicale. 

— Dansul «la modă » lambeth-walk a fost interzis prin decret 
în întreaga Germanie. 

Același decret interzice supușilor germani aflați în străinătate 
oriunde s'ar afla ei şi indiferent în ce situație s'ar găsi de a dansa 
lambeth-walk. 

— In Biblioteca Statului din Bremen, s'a găsit un « Faust 
necunoscut ». E vorba de opera compozitorului ceh Ignat Walter 
care a trăit în secolul al XVIII-lea. 


Italia. 


— La opera « Reale » din Roma s'au reprezentat: Finto arlec- 
chino de Malipiero, «Salomea » de Richard Strauss, « Antiche 
danze ed arie» de Respighi şi « Trittico siciliano» de Giuseppe 
Mule. 

'Tripticul în chestiune e compus din 3 opere de ambianță 
siciliană; « Monacella della Fontana » « Taormina», şi «(La Zol- 
fara ». 

— Cu ocazia primei comemorări a morţii lui D'Annunzio, 
Teatrul Scala din Milan a reluat Fedra, pentru care compozitorul 
italian Ildebrando Pizetti a scris muzica, şi care a fost creată în 
anul 1915 pe scena aceluiași teatru. 

— La teatrul de operă « Massimo » din Palermo s'au reprezentat 
două noutăţi « Donata » de Scuderi şi « Il drago rosso » de Savag- 
none, ambii compozitori sicilieni. 

— Vittorio Gui în cadrul programului simfonic dat la Adriano, 
a dirijat 2 lucrări necunoscute încă în Italia: « Nenia » pentru cor 
și orchestră de Brahms, şi Natale, pentru soli, cor şi orchestră de 
Hugo Wolf. 

— Dirijorul belgian Desire Defauv a condus la Concertul dat 
în sala Adriano, trei lucrări moderne «Partita» de Goffredo Petrassi, 
« Allegro simfonic» de Marcel Poot, și o evocare muzicală a 
Americei datorită lui Francis Bourguignon. 


Olanda. 


— Igor Markevici, a ţinut o conferință la Amsterdam asupra 
subiectului « Unde merge Muzica? » De asemeni La Concertge- 
bouw, Igor Markevici a dirijat pentru prima oară în Olanda, 
ultima sa lucrare simfonică «Le Nouvel Age ». 


Polonia. 


— Tenorul Jan Kiepura, întrun interviev acordat unui ziar 
polonez, a declarat, că dacă nu ar fi reuşit să ajungă mare tenor, 
nu ar fi dorit decât să devie sau secretar de avocat sau păzitor de 

porci; Avocatul Oszdrowsky simțindu-se ofensat, a cerut condam- 
narea lui Jan Kiepura, dar Tribunalul a achitat pe cunoscutul 
tenor polonez, pentru vina ce i se aducea. 


Statele- Unite. 


— Programul concertelor întocmit de directorul muzical al 
Expoziţiei din New-York, suferind radicale schimbări, va apărea 
în curând în forma lui definitivă. In ceea ce privește spectacolele 
de operă pe care le va da Metropolitan Opera House, în cadrul 
expoziţiei din New-York, ele vor începe la 3 Mai a.c. cu opera 
Maeștrii Cântăreţi de R. Wagner. Vor urma: Aurul Rinului, 
Walkyria, Siegfried, Amurgul Zeilor, 'Trisdan şi Isolde și Parsifal, 
toate dirijate de Artur Bodansky şi Erich Leinsdorf. 

— Ansamblul Operei Mari din Parisa renunţat la proiectul ce 
îl avea de a da la New-York, o serie de spectacole de operă. 

— Dirijorul francez Pierre Monteux a fost angajat pe termen 
de 3 ani pentru a conduce orchestra symfonică din San Francisco. 

— Opera americană 4 Cynthia Parker » a compozitoarei Julia 
Smith, a fost reprezentată pentru prima oară la Denton (North 
Texas State College). 

— Maestrul George Enescu care se află în America din luna 
Ianuarie 1939, continuă cu mare succes seria de concerte apărând 
în tripla sa calitate de dirijor, compozitor și violonist. 

Astfel a condus, orchestrele simfonice din Boston, New-York, 
Philadelphia, Rochester, 'Toronto Washington, etc. 

Având înscrise în program: Simfonia Haffner de Mozart, 
Simfonia Eroica de Beethoven, «Preludiu la după amiaza unui 
Faun » de Debussy; din compoziţiile sale, Suita pentru orchestră 
Nr. 2 şi 3, aceasta din urmă în primă audiție executată sub titlu 
4 Suita ţărănească ». Rapsodia română Nr. 1 și 2, şi Simfonia Nr. 1 
Din compozitorii români, maestrul George Enescu a executat 
« Chef cu lăutari» a tânărului și talentatului Dinu Lipatti, și 
4 Suita Rustică » de Sabin Drăgoi, iar ca noutate pentru americani 
« Casanova » muzică de balet, a compozitorului Deems Taylor. 

NICOLAE MISSIR 


REVISTA REVISTELOR 


STRĂINE 

C. F. Ramuz, scriitorul francez cunoscut, este elveţian de origină, din 
cantonul Vaud. Deşi incontestabil integrat în literatura franceză de azi, 
el îşi păstrează distinct caracterul său de e vaudez», pe care îl afirmă încă 
odată în memoriile, în curs de apariţie în N. R. F., sub titlul Paris. Notes 
d'un Vaudois. 

Este aproape în tradiţia scriitorilor străini, cari au trăit multă vreme la 
Paris, să scrie despre acest oraș fascinant, cărţi nostalgice şi evocatoare. 

In literatura engleză, cel puţin, există o asemenea carte care trebue să fie 
considerată prin cele mai bune ale genului: Confessions of a young man de 
George Moore. 

Tot nişte confesiuni de tinereţe sunt şi aceste « Notes d'un Vaudois », 
în care Ramuz povesteşte debuturile sale de viaţă şi de literatură, la Paris. 

In așteptarea întregii opere, care se anunţă deosebit de interesantă, dăm 
în traducere o pagină din primul capitol. 

« Trebue mai întâi să ştim ce este un Vaudez. Uşor de răspuns. E un 
Francez, care nu e Francez... E un Francez, care vorbeşte franţuzeşte fiindcă 
e limba lui, dar care de altă parte nu depinde în niciun fel de organismul 
politic, care este Franţa, așa încât situaţia lui este particulară, întru cât se 
află la el acasă prin fiinţa lui spirituală, dar în același timp rămâne un străin, 
din punctul de vedere al situaţiei legale, întocmai ca un Bulgar sau un 
Chinez. ..». 


«... Deşi accentul nostru (al celor din Vaud) este mai slab şi mai puţin 
marcat (decât al celor dela Marsilia sau din Auvergne), noi atragem atenţia 
prin anumită inflexiune de limbaj, prin infinit de mici nuanţe, prin vorbele 
de care ne servim, prin mersul nostru de asemeni, prin atitudinea şi înfăţi- 
șarea noastră — toate consecinţe şi efecte ale unor lucruri foarte adânci, de 
care nu ne-am dat seama încă, fiindcă ne-a lipsit prilejul, şi pe care le arătăm 
cu naivitate. De exemplu, suntem plini de arhaisme... De altă parte, 
suferim de o mare improprietate de termeni, mai ales de termeni tehnici, 
care la Paris sunt de o mare preciziune. Limba noastră foarte adesea nu e 

decât aproximativă; se âpropie, dar nu coincide, Este limba unui popor leneş, 
care e încet la gândire, şi mai încet la expresie şi care nu se exprimă decât 
pe jumătate, pentrucă niciodată viaţa nu l-a obligat să strângă de aproape 
ceea ce vrea să spună; limba unui popor care sugerează totul şi nu numeşte 
nimic. Un mic popor incoativ (în sensul gramatical al cuvântului) care se 
preocupă mai mult de ceea ce are intenţia sau este pe cale să facă, decât de 
ceea ce face, ca şi cum rezultatul i-ar fi indiferent. Un popor mic, ţinut prea 
multă vreme la marginea vieţii, un mic popor neutru, un mic popor prea 
menajat, un mic popor prea confortabil instalat în obișnuinţele lui (asta cel 
puţin până în timpul de faţă); şi iată-l că printrunul din cetăţenii săi se 
loveşte de o populația care e vie, sgârcită cu timpul său, o populaţie care e 
densă, în care trebue să lucrezi repede şi să spui fiecărui lucru pe numele lui... 


„+. Este poate un lucru util, dar descurajator să soseşti la Paris, așa cum 
am sosit eu, adică fără prea mulţi bani, fără nicio experiență, fără nicio pro- 
tecţie. Primirea e dură; ba chiar brutală. Parisul nu are menajamente pentru 
tine; nu şe pregăteşte ca să te primească; nu poţi conta decât pe tine însuți. 
Eşti la Paris, ca şi cum ai fi gol în plin câmp; simţi pe propria ta piele con- 
tactul cu ceeace există; frigul, spinii, asperitățile solului, “Alţii ajung aici pro- 
teguiţi; ajung aşa de proteguiţi, încât nici măcar nu au conştiinţa de a fi 
schimbat viața şi mediul, ca atâţia voiajori cari, graţie bogăției lor, situaţiei, 
aranjamentelor de tot felul... se regăsesc pe ei înşişi, oriunde ar fi şi regăsesc 
tot ce exista în jurul lor. Există multe bătrâne englezoaice, care au făcut de 
trei şi patru ori ocolul pământului, fără să fi părăsit de fapt apartamentul lor 
din Charing Cross; toate agenţiile de voiaj şi de altfel însăşi politica engleză 
au avut grijă să le amenajeze dinainte la fiecare etapă a călătoriei, un alt 
Charing Cross, cu tenis, jurnale, personal de serviciu, limbă, mobilă, obi- 
ceiuri, oră de lunch, care continuă să fie exact acelaşi lunch pe toată întin- 
derea globului. Nu astfel se petreceau lucrurile pentru bietul băiat, care 
eram eu. Nimic nu se transformă pentru el. El găseşte un Paris, care este 
aşa cum este şi care este în acelaşi timp foarte aproape de el şi foarte departe, 
foarte amical şi foarte aspru; şi în timp ce cu o parte a fiinţei lui aderă per- 


fect la acest Paris, cu cealaltă parte nu ştie ce să facă şi cum să se situeze >. 


* 
* * 


In acelaşi număr, o prietenă a poetului rus Maiakowski, d-na Elsa Triolet, 
publică amintiri inedite despre acest straniu personaj, sinucis în condiţii 
nici până azi clarificate, acum 9 ani. 

Influenţa poeziei lui Maiakowski, ca şi a lui Essenin, se face şi la noi sim- 
ţită în lirica noastră tânără și cel puţin pentru acest motiv articolul d-nei 
Triolet, din care transcriem mai jos câteva pasaje, merită să fie menţionat: 

« Mergeam la şcoală. Maiakowski, care era încă elev la Bele-Arte, crapa 
de foame şi făcea parte dintr'un grup ce avea să fie numit mai târziu € futurist 
și care pe atunci începea să lanseze svonul că Maiakowski era un poet de 
geniu, înainte chiar de a fi scris vreun rând. € Acum — îi spune Burlink, 
cel mai în vârstă dintre ei, un personaj chior, purtând redingotă, .. — acum 
e treaba ta să ai într'adevăr geniu...9. Maiakowski începu să scrie, 

Il întâlnisem la nişte prieteni. Mi se păruse gigantic, de neînțeles şi in- 
solent. Aveam 15 ani și mi-era frică de el. După câte-mi amintesc, tocmai 
vânduse unui editor marele lui poem + Revolta obiectelor », despre care nu 
mai găsesc nicăieri nicio urmă — poate că i-a schimbat titlul. Fapt e că avea 
oarecari bani şi că se « echipase » la iuţeală: îi ceruse mamei lui (biata femeie !) 
să-i facă o bluză galbenă ca lămâia, care-i venea până la brâu şi pe care o 
purta fără cordon şi cu o cravată neagră mare. Un joben, un pardesiu elegant 
și un baston îi completau echipamentul. Astfel gătit se fotografiase şi mai 
am şi astăzi încă o carte postală, cu următorul titlu: futuristul Vladimir Mala- 
kowski. 

In felul acesta se prezentă la mine acasă, la bravii mei părinți burghezi. 
Nu-mi amintesc cum s’a petrecut prima vizită, țin doar minte că servitoarea 
era înspăimântată. Nu împlinisem încă 16 ani, dar opuneam cu atâta incon- 
ştiență senină părinților mei, tot ceea ce prietenul meu Maïakowski avea 
excepțional, încât obosiţi m'au lăsat în pace, iar Maiakowski a fost mai mult 
sau mai puţin adoptat în casa noastră; îl opream la cină şi îl lăsam să se insta- 
leze la mine pentru a lucra acele desene, cu care pe atunci își câștiga existența, 
Venea aproape în fiecare zi, era de o politeţă desarmantă cu mama, nu spunea 
decât strictul necesar în prezenţa tatălui meu și aproape că izbutea să-i facă 
să ierte strania lui bluză galbenă. Când nu mă găsea acasă, îşi lăsa cartea de 
vizită, mare ca o pagină de roman, cu numele imprimat cu litere galbene 
pe toată întinderea cartonului. Mama îi dădea totdeauna înapoi cărţile de 
vizită, spunându-i: « Vladimir Vladimirovici, ţi-ai uitat firma ». 

Maiakowski îmi făcea curte, vorbea foarte puţin şi mormăia mereu câte 
ceva cu subite izbucniri de voce, poate pentru a verifica un vers... Nu 
eram de loc atentă la acest travaliu interior, care se petrecea alături de mine 
şi abia dacă băgam de seamă că Maiakowski era un poet. Adesea îmi cerea 
să cânt la pian, iar el se tot plimba prin casă, la nesfârşit, gesticulând... 


Abia un an mai târziu, într'o seară de vară, la ţară, aproape de Moscova, 
am «4 auzit? pentru prima oară versurile, pe care le recita pentru el singur. 
Mergeam unul lângă altul în întunerec, pe o largă alee neluminată. .. 

Maiakowski absorbit, vag, spuse brusc, cu voce tare, versuri pe care nu 
le voiu cita, pentrucă nicio traducere nu poate să redea răscolitorul lor pate- 
tism. De altfel toate versurile lui Maiakowski mi se par perfect intraductibile, 

Mă oprisem împietrită; îmi dădeam seama în acea clipă că Maiakowski 
scria versuri şi că aceste versuri îmi plăceau până la patimă... « Aha! spuse 
Maiakowski cu un fel de triumf dispreţuitor, îţi place?» 

Şi târziu, în noapte, înaintea verandei unei ville, Maiakowski mi-a cetit 
versurile lui... Eram nebună de emoție, descoperind un lucru pe care-l avu- 
sesem lângă mine şi pe care-l ignorasem complet... 


„„„ Poemele acestea care azi sunt clare pentru toată lumea, ca vorbele 
limbii materne, nu erau de sigur clare la epoca despre care vorbesc. De altfel 
primele poeme ale lui Maiakowski, cele din 1912, sunt poemele cele mai 
obscure. Maniera lui de a suplini insuficiența punctuației, tăiend liniile, 

abreviațiile lui, laconismul, construcția nouă a frazelor, crearea de cuvinte 
noi — prea era mult... Dar Maïakowski ne dădea în acelaşi timp cheia 
poeziei sale: vocea. Căci poezia lui e făcută ca să fie cetită cu glas tare. Şi el 
însuși, în sute şi sute de seri, prin toată Rusia sovietică, și-a purtat la dreapta 
și la stânga poemele, cetindu-le cu o voce, pe care o imită toți cei ce l-au 
auzit și care la rândul lor o propagă și astăzi... Poezia lui Maiakowski a cu- 
cerit Rusia, cum cucereşte focul o pădure... 


...Nu am asistat la ascensiunea lui Maiakowski spre glorie. Când m'am 
întors la Moscova în 1925, această glorie exista. Il recunoșteau pe stradă 


trecătorii, birjarii... Se murmura în dosul lui: « Uite-l pe Maiakowski, 
uite-l pe Maiakowski.. .». 
Autografele, adulaţia... Tinerimea cu el și pentru el... 


Colaborează la un număr considerabil de jurnale şi reviste. Dar lupta 
pe frontul literar continuă cu înverșunare. Maiakowski nu cedează, îşi apără 
poziţiile, poezia... 

In 1923 scrie « Despre asta», unul din poemele lui de iubire, cele mai 
remarcabile prin formă, prin măestrie... 

Nu lucra niciodată la birou, cu tocul în mână. Lucra pretutindeni, de 
dimineață până seara. Pe stradă, rătăcind ore întregi, stând de vorbă cu oa- 
menii, mâncând, făcând curte femeilor... Orice ar fi făcut, lucrul lui continua 
paralel în mintea lui. De aceea era atât de sumbru, preocupat şi taciturn, de 
aceea legăturile şi conversaţia cu el erau atât de dificile. 

La începutul travaliului său poetic, își scria, dacă se poate spune, toate 
poemele în cap, pe dinafară. Un vers pe care îl transforma de zece ori, de o 
sută de ori, suferea toate aceste schimbări în capul lui; ștergea, schimba, 
scria din nou în minte un poem de 1500 de versuri, ţinând perfect minte 
fiecare versiune. lar ceea ce așternea în sfârşit pe hârtie, era copia ultimei 
ciorne, după o serie de ciorne, la care lucrase uneori luni întregi.., Memoria 
lui era prodigioasă. Ştia pe dinafară nu numai întreaga lui operă (mai multe 
volume) dar volume întregi de poezie veche și contimporană. 


„„„Intr'o zi mi-a venit vestea prin telefon: Maiakowski se omorise 
în ajun, la 14 Aprilie 1930, cu un gionte în inimă. Moarte instantanee. 
Reproduc aci scrisoarea ce a fost găsită lângă el: 


e Tuturor, 


Dacă mor, nu acuzaţi pe nimeni. Nu vreau cancanuri. Defunctul a avut 
oroare de ele. 

Mamă, surori, camarazi, iertaţi-mă, nu este o soluție (nu o recomand 
nimănui) dar pentru mine altă ieşire nu era. 

Lili, iubește-mă ! 

Camarade Guvern, familia mea este Lili Brik, Mama, surorile mele şi 
Veronica Vitoildovna Polonskaia. Dacă le faci viața posibilă, îţi mulţumesc. 

Poemele începute i le dau lui Brik. 

Cum se zice « Incidentul e închis ». 


15* 

Barca iubirii s'a rupt în viața curgătoare. 
Sunt chit cu viaţa. 
Inutil să trec în revistă 
durerile 
nefericirile 
şi greşelile reciproce, 
Fiţi fericiţi ». 


ESPRIT 
l-er mars 1939 — 7-e année Nr. 78 


Contele Sforza publică sub titlul « Pie XI, Phomme » un articol despre 
fostul Papă, pe care l-a cunoscut personal. Cum poziţia politică a contelui 
Sforza este bine cunoscută, acest articol prezintă mai mult un interes docu- 
mentar decât ideologic şi numai din acest punct de vedere, trebue citite pa- 
sajele pe care le traducem din articolul său, 

« Ce l-a îndemnat pe Pius al XI-lea să încheie un acord formal cu Statut 
Italian sau mai exact, cu regimul Fascist? Răspunsul nu se poate găsi decât 
în personalitatea lui Ahille Ratti, aşa cum ea a fost formată de atmosfera so- 
cială în mijlocul căreia a trăit la Milano şi apoi, prin scurta sa experiență ca 
Nunţiu la Varşovia. 

Cum foarte adesea l-am întâlnit în adolescența și tinereţea mea atât în 
casa părinţilor mei cât şi în casele înrudite cu a noastră, pe acela care avea 
să devină mai târziu Pius XI şi care pe atunci nu era decât demnul și cultul 
Prefect al bibliotecii Ambrosiana din Milano, şi cum am avut mai târziu 
multe întrevederi politice cu el, e posibil să pot vorbi despre el cu o cunoa- 
ştere mai directă decât cei mai mulți apologeţi şi critici ai săi, 

Ahille Ratti unea cu iubirea lui nemărginită pentru Biserică, o afecţiune 
reală pentru Patria sa italiană, Născut în 1857, copilăria lui fusese legănată 
de ecoul de bucurie al Lombazrzilor liberaţi în sfârşit, în 1859 de sub jugul 
« tedesc ». La noi, în fostul ducat al Modenei, o bună parte din vechiul cler 
rămăsese cum se spune în italieneşte, austriacante; rațiune în plus, 
pentru noi tinerii, ca să iubim şi să admirăm pe prelatul sportiv, care simţea 
atât de mult Italia, în poeţii ei, în tradiţiunile ei, în unitatea ei istorică și 
morală. Dar, fiu de industriaş, devenit om de carte, Monseniorul Ratti nu 
ştia să reducă la modesta lor valoare inconvenientele care se aliază pretutin- 
deni, totdeauna, cu plenitudinea libertății politice. Despre tulburările care 
avuseseră loc la Milano în 1898... Ratti ne vorbea încă zece ani mai târziu, 
ca despre nişte scene scandaloase. Ceea ce mai ales îl lovise şi îl neliniştise 
pe Ratti în pretinsele turburări dela 7898 fusese faptul că un preot de con- 
duită morală şi doctrinară ireproşabilă, don Albertario se găsise de partea 
celora pe care conservatorii de atunci îi numeau 4 roşii», Acest Albertario 
era în realitate, împreună cu Toniolo, profesorul meu de drept la Universi- 
tatea din Piza, unul din precursorii democraţiei în Italia. Toniolo mergea 
în fiecare dimineaţă în zori, să se împărtşească în biserica Cavalerilor din 

Piza, biserică ale cărei coloane sunt încă ornate de stindardele musulmane 
cucerite de Cavalerii Italieni, care în veacurile XVII și XVIII, îi vânau pe 
Barbari în Mediterană. Toţi studenţii, chiar şi cei mai tanti-clericali » res- 
pectau pe Toniolo. Dar chiar acest bătrân savant, a cărui beatificare o cere 
astăzi un comitet recent format, părea puţin suspect perfectului conservator, 
care era Monseniorul Ratti. 

Toate acestea părea puţin exagerate chiar familiei mele, a cărei bună- 
voinţă pentru popor nu era decât părintească, dar a cărui catolicism, amestecat 
cu un ciudat rest de jansenism — lucru mai puţin rar decât se crede în Italia 
de ieri — era mai arzător şi mai independent în același timp decât la atâţia 
din conservatorii acelui timp. 

Cred că aceste amintiri de tânăr burghez, ale cărui studii nu se îndrep- 
taseră spre problemele sociale, i-au dictat lui Achille Ratti, poate în mod 
inconştient, în primele timpuri ale pontificatului său, neîncrederea sa în de- 
mocraţia creştină, din care abatele Sturzo făcuse un partid politic important 
şi activ. Amintirile din Nunţiatura sa în Polonia trebue că au completat 
aceste amintiri. Impărţise cu Polonezii veghea atroce în zilele în care intrarea 
triumfătoare a bolşevicilor în Varşovia părea inevitabilă — și acest lucru îi 
lăsase o impresie de neşters. 

Numit Cardinal, dar înainte de a fi primit calota de Cardinal, a voit să 
mă vadă încăodată la Consulta, unde eram ministru al Afacerilor Streine. 

Ministrul care îl ajutase în mai multe rânduri, în timpul şederii sale în 
Polonia, care îl consultase asupra proiectului de partaj al Sileziei superioare, 
rămăsese pentru vizitatorul său, tânărul de odinioară cu care făcuse atâtea 
excursii în munţi. De aici şi sinceritatea cu care m'a desaprobat, când i-am 
declarat că a păstra în jurul Rusiei o reţea de sârmă ghimpată, însemnează a 
merge în contra scopuriloi noastre, deoarece distanţa şi tăcerea ar putea să 
creieze o legendă și un mit în favoarea unei lumi îndepărtate, în care Lenin 
era profet. I-am spus: 4 Nu aveţi aceiaşi credință ca și mine în forța invin- 
cibilă a civilizaţiei noastre individualiste şi creştine? » El mi-a răspuns: « De 
sigur, de sigur, dar — şi aici ezită un moment şi surâse — e bine să ținem 
diavolul totdeauna la distanță ». 

Această frază cred că explică politica din prima parte a pontificatului 
său... Dar mai târziu, caz unic în istoria Bisericii, un Pontifice care păruse 
să aparțină listei Papilor politici, a Papilor abili, se transformă în 24 de ore, 
la vârsta la care nimeni nu se mai schimbă. 


ROMÂNEȘTI 


VIAŢA ROMÂNEASCĂ 
1939 Anul XXXI — Nr. 4 Aprilie 


Intrun mic studiu despre «Arhitectura românească deazi» d-l G. M. 
Cantacuzino, găseşte prilejul de a schiţa tendințele principale ale arhitecturii 
contimporane, sensul lor general, concluziile ce se degajă din experienţele 
făcute în acest domeniu, în ultimii douăzeci de ani. 

Spirit deschis, dar ponderat, primind cu simpatie cele mai îndrăzneţe 
formule, dar corectând tot ce este în ele excesiv, d. Cantacuzino reprezintă 
un punct de vedere de mijloc. Observațiile d-sale despre teoriile lui Le Cor- 
busier sunt deosebit de interesante, mai ales prin încercarea de a împăca 
aceste teorii cu tlegile permanente ale arhitecturii ». 

Desprindem din articolul d-sale, pasajele referitoare la noua arhitectură 
românească: 

+ Inainte de întregire, generația care a condus marile înfăptuiri arhitecto- 
nice, avea o atitudine arhaizantă, paseistă şi într'o largă măsură romantică. 
Ea şi-a acăutat temele printre cule şi case boiereşti, dar mai ales la umbra 
zidurilor mânăstireşti. "Toată tematica era religioasă, neobyzantină şi ornamen- 
tală... i 

Astăzi preocupările celor cari reiau problema, întorc privirea spre lunga 
experiență a geniului constructiv țărănesc. In flora plastică a țărănimii există 
în germen toate temele necesare arhitecturii româneşti. Am spus cândva 
că ţăranul român este cel mai bun arhitect român. El a dat toate indicațiile 
de felul cum trebue armonizată o locuință românească cu mediul geografic, 
climateric şi social. Sensibilitatea lui a dat tema formelor. Pe când arhitectura 
bisericească este ceva încheiat în ermetismul ei, temele ţărăneşti arată drumul 
de urmat. Nu este vorba deci ca înainte, de o transcriere a simbolicei formelor 
bisericești în viaţa laică, ci de continuarea și mărirea unor teme sociale puse 
în mod instinctiv de țărănimea românească. 

Generaţia de astăzi cunoaște România sub un unghiu nou şi mai autentic. 
S'au făcut cercetări pe teren. S'au inventariat şi clasat monumentele istorice, 
s'au organizat campanii etnografice. Arheologia, pe de altă parte, a pus în 
lumină imemorabila vechime a artei țărănești, legăturile sale cu antichitatea 
şi cu civilizațiile străine. Arta țărănească izolată de pitorescul ei și studiată 
în structura ei spirituală a apărut în toată seriozitatea ei, cerând a fi meditată. 
O arcadă şi un stâlp cioplit, un acoperiş ţuguiat şi o turlă nu ne mai mul- 
ţumesc. E vorba de evocare, de atmosferă sau de virtuozităţi plastice, e vorba 
de structura spiritului românesc, de înţelegerea ritmului său şi de desvol- 
tarea lui pe un plan social. Noi nu mai punem cuvântul « stil » înainte. Nu 
suntem În căutarea propriu zisă a unui stil. Căutăm, în urma experienţei 
funcţionale, să stabilim o metodă de construcţie în armonie cu realitatea so- 
cială românească. 

S'a vorbit şi se vorbeşte foarte mult de specificul românesc. Aceste ti- 
tulaturi trebue întrebuințate cu prudenţă. E mai însemnat a ști ce vrem decât 
a ne încânta cu particularităţi adesea iluzorii. In trecut am avut o tendință 
în arta bisericească, în perfectă armonie cu arta și spiritul popular. 

In Ardeal, arhitectura ţărănească a dat bisericile de lemn, care rămân una 
din expresiile cele mai vii ale geniului constructiv românesc. În aceste modeste 
edificii, se găsește rezumată, poate mai mult decât în bisericile voevodale, 
singura intuiţie pentru proporţiile reuşite şi formele desăvârșşite ale construc- 
torilor români. Aicea, nu poate fi vorba de meşteri greci ori de boieri pravo- 
slavnici. Cu modestele elemente ale unei case ţărăneşti şi mirajul depărtat al 
unei turle gotice, au croit din lemnul pădurilor în care trăiau, acele catedrale 

în miniatură, uşoare şi gingașe, dar totuşi mândre. Arhitectura țăranească 
și-a avut deci o artă religioasă şi în afară de canoanele bizantine înrudite mai 
mult cu bisericile din apus. 

Arhitectura țărănească rămâne ca un mare învățământ căci ea a unificat 
aspectul ţării, ea a creat atmosfera plasticei românești și a fost o expresie 
unitară a acestui neam, ca și limba românească. Tot ce e disparat, la noi, a 
fost introdus. Ce e unitar e țărănesc, autohton, de totdeauna, de temelie. 

Arhitectura românească de azi reia acest program care constă în a nu în- 
străina înfăţişarea ţării și a desvolta mai departe premisele date de arhitectura 
ţărănească, aducându-le până la monumental. Nu poate fi vorba în acest 
caz de un pitoresc ușor și de copierea superficială a formelor. Răbdarea şi 
ingeniozitatea ţărănească ne sugerează o disciplină şi ne îndeamnă spre o 
metodă de iucru din care se vor naște forme noui pentru vremea nouă care 
răsare e. 


La «cronica literară », d. Vladimir Streinu, care a devenit de curând cro- 
nicarul titular al revistei, cercetează admirabilul prim volum al « Operelor » 
lui Al. Macedonsky, apărut de curând în editura Fundaţiei pentru literatură 
și artă « Regele Carol II», sub îngrijirea critică a d-liu Tudor Vianu. 

D. Streinu schiţează şi figura derutantă a poetului («un D'Annunzio fără 
un Fiume » — spune d-sa cu o formulă sugestivă), şi opera sa poetică, asupra 
căreia face pătrunzătoare observaţii. 

Cităm: 

«Avea elo viziune lirică, aceeași în opera întreagă? Ar fi greu să se răspundă 
afirmativ. Dincolo de estetica sunetului verbal, sorginte magică a tuturor 
aptitudinilor, căreia i se dă şi o nebuloasă funcţie metafizică, şi care îi parti- 
cularizează opera cu ceva alexandrinism (ceea ce nu constitue, evident, o 
viziune), izvoarele sale lirice vădesc un debit nu numai redus, dar în același 
timp — intermitent. Refugiul poetului oprit este în atitudini de lirism și în 
rafinament formal, cum făcea la noi cel dintâi — Bolintineanu, pe care Ma- 
cedonski îl continuă. Sub vocabularul de lux, interesant în sine, dar rece, 
sub bogăţia decorativă, dar exterioară, ca şi sub prestigiile formalismului, 
cum este versul care devine chiar foarte frumos, dacă e ajutat uşor de dic- 
ţiune, se face simțită o anumită sărăcie intimă. Cu alte cuvinte, o libertate 
fundamentală îngăduia lui Macedonski să ia orice atitudine lirică, să-şi în- 
suşească gesticulaţii literare eterogene, ireductibile la o motivare comună. 
Romanticul, parnasianul şi modernistul din el lucrează fiecare pe seama lui, 
unul în contra altuia, prin urmare toţi împotriva sintezei lirice și deci a im- 
presiei estetice de totalitate 3. 

2 
2 2 

Remarcabil articolul d-lui Al. Philippide despre Paul Valéry, în a cărui 
operă d-sa subliniază mai ales influența lui Mallarmé. Iată concluziile severe 
ale acestui examen: 

4 Dar intenția acestor considerații nu este o cercetare de influențe mallar- 
meene în oprra lui Valéry. Această cercetare sa mai făcut, se va mai face, 

Ea de altfel nici nu are nimic greu în ea, pentrucă oricine, cât decât pregătit, 
poate s'o facă. Voiam numai să spun că continuatorul a acoperit cu gloria 
lui gloria înaintaşului, (gloria aceea foarte restrânsă, foarte relativă, dar foarte 
aleasă, de care se bucura Mallarmé), Învățăturile lui Mallarmé au dat naștere 
unei opere mai bogate în întindere decât a lui, poate chiar mai variată în apa- 
renţă, în orice caz mai inteligibilă. Puținele realizări ale lui Mallerme au rămas 
cu un ciudat aspect de fragmente, de ruine ale unei cumplite lupte între 
intenţie şi faptă. Lupta aceasta sterilă avea să dea rezultate în discipolul atent 
care, după douăzeci de ani dela moartea învățătorului, avea să realizeze (tră- 
dându-le, de sigur, în bună parte, dar cu o vigoare pe care învățătorul nu o 
avea) visurile şi ideile acestuia, sau măcar unele din ele. Destinul lui Mal- 
larmé a fost să propună viitorului câteva splendide enigme şi să rămână prin 
sforţările lui, dacă nu prin realizările lui, un exemplu durabil de înaltă viaţă 
spirituală în slujba unei Frumuseţi imposibile sau cel puţin inaccesibile omului 
de azi. 

Valery trage marile foloase ale acestor învățături şi ale acestui exemplu. 
Celebritatea care i-a venit cu o iuțeală fără seamăn l-a așezat printre marii 
poeţi francezi ai epocei contemporane. E greu de prevăzut acum ce va ra- 
tifica viitorul din această celebritate, Poezia aceasta, cu o eloquență foarte 
abil dozată cu o retorică strălucitoare şi sigură, cu numai atât hermetism cât 
trebue, cu elanuri cerebrale, fără emotivitate, foarte lucrată şi foarte corectă, 
rezultat al unei premeditări de altfel vizibile, de o muzicalitate într'adevăr 
minunată, în care toate resursele aliteraiei sunt întrebuințate cu nfăsură, poezia 
aceasta pe care admiratorii snobi o numesc de idei, crezând că o înalță dar 
uitând că o poezie de idei nu există și că esența poeziei este gândirea în ima- 
gini, poezia aceasta lucrată ca un discurs, care nu sugerează nimic altceva 
decât ceea ce spune în chip expres (şi aici este de sigur cea mai mare trădare 
faţă de Mallarmé care exclama: Suggérer, voilà le rêve»), nu deschide, cu 
toată strălucirea ei enigmatică, nicio poartă, spre niciun vis», 


+ 
* * 


In sfârşit să reproducem din cele patru poeme ale d-lui Ion Vinea, care 
deschid sumarul atât de bogat al numărului de față, poemul « Sfintei de azi ». 


Prin ani acelaş chipul tău de criptă 

ca un surâs plutind în amintire, 

ai fost, în besne, crinul legănat 

peste comori, unde dorm drumurile. 
Niciun altar văzut nu-ți poartă numele 
nicio statuie nu-ți iveşte pasul, 

dar nu e zi care să nu-ţi închine 
corola ei fragedă, — 

şi nu e oră să nu te petreacă 

prin timpul învins de o mare poveste. 


Sfânta, — din vis mărturie 
că visul cel mai pur ne 'ntâmpină 

cum să cuprind în svonul cuvintelor 
umbra ta lunecând fără margine 
cum să opresc în pragul lumii 
fântâna ta chemată de uitare 

cum să te *ncing cu soarta sunetului 
când sborul tău se 'ntunecă 

de tot ce nu-i lumină. 


Noaptea pe fruntea ta nu pogoară 
ca de o candelă ea se resfiră 

şi te arată palidă veciei 

care ’n privirea ta se limpezeşte. 


INSEMNĂRI IEȘENE 
Anul IV, Vol, X, Nr. 4— 1 Aprilie 1939 


O revistă franceză, prea serioasă pentru a nu-și controla informaţiile, 
(Nouvelle Revue Francaise) ne aduce vestea uluitoare că Massimo Bontem- 
pelli, cunoscutul academician italian, a căzut în disgrație în urma unei con- 
ferinţe ţinute de curând la Pescara, despre D'Annunzio şi, cu acest prilej, 
despre ideia de libertate. 

Se ştie că d. Bontempelli a fost în toamna trecută oaspetele nostru şi ca 
a ţinut la Bucureşti şi la Iaşi o serie de conferinţe, dintre care cele mai stra- 
lucite, privitoare tot la D'Annunzio. 

Revista + Însemnări ieșene » publică în ultimul său număr, în traducere 
românească, textul conferinţei rostită la Iaşi. E o foarte frumoasă evocare 
a lui D'Annunzio, dar nu găsim în aceste pagini nicio aluzie de ordin politic, 
deşi conferenţiarul încearcă să explice în marele scriitor italian, nu numai 
pe poet, ci şi pe omul de acţiune. 

Transcriem câteva pasaje mai importante din textul lui Bontempelli; 

« Pentru a găsi într'o istorie a atitudinilor omeneşti o situațiune inițială 
ca să poată fi comparată cu aceia a lui Gabriele d'Annunzio, trebue să ne 
gândim la Dante Alighieri. Şi Dante era născut pentru acţiune şi dorea 
acţiunea. Dar istoria lui Gabriele este contrarie aceleia a lui Dante. Acţiunea 
pe care d'Annunzio a primit-o cu dragoste, fusese respinsă cu indignare de 
Dante. Dante a dorit acţiunea, ca niciun alt om pe lume şi se simţea împărat 
şi papă; dar istoria politică nu l-a vrut şi l-a alungat. El a trebuit să-şi gă- 
sească numai în poezie coroana și sceptrul — numai în poezie, 

Pe drumul acesta, ceea ce Dante credea că-i martiraj, a însemnat totuşi 
triumful său, 

Lui Gabriele d'Annunzio i-a lipsit prilejul de a fi respins. Recunoscândui-se 
Chiar din copilărie situaţiunea de om prodigios, acesta niciodată nu l-a mai 
părăsit. El a trebuit atunci să-şi clădească viaţa sa proprie. 

Acesta a fost tocmai, cel mai ascuns şi cel mai preţios martiraj al său. 
E straniu, câte echivocuri şi-au făcut drum prin mulțimile care-l priviau. A 


474 REVISTA FUNDAȚŢIILOR REGALE 


apărut un aventurier, tocmai acela care a fost totdeauna un executant punctual 
al grelei meniri pe care natura i-o impusese. 

Dacă mulţi l-au socotit în toată viaţa sa ca pe un Dionisos trecând plin 
de fericire pe pământ, printre Ariane dansând şi aprinzând din joc pădurile 
din cale, aş vrea să-l vedeţi de acum, ca şi mine, care nu l-am sunoscut nici- 
odată, în forma aceea în care îl vedeam şi-l socoteam în tăcere, de mulţi ani: 
Ca un martir chinuit. Martir și martor în sensul religios al cuvântului. El 
avea menirea să personifice aşteptarea unui timp, pe care nimeni nu ştia să-l 
prevadă. Să fie, înainte de orice, mărturia unică a suferinţei a celui ce trebue 
să apară în orice clipă ca un prodigiu bogat, neștiind de sărăcie, de goliciune. 
Şi eu cred că el a fost întotdeauna însetat de sărăcie, că a trăit din setea aceasta 
și de aceasta a murit. Goliciune şi sărăcie însemnează spirit pur. 


Când Gabriele a plecat dela Paris ca să se ducă la Quarto, pentru a se 
arunca în marea acţiune naţională, din care nu s'a retras decât atunci când 
s'a sfârşit, după cinci ani şi jumătate de luptă neîntreruptă, Maurice Barrès 
spunea: « El îşi prepară o biografie splendidă ». Dar el nu se gândea la asta. 

Ar trebui să cetească oricine, o splendidă scrisoare din 1915, trimisă de el, 
dela Veneţia lui Salandra, în care-i spunea să-l lase să se expună şi să lupte: 
Până astăzi, chiar dacă mulți așteaptă cântecul meu, nam putut scrie nicio 
poemă, nicio strofă, niciun vers. Am oroare de oboseala imobilă, de condeiu, 
de cerneală, de hârtie, de toate lucrurile acestea care au ajuns azi zxădarnice. 
Febra acțiunii mă mistue. Pericolul este singurul Dumnezeu străfulgerător, 


căruia vreau să consacru poezia mea neexprimată.... Cum este posibil, în ce 
mă priveşte, să se vorbească serios de t datoria de a nu se expune » și de alte 
locuri comune? Eu nu sunt un literat după vechiul calapod... E mai ușor să 


păzeşti vântul, decât pe mine. 

Nu se gândea la biografie când a plecat la Quarto, dar ea s'a format, spon- 
tană, dintr'o serie de acţiuni, toate săvârşite ca să asculte de cel mai intim 
și mai adevărat geniu al său. Când s'a întors din războiu, toată opera care a 
urmat a fost o acțiune hotărîtă să se sustragă din biografia aceea, să găsească 
în fine calea absolutului... 


Datorită cărei dialectici, d'Annunzio a fost un martir al setei neînvinse 
de acţiune, dacă substanţa sa (numai douăzeci de versuri din Alcione pot 
dovedi) e poezie? Sau, contrariul, de ce, dacă s'a născut poet strălucit, atât 
cât a trăit n'a fost mai fericit, decât în acei cinci, şase ani de acţiune, dela 
Quarto la Fiume ? Ce l-a mânat încontinuu la acţiune ? Nu chemat, ci mânat. 
Mânat de ceva care era în el. Şi anume ce era? Aceasta-i întrebarea teribilă, 
care poate avea cele mai teribile răspunsuri. Era oare însăşi poezia din el, 
care nu se simţea îmlpinită, nemulțumită de ea însăși? Ori, deşi era împlinită, 
mai simţea în ea un rezidiu neexprimat și o voia schimbată în acţiune hotărită ? 

Ori poate trebue să acceptăm că erau în el două naturi, fiecare din ele 
activând bogat? Este posibil aceasta? 

Nu, nu-i posibil. Omul există numai atât cât e unul. Duplicitatea este 
nebunie şi nimeni în lume nu a fost mai puţin nebun ca d'Annunzio. 

Şi totuşi între poezie şi istorie în mișcare, între filosofie şi acţiune, nu-i 

unitate. Identitate, da. Când nu-i opunere, nu poate fi decât completarei 
compensație. 

Când o viaţă trece incontinuu dela poezie la cțiune, rămâne o încheietură 
ce poate fi oricând văzută. Este asemeni unei cicatrice, ce o simţi arzând 
când trupul îţi tresare. lată cum poate să se nască martirajul: din sforțarea 
neîmplinită de a ajunge la o unitate ca perfecţiune. 

Și totuşi simțim că d'Ânnunzio a fost o fiinţă unitară. 

Dragostea şi înţelegerea ce-o avem în noi şi datorită cărora suntem aici, 
trebue să ne desvălue unitatea aceea. Unitatea aceea, care se numeşte profeție. 

Orice poezie adevărată ajunge la un anumit moment antiistorie. Şi când 
nu devine anti-istorie poate totuşi să fie profeție. 

D'Annunzio n'ar fi putut fi niciodată în contra istoriei. Dar arta, şi ma, 
cu seamă viaţa lui, au avut un destin și o existență profetică. In profeție, cele 
două naturi opuse, — acţiune și poezie — se pot închega şi să devină una. 

In d'Annunzio găsim o extraordinară înclinaţie către putere, către pro- 
feţie, care-și are rădăcina în nemăsurata putinţă a singurătăţii în care-şi ducea 
viaţa, chiar atunci când trăia mai adânc în lumea ce-l înconjura ». 


Să cităm de asemeni pasajul final al conferinţei lui Bontempelli, în care 
vorbeşte despre moartea lui D'Annunzio şi despre sensul ei: 

€ Şi moartea atât de mult gândită a sosit pe neașteptate. Moartea lui 
Gabriele a fost, după o viaţă plină de lucruri surprinzătoare, cea mai puţin 
surprinzătoare şi cea mai minunată. 


Minunăţia morţii lui este în extrema naturaleţă şi simplitate a ei. 

Despre orice fel de moarte, fiecare din noi se întreabă, în ce raporturi 
ea situează ființa ce moare, cu ceea ce a fost felul ei de viaţă. 

Foarte rar acest raport e simplu. Foarte rar moartea este ceea ce am vrea 
noi întotdeauna, ajungerea la un ţel, o concluzie, un sigiliu. 

Felul de viaţă al lui Gabriele d'Annunzio a fost extrem de spectaculos 
și de compus. 

O viaţă brăzdată de sclipiri atât de fulgerătoare, de colori nesfârşite, greu 
puteau găsi un final. 

Oricine, în timpul vieţii sale, ar fi încercat să-și închipue modul cum ar 
fi trebuit să fie moartea lui, de sigur că ar fi comis o greşeală căutând un 
sfârşit care să fie în armonie cu felul său de viaţă. 

Totuşi moartea lui D'Annunzio, în contra oricărei aşteptări, n'a fost 
un final. 


Un sfârşit numai, o încovoiere asupra lui însuşi, așa cum uneori ştie să 
facă sufletul în viaţă. Mulţi care-l admirau erau supăraţi că el îşi făurise o 
viaţă numai dintr'o continuă lumină orbitoare, refuzând cu hotărîre clar- 
obscurul, zonele de tăcere, precum şi atitudinele obişnuite cu alţi oameni 

Moartea sa a fost un clarobscur unic, plin şi definitiv. 

A evitat doliul. Inaintea morţii sale, sufletul nostru s'a simţit limpede. 

Şi lucru rar, aşa cum a ştiut so trăiască întreagă, toată viaţa sa, tot astfel 
pare că el a știut să moară toată moartea sa. 

Lupte, neînţelegeri, iluminări, toate acestea le-a săvârşit atât cât a fost 
în viaţă. Nu mai sunt zone neexplorate. Pentru Gabriele d'Annunzio posteri- 
tatea a început din clipa coboririi lui în mormânt. Nu ştiu dacă cu mulți 
alții s'a întâmplat acest lucru, Şi nici nu ştiu dacă aceasta este o nenorocire 
sau un mare noroc. Pentru el moartea înseamnă posteritate imediată, adică 
pace, înţelegere a lumii şi armonie deplină. Deasupra lui apele timpului sunt 
închise, tot aşa ca şi marea peste corabia lui Ulisse», 


GÂNDIREA 
Aprilie 1939 — Anul XVIII, Nr. 4 


D. profesor I. Petrovici publică în fruntea sumarului un studiu despre 
Émile Boutroux, studiu care este în același timp un portret critic al filosofului 
francez şi o expunere sistemtică a gândirii sale. 

D. Nichifor Crainic semnează un esseu despre « Teologie şi Estetică e. 

Fragmente bogate din € Însemnările lui Safirim » publică d. N. M. Con- 
diescu, Regăsim acele schiţe şi portrete sugestive, din primul volum al « In- 
semnărilor >, remarcabile prin puterea de sugestie a notaţiei, prin pitorescul 
trăsăturilor, prin humorul puţin amar al observaţiilor, 

E de reţinut în sensul acesta silueta lui Zaharia Zamfirache, schiţată în 
fragmentul, pe care-l reproducem mai jos. Ea îmbogăţeste galeria de tipuri 
provinciale, pe care literatura noastră i le datorează d-lui N. M. Condiescu. 


« Printre vechii clănțăi cu şcoala dela Târgovişte — mulţumiţi că pot 
pleda pentru patru lei, — doi înainte și doi după câştigarea procesului, foarte 
mulțumiți că rămân cu cei doi lei luaţi înainte, — sau pentru un curcan sau 
o găină, era unul care impresiona prin clasica-i înfăţişare. 

e Sugestionează ţoapele », şopteau adversarii, cu bale veninoase la colțul 
gurii. O redingotă care bătea în măsliniu cădea peste genunchii, — două 
fuse — acoperiţi de pantalonul vărgat, în coloarea oului de rață, care acope- 
teau pantofii lătăreţi, ca labele de gâscă. Un ţilindru răsvechiu, fără de coloare 
stabilită, înfundattpână în urechi, îi ascundea chelia. Nişte ochi vii, sclipitori, 
cu străfulgerări impresionante, pătrundeau parcă până?n afundul zădărni- 
ciilor celor înfăţişate înainte-i. Mustăţi odată blonde, pudrate alene cu o pul- 
bere de sare, păstrând îmbăţoșeala acelora de pe vremea muschetarilor şi 
o ţăcălie care impunea respect. Pe sala paşilor pierduţi unde atâţia ca el, 
pândeau prada, lui îi revenea cea mai bună. Împunea, —apgi, avea o în- 
delungă experienţă asupra oamenilor. Ştia să spună vorba care nimerește 
acolo unde trebue. Ce-ar fi putut ajunge acest domn Zamfirache, dacă ar fi 
avut diploma. Ce în urmă ar fi rămas toţi Farfurizii şi Caţavencii cu cari 
acum era de-a-valma ! Oricum, era mulţumit în amărăciunea lui de om su- 
perior Caranfilopolilor, dacă aduna în jiletcă zece lei pe ziua întreagă, plus 
vreo două găini şi un curcan, 

« Toate-s după cum ţi-a cântat ursitoarea... Orice-ai face e de geaba. 
Ce-aşi fi fost să fi avut o licenţă? Parcă cei cari ne mai pomenit de serioşi, 

urcă scările în spre Tribunal sau Curtea de apel, sunt mai pricopsiţi ca 
mine? Ii cunosc, — nici măcar buni să-mi lege şnurul dela ghete». 

Şi Zaharia Zamfirache, odată prins vânatul, începea tocmeala. Asculta cu 
vădită preocupare, beleaua ce căzuse peste client, îl asigura că-i greu, foarte 
greu, să-l scoată basma curată, dar totuşi va face tot ce-i stă în putinţă ca 
să convingă judecătorii, — aceşti « ghiftuiţi nu cred celor flămânzi». Şi se 
ajungea la învoială: « Cinci lei, ori două găini şi zece ouă proaspete, sau un 
curcan, ori doi lei şi cincizeci înainte, şi restul dupd ce se câştigă procesul, 
— care-i greu de câștigat, tare greu. 

In şedinţă, Zaharia nu schimba niciodată pledoaria. Era aceeaşi, oricare 
ar fi fost cazul. Judecătorii de pace, — căci Zamfirache nu putea urca mai 
sus, spre altă instanță superioară, ştiau pe de rost ce va spune avocatul. In 
această neclintită pledoarie, el, nedreptăţitul, simţea toată amărăciunea vieţii 
lui şi tot disprețul pentru confrații ajunşi: + Ce, — parcă ei, sub altă formă 
nu spun același lucru? ». 

Şi începea: 

Domnule Judecător. Inainte de a intra în fondul pledoarei mele, cer în- 
cuviințarea să pun, simplu, trei chestiuni: 

Primo: Cine este Domnu? 

Secundo: De unde vine De cujus? 

Trito: Ce vrea Domnul? 
aştept răspunsul ca să pot intra în fond. 

Și aşa se termina procesul. 

Bietul Zamfirache ! Câţi ca el, cu aceleaşi cuvinte rostite sub altă înfățișare 
şi îmbrobodite în svantlâcul formelor, n'au răzbit », 


JURNALUL LITERAR 
2 Aprilie 1939 — Anul I, Nr. 14 


In seria de studii critice asupra romancierilor noştri de azi, d. G. Căli- 
nescu publică un studiu despre Gib. Mihăescu, în care face un amplu examen 
critic al cărţilor sale principale: Braţul Andromedei, Rusoaica, Donna Alba. 

Anumite rezerve critice foarte categoric exprimate, nu-l împiedecă pe 
d. Călinescu să afirme valoarea excepţională a lui Gib. Mihăescu în tabloul 
romanului românesc contimporan. 

'Transcriem câteva pasaje mai importante din acest studiu, care constitue 
una din cele mai largi cercetări critice întreprinse până azi, asupra operei 


lui Gib. Mihăescu: 


« Fără să fie preocupat de a observa oameni, cu un sentiment al realului 
mai consistent, cu o notare a reacţiunilor indivizilor, îndemânatică, Gib I. 
Mihăescu scrie un roman pe care l-am numi al situațiilor fundamentale. 
In Madame Bovary nu se zugrăveşte o femeie, ci femeia în general. Rusoaica 
e un fel de Madame Bovary al virilităţii întru cât în Ragaiac sunt întrupate 
aspiraţiile oricărui bărbat, fără vreun accident mai deosebit s.,. 

Ca şi romancierii ruşi, autorul e dus în chip sigur de instinct să evite 
eroul prea intelectual. Soldatul este eroticul curat, neîmpiedecat de nicio 

complicaţie ideologică, întreprinzătorul care se plictiseşte fără femei. Impresia 
de platitudine nu poate fi înlăturată, câteodată, totuşi o neînţeleasă aproape 
subtilitate se desprinde din totalitatea romanului. Scriitorul pare bântuit 
de o singură problemă, aceea de a figura pentru cetitor, goana după femeia 
inaccesibilă și în această obsesiune pune obstinație, meticulozitate, gravitate 
şi chiar delir mergând la scop fără greş. De unde o impresie finală de cople- 
şitor, de unic, care depășește analiza parţială ». 

«...Şi apoi este de neînchipuit câtă mișcare epică poate rezulta din date 
atât de puţine. Aşezaţi pe malul unei ape în fața unui imperiu imens, tăcut, 
câţiva bărbaţi înfriguraţi de dorinţa erotică, fac expediţii nocturne, pândesc 
taine presupuse, dau dovezi de isteţie, de şiretenie şi de vitejie, realizează 
într'un cuvânt toate atitudinile bărbăţiei. S'ar putea spune că romanul în 
întregime este poetic, abuzând oarecum de cuvinte, dar oricum în ciuda 
unei capacităţi verbale destul de reduse sunt şi aici insule de poezie, con- 
stând în viziuni halucinante ». 

« Fiindcă nu se preocupă.să determine individualitatea eroilor, ci face 
monografia unei unice laturi sufleteşti, a aspiraţiei bărbatului în genere 
pentru femeia necasnică, fugitivă, inaccesibilă, Rusoaica e un adevărat roman 
de analiză. Virilitatea aventuroasă e descrisă prin toţi eroii deodată şi prin 
urmare cu o rară multiplicitate de nuanţe. 


« După Rusoaica, pentru cititorul nerăbdător, Donna Alba produce o 
oarecare desamăgire. Romanul e greoiu, rău scris, cu franțuzisme supără- 
toare (avalau, eclatau), cu interjecţii nelalocul lor (ka, ha, ho, ho), incolor 
şi cu un vădit aspect senzaţional deşi fără desfășurare epică. In ultima analiză 
niciun erou nu trăiește în planul realităţii, n'are suficientă consistenţă spe 
a putea fi memorat. Totuşi încercarea de a zugrăvi aristocrația noastră în 
spiritul ei de castă nu e lipsită de interes. Duiliu Zamfirescu ne înfățișa 
boeri încă puternici politiceşte şi patrioţi care puteau admite căsătoria sim- 
bolică cu o ţărancă ardeleană. Aristocraţii lui Gib I. Mihăescu sunt mai 
subtili, mai aproape de realitate. Ei sunt fără putere în societate, uneori 
săraci, mai adesea detracaţi şi abjecţi dar au noţiunea puternică a valorii 
sângelui lor. In fața unui aristocrat în stare de ebrietate, eroul de orgine 
umilă simte că talentul, averea, puterea nu vor fi niciodată în stare să mo- 
difice mentalitatea castei, mândră de simpla ei existenţă, şi că în ebrie- 
tate însăşi aristocratul păstrează sentimentul valorii lui. Duiliu Zamfirescu, 
care nu era un aristocrat, își făcuse despre boerime o idee cu totul super- 
ficială. Intuiţia lui Gib I. Mihăescu, ieșită şi dintr'o secretă ostilitate, e 
mai aproape de adevăr întrucât o clasă se apără nu prin meritul indivizilor 
săi (merit care e anarhic, indecent), ci prin ireductibilitate, prin închiderea 
porţilor. Nu există aristocrați, există o aristocrație. Și e foarte cu putinţă 
ca în această rezistență colectivă să intre şi sentimentul ascuns cu cordială 
inimiciţie împotriva talentului care surpă privilegiile moștenite. Privind 
astfel lucrurile Gib I. Mihăescu a făcut o operă, măcar sociologiceşte, adâncă. 
Este uşor de observat că pe autor îl excită şi aci inaccesibilitatea clasei, con- 
statarea că în faţa sa se ridică obstacole absurde pe care energia şi talentul 

nu le pot înfrânge. Lupta aceasta între individ și castă este caracteristică 
tocmai pentru vremurile noastre. Boerimea ca şi nobleţa occidentala era ma 
mult funcțională, mai ales că sub un regim feudal orice merit remarcat 
intră în mod automat în clasa de sus, prin funcţii. Aristocratismul (care nu 
e tot una cu nobleţa) apare ca o răzbunare de clasă după încetarea regi- 
mului feudal. Acum o sută de anj Gh. Eminovici putea deveni boier, fiindcă 
era un domn care să-i confere titlul, azi burghezului îi este răpită pentru 
totdeauna această vanitate. Aristocraţia română se constitue tocmai în zilele 
noastre și numeroasele genealogii, studii de arhivistică familială arată că 
indivizii care pot produce documente tind să se constitue în castă şi să re- 
ziste colectiv iniţiativei individului şi, lucru de reţinut, depăşind cadrul naţio- 
nal. Publicaţii ca Din trecutul nostru sunt consacrate exclusiv castei (și do- 
cumentele arată că se apasă asupra elementului alogen), un publicist contim- 
poran ca C. Gane face o literatură de corp, producând genealogii în scopul 
de a dovedi apartenenţa sa castei. Prin urmare romanul lui Gib I. Mihăescu 
nu e fantezist sub acest raport ci notează un conflict abia aparent pentru 
oamenii fâră experienţă socială ». 


4 ...Ce valoare poate avea un astfel de roman? Negăsind în el nicio 
observaţie solidă, criticul prea dogmatic stă la îndoială. Totuşi lumea acestor 
stări de conştiinţă izbeşte prin existenţa ei fictivă şi deși cartea nu zugră- 
veşte mare lucru rămâi izbit de impresia de economie, de alergarea deliranta 
către un scop presupus. Romanul descrie dar nu lumea obiectivă a eroilor, 
ci eul autorului, el este monografia densă a mentalităţii virile >. 

« Gib I. Mihăescu cu toată deosebirea de cultură şi de mobilitate inte- 
lectuală, în defavoarea lui, se înrudeşte cu Camil Petrescu și de altfel indirect 
cu toţi scriitorii români prin acea psihologie acută a priori a oamenilor făra 
existență exterioară. 

Ce ar fi scris mai departe Gib I. Mihăescu nu se poate ști, deşi e lesne 
de prevăzut că nu ar fi găsit alt subiect de roman decât acela rezultat din 
observarea propriilor lui aspirații, Dar este hotărît că Rusoaica e un roman 
superior prin spontaneitate mijloacelor literare ale autorului și că Donna 
Alba merită atenţia pentru delirul lui casuistic. In istoria literaturii române 
Gib I. Mihăescu şi-a câștigat un loc indiscutabil și cu greu s'ar putea tăgădui 
paşii enormi pe care i-a făcut literatura română în roman prin Camil Petrescu, 
d-na Papadat-Bengescu, Gib I. Mihăescu și ceilalți, dela amabilele şi super- 
ficialele naraţiuni ale lui Duiliu Zamfirescu la gravele, meticuloasele sondări 
ale adâncimii omenești ale acestora din urmă». 


ARTĂ ŞI TEHNICĂ GRAFICĂ 
d Caietul 7. Martie-lunie 1939 


D-nii Profesor N. Iorga, Gala Galaction, Ion Minulescu, Ion Pillat și 
Ion Vinea semnează materialul literar foarte ales al acestui număr. 

Studii de artă plastică publică d-nii G. Oprescu, Barbu Slătineanu, Merica 
Râmniceanu şi Olga Greceanu. 

D-nii Al. D. Bunescu, inginer A, Raskay și V. Grigoriu se ocupă de 
diverse probleme de tehnică grafică, 

Revista este, ca şi în trecut, tipărită în magnifice condițiuni tipografice 
și cuprinde un mare număr de planşe și fotografii, 

Din studiul d-lui profesor G. Oprescu despre € portretul francez » reținem 
un pasaj introductiv despre această artă pe care autorul o consideră, tunul 
din aspectele cele mai caracteristice ale geniului francez, darul de a prinde 
o fizionomie şi de a ceti în suflete: 


« Francezii nu-s singurii cari să fi fost atrași de această grea şi ispititoare 
problemă. Nimeni însă nu s'a apropiat de fiinţa umană cu o mai înţelegătoare 
bunăvoință, cu dorinţa de a-i fi mai pe plac, de a o prezenta cât mai avan- 
tajos, rămânând totuși în limitele stricte ale realităţii. Intre o idealizare în- 
găduitoare şi imaginea strictă a adevărului, care se teme de orice ar putea 
fi interpetat ca o lingușire, drumul artistului nu era nici ușor, nici totdeauna 
bine lămurit. Francezul l-a ales însă şi nimeni nu l-a parcurs cu o mai 
vădită îndemânare, Cu natura sa sociabilă, cu instinctul născut pentru frumos, 
cu educaţia îndreptată în deosebi spre cunoașterea omului, a mobilelor ascunse 
sau aparente ale acţiunilor lui, a reacţiilor acestor acţiuni asupra celui ce le 
producea şi Asupra altora, în literatură şi în artă, francezul n'a făcut altceva 
de cele mai multe ori decât să scruteze firea noastră, să ne demonteze și 
să ne reconstruiască, cum s'ar demonstra şi reconstrui o maşină complicată 
şi atrăgătoare. Uneori el îndeplinea această operaţie cu scepticismul, când 
amar, când ironic, al mizantropului; alte ori însă cu încredere în natura şi 
în menirea noastră, cu admiraţie pentru ce e bun şi înalt în noi, cu un 
sentiment înnascut pentru ce e elegant şi grațios în înfățișarea fizică, nobil 
și adânc în manifestările sufletului, 

Printr'o exercitare repetată acest dar de psicholog a devenit, în decursul 
timpului, de o ascuţime, de o ingeniozitate, de o eficacitate ne mai întâlnite, 
într'un aşa de înalt grad, dela civilizaţia elenă. Dar singur acest dar nu era de 
ajuns, nici măcar asociat cu nevoia de ordine și de claritate, de toţi recu- 
noscute ca indiscutabile însușiri ale caracterului francez. Opera de artă nu 
începe decât în momentul în care pictorul sau sculptorul pusese stăpânire pe 
mijloacele sale de expresie, adică de realizare. Dar şi din acest punct de vedere 
artistul francez e capail să se aşeze în fruntea altor naţii ale Apusului, acolo 
unde nu s'au ridicat decât foarte puţine neamuri, căci rare sunt cele în 
stare să execute, ca dânsul, şi să se bucure de un obiect desăvârşit lucrat e, 

